
	Túto knihu venujem všetkým,

	ktorí sa za ostatné roky stali súčasťou Wolfovho tímu.

	Vďaka vám je vyšetrovanie zábava.

	 


Prológ 

	 

	Krátko pred polnocou sa ulice hlavného mesta, pokryté páperovým snehom, hemžili ľuďmi. Bol Silvester, vonku vládla treskúca zima. Vravu, piskot detí a hudbu sprevádzali rany petárd z rúk nedočkavcov, čo nevydržali do veľkolepého ohňostroja.

	Zatiaľ čo sa všetci tešili na príchod nového roka, Laura, izolovaná od hluku a bujarej zábavy, premýšľala, či sa ho vôbec dožije. V zamknutej mraziacej miestnosti jej robilo spoločnosť iba polené prasa visiace na háku dolu hlavou.

	Už prekonala prvé štádium zúrivosti, keď búchala na ťažké kovové dvere a dožadovala sa pomoci. Momentálne sedela schúlená v kúte a objímala si kolená v márnej snahe ubrániť sa pred chladom. Hoci bol december, obliekla si šaty nad kolená a tenkú koženkovú bundu. Mráz jej však zo sekundy na sekundu prekážal čoraz menej. Už sa aj takmer prestala triasť. Pomaly na ňu sadala únava. Klesali jej viečka, tuhli svaly a aj najmenší pohyb jej spôsoboval bolesť.

	„Karma je zdarma,“ vravela jej kamoška Kristína.

	Počula to od nej presne dvakrát. Najprv vtedy, keď baba z vyššieho ročníka prebrala Kristíne frajera a vzápätí skončila v nemocnici s mononukleózou. Druhý raz po tom, čo Kristína ukradla kondómy v supermarkete. Načapali ju a vedúci obchodu sa dohodol s jej rodičmi na parádnom treste – mesiac tam umývala podlahy.

	Teraz sa v područí karmy ocitla Laura. Po tom, čo spravila, si však nič iné nezaslúžila.

	„Prepáč, maminka, ľúbim ťa,“ šepla trasúcim sa hlasom.

	Rozplakala sa, keď si uvedomila, že sa už mame osobne neospravedlní. Svoju dcéru si navždy zapamätá ako bezočivú a vzdorovitú tínedžerku a ich posledným rozhovorom zostane ostrá hádka, ktorá sa skončila fackou a tresknutím dverí.

	Laura sledovala paru, čo jej vychádzala z usopleného nosa a úst a rýchlo sa rozpúšťala v chladnom vzduchu. Fascinovalo ju to, lebo bola stále pod vplyvom tabletiek, ktoré jej niekto podsunul na párty – alebo jej od mrazu tuhol mozog? Čo si to vlastne vzala?

	Odrazu sa zarazila. „Ja krava! Tupá, vymletá krava!“ nadávala si nahlas, akoby jej to mohlo nejako pomôcť. Akoby jej vôbec ešte niečo mohlo pomôcť!

	Došlo jej, že má oheň, ktorý ju môže zohriať a zachrániť pred zamrznutím. Z vnútorného vrecka bundy vytiahla balíček cigariet, kde sa skrýval zapaľovač. Nemotorne ho obracala v skrehnutých rukách, kým ho dokázala pevne uchopiť. Škrtla štyrikrát, kým sa konečne zjavil malý plamienok. Napokon však dosiahla akurát to, že si popálila prsty.

	Zaručene už prichádzala o rozum.

	V poblúznení si spomenula na jednu z rozprávok, čo jej mama čítala v detstve pred spaním. O dievčatku so zápalkami. Smutná a desivá rozprávka. Chudobné dievčatko, ktoré predávalo zápalky, zamrzlo počas noci na ulici a ráno ho našli s vypálenou škatuľkou. Ľudia si mysleli, že sa snažilo zohriať pomocou zápaliek, no v skutočnosti v ich malom plameni videlo svoju mŕtvu babičku.

	Ako všetky rozprávky, ktoré mama Laure čítala, aj táto mala ponaučenie. Vysvetlila dcére, že dievčatko síce zamrzlo, ale odišlo z tohto sveta šťastné. Utešilo ju vedomie, že opúšťa krutý svet a ide za svojou starou mamou. Smrť preto nie je koncom života, skôr šancou na nový začiatok s našimi blízkymi.

	Laura pri tej spomienke rumázgala ako zmyslov zbavená. Trápilo ju, že na ňu po smrti nikto čakať nebude. Ešte aj starí rodičia sú stále nažive.

	Znova škrtla zapaľovačom. Nie preto, aby sa zohriala. Dúfala, že podobne ako dievčatko so zápalkami, aj ona v plameni uvidí niečo pekné.

	Vtom si uvedomila, že na druhej strane predsa len nebude sama. Počká ju škrečok Barney, aj keď ju to veľmi neutešilo. Chudáka škrečka zniesla zo sveta vlastnými rukami. Nechtiac, bola len hlúpe dieťa, ale aj tak mohla za jeho smrť. Keď sa raz nudila sama doma, zisťovala, či vie Barney plávať. Spočiatku to ako-tak zvládol, no napokon sa utopil. Nevybrala ho včas z umývadla, iba sa prizerala jeho utrpeniu. Pripadalo jej smiešne, ako sa pištiaci škrečok snaží vyšplhať z vody po klzkej keramike. Zadúšala sa v hysterickom záchvate, zatiaľ čo Barney bojoval o život. Keď si na to teraz spomenula, bolo jej zo seba na vracanie.

	Karma je zdarma.

	Kamarátkina múdrosť rezonovala v Laure čoraz intenzívnejšie. Už nemyslela na nič iné, len na všetky dôvody, pre ktoré si zaslúžila zomrieť. A nebolo ich málo.

	Upadala do mdlôb, zbavená akejkoľvek nádeje. Vtedy, v poslednom okamihu, kým definitívne zavrela oči, sa dvere na mraziacej miestnosti konečne otvorili.


30. mája 2017

	 

	Keď sa Karol Lupták zjavil na vrátnici krajského riaditeľstva policajného zboru, namiesto vrúcneho privítania sa dočkal vyjavených pohľadov. Kolegovia ho nevideli tak dávno, že bol pre nich rovnakým zjavením, ako keby sa po chodbách policajného riaditeľstva pohyboval zhmotnený duch.

	„Karol,“ oslovil ho Adam Vanek, tiež zaskočený jeho prítomnosťou, „ty žiješ.“

	Lupták sa za ním obzrel. Kriminalista, ktorého po návrate do Bratislavy kontaktoval ako prvého, pôsobil ako stelesnený oxymoron: v tvári bledý, ale inak vždy celý tmavý, vrátane brady, dlhých havraních vlasov zopnutých gumičkou aj oblečenia, ktoré väčšinou pozostávalo z džínsov a trička s potlačou nejakej metalovej kapely. Napriek tomu bol večne veselý, usmievavý a ochotný pomôcť.

	Karol momentálne stelesňoval jeho presný opak. Mal ohnivočervené vlasy, zľahka začervenanú pokožku od prvého letného slnka a na sebe veselú zelenkavú polokošeľu s potlačou, pričom z tváre mu sršala neistota a na každého vrhal neprívetivý pohľad.

	Lupták v tej chvíli nevedel, či sa má tešiť, alebo hnevať. Konečne sa mu niekto prihovoril, no dočkal sa len suchého konštatovania, ktoré mu pripomenulo rovnako emočne bezpríznakovú vetu, akou ho v práci vždy počastovali po návšteve holiča: „Ty si ostrihaný.“

	Želal si, aby zachytil aspoň nejaké citové zafarbenie: „Som rád, že žiješ.“ Alebo ešte lepšie: „Doriti, ty žiješ! Dúfali sme, že si medzitým skapal.“

	„Čo ste si mysleli, že som zomrel?“ spýtal sa napokon pobavene, hoci sa cítil skôr nepríjemne.

	„Nie, veď ja viem, že nie, pred pár týždňami sme sa predsa videli. To sa len tak hovorí,“ snažil sa Vanek uviesť svoje slová na pravú mieru. Chcel kolegu pochváliť, že vyzerá oddýchnuto, keď bol tak dlho preč z práce, no Karol tak vôbec nevyzeral. Navyše pribral a zdanlivo sa mu prehĺbili kúty, ktoré viac neskrýval. „Prepáč, po takom čase by si si asi zaslúžil lepšie privítanie, že? Ale je ti jasné, že ťa všetci vidíme radi?“

	„Z tých pohľadov mi to veľmi jasné nie je, ale to je teraz jedno,“ zahovoril radšej Karol. „Vieš mi povedať, kto vyšetroval ten veľký prípad obetí, ktoré sa našli v lužných lesoch?“

	„Myslíš prípad Červ?“ dovtípil sa kriminalista. „Patril Wolfovi. Ale aj ja som na tom pracoval. Dokopy štyridsaťdva mŕtvych, ďalší pribúdali za chodu, slušný masaker. Teda... taký bez krvi, keďže sme väčšinou našli už len kostry. Načo to vlastne potrebuješ vedieť? Ty si hľadal tú nezvestnú dievčinu, nie? Podarilo sa ti ju nájsť?“

	Lupták pokrútil hlavou. „Predbehli ste ma. Je jednou z tých štyridsiatich dvoch obetí. Jej kosti sa našli na Židovkách. Preto potrebujem hovoriť s Wolfom. Je tu?“

	„Nie.“

	„Už odišiel? Tak skoro? Alebo si zobral dovolenku?“

	Vanek sa zháčil. „Vlastne... už sa v práci zopár dní neukázal. Asi nevieš, čo sa stalo, že?“

	Lupták na kolegu spýtavo hľadel.

	„Zavraždili jeho mamu. Presnejšie, jeho nevlastný brat. Odbachol ju jeho služobnou zbraňou.“

	Karol sa chvíľu nezmohol na slovo.

	„Je Wolf v poriadku?“

	Vaneka tým zaskočil. Kriminalista neisto pokrčil plecami. „Odvtedy som s ním nehovoril. V robote vychádzame, ale nie sme práve... kamoši. Veď vieš, aký je Wolf. S kým sa vôbec bavil okrem teba? Ako vidím, ani vy ste nezostali v kontakte. Zrejme na tom nebude najlepšie. Prepáč, asi som ti to nemal povedať takto, na chodbe a krátko po tom, čo si sa tu konečne zjavil. Čo ty? Ako sa máš? Vraciaš sa do práce?“

	„Ja...“ zahabkal Lupták. Samozrejme, túto otázku mal po polroku neplateného voľna očakávať. Pôvodne si ho vzal len kvôli protialkoholickému liečeniu. Podľa plánu mal byť preč tri mesiace, po návrate do Bratislavy si však voľno zo strachu pred opätovným zlyhaním predĺžil na dvojnásobok.

	V marci sa pustil do pátrania po dcérinej kamarátke Laure Mrázovej. Myslel si, že keď sa mu podarí nájsť dievča, údajne na úteku z domu, nadobudne stratené sebavedomie, o ktoré ho pripravili pracovné zlyhania a skrachované manželstvo. Na konci vyšetrovania však skončil v bare a objednával si pohárik tvrdého. Našťastie si pred prvým dúškom overil z internetových článkov identitu vraha a vzápätí sa namiesto opúšťania ponáhľal z Viedne nazad do Bratislavy. Pred návratom na policajné riaditeľstvo sa však ani nezamyslel nad podstatnou otázkou: Chce sa naozaj vrátiť do práce?

	„Hej, nechcem na teba tlačiť, ty vieš, čo je pre teba najlepšie,“ usiloval sa ho vyviesť z rozpakov Vanek.

	„Kapitán Lupták?“ oslovila ho zaskočene od chrbta mladá vyšetrovateľka.

	„Poručíčka Horváthová,“ kývol jej hlavou Karol, keď sa k nej obrátil. „Nie, nevidíte ducha. Som živý a zdravý. Môžete sa ma aj dotknúť, ak vám to pomôže rýchlejšie sa spamätať.“

	„Prišla som vám len oznámiť, že vás zháňa major Otčenáš.“

	„Riaditeľ? Nebodaj sa už o mne dozvedel?“

	Vanek mykol plecom. „Ako sa vraví, dobré správy sa šíria rýchlo...“

	„... a zlé ešte rýchlejšie,“ doplnil ho Karol a so stiahnutým zadkom sa vybral do kancelárie riaditeľa.

	Premýšľal, čo od neho Richard Otčenáš môže chcieť. So šéfom nemali najlepší vzťah. Či skôr nemali žiadny vzťah. Richard si bol vedomý, že Luptáka vystriedal v riaditeľskej pozícii, a Karol, ktorý kariérny neúspech znášal ťažko, inicioval petíciu za odvolanie nového šéfa. Keď neprešla, stiahol sa do ulity a s fernetom v ruke zabil posledný klinec do svojej rakvy. S Otčenášom odvtedy absolvovali jediný rozhovor medzi štyrmi očami – keď ho Lupták prišiel požiadať o neplatené voľno, aby mohol nastúpiť na protialkoholické liečenie.

	„Kapitán,“ podal Otčenáš Karolovi ruku. „Mám to chápať tak, že sa vraciate do služby?“

	„Neviem,“ odvetil Lupták neisto, keď si sadal oproti nemu. Všimol si, že Richard si počas jeho neprítomnosti dal narásť hustú striebornú bradu. Prekvapivo mu nepridávala roky, skôr posilnila jeho šarm, autoritu a hlavne schovala jeho nevýraznú spodnú čeľusť, ktorú celý život považoval za svoju slabú stránku.

	Otčenáš sa zachmúril tak, že mu na čele prudko povyskakovali aj predtým nebadané vrásky. „Hádam by už aj stačilo.“

	„Ako to myslíte?“

	„Dosť bolo prešľapovania na mieste. Ako dlho ste späť v Bratislave? Najmenej tri mesiace, ak sa nemýlim.“

	Lupták prikývol.

	„Takže? Nemyslíte, že je najvyšší čas vrátiť sa do práce?“ pobádal ho Otčenáš.

	„Neviem, či som na to pripravený. Či zvládnem sám vyšetrovať nejaký prípad.“

	Richard zaťal ruku v päsť a prudko sa napriahol, akoby ňou chcel udrieť do stola.

	„Dočerta,“ zanadával, „čo chcete, aby vás niekto vodil za ručičku? Predsa ste ešte aj súkromne riešili nejaké vyšetrovanie, nie?“

	„Odkiaľ to viete?“ čudoval sa Karol.

	„Pýtali ste si informácie zo spisu. Čakali ste, že sa to ku mne nedostane? Plus ste sa, len tak mimochodom, postarali o zatknutie vinníka v jednom neuzavretom prípade, je tak?“

	„Máte dobre zmapované, čomu som sa venoval mimo služby,“ skonštatoval Lupták.

	„A nevidím dôvod, aby ste to neplatené voľno zbytočne ďalej naťahovali. Z čoho žijete?“ vyzvedal Otčenáš. „Výplata vám neprišla už dobrý polrok.“

	„Úspory,“ odvetil Karol. „Žena ma po rozvode vyplatila, zostala bývať v spoločnom dome s novým frajerom a dcérou.“

	„Predpokladám, že nechcete zvyšok života stráviť v podnájme. Bolo by fajn prestať míňať tie úspory, nemyslíte? Okrem toho, čoho sa vlastne obávate?“

	Lupták na neho nechápavo hľadel. „Že začnem zase piť?“

	„A riešenie je, že viac nenastúpite do roboty? Akú máte alternatívu?“ pýtal sa ho Richard, no kým dostal odpoveď, pokračoval: „Ja vám to poviem. Dva roky sa budete hrať na súkromné očko, čo znamená naháňanie sa s foťákom za nevernými manželmi a manželkami. Ani sa nenazdáte a skončíte ako esbéeskar. Keď si uvedomíte, do akých sračiek ste to dohnali, začnete zasa chľastať. To vám treba?“

	„Nie.“

	„Tak potom? Nastúpite dnes alebo to radšej necháme na začiatok nového mesiaca?“

	„Nie je to jedno?“ nadhodil Karol, keďže máj sa už pomaly chýlil ku koncu.

	„Máte pravdu, necháme to na začiatok júna, výborne,“ potešil sa Otčenáš. „Tým pádom sme vybavení. Ďakujem, že ste sa prišli ukázať, a teším sa na ďalšiu spoluprácu.“

	Lupták sa zmätene postavil. Ani nevedel ako a otázku, ktorú si v duchu nesmelo kládol, mal zodpovedanú. Znova nastupuje do práce. Prvého júna. Čiže... pozajtra.

	Riaditeľ ho doslova prevalcoval argumentmi a on takmer zabudol, prečo sa vlastne vrátil. Zastal vo dverách a hľadal správne slová.

	Otčenáš si to vysvetlil ako zaváhanie a pustil sa do ďalšieho presviedčania. „Hlavne o sebe prestaňte pochybovať. Nepoznáme sa dlho, ale videl som vaše štatistiky. Máte na konte najlepší pomer uzavretých prípadov z celého vyšetrovateľského tímu. Dopustili ste sa nejakých chýb. To je normálne, ja by som vám vedel rozprávať. Ako sa vraví, nie je umenie nepadnúť, ale vstať... či tak nejako. Chápeme sa, nie?“

	Karol zvraštil čelo. „Ide o niečo iné. Chcel som s vami prebrať prípad Červ.“

	„Počúvam vás.“

	„Chytili ste nesprávneho vraha. Ten chlapík, ktorý má údajne na svedomí štyridsaťdva obetí, to spraviť nemohol. Aspoň nie sám.“

	Otčenáš stuhol, nešlo mu do hlavy, o čom Lupták rozpráva. „Ako to myslíte? Vrah sa nám prakticky priznal. Keď sme ho chytili, spáchal samovraždu, čo je podľa mojej skúsenosti príkladné priznanie vinníka.“

	„Netvrdím, že bol celkom nevinný. Ale určite v tom nešiel sám. Som o tom presvedčený. Pátral som po dievčine, jednej z obetí v prípade. Niekto ju vylákal do Viedne a ten niekto nie je váš vrah. Minimálne s ním spolupracoval. Najskôr pôjde o niečo oveľa väčšie. Potrebujem, aby ste vyšetrovanie znova otvorili,“ vyslovil svoju požiadavku Karol.

	„To nebude také jednoduché,“ oznámil mu riaditeľ. „Bol to medzinárodný prípad. Pre rakúsku stranu je jednoznačne uzavretý a u nás... je to tiež komplikované.“

	„Čo sa stalo s Wolfom? Počul som o jeho mame.“

	„Tak potom viete to podstatné.“

	„Ale prečo nie je teraz v práci?“ pýtal sa Lupták ďalej, lebo vedel, že jeho kolega operatívec nemal s mamou najlepší vzťah.

	„Hľadá Patrika. Napriek tomu, že som mu to výslovne zakázal,“ odvetil Otčenáš s ťažkým povzdychom. „Čo za prípad ste to vlastne riešili počas svojej neprítomnosti? Ak máme znova otvoriť medzinárodné vyšetrovanie, potrebujem viac informácií.“

	Lupták sa zhlboka nadýchol. „Začalo sa to, keď ma moja dcéra požiadala, aby som našiel jej nezvestnú kamarátku.“

	„Asi bude lepšie, keď si zasa sadneme,“ dovtípil sa riaditeľ a objednal u svojej asistentky dve kávy.


2. mája 2017

	 

	Keď Karol Lupták prišiel do Viedne, nemal veľa informácií. Zaviedlo ho tam pátranie po Laure Mrázovej, kamarátke jeho jedinej dcéry Kristíny. Za uplynulé týždne odhalil komplikovanú minulosť rebelujúcej tínedžerky, ktorá opakovane utekala z domu. No zatiaľ čo predtým sa Laura iba skrývala u staršej nevlastnej sestry, tentoraz zmizla bez stopy. A aj keď Kristíne pred odchodom sľúbila, že jej napíše, už sa jej neozvala. Niečo sa však Luptákovi predsa len podarilo zistiť. Laura si vydieraním zadovážila bankovú kartu s nemalou sumou, ktorá jej pravdepodobne mala pomôcť začať nový život. Práve výpis z účtu mu napovedal, kam smerovali kroky dievčaťa na úteku. Kartu však použila iba dvakrát, väčšina z nadobudnutej sumy zostala mesiace nedotknutá na účte. Prvou stopou bola platba za lístok na koncert americkej speváčky, ktorá mala vo Viedni vystupovať, a druhou výber hotovosti z bankomatu.

	Lístok na koncert Laura nevyužila. Lupták sa na internete dočítal, že známa speváčka udalosť zrušila pre zdravotné problémy. A tak mu zostala druhá, na prvý pohľad takmer zbytočná stopa. Predsa len si ju šiel overiť osobne. Keďže Kristína doňho vkladala veľké nádeje a nechcel ju opäť sklamať, bol odhodlaný spraviť všetko, aby zistil, čo sa s Laurou stalo. Keď sa ocitol na viedenskej adrese z výpisu z účtu, skrsla v ňom iskierka nádeje. Bankomat sa totiž nachádzal vo foyer luxusného päťhviezdičkového hotela.

	Lupták po chvíli rozhliadania objavil kameru s objektívom namiereným rovno na bankomat. Zvažoval ďalší postup. Bolo mu jasné, že ku kamerovým záznamom sa tak ľahko nedostane, navyše mohli byť dávno zmazané. Predsa sa však o to aspoň pokúsil. Pomyslenie na Kristínu mu dodávalo potrebnú motiváciu.

	Presunul sa do radu na recepcii. Po zdĺhavom čakaní ho mladučká usmievavá recepčná najprv pozdravila po nemecky, no keď jej odzdravil v angličtine, automaticky sa mu prispôsobila. „Máte rezerváciu?“

	„Nechcem sa ubytovať,“ pokrútil Lupták hlavou. „Rád by som hovoril s manažérom hotela.“

	Recepčná na neho okamžite vrhla vystrašený pohľad. „Ste naším hosťom? Vyskytol sa nejaký problém?“

	Karol sa zhlboka nadýchol. Chystal sa predstaviť ako policajt zo Slovenska a vysvetliť jej, že vyšetruje prípad. Napokon sa rozhodol pre inú verziu príbehu. Predpokladal, že ak zahrá na city, bude mať viac šťastia než vyšetrovateľ mimo služby bez súdneho príkazu v ruke.

	„Ide o moju neter. Je nezvestná a stopa vedie do vášho hotela. Chcem vás požiadať o pomoc. Možno... možno sa vďaka vám ešte nájde.“

	Na recepčnú zapôsobila naliehavosť v jeho hlase. Požiadala ho, aby si sadol vo foyer s prísľubom, že sa mu pokúsi pomôcť.

	Vyšetrovateľ zo Slovenska sa o pätnásť minút ocitol v kancelárii hotelového manažéra a vysvetľoval mu okolnosti prípadu.

	„Moja neter bola zaručene vo vašom hoteli. Na Silvestra si vybrala peniaze z bankomatu vo vestibule. Neviem, či tu bola aj ubytovaná, ale asi nie je bežné, že si sem niekto príde len vybrať peniaze.“ Lupták hovoril po anglicky chvátavo a gramaticky nepresne.

	„Prepáčte, je mi ľúto, čo sa stalo vašej neteri, ale čo odo mňa očakávate?“ nechápal hotelový manažér, ktorý mal miestami problém rozumieť lámanej angličtine Slováka sediaceho oproti.

	„Chcel by som sa pozrieť na kamerový záznam z toho dňa.“

	„Ako vám to pomôže?“

	„Možno nebola sama. A zistenie, že niekto bol v jej spoločnosti, by nás posunulo v pátraní,“ vysvetľoval Lupták.

	Manažér sklamane vykrivil ústa. „Žiaľ, nevyhovieme vám.“

	„Znamená to, že tie záznamy už neexistujú?“ domnieval sa Karol.

	„Znamená to, že tie záznamy nemôžeme púšťať niekomu, kto k nám príde len tak z ulice. Keby ste boli z polície a viedli by ste vyšetrovanie... obrátili ste sa na nich? Ak by to považovali za relevantné, prišli by k nám sami, nemyslíte?“

	Lupták otvoril ústa, no nevydal ani hlásku. Uvedomil si, že by mu sotva pomohlo, keby teraz zmenil svoju verziu a začal by tvrdiť, že je zo slovenskej polície. Najmä keď nedisponoval žiadnym súdnym príkazom. Napokon aspoň vytiahol Laurinu fotografiu, ktorú si vytlačil pred cestou do Viedne. „Nevideli ste náhodou toto dievča?“

	Manažér na okamih predstieral, že sa pri pohľade na fotku snaží rozpamätať. Na Karolov vkus na ňu hľadel trochu pridlho.

	„Ja trávim väčšinu času v kancelárii,“ skonštatoval napokon neutrálne.

	„V tom prípade by som sa popýtal vašich zamestnancov,“ nadhodil Lupták, akoby si žiadal povolenie.

	Manažér zaváhal, nechcel zúfalého muža odmietnuť priamo. „Bude lepšie, keď to spravím ja. Môžete mi tú fotku nechať?“

	„Ďakujem vám.“

	Karol napísal na zadnú stranu fotografie svoje telefónne číslo a dal sa vyprevadiť späť na recepciu.


10. mája 2017

	 

	Lupták celý týždeň dúfal, že sa mu manažér viedenského hotela ozve. Niekto zo zamestnancov predsa Lauru musel vidieť.

	Manažér sa však neozýval, a tak sa Lupták rozhodol pre opätovný výlet za hranice s ďalšou Laurinou fotografiou. Ukazoval ju každému, kto mu prišiel do cesty, s otázkou: „Videli ste toto dievča?“

	Pýtal sa dievčat na recepcii, čašníkov v hotelovom bare, dokonca sa mu podarilo vyrušiť aj upratovačky v práčovni. Na jeho sklamanie každý nad Laurinou fotkou záporne krútil hlavou. Neodradilo ho to. Bol odhodlaný ukázať fotografiu každému hotelovému zamestnancovi, na ktorého natrafí. Až kým ho nezastavil robustný strážnik.

	„Poďte so mnou,“ vyzval ho po anglicky; prízvukom pripomínal Arnolda Schwarzeneggera z prvej časti Terminátora.

	Lupták vystrašene schoval Laurin obrázok a s obavami, že bude vyhostený z hotela, strážnika nasledoval. Ten ho však neviedol naspäť do vestibulu, ale vo výťahu stlačil tlačidlo suterénu.

	„To bude nejaký omyl,“ domnieval sa Lupták, preľaknutý z predstavy, že ho čaká čosi horšie ako vyhodenie na ulicu. „Som zúfalý! Svoju neter hľadám už mesiace a stopy ma priviedli k vám. Ak by niekto o nej niečo vedel, som ochotný za informácie aj zaplatiť.“

	Karol nevychádzal z údivu, keď napokon skončil v miestnosti plnej monitorov, kde mohol sledovať dianie v rôznych častiach hotela. Pred nimi sedel v kresle na kolieskach manažér.

	„Lass uns in Ruhe, aber bewache die Tür,“ požiadal strážnika. Nechaj nás osamote, ale zostaň strážiť dvere.

	„Dnes sa vám podarilo narobiť v hoteli poriadny rozruch. Už aj hostia sa na vás vypytujú,“ skonštatoval, keď zostali s Luptákom sami, pričom automaticky prešiel do angličtiny.

	Karol sa cítil nepríjemne. „Prepáčte, to som skutočne nechcel. Ale keď ste sa mi neozvali... musíte ma pochopiť, celá rodina je zúfalá, Laura je pre moju sestru všetkým.“

	„Ja vám rozumiem.“ Manažér mu naznačil, aby si sadol. „Ale chápte aj vy mňa. Starám sa o dobré meno hotela, a keď sa začne šíriť, že sa tu stratilo nejaké dievča zo Slovenska, mám na krku vážny problém.“

	„Neprišiel som sem nikoho obviňovať. Otvorene priznávam, že Laura nebola žiadna... svätica. Ušla z domu, keď sa jej podarilo... našetriť dosť peňazí. Ale z tej sumy takmer nič nevyužila. Jediný výber z bankomatu vykonala práve u vás a nechce sa mi veriť, že je to absolútna náhoda. Ak mi dovolíte pozrieť si záznam z toho dňa, už vám dám pokoj.“

	Manažér upriamil pozornosť na veľký monitor pred nimi. Chvíľu niečo ťukal do klávesnice, kým nenašiel, čo hľadal. No predtým, než pustil video, obrátil sa ešte raz k Luptákovi. „Aby sme si rozumeli. Toto je iba medzi nami. Ukazujem vám to pre pokoj vašej duše. Ale nemôžete s tým nič spraviť. Pravdepodobne vám to nijako nepomôže. Len potvrdí, že Laura bola tu. Nič viac. Preto vás chcem poprosiť, aby ste s tým nechodili na políciu. Inak ten záznam neexistuje. Je to jasné?“

	Lupták nemo prikývol, očami už nedočkavo fixoval monitor. Prekvapilo ho, keď namiesto bankomatu uvidel v zábere prázdnu chodbu. Spočiatku sa nič nedialo. Zaujal ho dátum s časom záznamu, uvedený v pravom hornom rohu – posledný deň v roku, dve hodiny pred polnocou. Po minúte sa v zábere zjavila Laura. Mala na sebe krátke šaty a koženkovú bundu, obuté vysoké topánky a bola výrazne nalíčená. Pohľad klopila k zemi, dlhé vyžehlené vlasy jej miestami padali do tváre, vliekla sa ťarbavým krokom, opierajúc sa o stenu.

	„Čo je s ňou?“ čudoval sa Lupták.

	„Pravdepodobne si niečo vzala,“ skonštatoval hotelový manažér.

	Laura na chvíľu zastala, akoby jej prišlo nevoľno. Chrbtom k stene sa skĺzla na zem a snažila sa zhlboka nadýchnuť. Zrazu uprela neprítomný pohľad priamo do objektívu bezpečnostnej kamery. V očiach mala strach. Prudko sa obzrela. Náhlivo sa pozbierala a dala na útek. Do niekoľkých sekúnd sa zasa stratila zo záberu.

	Manažér video zastavil. „To je posledný záber, na ktorom sme vašu neter našli.“

	„Ako to myslíte? Posledný? Kde je tá kamera?“ vypytoval sa Lupták.

	„Na chodbe za hotelovou kuchyňou.“

	„Neobjavila sa na žiadnej ďalšej kamere? Ako to máte pokryté?“

	„Pomerne dobre, pozrite sa.“ Manažér pustil pokračovanie videa. V zábere sa tentoraz objavil mladý muž. Do tváre skrytej pod kapucňou mu poriadne nebolo vidieť, akoby sa vedome vyhýbal kamerovému objektívu.

	Kráčal svižne, no neponáhľal sa ako Laura. Možno ju sledoval, lebo zmizol zo záberu v rovnakom mieste. Minimálne ju musel pred sebou na chodbe vidieť.

	Vtedy manažér video zase zastavil a prepol na ďalšie s vysvetlením: „Toto je záznam z vedľajšej kamery na druhom konci chodby.“

	Lupták hľadel na monitor, kde sa znova objavil záhadný chlapík. Už kráčal rýchlejšie, kapucňu si ešte viac stiahol do tváre a ruky schoval vo vreckách. Kým sa opäť vytratil, ubehlo necelých päť sekúnd.

	„Vráťte sa k tomu prvému videu,“ požiadal Karol manažéra.

	Znovu si spolu pozreli Lauru, ako ťarbavo prešla po chodbe, nakrátko zastala a odrazu sa rozbehla. Sledovali aj muža, ktorý sa zjavil za ňou, akoby ju prenasledoval. Potom manažér plynule pustil ďalšie video, na ktorom sa objavil už len daný muž.

	Lupták neveril vlastným očiam. „Nemohla sa prepadnúť pod zem! Musí tam byť nejaký slepý bod. Nejaké dvere, ktoré nie sú na zábere?“

	Manažér krútil hlavou. „Sme pri kuchyniach, je tam mraziaca miestnosť, odkiaľ sa dá vyjsť zas len na túto chodbu. Prístup k nej má iba personál. Nechápem, ako sa tam vôbec ocitla. Nemala tam čo robiť.“

	Karol zovrel pery a zahryzol si do jazyka. Hnevalo ho, že manažér je schopný vysloviť niečo také. Samozrejme, možno tam nemala byť, no to nemenilo nič na fakte, že jej nepomohli a nezachránili ju. Napokon manažéra požiadal, aby mu pustil videá aj do tretice.

	„Neuvidíte nič viac, ako som vám ukázal. Ja sám som si nad tým lámal hlavu. Je to záhada.“

	Lupták aj napriek tomu trval na svojom, a tak mu manažér vyhovel.

	„Tri a pol minúty,“ povedal Lupták odrazu, keď druhé video zastavili tretíkrát.

	„Prosím?“ nechápal manažér.

	„Tri a pol minúty. Presne toľko trvalo tomu chlapíkovi, než sa ukázal v druhom zábere. Ak som správne pochopil, je tam vzdialenosť len niekoľko metrov. Takže ak kráčal plynule, nemohlo mu to trvať tak dlho.“

	„Možno zastal.“

	„Ale prečo?“ položil Lupták nezodpovedateľnú otázku.

	„To neviem. Ale my dvaja to nevyriešime a ako sme sa dohodli, políciu do toho nebudeme ťahať,“ pripomenul mu manažér.

	„Môžem sa ísť pozrieť do toho chladiaceho priestoru?“

	„Máte chuť vymrznúť?“ zažartoval manažér.

	Karol nevyzeral pobavene. „Nie, ale rozhodne mi to pomôže, aby som nemusel do celej situácie zaťahovať políciu.“

	Manažérovi sa nepáčil tón jeho hlasu ani obsah jeho slov. „Myslel som, že sme sa na tom dohodli hneď na začiatku.“

	„A ja som si myslel, že ste predo mnou neskrývali nič závažné. Ako dlho ste o tomto vedeli a nič ste nenahlásili? Veď je to trestné! Teda, minimálne to nie je správne...“

	Hotelový manažér sa tváril rozčarovane, zanovito si prekrížil ruky cez hruď. Luptákovo obviňovanie z nedbanlivosti sa mu nepáčilo. Prejavil predsa dobrú vôľu už len tým, že ho pustil k ich záznamom.

	„V tú noc sme mali plné ruky práce. Ale ak vám to pomôže, nech sa páči, poďme sa pozrieť do našej mraziarne.“

	Karol sa dal zaviesť na prízemie. Spolu s manažérom prešli cez hotelovú reštauráciu do kuchyne, až sa ocitli na chodbe, ktorú spoznal zo záznamu bezpečnostnej kamery.

	„Na monitore vyzerala väčšia,“ skonštatoval.

	„Panoramatický záber,“ objasnil mu skreslenie manažér.

	Karol upriamil pozornosť na ťažké kovové dvere, ku ktorým smerovali. Uvedomil si, že obe kamery, ktoré snímali priestor chodby, na ne nedosiahli, lebo boli presne uprostred.

	„Dá sa z tejto chodby dostať naspäť do kuchyne aj inou cestou?“ zaujímal sa.

	„Prakticky je to slepá ulička, za rohom je len systém na vypúšťanie odpadu. Aby som vám to vysvetlil, z tejto strany ulice sme na prvom poschodí. Takže sme museli prísť s efektívnym spôsobom vynášania smetí bez toho, aby sme odpad ukazovali hosťom. Ale človek sa tadiaľ von nedostane, pokiaľ nechce skončiť zasvinený,“ objasnil mu manažér hotela a zároveň odistil poistku na mraziacej miestnosti.

	Karola zarazilo, aké ľahké je dostať sa dnu. „Tie dvere sa vôbec nezamykajú?“

	Manažér pokrútil hlavou. „Nie je to trezor, načo by sme zamykali? Dvere musia hlavne dobre tesniť, aby zvnútra neunikal chlad. Okrem toho ide o služobné priestory, vaša neter tu nemala čo robiť.“

	„Nevšimol som si, že by ste to mali označené zákazom vstupu.“

	„Doposiaľ to nebolo potrebné.“

	Lupták vošiel dovnútra a pocítil náhlu zmenu teploty. Chvíľu sa rozhliadal v snahe nájsť nejaký iný východ, no obklopovali ho len štyri kovové steny, ktoré uchovávali v chlade rozporciované mäso a iné mrazené potraviny.

	„Ak aj Laura vošla dnu, inak ako týmito dverami vyjsť nemohla, že?“ predpokladal Karol, keď sa ocitol zasa na chodbe.

	„Stačilo?“ uistil sa manažér, kým dvere znova zavrel. „Vnútri je výdajné okienko do kuchyne, využíva sa však len v urgentných prípadoch. Týka sa to tesnenia a udržiavania stabilnej teploty pod bodom mrazu, ale to by vám lepšie vysvetlil nejaký expert.“

	„Takže človek by sa cez to okno nepretiahol?“

	„Neviem, možno, ale v kuchyni máme ďalšiu kameru a na tej sa vaša neter nezjavila. Toto vám bude musieť stačiť.“

	„Prepáčte, ale nestačí,“ povedal Lupták ostro. „A vám by už vonkoncom nemalo. Z vášho hotela bez stopy zmizlo neplnoleté dievča a vy ste ani prstom nepohli, aby ste tomu zabránili... alebo aby ste pomohli aspoň potom.“

	„Naozaj to bol mimoriadne náročný večer. Na toto sme vtedy neprišli,“ obhajoval sa manažér.

	„Fakt sa chcete vyhovárať na Silvester?“

	„Nehovorím o Silvestri. Vy neviete, čo sa v tú noc u nás stalo?“

	Lupták sa tváril nechápavo.

	„Zoe Bishop tu skolabovala. Boli toho plné médiá. Preto nemám potrebu ešte viac kaziť reputáciu hotela.“

	„To meno mi niečo hovorí...“ rozpamätával sa Karol, ktorý si musel opäť zahryznúť do jazyka, aby niekoho neurazil.

	„Tá americká speváčka,“ upresnil manažér hotela. „Mladučká, vy ju poznať nebudete, aj keď neviem, akú hudbu počúvate.“

	„Nemala mať vo Viedni dva mesiace predtým koncert?“ spomenul si konečne Lupták, kde to meno už počul. Laura si kúpila lístok na jej vystúpenie.

	„Presne tak,“ pritakal vyjavený manažér. Naozaj by od muža v jeho veku nečakal, že pozná tvorbu, ba dokonca dátumy koncertov americkej popovej hviezdičky. „Bol to koniec jej koncertnej šnúry po Európe. Ale musela ho zrušiť zo zdravotných dôvodov.“

	„Čo tu potom robila na Silvestra?“

	„Organizovala súkromný večierok. Bolo jej ľúto, že musela zrušiť koncert. Má veľmi rada Viedeň. Teda mala.“

	„Ona... zomrela?“ zľakol sa Lupták.

	„Ach, božechráň!“ Manažér zopol ruky v náznaku modlitby. „Našťastie jej pomohli naši skvelí doktori. Ale odvtedy sa tu neukázala, preto sa obávam, či na nás pre ten incident náhodou nezanevrela.“

	„Myslíte si, že sa toho novoročného večierka mohla zúčastniť aj moja neter?“

	„Pche,“ vyprskol manažér pohŕdavo. „O tom pochybujem. Ani ja som sa naň nedostal. Niežeby som sa o to snažil... Skrátka to bola udalosť len pre pozvaných.“

	„A čo ten chlap, čo sa zjavil v zábere tesne za Laurou?“ skúšal to Lupták ďalej.

	„Už prekračujete medze. Je načase, aby ste opustili priestory nášho hotela.“

	„V tom prípade sa musím legitimovať. Som kapitán Karol Lupták zo slovenskej polície a je vo vašom záujme, aby ste so mnou v plnej miere spolupracovali aj naďalej.“


20. októbra 2016

	 

	Zoe Bishop stála pred plne vypredanou koncertnou halou v nemeckom Mníchove. Práve dospievala jeden z hitov svojho posledného albumu a na okamih sa dala unášať atmosférou. Ľudia mávali rukami, tancovali, užívali si jej vystúpenie. Na pódium vybehli dvaja tanečníci, ktorí ohúrili publikum saltami. To bolo znamenie pre Zoe – ponáhľala sa prezliecť do zákulisia, v ten večer už tretí raz.

	Hneď ako sa ocitla za oponou, obklopil ju tím ľudí – maskérka kontrolovala jej líčenie, vlasový špecialista upravoval početné príčesky tak, aby vydržali aj zvyšok koncertu, dve ďalšie dievčatá jej pomohli z kostýmu a začali jej zaväzovať korzet. Ešte než prvýkrát zatiahli, pocítila, ako ju pichlo pri srdci.

	Jej manažér, ktorý dozeral na to, aby všetko odsýpalo podľa plánu, k nej okamžite pribehol. „Si v poriadku?“

	„Hej, som v pohode, len už potrebujem pauzu,“ ubezpečila ho Zoe.

	„Vo Viedni ťa čaká posledný koncert a potom budeš mať prestávku niekoľko mesiacov. Takže už len jedno vystúpenie, to dáš, nie?“

	Zoe prikývla. Sotva si ovlažila pery vodou, už zazneli prvé tóny ďalšej piesne. Mala byť na pódiu. Rozbehla sa nazad, ledva stihla schmatnúť mikrofón, čo jej podával technik. Znova sa ocitla vo svetle reflektorov. Odspievala skladbu s náročnou choreografiou, no na jej konci už pociťovala zhoršené dýchanie. Strácala koncentráciu, dokonca jej ušiel jeden falošný tón. Mama, ktorá počúva celý koncert v zákulisí, jej to určite po jeho skončení pripomenie.

	Zoe naznačila tanečníkom, aby ešte na chvíľu zabavili publikum. Odbehla k vstupu do zákulisia a oznámila manažérovi, že koncert musia skrátiť.

	Jemu sa to nepozdávalo, pokúšal sa aspoň o kompromis. „Ešte máš v programe šesť pesničiek a prídavok. Môžem škrtnúť tie tanečné veci, ak sa na to necítiš, a dáš len dve záverečné balady. Prídavok nahradíme akustickou verziou Keby si vedel. Sedieť a spievať ešte zvládneš, nie?“

	Zoe prikývla. „Snáď áno.“

	„Dobre. Tú akustiku musíme dať, inak budú ľudia naštvaní, takto aspoň zažijú niečo iné, ako sme im ponúkli na ostatných koncertoch. Možno to aj nahráme na mobil a dáme na tvoj instagram, čo ty na to?“ špekuloval manažér, ako zo situácie vyťažiť čo najviac.

	„Je mi to jedno, hlavne si už chcem ľahnúť.“

	„Tri pesničky, potom už len posledný koncert vo Viedni.“

	Zoe sa vrátila na pódium. Začala hrať jej obľúbená balada. Text k nej písala sama, bola na ňu hrdá, hoci skladbu potom zložilo dvanásť rôznych hudobných producentov. Sadla si na reproduktor a začala spievať. No nedostala sa ani k refrénu, keď zamdlela a spadla.

	Prebrala sa v záchranke na ceste do nemocnice. Na tvári mala dýchaciu masku, zdravotník jej osvecoval zreničky. Hoci ho vnímala, stále nebola celkom pri zmysloch.

	V nemocničnej izbe počula, ako sa jej mama háda s manažérom. Mama nástojila, že koncertné turné ukončia predčasne a vezmú ju naspäť do Spojených štátov. Manažér zas trval na tom, aby do Viedne pocestovali, inak im hrozí mediálny škandál. Mama však mala posledné slovo, vyhlásila, že to ako zákonná zástupkyňa nedovolí. Potom sa vybrala hľadať doktora, lebo chcela získať viac informácií o zdravotnom stave svojej dcéry.

	Zoe sa chcela manažérovi ospravedlniť za to, že ho sklamala, ale bol k nej otočený chrbtom a nevšimol si, že sa už zobudila. Vytiahol mobil, aby vybavil telefonát.

	„Do Viedne neprídeme, nemôžem s tým nič spraviť. No neviem. Musíme to preložiť. Neviem nakedy. Netuším, dohodneme sa neskôr. Teraz musím končiť.“

	Zoe netušila, s kým jej manažér hovoril. Došlo jej to až oveľa neskôr, no ani jeho v tej chvíli nezaujímal zrušený koncert. Riešil jej zdravie a práve nečakaný kolaps zmaril jeho plány na jej záchranu.


23. mája 2017

	 

	Marek Wolf sedel s rukami v putách v byte, v ktorom vyrastal a ktorý kedysi patril jeho babke. Stále spracovával šok z krvavej scény. Našiel zavraždenú mamu, ktorá mu len niekoľko minút predtým volala a s krikom ho prosila o pomoc. Prišiel neskoro, už ležala na kuchynskej dlážke v kaluži krvi s prestrelenou hlavou. Jeho služobná zbraň bola pohodená vedľa nej.

	Patrik?

	Pomyslel si na nevlastného brata, ktorého sa v skutočnosti ponáhľal ratovať pred matkou. Sám seba preklínal za to, že o ňom dokázal čo len uvažovať ako o vrahovi. No v tej chvíli to bolo jediné logické vysvetlenie.

	Čo sa odohralo medzi Patrikom a mamou?

	Prečo vzal jeho služobnú zbraň?

	Boli sami dvaja alebo bol s nimi v byte niekto tretí?

	Wolf nedostal priestor na obhliadku miesta činu ani na zamyslenie. Vzápätí totiž vtrhli dovnútra policajti, sotva zdvihol ruky nad hlavu. Spravili, čo im kázal protokol. Hoci ho poznali, tasili zbrane. Vedel, že nemajú na výber, a tak sa dal spútať.

	Držali ho bokom. Zavreli ho do izby, v ktorej býval ako chlapec až do osemnástich rokov, zatiaľ čo čakali na kriminalistický tím a súdneho lekára. Ten skonštatoval, čo sa každému javilo už na prvý pohľad ako samozrejmosť – mali dočinenia s obeťou vraždy.

	Do miestnosti nazrel Adam Vanek, Wolfov blízky kolega, a narušil tok jeho myšlienok.

	„Marek?“ oslovil ho tónom, určeným pre starého známeho, s ktorým ste sa roky nevideli a nie ste si celkom istí, či je to naozaj on.

	Wolf mlčky zdvihol spútané ruky a vystrúhal neurčitú grimasu, akoby chcel povedať: Vidíš, ako som dopadol?

	„To sa vysvetlí,“ presviedčal ho Vanek. „Prepáč, že ti tie želiezka nedám hneď dole, ale je mi jasné, že si to nespravil ty.“

	Marek sa pokúsil o rozpačitý úsmev, stále sa však nezmohol na slovo.

	Vanek podišiel bližšie. „Čo sa vlastne stalo?“ spýtal sa opatrne.

	Wolf neodpovedal ani na priamu otázku. Dokonca odvrátil zrak.

	Jeho kolega sa nervózne zasmial. „Hádam nepotrebuješ obhajcu?“

	Marek pokrčil plecami. „To mi poviete vy po obhliadke miesta činu. Ale aj bez nej mi je jasné, že vražedná zbraň je moja služobná devina.“

	Vanek zalapal po dychu. „A-ako?“

	„To sa snažím pochopiť aj ja.“

	„Patrik?“ nedal kriminalistický technik svojmu kolegovi pokoj.

	„Neviem, Adam, neviem!“ zareagoval Wolf podráždene. „Ešte som to nespracoval. Nedokážem pochopiť, čo sa tu odohralo. Môj rozum to skrátka nevie prijať.“

	„Prepáč, chápem,“ ospravedlnil sa Vanek a radšej nechal Wolfa osamote.

	Spoza dverí detskej izby zachytil Marek hlasy členov tímu bratislavskej kriminálky. Medzi nimi rozpoznal mladého poručíka Líšku, ktorý nastúpil na oddelenie len pred niekoľkými mesiacmi. Veľmi rýchlo si stihol pokaziť reputáciu, keď sa dopustil hneď niekoľkých chýb v rozbehu predchádzajúceho vyšetrovania. No jeho novým kolegom stačilo už len to, že sa Líška správal arogantne, povýšenecky a do tímu vyšetrovateľov vrážd sa dostal len vďaka protekcii.

	Wolf okamžite vyštartoval ku dverám, takmer pritom vrazil do policajta, ktorý ho strážil. „Hádam to nechcete nechať na Líškovi! Ako je možné, že sem neposlali nejakého služobne staršieho operatívca?“

	„Marek, upokoj sa,“ kázal mu nižší a mimoriadne chudý poručík s výraznými ryšavými vlasmi. „Všetci ostatní na oddelení ťa veľmi dobre poznajú. Nebude aj podľa teba rozumnejšie, keď prípad prevezme niekto absolútne nezaujatý?“

	„Iba ak chceme dať vrahovi šancu, aby mu to prešlo,“ vyhlásil Wolf.

	Jeho poznámka sa Líšku zjavne dotkla. Radšej sa obrátil na mladého policajta, čo Wolfovi nasadzoval putá. „Mal by si ho lepšie strážiť.“

	Marek zaškrípal zubami, no nezostalo mu nič iné, len sa stiahnuť do úzadia. Predtým, ako sa dal zasa zavrieť do svojej detskej izby, pred všetkými požiadal Vaneka, aby na miesto činu dohliadol za neho.

	Wolf nervózne krúžil po miestnosti ako lev v klietke. Až vtedy si uvedomil, že do jeho niekdajšej detskej izby sa medzičasom nasťahoval Patrik. Hľadel na veľké grafiti, ktoré zdobili stenu nad posteľou. Boli to tri zdanlivo nezmyselné písmená nastriekané čiernou a krikľavo ružovou farbou.

	Cez grafiti boli prelepené skice, ktoré vznikli v umeleckej škole. Tri portréty namaľované ceruzkou na kancelárskom papieri. Marek si ich lepšie obzrel a pripomenul si, aký má jeho brat talent. V deň, keď ho prihlásil do umeleckej školy, sa začali zbližovať. Potom sa vrátila mama a on tam prestal chodiť. Kvôli nej.

	Wolf opäť myslel na nevlastného brata, no tentoraz v duchu nepolemizoval nad tým, či je, alebo nie je vrah. Zaujímalo ho, kam Patrik ušiel. Či sa niekde schováva. Alebo, v horšom prípade, či sa nestalo niečo aj jemu. Tú otázku v ňom nahlodal práve pohľad na kresby. Znázorňovali troch mužov, z ktorých Marekovi nebol povedomý ani jeden. Odkiaľ ich Patrik poznal a prečo ich kreslil?

	Z myšlienok ho vytrhol hlboký dunivý hlas, ktorý sa ozýval priestranným bytom s vysokými stropmi. Okamžite ho priradil riaditeľovi oddelenia Otčenášovi.

	„Richard?“ ozval sa Wolf z detskej izby.

	„Marek,“ zvítal sa s ním Otčenáš, keď otvoril dvere a uvidel ho. „Úprimnú sústrasť, mrzí ma, čo sa stalo.“

	Riaditeľ následne vybehol z izby a narobil ešte väčší rozruch. „Doriti, dajte mu dole tie putá! Hádam nie je podozrivý.“

	„Pán riaditeľ,“ protestoval Líška. „Azda ho chcete vylúčiť? Našli sme ho na mieste činu.“

	„Marek, spravil si to?“ spýtal sa ho Richard namiesto toho, aby odpovedal poručíkovi.

	Wolf pokrútil hlavou.

	„Mne to stačí,“ rozhodol riaditeľ, a tak Marekovi sňali putá.

	Wolfa povzbudilo, že má riaditeľa na svojej strane. Šúchajúc si odreté zápästia sa chystal rozdávať pokyny technikom, keď ho Otčenáš ešte zastavil na prahu detskej izby.

	„Čo si myslíš, že robíš?“ spýtal sa ho.

	„Vyšetrujem prípad,“ odvetil Marek so samozrejmosťou v hlase.

	„Na to zabudni,“ vyviedol ho Otčenáš z omylu. „Ide o vraždu tvojej matky. V žiadnom prípade nemôžeš viesť vyšetrovanie.“

	„Ak sa bojíš, že som citovo angažovaný...“ skúšal to ešte Wolf.

	„Toto nie je na debatu. Na tomto mieste činu si ani neškrtneš. Počkáš, až ťa niekto odvezie na riaditeľstvo, tam podáš výpoveď a tým to pre teba hasne.“

	Otčenáš nemusel zvyšovať hlas na to, aby Wolf pocítil vážnosť jeho slov. Okamžite sa poddal a stroho prikývol.

	Čoskoro pochopil, že zloženie pút bolo skôr ústretové gesto než automatické vylúčenie jeho viny.


24. mája 2017

	 

	Bolo dávno po polnoci, keď Mareka Wolfa zavreli vo vypočúvacej miestnosti. V priebehu svojej policajnej kariéry tam sedel už mnohokrát, tentoraz to však bolo z opačnej perspektívy. Väčšinou mal výhľad na vypočúvaného, nikdy nečakala výpoveď naňho. Pozeral na dvere a premýšľal, kto cez ne prejde. Preberal v hlave kolegov vyšetrovateľov a snažil sa odhadnúť, ktorému dá Otčenáš do rúk tento prípad. Zaskočilo ho, keď za ním napokon prišiel samotný riaditeľ v sprievode vyšetrovateľa z kriminálnej agentúry.

	„Slavomír Dokúpil, kapitán,“ predstavil sa plavovlasý dlháň s prepadnutým hrudníkom a tvárou poznačenou pubertálnymi jazvami. Mohol byť približne vo Wolfovom veku, možno o čosi mladší. Mal veľké prenikavo modré oči, ktoré Marekovi pripomenuli jeho huskyho Fenrira. Vynímali sa aj vďaka vpadnutým lícam a výrazným lícnym kostiam.

	„Kriminálna agentúra preberá prípad vraždy mojej matky?“ čudoval sa Wolf, ktorý kolegu z národnej agentúry spoznal hlavne podľa formálneho oblečenia. „Je to fakt nevyhnutné?“

	„Považujte nás skôr za odborný dozor,“ objasnil mu svoju úlohu Dokúpil, kým sa k nim pridal vyšetrovateľ z krajského riaditeľstva Ivan Jurčovič.

	Jurčovič pri kolegovi z národnej agentúry vyzeral ako jeho starší brat. Bol tiež plavovlasý, uhladený a upravený ako vždy, hoci ho povolali do práce v neskorú hodinu.

	„Takže som podozrivý alebo nie?“ chcel vedieť Marek, keď si uvedomil, že ho budú vypočúvať hneď dvaja vyšetrovatelia a pravdepodobne sa jeho výpovede zúčastní aj samotný riaditeľ.

	Otčenáš sa zhlboka nadýchol. „Je to komplikovaná situácia, ale verím, že pomoc zvonka jej vyriešenie značne urýchli.“

	„To nebola odpoveď na moju otázku,“ poznamenal Wolf.

	„Mňa by zaujímalo, kto bude viesť vypočúvanie,“ ozval sa rozospatý Jurčovič. „Mám pocit, že som sa sem trepal úplne zbytočne.“

	„Sme na vašej pôde, takže je to vo vašich rukách. Ja som iba nestranný pozorovateľ, aspoň zatiaľ,“ vysvetlil vyšetrovateľ z národnej agentúry.

	„Asi všetci potrebujeme v prvom rade počuť tvoju verziu toho, čo sa dnes odohralo,“ obrátil sa na Wolfa rozhodne Otčenáš.

	Keď všetci zaujali miesta okolo vypočúvacieho stola, Mareka prepadla skľúčenosť. Až v tej chvíli si uvedomil, ako strategicky je vypočúvacia miestnosť koncipovaná. Podozrivý – v lepšom prípade svedok – má miesto v kúte, pričom jeho osobný priestor ešte zmenšuje nízky stôl, čo mu navyše blokuje cestu ku dverám.

	Wolf sa pokúšal rozpamätať na detaily večera, ktorý si už beztak dokola prehrával v hlave. Najväčším problémom bolo vrátiť sa na začiatok. Mal pocit, že od jeho návratu domov ubehla celá večnosť, nie hodiny. Prišiel z Viedne, vlastným autom. Šoféroval po zotmení. Prečo sa vracal tak neskoro? Mal za sebou naháňačku s vrahom, jeho zatknutie a vypočúvanie... síce... to sa vlastne nekonalo pre vrahovu samovraždu. Keď si uvedomil, že ostatných len zbytočne mätie, napokon skonštatoval, že sa vracal domov po ťažkom dni. Nezáležalo predsa na tom kedy, odkiaľ a za akých okolností. Išlo o to, čo sa dialo potom.

	„Bolo čosi pred polnocou, keď sa u mňa v byte zjavil Patrik,“ premostil Marek rýchlo k tomu, čo všetkých zaujímalo.

	„To je váš brat?“ overoval si Dokúpil, robiac si poznámky.

	„Nevlastný,“ doplnil za Wolfa Jurčovič. S kolegom sa o jeho nevlastnom bratovi nikdy nerozprával, no z rečí na oddelení čo-to pochytil. „Nebol náhodou zavretý v nápraváku?“

	Marek prikývol. „Ušiel. Najprv som myslel, že sa chce u mňa schovať. Ale potom povedal, že musí pomôcť našej mame. Snažil som sa mu to vyhovoriť, nemyslel som si, že pôjde o niečo vážne, ale... čo ak... čo ak tam bol niekto tretí? Čo ak naozaj potrebovala pomoc? Čo ak preto zobral moju zbraň, aby sa mohol brániť, a nie, aby...?“

	Jurčovič nervózne pozrel na vyšetrovateľa z národnej agentúry, potom na Wolfa. „Poďme pekne po poriadku. Ako je možné, že sa Patrik dostal k tvojej služobnej zbrani?“

	Marek si oblizol pery. „Je to moja vina. Bol som veľmi unavený. Normálne devinu zamykám na noc do skrine, ale keď som prišiel domov, len som ju vyložil spolu s ostatnými vecami v spálni na posteli. Žijem sám. Návštevu som nečakal. Keď sa zjavil Patrik, aj som na ňu zabudol. Musel si ju všimnúť, keď sa v mojej izbe prezliekal po sprche. Za normálnych okolností by sa to nestalo.“

	„Takže sa u teba uprostred noci zjavil nevlastný brat, ktorý ušiel z nápravnovýchovného zariadenia, a žiadal ťa, aby si pomohol vašej mame,“ dával si dokopy súvislosti Jurčovič. „A myslíš si, že tvoju služobnú zbraň ukradol, aby ju mohol brániť, lebo si mu odmietol pomôcť. Povedal ti, prečo potrebovala pomoc?“

	Wolf pokrútil hlavou. „Nepočúval by som ho. Myslel som, že je to len ďalšie mamino divadielko. Je sebecká. Bola by schopná vytiahnuť ho odtiaľ aj bez dôvodu. Bez ohľadu na následky.“

	„Takže si mu odmietol pomôcť, lebo si mu neveril, on vzal veci do svojich rúk a ukradol pred odchodom tvoju služobnú zbraň. To si ho nechal len tak odísť?“

	„Dohodol som sa s ním, že ho vezmem naspäť. Keď súhlasil, odľahlo mi. Potom som už nebol taký ostražitý. Šiel sa osprchovať, zohrial som mu večeru. Keď sa prezliekal, vybavil som jeden telefonát. Konzultoval som situáciu s právničkou, ktorá ho obhajovala na súde. Využil situáciu a vyparil sa z bytu.“

	„Vy ste šli za ním? Autom?“ ozval sa Dokúpil, niečo mu na tom nesedelo. „Váš brat je tínedžer, nie? Ak ste mu nedali náskok, ľahko by ste ho cestou predbehli.“

	„Nešiel som rovno za mamou,“ vyviedol ho z omylu Wolf.

	Nechcel som ísť za mamou.

	Ďalšia chyba, ktorú si Marek mohol vyčítať. Aj keď dobre vedel, že tam Patrik smeruje, stále dúfal, že ho niekde dobehne.

	„Najprv som sa Patrika vybral hľadať peši. Potom som sa vrátil po auto, ale stále som krúžil iba po okolí. Až kým mi nezavolala mama. To už ubehla dobrá polhodina. Ak nie viac. Ponáhľal som sa za nimi, ale... prišiel som neskoro.“ S poslednými slovami Wolf sklonil hlavu a podľahol výčitkám, ktoré ho zožierali.

	Uvedomil si, že keby nekonal zaslepene, možno by maminej smrti zabránil. Nechcel Patrika počúvať. Nechcel veriť, že jej naozaj hrozí nebezpečenstvo. Nechcel ísť za ňou, radšej hľadal Patrika po okolí, len aby sa vyhol ich ďalšej konfrontácii.

	Vzápätí to naňho doľahlo. Žiadna ďalšia konfrontácia nebude. Roztriasli sa mu ruky. Zaboril si do nich tvár. Snažil sa dýchať zhlboka, no sotva dokázal nabrať vzduch do pľúc.

	„Keď ste našli telo, váš brat v byte už nebol?“ opýtal sa Dokúpil, ktorý si všímal jeho neurotické správanie.

	„Ani on, ani žiadna tretia osoba,“ odpovedal mu Marek. „Bol som sám, keď... keď som ju našiel. Najprv som zbadal krv vytekajúcu z kuchyne na chodbu. Vedel som, že niečo nie je v poriadku, ale nahováral som si, že to nemôže byť krv. Hoci som bol na mieste činu stokrát a stokrát som videl kaluž krvi. Aj tak som sa presviedčal, že to nie je pravda.“

	„Aká tretia osoba?“ čudoval sa vyšetrovateľ z národnej agentúry. „Ste si istý, že tam bol niekto tretí?“

	Wolf pokrčil plecami. Sám nevedel, či to bolo jeho zbožné želanie, aby sa Patrik zázračne vyvinil z podozrenia z vraždy.

	„Mal Patrik nejaký motív na to, aby zavraždil vašu mamu?“ ujal sa opäť slova Jurčovič.

	„Nič mi neschádza na um. Ja sám som s ňou nemal dobrý vzťah... mierne povedané. Ale nemyslím si, že ju zabil. Ušiel, lebo sa o ňu bál.“

	„Predpokladám, že neviete, prečo mal o ňu strach,“ domýšľal si zase Dokúpil.

	„Nechcel mi povedať viac a ja som sa o to nezaujímal. Mal som to z neho ťahať. Niečo sa dialo. Niečo nebolo v poriadku už dlho,“ preklínal sa Marek dokola.

	„Takže si mal nejaké podozrenie už skôr?“ nadhodil Jurčovič.

	Wolf sa odrazu rozpamätal na rozhovor s bratom spred niekoľkých týždňov. „Vravel mi to. Varoval ma, ale ja som si myslel, že iba dramatizuje, lebo ho matka poznačila. Keď som začal bojovať o to, aby som ho mohol vziať do svojej starostlivosti, povedal mi, že ju zabije, keď oňho príde. Považoval som to za prehnanú vyhrážku, ona bola odjakživa taká, rada sa vyhrážala a manipulovala ľuďmi okolo seba. Ale čo ak... čo ak?“

	„Tušíš, čo bolo vo veci? Prečo by zomierala?“ nechápal Jurčovič. „Kto by ju chcel zabiť?“

	Ani Wolfovi to nebolo jasné. Znova pochyboval o tom, či v niektorých slovách len zbytočne nehľadá ďalší význam. „Neviem. Možno... možno je to hlúposť. Možno sa mu iba vyhrážala, že spácha samovraždu, keď oňho príde. Už som raz bol pri tom, keď sa pokúsila vziať si život, a to som mal len šesť, takže...“

	Marek sa odmlčal.

	Zmätený Jurčovič chvíľu hľadel do papierov, potom sa odvážil pozrieť do očí Dokúpilovi, keďže sám nevedel z výpovede vyvodiť žiadne závery. „Odporúčate, aby sme ho zadržali?“

	„Nezmysel,“ vyletel Otčenáš. „Plne spolupracuje a nekladie odpor. Osobne sa zaručím, že nám nikam nezdrhne. Potrebujeme si len porovnať čas toho telefonátu s volaním o pomoc s časom smrti a príchodom polície na miesto činu. Hádam niekto zo susedov počul výstrel.“

	Jurčovič prikývol. „Mám tu poznámku o troch rôznych telefonátoch na stodvanástku.“

	„Kurník,“ zanadával Otčenáš. „To akože nemáme žiadnych očitých svedkov? Niekoho, kto videl unikať vraha z miesta činu?“

	Jurčovič pokrútil hlavou. „Ale azda máme svedka, ktorý videl Wolfa ponáhľať sa z parkoviska do domu až po tom, čo padol výstrel.“

	Otčenáš tleskol. „Aspoň niečo. Tým pádom je Wolf definitívne nevinný.“

	Marek si mohol aspoň sčasti vydýchnuť. No hoci sa do polhodiny viezol v taxíku z policajného riaditeľstva domov, necítil sa o nič lepšie. Keď konečne dostal do rúk svoj mobil, pokúsil sa ešte raz zavolať Patrikovi. Bratov telefón však bol stále vypnutý. Otázkou zostávalo, či to spravil dobrovoľne, alebo ho k tomu niekto donútil.


23. mája 2017

	 

	Patrik hľadel na svoj vystrašený odraz v zrkadle. Tvár mal postriekanú krvou a nech sa akokoľvek snažil, drhol si líca aj bradu, nedokázal ju zmyť. Rovnako sa nedokázal zbaviť obrazu, ktorý mal v hlave. Navždy bude jeho nočnou morou a poznačí ho až do konca života.

	Padol výstrel, klesla na kolená, potom sa zrútila tvárou k zemi. Tupo civel na dieru, ktorú jej guľka vyvŕtala do hlavy. Nebola to malá dierka, ale veľký kráter ako na Mesiaci. Najnechutenejší bol kus lebky, čo sa celkom neoddelil od hlavy. Nalepili sa naň kusy mozgového tkaniva a chumáč vlasov, ktorý vyzeral horšie než guča mačacích chlpov.

	Patrika naplo na vracanie. Grcal už dvakrát, tentoraz to v sebe udržal. Horúčavu, čo ho zachvátila, sa snažil zahnať studenou vodou a zasa sa pustil do drhnutia tváre a rúk. Trvalo to hodnú chvíľu, no maminu zaschnutú krv napokon zo seba predsa len zmyl.

	Pomyslel si na nevlastného brata. Marek mu ponúkal šancu na normálny život. Bola vôbec niekedy reálna? Ak aj áno, patrila do minulosti. Už sa definitívne rozpadla. Čo ho čaká teraz? Väzenie? Život na úteku? Zostala mu iba jedna alternatíva, a tá sa mu vonkoncom nepáčila.


24. mája 2017

	 

	Marek Wolf toho veľa nenaspal. Keď sa vrátil domov z policajného riaditeľstva, boli dve hodiny po polnoci. No namiesto toho, aby si po sprche rovno ľahol do postele, vytiahol papier a pero a začal spisovať všetky miesta, kde by Patrik mohol nájsť útočisko. Rýchlo si však uvedomil, že o nevlastnom bratovi vie žalostne málo. Nepoznal jeho kamarátov, nevedel, kam chodieval a s kým sa stretával.

	Ráno sa vybral na jediné miesto, od ktorého sa mohol odraziť. Navštívil Patrikovu školu. Učiteľky mu o ňom tiež veľa nepovedali. Bol to tichý chlapec. V triede sa s nikým nebavil, počas vyučovania si väčšinou namiesto robenia poznámok kreslil do zošita. A – ako už Marek veľmi dobre vedel – často chodil poza školu. Kam? S kým? Prečo? Ani Patrikovi spolužiaci netušili.

	Wolf to v škole nechcel tak rýchlo vzdať. Rozhodol sa vypytovať ďalej. S riaditeľovým dovolením si prezrel budovu aj pozemok, čo k nej prislúchal. Keď na ihrisku za školou uvidel povedomé grafiti, náhle spozornel. Tri písmená, ktoré už videl na stene v Patrikovej izbe, niekto nastriekal aj na plochu bežeckej dráhy. Bol to Patrik?

	Zastavil dievčatá vracajúce sa z hodiny telocviku a opýtal sa ich na grafiti. Keď popreli, že o nich niečo vedia, presviedčal ich, aby mu verili. Vtedy ho zastavila učiteľka a požiadala ho, aby nechal žiačky na pokoji.

	Marek sa vrátil do práce, no neustále premýšľal nad troma písmenami. Čo znamenali? Prečo ich mal Patrik na stene a prečo by ich kreslil na asfalt na ihrisku?

	Zastavil sa za Lukášom Líškom s otázkou: „Keď si robil na protidrogovom, prišiel si niekedy do kontaktu so sprejermi?“

	Mladý poručík na neho prekvapene pozrel. „Prečo si myslíš, že sprejeri hneď aj dílujú? Niektorých nachytáš maximálne s trávou, ale keby som takého priniesol v putách, kolegovia by ma akurát vysmiali.“

	„Dobre, bez ohľadu na drogy, vieš, kam sprejeri v Bratislave chodia?“

	Líška mykol plecom. „Čo ja viem? Rôzne opustené budovy a miesta, kam sa hliadkam nechce. Vari si sa pustil do odhaľovania vandalizmu?“

	„Nie, ide o... osobnú vec.“ Marek váhal, či mu má svoje dôvody prezradiť, no napokon si ich radšej nechal pre seba. „Čo napríklad v Petržalke? Kam by...“

	Vtom to Marekovi došlo. Presne vedel, ktoré miesto bolo pre pouličných sprejerov v Petržalke najideálnejšie.

	 

	Wolf čakal do zotmenia, kým sa vybral k nultej zastávke metra na Janíkov dvor. Vzal so sebou aj Fenrira, hoci nebol obranárskym psom. Dúfal však, že by husky v prípade nebezpečenstva aspoň niekoho odstrašil svojím zjavom.

	Na trávnatej ploche vedľa neexistujúcej zastávky sa stretol s inými psičkármi, ktorí sa vybrali na neskoré venčenie. Bez problémov medzi nich zapadol. Až keď zišiel strmým chodníkom k podjazdu, ocitol sa v priestoroch, ktoré pripomínali kulisy dystopického filmu – všade odpadky, špina a maľby po stenách i na rozpadnutých paneloch váľajúcich sa po zemi.

	Panovalo tam šero a pokojnú atmosféru rušil hluk áut prechádzajúcich cez nadjazd. Pod ním však nebolo živej duše. Wolf zapol baterku na mobile, aby si mohol lepšie obhliadnuť kresby na stenách. Väčšinou išlo o nápisy rôznych farieb – ružové, fialové, zelené, ale hlavne krikľavé. Známe tri písmená medzi nimi hľadal márne.

	Odvážil sa zájsť aj ďalej, zastavil ho však tunel so stojatou vodou. Nemal na nohách gumáky, aby si mohol dovoliť zísť do smradľavej bariny.

	Urobil ešte jeden okruh po priestoroch Janíkovho dvora a narazil na partiu chlapcov, ktorí si práve pri stene v podchode rozkladali náčinie.

	„Hej!“ okríkol ich z diaľky.

	Zbadali ho a chceli sa dať na útek.

	Marek si uvedomil chybu a pokúšal sa ju napraviť. „Počkajte! Potrebujem sa len niečo spýtať!“

	Chlapci ho však nepočúvali, a tak ich musel dobehnúť. Fenrir mal pocit, že sa hrajú, a rozhodol sa mu pomôcť. Huskymu sa podarilo jedného zo sprejerov zvaliť na zem. Vtedy naňho jeho pán zavolal a stiahol ho späť k nohe.

	„Nemusíš utekať,“ prihovoril sa Wolf vystrašenému chlapcovi. „Fakt sa chcem len niečo opýtať.“

	Zablatený sprejer sa dvíhal na nohy a v hneve odmietol ponúknutú ruku. „Č-č-čo odo mňa chcete?“

	Marek mu ukázal Patrikovu fotku, ktorú mal uloženú v mobile. „Videl si tohto chalana? Je to môj brat.“

	Sprejer pokrútil hlavou. „Nie, nepoznám ho.“

	„Určite? Tiež robil to, čo vy. Mal plnú tašku sprejov.“

	„Potom bude z inej partie. Alebo robil sólo. Pokiaľ nemá meno v komunite, ťažko ho takto nájdete. Ušiel z domu?“ vypytoval sa chalan odrazu.

	Wolf niečo zamrmlal. Potom prešiel na druhú fotku a ukázal chlapcovi tri písmená, ktoré našiel nasprejované na zemi za Patrikovou školou. „Čo toto, niečo ti to hovorí?“

	„To je tag.“

	„A to je čo?“

	„Podpis. Označenie. Buď individuálne, alebo patrí nejakej skupine,“ vysvetľoval Marekovi sprejer.

	„A tiež ho nepoznáš? Nikde som ho tu nevidel,“ uvedomoval si Wolf.

	Chlapec neisto pokrčil plecami. „Je z Petržalky? Skôr by som povedal, že patrí k partii z inej časti.“

	Patrik prežil detstvo v Starom Meste, kde chodil aj na strednú školu. Tým pádom tam zrejme bola aj jeho partia sprejerov. Marek sa poďakoval chlapcovi, ktorého vydesil aj zašpinil, a ako odškodné mu dal desať eur.


25. mája 2017

	 

	Hoci Richard Otčenáš Wolfovi rázne kázal, aby sa od vyšetrovania prípadu matkinej smrti držal ďalej, Marek si nedal povedať. Jeho komplicom sa stal kriminalista Adam Vanek, ktorý Wolfovi aj napriek riaditeľovmu zákazu priniesol správu z pitvy.

	Wolf dychtivo študoval zložito skonštruované vety opisujúce hrozivú vraždu a príčinu smrti Kataríny Husárovej, akoby čítal napínavú detektívku. Neboli to však slová o priestrele hlavy, rozdrvenej lebečnej kosti alebo poškodení mozgu, ktoré mu nahnali hrôzu. Jeho pozornosť zaujal iný, pre niekoho nepodstatný detail.

	„Myslím, že poznám motív vraždy,“ povedal pološeptom, keď sa mu podarilo znova nabrať vzduch do pľúc.

	Vanek vytreštil oči. „Čože? Ako to?“

	Kriminalistický technik mal už správu naštudovanú, dokonca ju rozoberal s vyšetrovateľom Jurčovičom a služobne najstarším operatívcom Štefanom Závodským, ktorému riaditeľ oddelenia po zvážení prípad pridelil.

	„To ona... spravila niečo... niečo strašné,“ odvetil Wolf záhadne.

	Vanekovi táto odpoveď nepostačovala. „Môžeš byť konkrétnejší? Dávaš veľký priestor mojej fantázii a momentálne si už predstavujem, že sa jej nejaká ženská chcela pomstiť, lebo jej prebrala chlapa.“

	Marek ukázal na časť pitevnej správy, ktorú považoval za kľúčovú pre odhalenie matkinho vraha. „Absolvovala transplantáciu pečene.“

	„No a?“ nechápal kriminalistický technik aj naďalej. „To je nám známe už z obhliadky bytu. Našli sme lieky, ktoré užívajú pacienti po transplantácii. Preto za tebou matka minulú jeseň prišla, ak sa nemýlim. Potrebovala novú pečeň.“

	Wolf neurčito prikývol. „Hej, ale odmietol som jej pomôcť. Teda... kým som sa nedozvedel o Patrikovi. Vtedy som nad tým začal rozmýšľať. Musel som sa však vrátiť do Montrealu a keď som bol späť na Slovensku, mama už bola v poriadku. Tvrdila, že absolvovala nejakú alternatívnu liečbu. Viac som sa nepýtal.“

	Odmlčal sa. Hlavou mu prebehla séria spomienok: návrat do Bratislavy, keď našiel Patrika samého, všetko, čím si spolu prešli, až po okamih, keď sa pred jeho dverami zjavila mama s hlúpou výhovorkou. Čo výhovorkou! Neodpustiteľným klamstvom. Klamstvom, ktoré ju možno stálo život.

	„Môžeš zavolať Jurčoviča a Závodského do malej zasadačky?“ požiadal Marek kolegu.

	„Budeš tam aj ty?“ opýtal sa Vanek nedôverčivo.

	„Hej, potrebujem to s nimi prebrať,“ odvetil Wolf s presvedčením v hlase, takým príznačným, keď išlo o pracovné rozhodnutia.

	„To nie je dobrý nápad.“

	Vanek sa pokúšal protestovať, no z Marekovho výrazu tváre usúdil, že je to zbytočné. Wolf dokonca nepustil pitevnú správu z rúk a kolegom, ktorí napokon za ním prišli do zasadačky na druhom poschodí, ňou mával pred očami.

	„Pozreli ste sa do jej zdravotných záznamov? Tá transplantácia zaručene nebola legálna,“ oznámil im namiesto pozdravu. „Asi máme motív vraždy.“

	„O čom to hovoríš?“ čudoval sa Jurčovič.

	Závodský však rýchlo pochopil. Starší operatívec, na oddelení známy ako cholerik s prchkou náturou, vytrhol Wolfovi pitevnú správu z rúk. „Ako sa k tebe dostala? Nepovedal ti riaditeľ jasne, že sa máš od prípadu držať bokom?“

	„Vypočuj si ma, je to dôležité,“ žiadal ho Marek.

	So Závodským nevychádzali najlepšie, už odkedy mladý kapitán nastúpil do vyšetrovateľského tímu. Operatívec, ktorý nemal ďaleko do dôchodku, preferoval zaužívané metódy a Wolfove postupy viackrát odsúdil ako neadekvátne až neprimerané. Žiaľ, jeho kritika sa nestretla s pozitívnou odozvou ani v prípade sťažností na stranu vedenia. Preto si túto príležitosť nemohol dať ujsť. Najprv sa na Wolfa rozkričal, no keď si uvedomil, že v rukách drží triumf proti nemu, okamžite napochodoval k riaditeľovi.

	Keď si Otčenáš vypočul Závodského žiadosť, aby bol mladší kolega suspendovaný, sám sa okamžite rozčúlil. Vzápätí však rovnako rýchlo vychladol. Nechcel robiť pred Závodským scény a prilievať tak olej do ohňa.

	„Zavolajte mi Wolfa,“ povedal napokon.

	 

	„Vysvetlíš mi, o čo sa pokúšaš?“ spýtal sa Otčenáš, keď za sebou Wolf zavrel dvere kancelárie.

	„Podarilo sa mi zistiť...“ začal Marek rázne.

	Riaditeľ mu skočil do reči: „Jasne som ti hovoril, že to nemôže byť tvoj prípad!“

	„Ja som len...“

	„Marek!“

	„Ja...“

	„Kým ťa nechám dohovoriť, nezabudni, že prakticky neexistuje dôvod, ktorý by ospravedlnil porušenie môjho priamemu príkazu,“ upozornil ho Otčenáš.

	Wolf na sekundu zaváhal, no stále bol skalopevne presvedčený o svojej pravde, a tak sa napriek varovaniu podelil o svoje zistenie.

	„To nie je dobrý dôvod,“ namietol na jeho prekvapenie riaditeľ. „To, že tvoja mama nebola na oficiálnej transplantácii, by sa počas vyšetrovania zistilo aj bez teba. Predpokladám, že stačí nahliadnuť do jej zdravotných záznamov. Tie sú relevantnejšie než tvoje dohady. Si si vôbec istý, že nebola na operácii? Možno ti klamala, keď sa vrátila domov.“

	Marek vehementne krútil hlavou. „Keď ma prosila o pomoc, povedala, že potrebuje dobrovoľného darcu. Pochybujem, že by niekoho splašila. Inak by mi to votrela do ksichtu, len čo by ma uvidela. Musela to byť nelegálna operácia, som o tom presvedčený.“

	„Tak či onak,“ nedal sa Otčenáš, „ide o fakty, ktoré sa dajú overiť. Ale nie je to tvojou úlohou. Nechaj to na Záborského.“

	„Keď už sme pri tom, nemohol si vyšetrovanie nechať niekomu inému? Záborský má dva roky do dôchodku. Otvorené prípady pred sebou tlačí ako hovnivál lajno.“

	Riaditeľ zalomil rukami. „Kto ti má vyhovieť? Líšku si nechcel, lebo je mladý a neskúsený...“ zarazil sa uprostred vety, keď si uvedomil, o čom sa s Wolfom doťahuje. „A vôbec, je to v tvojej kompetencii alebo v mojej?“

	„V tvojej,“ povedal Marek po dlhšom tichu. Došlo mu, že Otčenáš potrebuje počuť odpoveď i na zdanlivo rečnícku otázku.

	„Záborský je zodpovedný, svedomitý policajt, papiere má vždy na poriadku. Čo sa o tebe povedať nedá. Mimochodom, chcel som sa s tebou baviť aj o tvojom neuzavretom prípade.“

	„Akom neuzavretom prípade?“

	„Kellerove vraždy,“ pripomenul mu Otčenáš.

	Wolfa tým rozladil. „Keller je predsa mŕtvy. Zabil sa. Stále nepoznáme identitu všetkých jeho obetí. Navyše je to medzinárodný prípad. Myslím, že nejaké papierovačky, čo zostali nevyplnené, nie sú také podstatné.“

	„Zasa sa nezhodneme. Budem rád, ak ma poslúchneš a budeš sa venovať výhradne tomu, čo máš pridelené.“

	Marek zvesil hlavu na znak, že vzdáva argumentáciu s Richardom. Vstal a vykročil ku dverám, no skôr než k nim dorazil, ešte sa otočil. „Čo by si robil na mojom mieste?“

	„Keby mi zavraždili niekoho blízkeho?“ domnieval sa Otčenáš. „Oko za oko, zub za zub. Našiel by som ho a...“

	„Hovorím o Patrikovi. Ak mám pravdu, je v nebezpečenstve.“

	„Ako to myslíš?“

	Wolf sa vrátil bližšie k stolu. „Patrik sa ma pokúšal varovať, no ja som ho nepočúval. Ak si mama aj dohodla nelegálnu operáciu, nemala na ňu peniaze. Tým pádom im musela ponúknuť niečo iné.“

	„Patrika?“ domyslel si Otčenáš zhrozene.

	Marek prikývol.

	„To je pritiahnuté za vlasy,“ namietol riaditeľ okamžite. „Chceš povedať, že im ho ponúkla na orgány? To by nespravila žiadna matka.“

	„To nepoznáš tú moju. A nehovorím, že ho mali rozobrať. Možno im chcela dať len jednu jeho obličku, čo ja viem?“

	„Kedy sa vrátila?“ spýtal sa Otčenáš.

	„V marci.“

	„Prečo by s tým čakala až do mája?“

	„Lebo som im nedal pokoj. Keď sa u nej zjavila sociálka, nemohol odtiaľ Patrik zmiznúť bez vysvetlenia. Najskôr na ňu pritlačili, keď skončil v polepšovni.“

	„Máš nejaké dôkazy?“ dožadoval sa faktov Otčenáš, ktorý chcel napriek všetkému podriadenému stále pomôcť. „Čokoľvek?“

	Marek sklamane pokrútil hlavou.

	„Potom sú to iba fabulácie. Bol by som rád, keby si si ich nechal pre seba a nemútil nimi hlavu vyšetrovateľskému tímu. Nemáš to ničím podložené, v byte dokonca zrejme nikto tretí nebol. Suseda nad nimi počula hádku, kým zaznel výstrel, a rozoznala len dva hlasy – Patrika a tvojej mamy. Takže po Patrikovi pátrame, ale ako po hlavnom podozrivom.“

	Wolf na riaditeľa vyjavene hľadel.

	„Ale ani to by som ti nemal prezrádzať,“ snažil sa zahovoriť Richard. „Prosím, sústreď sa na vlastné povinnosti. Po pitve ti vydajú telo, musíš sa postarať o pohreb. Vezmi si pár dní voľna.“

	„Nepotrebujem voľno na pohreb. Potrebujem nájsť Patrika,“ rozčúlil sa Marek.

	Otčenáš zaťal zuby. Wolf nebol len jeho podriadený. Spurného kapitána si za svoje pomerne krátke pôsobenie na bratislavskej kriminálke obľúbil. Ich priateľstvo často kolidovalo s prácou. Toto však nebola správna chvíľa na to, aby mu ďalej dohováral, či už ako šéf, alebo kamarát. „Máš ho. Rob si, čo chceš.“


27. mája 2017

	 

	Wolf po maminej vražde ani nepomyslel na takú samozrejmosť, akou je pohreb. Namiesto toho sa aj po hádke s Richardom Otčenášom zaoberal len Patrikovým zmiznutím.

	Večer po výlete k zastávke neexistujúceho petržalského metra sa dostal k opustenej rozpadnutej budove v Starom Meste, kde sa stretávali miestni sprejeri. Opäť sa mu podarilo vystrašiť skupinku mladíkov, no tentoraz ich dokázal zastaviť skôr, než sa pred ním dali na útek. Jeho snaha však rýchlo skončila v slepej uličke. Sprejeri síce Patrika poznali, ale už mesiace ho nevideli ani o ňom nepočuli. Podľa ich výpovede skončil s vandalským koníčkom práve v čase, keď ho Wolf prichytil a rozhodol sa brata radšej zapísať na umeleckú školu.

	Marek si však predsa dokázal vyvodiť jeden záver – sprejovanie odvtedy nemohlo byť dôvodom Patrikovho záškoláctva. Prečo potom vynechával školu a vykašľal sa aj na hodiny kreslenia?

	Keď už Wolf nevedel ako ďalej, pustil sa do organizácie poslednej rozlúčky so zosnulou.

	Spočiatku bol bezradný aj v tomto smere. Netušil, čo si vyžaduje usporiadanie takej udalosti. Dosiaľ zažil v rodine iba babkin pohreb. Mal len šesť rokov a mama mu nedala najlepší príklad. Zrútila sa a nechala všetko na ľudí okolo seba, ochotných podať pomocnú ruku smútiacej slobodnej mamičke.

	Marek po krátkom prieskume na internete dospel k zásadnému rozhodnutiu – mamine pozostatky dá spopolniť. Neplánoval organizovať žiadnu veľkú rozlúčku. Domnieval sa, že by sa aj tak nikto nedostavil. Napokon sa rozhodol spoľahnúť na služby profesionálov s jednoduchým pokynom – nechcel nič drahé ani okázalé. Sľúbili mu, že sa o všetko postarajú, jeho jedinou úlohou bolo čo najskôr zabezpečiť pre zosnulú oblečenie, v ktorom bude pochovaná.

	Wolf sa najprv zdráhal. Predstava, že sa má do toho bytu vrátiť, bola skľučujúca. Bojoval s ňou celý deň, až sa večer po prechádzke s Fenrirom odhodlal a v huskyho spoločnosti zamieril do Starého Mesta. Keď sa ocitol na známej ulici, začali sa mu vybavovať čerstvé i dávnejšie spomienky. Cítil nervozitu, ktorá ho premkla vždy, keď sa ako chlapec musel vrátiť domov po dni strávenom v spoločnosti rovesníkov. Nikdy nevedel, čo ho čaká. V akej nálade mamu nájde. Bude prehnane veselá? Bezdôvodne rozhnevaná? Alebo nebodaj nešťastná a plačlivá?

	Prešiel mohutnou drevenou bránou a v nepretržite chladnej vstupnej hale si vybavil okolnosti, za akých mamu objavil naposledy. Ako kriminalistický operatívec sa stretol s ukrutnými vraždami, no nič nedokáže pripraviť človeka na vraždu vlastnej matky.

	Zároveň si uvedomil, v akom stave byt pravdepodobne nájde. Tím kriminalistických technikov na mieste činu zozbiera dôkazy, no viac ich už nič nezaujíma. Telo putuje na stôl súdnemu lekárovi a o zvyšok sa musia postarať pozostalí. Prípadne majitelia miesta, kde sa obeť našla.

	Wolf si spomenul na cícerok krvi, ktorý viedol z kuchyne do chodby, potom aj na krvavé fľaky a kusy mozgového tkaniva, ku ktorým ho zaviedol. Pohľadom spočinul na Fenrirovi. Pomyslel si, že asi nebol najlepší nápad brať so sebou huskyho ako morálnu podporu. Chvíľu dokonca zvažoval, že sa otočí na päte a po oblečenie na pohreb sa vráti na druhý deň, no napokon vykročil po schodoch.

	V byte ho však čakalo prekvapenie. Namiesto smradu mu do nosa udrel čerstvý, vetraný vzduch a nevýrazná vôňa, ktorá mu pripomenula čosi príjemné. Prírodu? Les? Stromy?

	Nedokázal presne pomenovať pôvod arómy, no nech ním bolo čokoľvek, poriadne ho to zmiatlo. Ani za maminho života to v byte po babke nikdy tak nevoňalo. Mama nerada vetrala a nepúšťala dnu ani svetlo. Okná boli večne zabuchnuté a zatiahnuté záclonami, aby sa nedalo vidieť do bytu a tým pádom ani von.

	Wolf si vyložil tento úkaz ako zázrak, kým v kuchyni – na mieste činu – nenašiel svojho strýka a maminho brata Norberta. Sedel za jedálenským stolom, pred sebou mal spolovice dopitú fľašu rumu a v ruke držal prázdny pohár. Neprítomný pohľad upieral do steny a bol natoľko ponorený do myšlienok, že nezachytil otváranie dverí ani blížiace sa kroky.

	Marek uzemnil Fenrira, ktorý chcel neznámeho hosťa preveriť zblízka.

	„Ujo?“ oslovil ho opatrne.

	Spočinuli na ňom kalné oči. „Marek?“

	„Čo tu robíš?“

	„Spomínam,“ odvetil postarší muž prosto. Oprel sa o stôl, aby sa mu ľahšie vstávalo. Potom podišiel bližšie k synovcovi a otvoril mu náruč. „Úprimnú sústrasť, chlapče. Ako to zvládaš?“

	Wolf nechcel strýka uraziť tým, že by mu pripomínal, aký zlý vzťah s mamou mal, preto nereagoval. Ani do náručia sa mu nevrhol. Jeho to neodradilo a synovca tuho objal.

	„Stále tomu nemôžem uveriť,“ horekoval Norbert, nepúšťajúc Mareka z mocného zovretia.

	Wolf stál ako soľný stĺp. Mal pocit, že ho strýko rozpučí. Pomyslel si, že na starnúceho chlapa má Norbert v rukách poriadnu silu.

	„Pripiješ si na ňu so mnou?“ navrhol strýko, keď ho konečne pustil.

	Wolf uznal, že nasledujúca konverzácia si to priam vyžaduje. Zamieril ku kuchynskej linke a z kredenca vybral pohár, v ktorom kedysi kúpili horčicu. Sám sa ponúkol z rumu a dolial aj strýkovi. Potom štrngol o jeho pohár a vypil rum na jeden dúšok.

	„Hej!“ ohradil sa Norbert. „Mali sme si pripiť, ešte raz!“

	Marek si nahlas vzdychol, kým obom zasa nalial.

	„Na Katku, teda na tvoju mamu a najodvážnejšiu ženu, akú som poznal!“ vyhlásil strýko od pľúc.

	„Na mamu,“ precedil Wolf pomedzi zuby a radšej sa rýchlo zasa napil.

	Nemal rád zaužívané pravidlo, ktorého sa za života napočúval viac než dosť – o mŕtvych len dobre. Z duše s ním nesúhlasil hlavne pre schopnosť ľudí prikrášliť si zosnulých, aby sa zachovala česť ich pamiatke. Nevedel si predstaviť, že by o mame vymýšľal nejaké nezmysly do príhovoru, ktorý by potom musel ešte aj predniesť pred davom. Našťastie sa tomu vyhne.

	„Kedy bude pohreb?“ spýtal sa Norbert, akoby synovcovi čítal myšlienky.

	„Pohreb nebude,“ odvetil Marek chladne a vysvetlil strýkovi, aké má s maminými pozostatkami plány.

	„V žiadnom prípade!“ namietol Norbert okamžite. „To nemôžem dopustiť. Katka si zaslúži poriadnu rozlúčku. Na úrovni. Dáme to aj do novín a vyvesíme oznam vo vchode, ako sa patrí.“

	Ako sa patrí? rezonovalo Wolfovi v hlave. Ďalšie slová, ktoré z duše neznášal. Nikdy sa neriadil tým, čo sa patrí. Hlavne ak to protirečilo jeho presvedčeniu.

	„Načo? Veď aj tak nikto nepríde.“

	Strýko na synovca zagánil. „Vieš, koľko ľudí tvoju mamu zbožňovalo? A keď začala spievať, Bože milostivý, keď tá začala spievať...“

	„Hádam poznáš nejaké jej kamarátky? Alebo niekoho, na kom jej záležalo?“ skúšal Wolf.

	Norbert tresol prázdny pohár na stôl. „Hlavne nám na nej malo viac záležať, keď ešte žila!“

	To už Marekovi nedalo. „Nemalo to byť náhodou naopak? Nemalo jej záležať viac na mne?“

	Strýkove kalné oči sa náhle rozjasnili. „Ona ťa ľúbila. Najviac na svete. Nikdy nezabudnem na deň, keď som ju priviezol domov z nemocnice. Bola pripravená obetovať ti celý život.“

	A do piatich minút na to aj zabudla, pomyslel si Wolf.

	Očakával historku o mame, ktorá by dokazovala jej fiktívnu materinskú lásku, ale strýkov hlas zastreli slzy.

	Wolf uja celý život obdivoval, predstavoval jeho najbližší mužský vzor, no v tej chvíli sa mu hnusil. Predsa ani on nemal so sestrou dobrý vzťah, keď ho chcel Marek vidieť, musel sa s ním stretnúť za maminým chrbtom.

	„Prečo ju oplakávaš? Roky ste sa nerozprávali!“ nechápal Marek.

	„Práve preto. Ľutujem, že som bol taký tvrdohlavý. Mal som sa jej dávno ospravedlniť. Pokúsiť sa napraviť, čo som spravil.“

	„Čo sa medzi vami vlastne stalo?“ vyzvedal Wolf.

	Spomenul si na svoje siedme narodeniny. Strýko, ktorý k nim chodieval po babkinej smrti sporadicky, sa zrazu zjavil na prahu s tortou a darmi. Marek nikdy nevidel toľko darčekov. Neboli mu však dopriate. Mama sa postavila bratovi do cesty a odmietla ho pustiť dnu.

	Marek odvtedy vídal Norberta len zriedka. Mama mu to zakázala, no on strýka vyhľadal, keď sa dostal do puberty. Žiadal ho, aby ho vzal od mamy, a hoci to Norbert nikdy nespravil, vždy aspoň na niekoľko hodín poskytol synovcovi útočisko. Vypočul ho, utešil a hlavne naučil strieľať. Keď Marek prvýkrát v živote držal v rukách vzduchovku a vystrelil na prázdnu sklenú fľašu, pocítil úľavu od rokmi nahromadeného hnevu.

	Norbert ignoroval synovcovu otázku. Teraz bol čas na dobré spomienky, nie na vyťahovanie starých hriechov. A tak si radšej štedro nalial. Rum chlípal nahlas po dúškoch ako horúci čaj a popritom oplakával nebohú sestru.

	„Čo je vlastne s Patrikom? Kde je?“ spýtal sa odrazu, keď sa vymanil z vlastného bľabotania.

	„Je... na úteku,“ odpovedal mu Wolf po krátkom zaváhaní. Rozhodol sa pre oficiálnu verziu, lebo hoci sám veril v bratovu nevinu, nechcel pred strýkom prezentovať nepodložené teórie. „Hľadám ho, ale zatiaľ som nemal šťastie. Nevideli ho kamaráti, spolužiaci ani učitelia. Akoby sa po ňom zľahla zem.“

	„Ako to ten chlapec vôbec mohol... Čo za skrat to musel byť?“ horekoval Norbert. „Vieš, čo si myslím? Bojím sa, že to po nej podedil. Že má tú duševnú chorobu. Inak si to neviem vysvetliť.“

	Wolf zarazene zažmurkal. Na takú možnosť ani nepomyslel. U Patrika sa predsa neprejavovali podobné príznaky, na aké bol zvyknutý u mamy. Ale ak boli v byte v čase vraždy naozaj sami, bolo by to rozumné vysvetlenie?

	„Kedy ste zistili, že je mama bipolárna?“

	„Na strednej škole. Ale najprv sme si s našou mamou mysleli, že to je len puberta. Katka bola vždy tak trochu... komplikovaná.“

	Norbert stisol pohár v ruke tak silno, že takmer praskol. Potom ho tresol o stôl, no pohár ako zázrakom zostal celý.

	„Do piče, zaslúži si poriadny pohreb, aspoň toľko pre ňu musíme spraviť!“ rozčúlil sa.

	„Už som všetko dohodol,“ protestoval Marek. „Nemienim platiť ani o cent viac, ako je nevyhnutné.“

	„Ja to zatiahnem!“ rozhodol Norbert rázne.

	„Ako myslíš,“ rezignoval Wolf.

	Siahol po fľaši rumu a zistil, že je takmer prázdna. Nalial si aspoň posledné kvapky. Keď mu pomaly stekali do hrdla, uvedomil si, že sa ocitol v pasci. Za pohreb možno platiť nebude, no nevyhne sa tomu, čo sa mu priečilo najviac.

	Bude musieť napísať rozlúčkovú reč, z ktorej jeho mama nevzíde ako úplná beštia. Útechu mu poskytovalo aspoň vedomie, že okrem neho a strýka sa zrejme nikto iný nedostaví.


30. mája 2017

	 

	Marek sa napokon rozhodol, že na poslednej rozlúčke s Katarínou Husárovou sa nechce ukazovať sám, či už do domu smútku príde niekto ďalší, alebo nie. Popri strýkovi, ktorý ho prevalcoval náročnými požiadavkami, potreboval aspoň nejakú morálnu podporu.

	Mal požiadať Sivákovú alebo Luptáka?

	Karola nevidel už mesiace. Vedel o ňom iba toľko, že sa medzitým vrátil do Bratislavy, no netušil, ako sa mu vlastne momentálne darí. Nemohol sa mu ozvať rovno s tým, že od neho niečo chce, keď sa oňho celý čas nezaujímal.

	Petru nepozýval z opačného dôvodu. O jeho život sa zaujímala až príliš a považovala by to za príležitosť na zblíženie. Určite by pohreb nepresedela bez slova, zbytočne veľa by sa vypytovala a – čo je ešte horšie – na všetko by vyjadrovala svoj názor.

	Marek do toho nezaťahoval kolegov z práce, lebo nechcel oboznamovať s komplikovanými detailmi rodinných vzťahov nikoho nového. Na um mu však predsa len zišiel šéf, ktorý sa tak trochu stal aj jeho kamarátom. Richard? Nie, zas až takí dobrí kamaráti nie sú. A hlavne sa naňho momentálne hnevá, lebo ho nepočúvol.

	Na vlastné prekvapenie Wolfovi odrazu zišla na um Michaela Hrobáková.

	Mladá právnička, dcéra riaditeľa bratislavskej kriminálky, Marekovi najprv pomáhala v boji o Patrika. Napokon sa stala obhajkyňou jeho nevlastného brata, keď mu po napadnutí policajta hrozil pobyt v nápravnovýchovnom zariadení. A keď Patrik skončil v ústave a Wolf nebol po úraze schopný šoférovať, Michaela ho vozila na návštevy za bratom. Hoci si to neuvedomovali, pomaly sa začali zbližovať.

	Marek si zdôvodnil rozhodnutie ozvať sa práve Michaele tým, že jej nemusí vysvetľovať zložité rodinné vzťahy.

	„Čo robíte zajtra popoludní?“ vyrukoval s otázkou, len čo zdvihla telefón.

	„Wolf?“ spýtala sa prekvapene. „O tretej idem po dcéru do škôlky, potom s ňou budem doma. Prečo sa pýtate?“

	„Čo keby som vám vybavil stráženie pre Emu? Jej dedko by sa určite potešil, keby ju mohol vyzdvihnúť. Na oddelení aj tak nemá dokopy čo robiť...“

	„Čo pre vás môžem spraviť?“ nechápala Michaela stále. „Našli už Patrika? Potrebuje obhajcu?“

	„Nie, Patrik je stále nezvestný,“ vyviedol ju Wolf z omylu. „Chcel som vás pozvať na... jednu rodinnú akciu.“

	Očividne ju tým vyľakal. „Rodinnú akciu? Akože oslavu? Alebo... hádam nie na svadbu?“

	Marek sa nervózne zasmial. „Takmer... na pohreb.“

	To právničku zaskočilo ešte viac. „Ak ide o pozvanie na rande, máte veľmi čudnú predstavu o tom, ako má prvá schôdzka vyzerať.“

	„Nie, nie, žiadne rande,“ vyhlásil Wolf vehementne. „Myslel som, že by ste mi robili spoločnosť. Môžeme to nazvať aj morálnou podporou.“

	„Kto zomrel, ak sa môžem spýtať?“

	„Moja mama.“

	„Ja krava, prepáčte,“ ospravedlňovala sa mu Michaela vzápätí. „Mala som si to domyslieť. Počula som, čo sa vám stalo. Úprimnú sústrasť.“

	„Neberte to ako pohreb. Účasť bude slabá. Je dohodnutý kňaz, po ňom strýko povie zopár rozlúčkových slov. Snáď do toho nebude nútiť aj mňa. A potom... potom sa pôjdeme niekam najesť.“

	Michaela mlčala.

	„Prepáčte, bol to hlúpy nápad,“ zaspätkoval Wolf. „Neviem, čo mi to vôbec zišlo na um, pozývať vás na mamin pohreb. Až tak dobre sa zase nepoznáme.“

	Hoci to nevidel, na právničkinej tvári sa zračil jemný súcitný úsmev. Kriminalistického operatívca nepoznala dlho, no napriek tomu si o ňom vytvorila pomerne realistický obraz. Často pôsobil ako dominantný, niekedy až prehnane sebaistý chlap, ale za týmto divadlom sa schovával zraniteľný muž s dobrým srdcom. Práve počas telefonátu vykukla jeho pravá tvár prerážajúca cez praskliny tvrdej fasády.

	„Pošlite mi do správy čas a miesto. S otcom si to stráženie dohodnem sama.“


31. mája 2017

	 

	Marek Wolf sedel v prvom rade v dome smútku v Záhorskej Bystrici, kde prebiehala posledná rozlúčka s jeho mamou. Zatiaľ čo Michaela Hrobáková, ktorá mu robila spoločnosť po jeho ľavici, upierala oči na rečniaceho kňaza, on klopil zrak k podlahe. Kňaza poriadne nepočúval, celý ceremoniál chcel mať čo najskôr z krku a vnímal jedine pot, čo mu stekal po zátylku za golier košele. Bol horúci májový deň a nevedel si predstaviť nič horšie, ako tráviť čas v nevetranej miestnosti s davom ľudí v čiernom obleku a kravate utiahnutej na doraz.

	Účasť na pohrebe bola omnoho vyššia, než Wolf predpokladal. Šesť radov sa celkom zaplnilo a nejakí oneskorenci postávali aj za miestami na sedenie. Nikoho z prítomných však nespoznával. Domnieval sa, že prišli z lojality k Norbertovi a s mamou nemali nič spoločné.

	Len čo kňaz dohovoril, pozval k sebe strýka. Keď sa ujal slova, Wolf spozornel. Nie hneď, najprv súkal iba táraniny o tom, aká úžasná, výnimočná a dobrosrdečná bola jeho sestra. Klamstvá. No potom hovoril o ich detstve. Vtedy si Marek uvedomil, koľko toho o mame nevedel. Nikdy mu nepovedala, že rovnako ako on vyrastala bez otca, ktorý rodinu opustil, keď bola ešte len dievčatko. Ani babka o dedkovi nehovorila.

	„Katka bola malý diabol. Iba naša mama si myslela, že je anjelik. Až keď s ňou začala plieskať puberta, ukázala aj pred ňou svoju pravú tvár. Čo vám budem hovoriť, tej peknej tváričke aj tak všetko prešlo. Mala krásny hlas, prenádherný. Keď spievala, anjeli v nebi sa radovali. Mohla z nej byť speváčka, nebyť toho...“ hovoril strýko, kým mu hlas zastreli slzy.

	Pri posledných slovách pozrel priamo na Wolfa a on pochopil, že je reč o jeho otcovi. To by znamenalo, že ho strýko, hoci ho nikdy predtým nespomínal, poznal tiež.

	Norbert nedokázal pokračovať. „Mal som toho pripraveného viac, ale... Marek, prosím ťa, dopovieš to za mňa?“

	„Na tomto sme sa nedohodli,“ precedil Wolf pomedzi zuby, kým sa z donútenia postavil pred dav. Očami behal po ľuďoch očakávajúcich dojímavé slová trúchliaceho syna, až zakotvil na Michaele.

	Venovala mu nežný úsmev a pri pohľade naň mu došlo, prečo ju vlastne pozval. Spomenul si na jej službu, keď mu dohodla stretnutie v právnickej firme, kde pracovala. Pred jej šéfom sa správal ako debil, no ona s ním napriek tomu nestrácala trpezlivosť a už vtedy tlmila jeho nervozitu zmierlivým úsmevom.

	Odrazu vedel, o čom bude hovoriť.

	„Moja mama bola predovšetkým vytrvalá. Nevzdávala sa ľahko. Tí, čo ju poznali, vedia, že celý život bojovala s duševnou chorobou. Brzdila ju, občas zrazila na kolená. Ale ona sa nepoddala. Bojovala rovnako tvrdohlavo, či už to bol prvý, alebo tisíci prehratý súboj. A áno, prehrala toho v živote veľa. Mňa však naučila, aké dôležité je nevzdávať sa.“

	Marek sa odmlčal a hľadel na zavretú truhlu obsypanú kyticami a vencami. Nepovedal veľa, ale sám bol prekvapený, že zo seba vydoloval niečo pozitívne na maminu adresu. Mal pocit, že sa dokonca dostavia aj slzy. Vtom sa naňho vrhol dojatý strýko a pocit bol preč. Za mamou napokon plakať nebude. Aspoň nie dnes, na jej pohrebe, kde by sa to najviac patrilo.

	Nasledovalo siahodlhé podávanie rúk. Každý mal potrebu vyjadriť Marekovi úprimnú sústrasť, predstaviť sa, zaspomínať na mamu. Ich slová nevnímal, len držal nastavenú ruku a občas sa dal objať. Bol ako studený a tvrdý kameň. Uzavrel sa do seba, aby to zvládol. Vydýchol si, keď to mal konečne za sebou. Ponáhľal sa na čerstvý vzduch.

	„Ani si sa s ňou nerozlúčil,“ vyčítal mu strýko. „O chvíľu ju odnesú na kremáciu, toto je posledná šanca.“

	„Je to len telo v zavretej rakve,“ namietol. „Nemohli sme ju ani vystaviť, lebo skončila s prestrelenou hlavou.“

	„Marek!“ zahriakol ho strýko. „Je to v prvom rade tvoja mama.“

	„Noro!“ vrátil mu Wolf ostré oslovenie a vzápätí sa rozkričal. „Ty fakt nechápeš, že tá žena mi celý život spôsobovala iba utrpenie? Chceš, aby som za ňou plakal, keď ju neznášam? To, že zomrela, nezmení nič na tom, čo mi robila, keď žila!“

	Norbert zaskočene, naprázdno otváral ústa.

	Marek ešte chvíľu predychával výbuch, potom sa rozhodol, že bude rozumnejšie kráčať ďalej. Zastavil sa, až keď sa schoval za roh budovy. Tam ho dobehla Michaela Hrobáková.

	„Nemali by ste sa tak správať k strýkovi, myslel to v dobrom,“ dohovárala mu.

	„V dobrom? Rieši, čo je slušné a čo sa patrí. To je všetko. Preto celý tento humbuk. On sám sa so sestrou roky nerozprával, na čo sa tu teraz hrá?“ rozčuľoval sa Wolf.

	„Možno to oľutoval... A možno nechce, aby ste ľutovali aj vy.“

	„Čo je vás vôbec do toho?“ vybehol po Michaele Marek. „Toto je medzi mnou a ním.“

	Právnička hľadela do očí zúrivému býkovi, a predsa sa nedala zastrašiť. „Ste v poriadku?“

	„Prepáčte mi tú scénu. Nemal som vás sem volať,“ ospravedlňoval sa jej vzápätí.

	Nehnevala sa, chápala ho. Chvíľu študovala jeho tvár. „Podobáte sa na ňu.“

	Zatváril sa kyslo. „Presne to potrebujem momentálne počuť. Že žena, ktorú som celý život neznášal, sa mi bude pripomínať v odraze zrkadla.“

	Michaela sa nedala, pohladila ho po ramene. „Bola krásna. Buďte rád, že ste to po nej zdedili.“

	„Mám to brať ako kompliment?“ civel na ňu a stále sa chvel od hnevu. „Ako vôbec viete, ako vyzerala? Rakva zostala celý čas zavretá. A verte mi, nechceli by ste, aby sa vám naskytol pohľad do nej.“

	„Medzi kvetmi bola vystavená jej fotka. Nevšimli ste si ju? Bola na nej mladšia, teda ak nerodila ešte v puberte. To by na druhej strane vysvetľovalo, prečo nebola najlepšia matka. Kedy sa spoznala s vaším otcom?“

	Wolf na ňu zazrel. „Načo sú podľa vás dobré tieto reči?“

	Michaela sa zháčila. „Nepoznala som ju, len som chcela... možno som sem naozaj nemala chodiť.“

	V Marekovi sa niečo zlomilo. Nechápal, čo ho urazilo na slovách ženy, ktorá ho prišla podporiť. Racionálne vedel, že nepovedala nič zlé, no v tom okamihu nedbal na svoj rozum. Nedokázal sa ubrániť potrebe obrniť sa pred ňou a nepustiť ju dnu. Aj za cenu, že jej ublíži.

	„Hej, asi máte pravdu. Nemal som vás pozývať. Asi bude lepšie, keď pôjdete,“ vyslovil napokon slová, ktoré nechcela počuť.

	Michaela pri ňom ešte niekoľko sekúnd mlčky zotrvala, akoby očakávala ospravedlnenie. Akoby mu dávala šancu, aby si to ešte rozmyslel. Nerada sa s ním lúčila takto.

	Keď pochopila, že ani jeden z nich to už nedokáže napraviť, odišla k svojmu autu. Spoza volantu ho ešte pozorovala a premýšľala, ako mu mohla pomôcť. Čo mohla spraviť inak. Keď si uvedomila, že sa nedopustila ani najmenšej chyby, konečne to vzdala.

	Vtedy si všimla staršieho muža, ktorý sa tiež zúčastnil pohrebu. Teraz postával v tieni obďaleč a tiež nenápadne sledoval Mareka. Michaela tomu neprikladala význam hlavne preto, že sa tam nechcela dlhšie zdržovať. Radšej naštartovala a vycúvala z parkoviska.

	 

	Wolf by šiel po poslednej rozlúčke s mamou v Záhorskej Bystrici najradšej rovno domov, no strýko naplánoval aj kar v podniku v Dúbravke. Akoby si to chcel ešte viac znepríjemniť, odradil Michaelu Hrobákovú, ktorá ho na pohreb prišla podporiť, aby ho sprevádzala aj tam. A tak sedel za vrchstolom v spoločnosti cudzích ľudí. Boli to samí muži v strýkovom veku a s rovnakým apetítom, čo sa jedla a alkoholu týkalo.

	Marek si aspoň konečne uvoľnil kravatu a v tichosti popíjal obľúbenú whisky. Jesť mu nechutilo, čo si ostatní vyložili ako prejav zármutku, no on v skutočnosti myslel na Michaelu. Na jej úsmev a na to, ako jej ho jednou vetou dokázal zmazať z tváre.

	Môžem byť fakt až taký debil? spytoval si svedomie.

	Z myšlienok do reality ho navrátil strýko, ktorý doniesol celú fľašu whisky. „Vidím, že nejako málo piješ.“

	Hoci Marek nemal prázdny pohár, štedro mu doň dolial.

	Wolf sa pokúsil o úsmev. „Na mamu.“

	„Na jej pamiatku,“ pripil si s ním strýko. Vzápätí vytiahol dve cigary. „Dáš si so mnou?“

	Wolf mykol plecom, a tak Norbert odštiepil špičky z oboch cigár. Keď ich zapaľoval, zastavila ho čašníčka.

	„Prepáčte, ale v interiéri nemôžete fajčiť. Poprosím vás, aby ste vyšli pred podnik, prípadne pri vstupe máme aj fajčiarsku miestnosť.“

	Strýko sa začal rozčuľovať. „Viete, koľko platím za tento podnik? A viete, koľko mám peňazí? Ma naseriete, to tu kúpim a zajtra ste bez práce!“

	„Ospravedlňte ho, dnes pochoval sestru,“ prihovoril sa čašníčke Wolf, ktorý zároveň tíšil strýka a ťahal ho von z miestnosti. „Samozrejme, že si môžeme zapáliť aj pred podnikom.“

	„Tam nejdem, vonku je horko ako v psej riti!“ lamentoval Norbert.

	Synovca napokon stiahol do fajčiarskej miestnosti, čo Wolfovi nebolo veľmi po vôli. Ťažký pach cigaretového dymu, ktorý tam doslova visel vo vzduchu, sa nasaje do jeho jediného slušného obleku a on ho bude musieť odniesť do čistiarne. Premohol sa len preto, lebo chcel využiť príležitosť na rozhovor medzi štyrmi očami.

	Marek si potiahol z horiacej cigary a strýko vytiahol spod saka fľašu whisky. Odpil si rovno z nej a podal ju synovcovi.

	„To si ako prepašoval?“

	„Prepašoval?“ ohradil sa Norbert. „Však som za ňu zaplatil.“

	„Asi len kvôli tebe majú v reštaurácii napísané, že sa poháre nemajú vynášať z jedálenských priestorov.“

	„Veď poháre som nezobral.“

	Marek to ďalej nekomentoval. Odpil si a radšej prešiel k tomu, čo ho naozaj zaujímalo. „Ty si poznal môjho otca?“

	„Myslíš, že sa ku Katke dostal niekto bez toho, aby som ho ja predtým schválil?“ zažartoval Norbert.

	„Prečo si mi o ňom nikdy nič nepovedal?“

	„Lebo to bol obyčajný hajzel. Stál za hovno a ty môžeš byť rád, že si ho nestretol!“ rozčúlil sa strýko.

	Wolf si pomyslel na všetko, čo sa odohralo počas jeho poslednej návštevy v Kanade. Vďaka vrahovi, ktorý ho tam vylákal na začiatku roka, si o otcovi a jeho činoch vytvoril vlastnú mienku, no nechcel ju konfrontovať so strýkovým názorom. Bol skôr zvedavý, prečo o ňom on takto hovorí.

	„Takže si ho neschválil? Alebo len nebol taký, ako si si najprv myslel?“

	„Bol, nebol... nie je to teraz jedno? Prečo ťa to vôbec zaujíma?“

	„Lebo je to môj otec. Vždy som si predstavoval, že by všetko bolo inak, keby zostal s nami.“

	„Ale nezostal. Bol to zbabelec. Nabúchal ju a zdrhol,“ tvrdil Norbert.

	Marek tomu nechcel veriť. „Najskôr o mne ani nevedel. Ako dlho sa tu zdržal? Tipujem, že ani mama ešte nevedela, že je tehotná, keď sa s ním lúčila.“

	Norbert nahnevane rozhodil rukami. „Stačilo! Nemienim sa o ňom ďalej baviť!“

	Nedal synovcovi priestor na ďalšie otázky. Hnev mu vyčistil hlavu, náhle vytriezvel. Tentoraz bez pomoci vstal a nechal Mareka v zafajčenej miestnosti samého.

	Wolf sa tam nezdržiaval ani o minútu dlhšie. Potreboval vypadnúť z celého karu a hodiť tento deň čo najskôr za hlavu.


14. augusta 1982

	 

	Naučil som sa neznášať svoj život. Obetoval som všetko, aby som sa stal policajtom v utajení, no moja misia zlyhala. Už som nebol policajt, pracoval som pre mafiu. Celkom rutinne som vykonával úlohy proti morálke aj vlastnému presvedčeniu. Nemal som na výber. Neznášal som sám seba, svoju podstatu, človeka, ktorým som sa stal.

	Zostal mi len jeden okamih. Vždy ráno, po tom, čo som sa zobudil, kým som si uvedomil, kto som a čo robím, som bol šťastný. Naučil som sa tú chvíľu natiahnuť. Držal som zavreté oči. Predstieral som, že všetko, čo sa stalo, bol iba zlý sen. Nočná mora, z ktorej som sa zobudil vydesený a spotený, už je za mnou a nič z toho, čo sa v nej odohralo, sa nepočítalo. Žiaľ, zakaždým som musel oči otvoriť a vkročiť do reality.

	Myslel som si, že od života viac nedostanem. Len tú jednu sekundu šťastia každé ráno. Rozmýšľal som aj nad tým, že svoje trápenie predčasne ukončím, ale na to som bol príliš zbabelý. Zmieril som sa s peklom na zemi, až kým som nespoznal ju.

	Naivne som si myslel, že ide o celkom tradičný príbeh lásky – chlapec stretne dievča, padnú si do oka, on ju vyzve do tanca, ona sa bude chvíľu ošívať, neskôr sa pobozkajú. A potom? Potom budú predsa žiť šťastne, až kým nepomrú!

	Chytil som ju za ruku a bežal som. Bežal som, čo mi sily stačili. Šiel by som s ňou aj na kraj sveta. Tak ďaleko sme však nedošli. Sotva sa nám podarilo dostať za hranice.

	Práve som sa prebúdzal. Sekunda ubehla a ja som prvýkrát po dlhom čase netúžil predstierať, že som v skutočnosti niekto iný. Namiesto toho, aby som všetko zvaľoval na nejakú nočnú moru, som žil svoj sen. So zavretými očami som si predstavoval spoločnú budúcnosť. Ona a ja. Čo budem robiť? Kde budeme žiť? Hlavne z čoho? To všetko stráca na význame, kým budem mať ju. S ňou neexistoval žiadny problém, rozprestieral sa pred nami svet neobmedzených možností a bolo na nás, aby sme ich využili.

	Podvedome som sa usmieval. Vtom som začul dôverne známy zvuk, aký vydáva len odistená poistka na pištoli. Otvoril som oči a hľadel priamo do hlavne vlastnej zbrane. Čo bolo ešte horšie, v rukách ju držala ona.

	Chvíľa, čo som s ňou strávil, bola presne ako sekunda nevedomosti tesne po zobudení. Na okamih som si myslel, že môžem byť šťastný, potom som otvoril oči a prebral sa do reality. Pochopil som, že žena, do ktorej som sa zamiloval, je trochu švihnutá. Čo trochu! Poriadne.


31. mája 2017

	 

	Marek sa vracal z maminho pohrebu s hlavou plnou myšlienok na otca. Dosiaľ bol presvedčený, že sa o Liamovi Wolfovi dozvedel všetko podstatné začiatkom roka, keď cestoval do Kanady. Vtedy mal vďaka vrahovi, ktorý sa mstil rozpadnutému mafiánskemu klanu Rizzovcov, možnosť spoznať Liamovu dvojakú minulosť. Nepodarilo sa mu však odhaliť jeho azda najpodstatnejšie tajomstvo, a to cestu do niekdajšieho Československa. Za akých okolností spoznal otec mamu?

	Vtedy sa Marekovi daná otázka zdala nepodstatná, momentálne mu nahlodávala zvedavú myseľ. Jediný, kto mu mohol dať aspoň čiastočné odpovede, bol strýko Norbert. Ten sa však na kare zaťal a o otcovi sa odmietal baviť. Následne sa Marek zdvihol, vzal načatú fľašu drahej whisky a bez rozlúčky sa vytratil z reštaurácie.

	Keď vystúpil z taxíka pred modernou petržalskou novostavbou, kde si prenajímal malý byt, plánoval doraziť fľašu a zabudnúť na zlý deň. Predtým ešte musel vyvenčiť Fenrira. Tak sa ponáhľal, že whisky zložil na kuchynskom pulte a s huskym vybehol von stále oblečený v čiernom obleku.

	Vďaka psej spoločnosti a čerstvému vzduchu si aspoň sčasti vyčistil hlavu, no aj napriek tomu sa ponáhľal domov. Medzi neho a jeho cieľ opiť sa však zrazu niekto vošiel. Rovno pred vchodom ho čakal vyšetrovateľ Karol Lupták, s ktorým sa naposledy videl v novembri. Fenrir, ktorý uňho minulé leto strávil zopár týždňov, sa so starým známym okamžite zvítal. Zato jeho pán sa spočiatku držal v úzadí.

	Lupták pôsobil zronene, čo Wolfa najprv vyľakalo, výrazom sa však iba snažil vyjadriť súcit. „Úprimnú sústrasť.“

	„Čo ma prezradilo? Oblek s kravatou?“ spýtal sa Marek, predstierajúc pobavenie. „Bol si dlho preč, čo ty vieš, možno takto venčím bežne.“

	Lupták nepohol ani kútikom úst. „Prepáč, že ťa ruším, práve keď si pochoval mamu.“

	Prejav účasti, či už falošný alebo úprimný, dokázal Wolfa rozčúliť najviac. „Hádam si neprišiel preto, aby si ma ľutoval.“

	„Potrebujem s tebou niečo prebrať. Viem, že som si nemohol vybrať horší deň, ale nemám inú možnosť. Zajtra rozbieham tvoj prípad a potrebujem ťa tam.“

	„A?“ opýtal sa Marek zostra. „Čo ja s tým? Vieš, koľkokrát som za posledné mesiace potreboval ja teba? Potreboval som poradiť s výchovou tínedžera a hodil by si sa mi, aj keď som musel zas vyšetrovať s Jurčovičom, ktorý to má väčšinou celé na saláme.“

	Lupták od svojho návratu do Bratislavy čelil z dôvodu absencie nejednej konfrontácii, a tak sa nedal ľahko rozhodiť. V tomto prípade však vedel, že sa na ňom kolega a zároveň kamarát skôr ventiluje.

	„Prepáč, pripíšem si ťa na zoznam ľudí, ktorých som sklamal. Ale vieš, kto je na prvom mieste? Ja... a ja som ten, čo si bude ešte dlho odnášať následky svojich činov.“

	Wolf zmeravel. Konečne si uvedomil, že on je skutočne ten posledný, čo môže Luptákovi niečo vyčítať. „Ty prepáč, naozaj som nemal dobrý deň. Možno bude lepšie nechať tento rozhovor na inokedy.“

	„Chápem,“ kývol Karol hlavou. „Je to irónia, že sa zjavím pred tvojimi dverami po tom, čo som bol mesiace nezvestný, a nalieham na teba, aby si sa vrátil do práce, hoci som tam nebol celú večnosť.“

	„Aha, ušetrím ti robotu. Na riaditeľstve ma tak skoro neuvidia. Nie kým...“

	Lupták Wolfovi skočil do reči: „Viem, Patrik. Ale verím, že keď si ma vypočuješ, zmeníš názor.“

	Marek si ho prekvapene premeral. Takého odhodlaného Karola dávno nevidel. Zaujal jeho pozornosť. „Tak poď ďalej.“

	Lupták zbadal po vstupe do bytu ako prvú fľašu whisky na kuchynskej linke, na ktorú mal výhľad už od vchodových dverí.

	Wolf si všimol jeho pohľad. „Asi ťa nemám ponúkať.“

	Karol jeho konštatovanie premlčal. Zatiaľ čo Marek nachystal huskymu večeru a nalial si z načatej fľaše, on zaujal miesto za malým jedálenským stolom. Wolf prvý pohárik vypil na jeden dúšok. Vzápätí si nalial ďalší a prisadol si k nemu.

	„Z vlastnej skúsenosti ti môžem povedať, že alkohol problémy nerieši,“ ozval sa Lupták konečne. „Ver mi, viac ich dokáže vyrobiť.“

	„Bez urážky, ale dokážem sa ovládať.“

	„Ako myslíš, ja som len...“

	„Karol,“ zastavil ho Wolf. „Teraz fakt nepotrebujem počúvať nejaké životné lekcie. Buď zo seba dostaneš, čo máš na srdci, alebo ma nechaj v pokoji sa opiť.“

	„Uprostred týždňa?“ skúšal to Lupták ešte raz.

	„Hovoril som ti, že zajtra nejdem do práce.“

	„V poriadku. Najprv si ma aspoň vypočuj.“

	„Nech sa páči. Vlastne... sekundu,“ zastavil Marek kolegu a znova sa schuti napil. „Poď.“

	„Ide o prípad Johanna Kellera.“

	„Myslíš prípad Červ?“

	Lupták sa zatváril pohoršene. „Bože, vieš, ako strašne to znie? Bavíme sa o vraždách... o ľuďoch, ktorí boli na mieste činu prelezení červami. Vy to takto bagatelizujete...“

	„Karol, o poučovaní sme sa bavili, dnes sa to fakt nehodí,“ pripomenul mu Wolf, kým sa zase napil.

	„Dobre, to podstatné, čo ti chcem povedať, je, že Johann Keller nemohol byť vrahom, za ktorého ho považujete. Možno zohráva úlohu v celom prípade, ale nestojí za všetkým.“

	Marek dopil poloprázdny pohár, potom sa na Karola uprene zahľadel. Od odhalenia mena vraha v poslednom vyšetrovaní až po jeho zatknutie a uzavretie prípadu pochyboval o tom, že chytil správneho človeka. No to, čo sa stalo s jeho mamou, celkom odpútalo jeho pozornosť.

	„Tak kto potom?“

	„To neviem,“ odvetil Lupták neurčito a ukázal Marekovi fotografiu.

	Muž na nej mal na hlave kapucňu a nebolo mu poriadne vidieť do tváre. „Kto je to?“

	„To sa snažím zistiť.“

	„Tak čo vlastne pre mňa máš?“

	Karol sa zhlboka nadýchol. „Jedna z údajných obetí Johanna Kellera sa volala Laura Mrázová. Jej pozostatky boli identifikované až po Kellerovom zatknutí a následnej samovražde. Preto som nevedel, že pracuješ na prípade, ktorý súvisí s tým, čomu som sa venoval ja.“

	„Kto je Laura Mrázová?“ chcel vedieť Wolf okamžite.

	„Kamarátka mojej Kiky. Minulý rok ušla z domu. Podarilo sa mi dopátrať k tomu, že sa dostala do Viedne. Ale tam pravdepodobne aj skončila. Aspoň zaživa.“

	„A čo s tým má tento chlapík?“

	„Je to komplikovaný príbeh. Mám len nejaké diely skladačky, niečo som si domyslel, ale podľa všetkého ju tam vylákal,“ tvrdil Lupták.

	„Vylákal?“ nechápal Wolf. „Akože načo?“

	„Laura podľa všetkého mala rada jednu americkú speváčku. Zoe Bishop. Za peniaze, ktoré sa jej podarilo získať vydieraním, si kúpila lístok na jej koncert.“

	„Akým vydieraním?“

	„Už to komplikujem,“ hneval sa Karol sám na seba. „Skrátka potrebovala peniaze na útek a bola pre ne schopná vydierať aj svojho švagra a nevlastnú sestru. Podstatné je, že si kúpila lístok na ten koncert, ale nakoniec ho zrušili, lebo speváčka mala zdravotné problémy.“

	„Tak ako sa tam Laura ocitla a ako ju tam ten chlapík vylákal?“ dobiedzal Marek.

	„Skrátim to. Zoe Bishop sa do Viedne vrátila. Organizovala silvestrovský večierok vo svojom obľúbenom hoteli. Zhodou okolností sa tam v rovnaký deň zjavila aj Laura a počas silvestrovskej noci zmizla. Nemám dôkaz, že to spolu súvisí, ale bezpečnostná kamera v hoteli zachytila Lauru, ako sa pred polnocou potáca po chodbe blízko kuchyne. Zmizne zo záberu v slepej uličke a viac sa nezjaví. Jediné vysvetlenie je, že skončila v mraziacej miestnosti.“

	„A tam zamrzla?“

	„Neviem, ani oni nevedia. Je to jediný záber, na ktorom Lauru vidieť. Objavili ho náhodou, keď už bolo neskoro. Niekoľko dní po začiatku nového roka. Neznáme dievča zo Slovenska pre nich nebolo podstatné, nikto ho nehľadal. Navyše sa tam v tú noc odohralo niečo, čo upútalo pozornosť všetkých. Zoe na večierku odpadla a putovala do nemocnice,“ vysvetľoval Lupták ďalej.

	„Tá má nejaké slabé zdravie,“ konštatoval Wolf zaujato. „Vieš, o čo išlo? Boli to rovnaké problémy, pre ktoré zrušila koncert?“

	„Žiaľ, nedali k tomu žiadne oficiálne stanovisko. Ale pátral som na internete a podarilo sa mi zistiť, že Zoe má vrodenú srdcovú vadu. Takú, aká sa dá vyriešiť iba transplantáciou. Tam už začínajú moje konšpiračné teórie...“

	„Myslíš si, že Lauru niekto... použil? Teda... zabili ju, len aby získali jej srdce na transplantáciu?“ dovtípil sa Marek.

	„Viem, je to pritiahnuté za vlasy,“ uznal Karol.

	Wolf okamžite rozmýšľal nad matkinou smrťou a teóriami, ktoré vyprodukoval v súvislosti s ňou. „Práveže vôbec nie.“

	To Luptáka povzbudilo. „Váš vrah pracoval v súkromnej nemocnici. Nemal si žiadne podozrenie, že by mal spolupáchateľa?“

	„Doktor Weber,“ šepol Marek, akoby sa to meno bál vysloviť nahlas. „Lekár, ktorý pracoval v tej nemocnici, ale stal sa vrahovou obeťou. Aj tak som sa nezbavil presvedčenia, že s tým mal niečo spoločné.“

	„Prečo si ho podozrieval?“

	„Viedli k nemu cesty viacerých obetí. Vlastne sme mali len nejaké kostry z Dolného lesa, kým... kým nezačali pribúdať.“

	„Štyridsaťdva kostier?“ domyslel si Karol.

	Wolf prikývol. „Vtedy sa to zvrtlo. Objavilo sa prvé telo prelezené červami. A bola to Weberova bývalá sestrička. Pritlačil som naňho. Povedal som mu, že keď sa prizná...“

	„... pomôžeš mu so znížením trestu.“

	„Krátko nato zmizol. Vrah sa ho zbavil. Myslel som si, že to bol Keller, ale...“ Marek pomyslel na potýčku, pri ktorej sa ocitol zoči-voči vrahovi, a na Kellerov hendikep. „Zároveň som o tom dosť pochyboval.“

	„Prečo?“ zaujímal sa Lupták.

	„Mal odumreté svalstvo na pravom stehne, prakticky na tú nohu nedokázal stúpiť a neustále potreboval barlu. Ale v prípade zaručene zohrával svoju úlohu... lebo tie červy mohli byť len od neho.“

	„Červy?“ zopakoval Karol vyjavene.

	„Tie červy, čo sme našli v posledných obetiach. Žrali aj živé mäso, hoci to boli rozkladači mŕtvol. Ide o zložitú lekciu z parazitológie, lepšie by ti to podala Petra, tá sa vďaka tomuto prípadu stala odborníčkou na červy.“

	Lupták zamrzol pri zmienke o Petre Sivákovej. S kriminalistickou psychologičkou mal veľmi blízky vzťah, kým sa vytratil na protialkoholické liečenie. Ako jedna z mála ľudí na oddelení – ak nie celkovo – mu mohla vyčítať, že sa predtým nerozlúčil. Stála pri ňom za každých okolností. Keď ju naposledy stretol po návrate do Bratislavy, doslova ju od seba odohnal. Pomyslenie, že jej bude musieť čoskoro čeliť a vyžehliť si to u nej, ho nijako netešilo.

	„Ako sa má Petra?“ spýtal sa napokon.

	„Ako to myslíš?“ nechápal Wolf, kým sa aspoň sčasti dovtípil. „Bála sa o teba. Ešte ste sa nestretli?“

	„Keď som išiel za Otčenášom, pravdupovediac som sa jej trochu vyhýbal. Ale určite sa uvidíme, veď zajtra oficiálne nastúpim.“

	„Poteší sa ti,“ tvrdil Marek.

	„O tom pochybujem,“ neveril mu Karol.

	„Okej, možno sa bude chvíľu odúvať. Ale poznáš ju, rýchlo ju to prejde.“

	„Dúfam,“ želal si Lupták, rýchlo sa však vrátil k pôvodnej téme. „Dobre, ale našli ste niečo, čo by potvrdzovalo moju teóriu?“

	„Vyberali si obete, ktoré nikomu nechýbali. To platí aj o tvojom dievčati, ak chápem správne. Keďže sa po nich našli len kosti, nedá sa hovoriť o nejakých dôkazoch o transplantácii.“ Wolf sa krátko zamyslel. „Druhá obeť – Andreas Berger. V jeho pitevnej správe sa písalo, že musel absolvovať operáciu srdca, aj keď sa mi nepodarilo potvrdiť, že mal nejakú srdcovú vadu. Čo ak ho použili ako nedobrovoľného darcu?“

	„To znie nádejne,“ potešil sa Karol.

	Marek sa odrazu postavil. „Tie červy. Teraz to dáva zmysel. Používali ich, aby zahladili stopy. Keller nebol vrah, Keller bol ich... hrobár. Celé je to dobre premyslená operácia. Od lákania obetí až po zbavovanie sa tiel. Kellera a Webera sa zbavili, boli hnilé jablká, ktoré by tak či tak odpadli zo stromu.“

	„Hnilé jablká?“ zháčil sa Lupták zhnusene. „Akože... prelezené červami?“

	„Prepáč, blbá metafora,“ ospravedlnil sa Wolf a chytil do ruky fľašu s úmyslom naliať si ďalší pohárik.

	Predtým sa pozrel na Karola. Možno mal predsa len pravdu. Aj keď ešte nebol pevne rozhodnutý, ráno zrejme pôjde do práce a nerád by šiel s boľavou hlavou. K stolu sa posadil s pohárom vody.

	„Po Weberovi sme išli, Kellera nám ponúkli na podnose ako obetného baránka. Dáva to zmysel, rituálne vraždy s krvavými nápismi boli len fraška na odpútanie pozornosti. Ale kto všetko je v tom zapletený? Riaditeľ nemocnice? Ďalší doktori?“

	„Ako si povedal, bude to premyslená operácia. Ja som sa k nej dostal cez tohto chlapíka.“ Lupták ukázal na fotku položenú na stole. „Verím, že keď zistím, kto to je, dostaneme sa k nim bližšie.“

	„Potrebujeme viac, zatiaľ máme iba teórie. Potrebujem sa utvrdiť v tom, že Keller mŕtvoly skutočne len pochovával.“

	„Ako to chceš spraviť?“ dožadoval sa vysvetlenia Karol.

	Marek bezradne pokrčil plecami. „Neviem, ale hlavné je, že na to nebudem viac sám, však?“

	„Takže zajtra prídeš?“ potešil sa Lupták.

	„Nedávaš mi na výber.“

	„Zasa budeme vyšetrovať spolu ako za starých čias.“

	„Priprav sa na to, že sa zapojí aj Petra,“ varoval ho Wolf.

	Karol sa znova zatváril skleslo.

	„Nezúfaj, bude to v pohode. Petra je stále menší oriešok než tá šéfinšpektorka z Rakúska. Dúfaj, že s tou sa nestretneš. Z jej pohľadu behá mráz po chrbte. Ale vážne, som rád, že si späť.“

	„Ďakujem, aj ja sa teším.“

	„Sakra, toto je správna príležitosť na prípitok, ale ty nemôžeš a ja som mal už dosť,“ skonštatoval Wolf sklamane.

	„Kto hovoril, že si nemôžeme pripiť aj vodou?“ spýtal sa Lupták.

	Marek sa pobavene usmial. „Vedel by som o niekoľkých.“

	Napokon si predsa len pripili vodou a Wolf vyprevadil kolegu ku dverám. Obaja sa zhodli, že pred ďalším dňom je dôležité dobre sa vyspať.

	Marek si však sotva dokázal zdriemnuť. Až nadránom ho premohla únava, celú noc ho mátali myšlienky spojené s mamou a Patrikom. Hoci sa to neodvážil priznať nahlas, nech sa mu to zdalo akokoľvek absurdné, začal si ich spájať s vyšetrovaním, ktoré mal znova otvoriť. Nevedel, či ho policajný inštinkt vedie správnym smerom, nechcel mu ľahko podľahnúť. Bolo mu však jasné, že túto domnienku nesmie spomínať predovšetkým pred Otčenášom. Určite by ho preventívne stiahol aj z celého prípadu.

	Otčenášovi sa rozžiarili oči ako malému chlapcovi pri pohľade na hŕbu darčekov pod vianočným stromčekom, keď na druhý deň po Luptákovom návrate uvidel aj svojho obľúbeného operatívca. Rýchlo mu však došlo, že sa neprišli len ohlásiť, keď mu ráno spolu napochodovali do kancelárie.

	„Potrebujete odo mňa niečo?“ tváril sa spočiatku nechápavo.

	Wolf si ako jediný sadol, hoci Otčenáš vstal. „Prišli sme si dohodnúť ďalší postup. Alebo nám nechávaš voľnú ruku? Ako to spravíme?“

	Riaditeľ predstieral, že stále nechápe, o čom je reč. „Ako spravíme čo?“

	„Ako znova otvoríme prípad Červ. Keď sme sa o tom bavili naposledy, hovoril si, že to bude komplikované, lebo... medzinárodné vyšetrovanie a... bla, bla... tisíc výhovoriek. Ale som rád, že si zmenil názor.“

	„Ja som názor nezmenil,“ vyviedol ho riaditeľ z omylu a uprel pohľad na Luptáka. „O niečom neviem?“

	Wolf tiež pozrel Karolovým smerom. „Myslel som, že ste sa včera dohodli.“

	Lupták sklopil zrak. Prvý náznak konfrontácie ho zahnal do kúta.

	Marek sa zhlboka nadýchol a radšej opäť upriamil pozornosť na riaditeľa. „Richard, nerob drahoty ako panna po tridsiatke.“

	„Marek,“ vyriekol riaditeľ príkrym tónom, ktorým mu chcel pripomenúť, aby ho na pracovisku neoslovoval krstným menom. „Toto nie je na debatu. Máte fotku, z ktorej sa údajný páchateľ nedá ani identifikovať. Čo mám podľa teba povedať Rakúšanom?“

	„To nechaj na mňa,“ ponúkol sa Wolf.

	„No určite,“ zamietol okamžite návrh Otčenáš. „Pre mňa, za mňa si potichu vyšetrujte, čo chcete. Pustite sa do toho, ale neoficiálne. Prípad zatiaľ otvárať nebudeme. Nie bez priamych dôkazov. Keď si tu nebol, komunikoval som za teba s rakúskou stranou, pre nich je to už dávno uzavretá téma. Ak sa tam teraz ohlásiš, budú nás mať za debilov.“

	Marek naprázdno otvoril ústa. Sklamalo ho, že mu Lupták včera nepovedal pravdu, len aby ho nalákal nazad do práce, no uvedomoval si, že nemá zmysel riešiť to pred riaditeľom.

	Richard striedavo hľadel na zahanbeného vyšetrovateľa a sklamaného operatívca. Odmlčal sa, zvažoval ďalšie slová a dal si záležať na tom, aby po zdanlivo tvrdej rane, ktorú obom zasadil, pôsobil zmierlivo.

	„Páni, ja netvrdím, že nemáte pravdu. Verím vám. Potrebujem však viac. Zatiaľ ste vyšetrovali každý zvlášť. Možno postačí, ak si sadnete a spolu na niečo prídete. Vyprodukujte nejaký relevantný dôkaz, potom môžeme dvíhať telefón a volať do Viedne.“ Na záver sa pokúsil o rozpačitý úsmev. „Chápeme sa?“

	Wolf prikývol a rezkým tempom vypochodoval z kancelárie.

	Lupták tam ešte chvíľu nerozhodne postával. „Prepáčte, pán riaditeľ,“ ospravedlnil sa, kým sa rozbehol za kolegom.

	Dobehol ho na chodbe. „Prepáč, myslel som si, že ak ti poviem, že Otčenáša treba ešte o niečom presviedčať, neprišiel by si.“

	Marek zastal, a hoci chcel reagovať vznetlivo, bolo mu jasné, že to situáciu nevyrieši a Luptákovi by iba ublížil. „Karol, nechajme to tak. Hlavné je, že sme obaja nazad. Toto sa vyrieši.“

	„Super, môžeme si teda sadnúť? U teba alebo u mňa? Možno fakt na niečo prídeme, keď to spolu preberieme.“

	Wolfova ohľaduplnosť mala svoje medze. „Vieš čo... Ako dlho si nebol v práci? Pol roka? Určite máš aj iné veci, čo si potrebuješ vyriešiť. Sadneme si k tomu poobede, dohodnuté?“

	 

	Karol zostal v priebehu niekoľkých sekúnd osamote stáť na chodbe. Rozhliadal sa okolo seba, a hoci nemal žiadnych svedkov, najradšej by sa vyparil do bezpečia prázdnej garsónky, ktorú si prenajímal od rozvodu. Našťastie s nikým nezdieľal ani kanceláriu na policajnom riaditeľstve, a tak sa zavrel aspoň tam.

	Ocitol sa v tichu, ktoré mu bežne nevadilo. Ako introvert samotu vyhľadával. Až kým sa jeho najčastejším spoločníkom nestali výčitky. Jediné, čo dokázalo prehlušiť ich hlasy, bol alkohol. No toho sa nedotkol už mesiace. Zdráhal sa vrátiť do práce, obával sa, že zároveň sa rovnako rýchlo vráti aj k fľaši.

	Tie obavy boli na mieste, pomyslel si, keď zo skrýše poslednej zásuvky, spoza pokrčených dokumentov, vytiahol načatú fľašu fernetu, vernú spoločníčku, ktorá mu pomohla uzavrieť posledné vyšetrovanie.

	Postavil ju pred seba na stôl a hypnotizoval pohľadom, keď do jeho kancelárie bez zaklopania vtrhla kriminalistická psychologička.

	„To nemyslíš vážne!“ vykríkla hneď odo dverí.

	Lupták sa snažil fľašu rýchlo schovať. „Kde sú tvoje slušné spôsoby?“

	Petra Siváková mu vytrhla fernet z rúk. „Kde sú tvoje? Vraj si tu už druhý deň, a ani si sa za mnou nezastavil.“

	„Predvčerom som bol iba za Otčenášom, včera som si prišiel po služobnú zbraň a preukaz a nastúpil som až dnes, presne pred...“ Karol skontroloval hodinky, „... presne pred polhodinou.“

	„Nie je ani deväť ráno a ty máš pred sebou poloprázdnu fľašu? Prvý deň, čo si sa vrátil? Tebe úplne preskočilo?“

	„Môžeš hovoriť tichšie?“ požiadal ju. „Nemusia to vedieť všetci. Tá fľaša tam zostala nedopitá, než som odišiel. Chcel som ti napísať, aby si ju vyliala, kým sa vrátim, ale...“

	„... ale radšej si mi nenapísal vôbec,“ skočila mu do reči Petra.

	„... ale nemáš kľúče od mojej kancelárie,“ opravil ju Lupták. „Nerob z toho zbytočnú drámu.“

	„Ak tu niekto dramatizuje, tak ty. Mám chuť odbehnúť si na dámske a dotiahnuť odtiaľ zrkadlo, nech ti ukážem, ako vyzeráš. Prečo na mňa zasa hľadíš ako zbitý pes? Všetci čakajú, že sa prídeš zvítať. Bolo mi jasné, že veľké haló okolo svojho návratu robiť nechceš, ale ani toto som nečakala.“

	„Hovorím, že som sa nenapil.“

	„Tak prečo tu sedíš so zastretými žalúziami a opúšťaš sa?“ Siváková vstala, aby pustila do miestnosti svetlo a vyvetrala. „Máš na to aspoň dôvod?“

	Lupták zo seba vypustil hlasný výdych, chystal sa prerozprávať scénu v Otčenášovej kancelárii. Keby sa však začal sťažovať, znel by smiešne. „Máš pravdu, dramatizujem. Ale nie preto si za mnou prišla. Čo potrebuješ?“

	„Čo potrebujem?“ zopakovala psychologička podráždene. Neboli to Karolove slová, ktoré ju urazili, ale spôsob, akým ich vyslovil. Akoby ju chcel odbiť, vybaviť ako nejakú príťaž. „Ja ti poviem, čo potrebujem. Aby si sa so mnou prestal baviť ako s handrou.“

	Karol zaškrípal zubami. „Zase je to celé o tebe? Asi si neuvedomuješ, čím som si prešiel. Len nedávno som sa vrátil z protialkoholického liečenia a absolvoval som rozvod. Bývam v zaprdenej garsónke a pre dcéru som sa za pol roka stal cudzincom, s ktorým sotva prehodí dve slová. Aj to len preto, že so mnou musí tráviť čas pridelený súdom. Nezostal mi nikto, nikto, rozumieš?“

	„Nikto?“ Siváková sa zaprela do stoličky a odvrátila zrak, odháňajúc plač. „Ja som nikto? Wolf je nikto? Ak sa cítiš sám, tak iba preto, že od seba všetkých odháňaš. Ale sme tu. Napriek tomu, ako s nami jednáš. Ja som sa o teba mesiace bála, potrebovala som ťa. Ale držala som si odstup a nechala ťa na pokoji, lebo som vedela, že to zas potrebuješ ty. Ale už nevládzem. Nevládzem okolo teba chodiť po špičkách. Čakám, kedy sa vrátiš, aby sme sa mohli porozprávať o tom, čo sa stalo, než si odišiel, ale asi sa nikdy nedočkám, že?“

	„A čo sa stalo, než som odišiel?“ zháčil sa Lupták.

	„Jasné, že si nepamätáš,“ odvrkla Petra kyslo. „Bol si opitý, to je tvoja ultimátna výhovorka.“

	Karol sa snažil tváriť zmierlivo. „Nie je to výhovorka. Si inteligentná žena. Veľmi dobre vieš, že je to choroba. Nechcem sa vyhovárať, ale ak som ti ublížil...“

	„Hej, bol si opitý. A nie, neublížil si mi. Zastavil si sa u mňa, keď ťa Silvia vyhodila po tom, čo si jej spravil scénu. Pobozkal si ma, ale asi si to nepamätáš, lebo to pre teba nič neznamenalo.“

	Lupták na ňu vytreštil oči. „Čože? To sa ti fakt ospravedlňujem. Ja hlupák, ako som mohol? Tú noc som bol fakt mimo.“

	„Ďakujem pekne.“

	„To nebola urážka. Ak hej, tak pre mňa,“ vysvetľoval jej Karol. „Dofrasa, si mladá baba a ja rozvedený starý chlap. Hádam nechceš povedať, že by si o mňa...“

	Zastavila ho. „Nechcem už povedať nič. Nechajme to tak. Akoby sa nič nestalo. Chvíľu trvalo, než som to pochopila, ale bude to tak lepšie. Ahoj.“

	Petra sa vybrala na odchod, no vtom si uvedomila, že v ruke drží zhabaný fernet. Fľašu položila späť na stôl. „Toto za teba nevyriešim.“

	Čo najskôr vyšla z Luptákovej kancelárie. Do očí sa jej tisli slzy. Nie preto, že ju Karol prakticky odmietol a predstava, že medzi nimi k niečomu došlo, mu bola na smiech. Chcela plakať skôr nad tým, ako pateticky sa cítila, keď naňho čakala mesiace pre jeden opitý bozk.

	 

	Wolf zapol pracovný počítač a rozčuľoval sa nad aktualizáciou systému, ktorá sa nedala odložiť. Keď konečne prebehla, naskočil reštart a po ňom si počítač pýtal nové heslo.

	„Ako dlho som nebol v robote? Kurník, tento stroj sa neoplatí vypínať!“ rozčuľoval sa Marek nahlas.

	Kým čakal na spomalenú technológiu, v hlave viedol fiktívny rozhovor s Luptákom. Rozmýšľal, ako mu šetrne vysvetliť, že od neho potreboval jednanie na rovinu. Napokon skonštatoval, že ak mu to nepovie priamo, nijako sa od neho neodlišuje.

	„Konečne!“ zajasal, keď ho počítač napokon pustil k pracovným emailom. V schránke ich čakalo naozaj veľa. Už od maminej smrti riešil pracovné záležitosti selektívne a sporadicky.

	Hoci pred odchodom z Viedne po dolapení Johanna Kellera sľúbil rakúskej komisárke, že sa bude podieľať na uzavretí prípadu, napokon jej na druhý deň napísal, že mu do toho vošli súkromné záležitosti. Ešte v tú noc sa totiž ocitol na mieste činu maminej vraždy.

	Katrin Jäger nedostala vysvetlenie, čo presne sa vo Wolfovom živote z večera do rána zmenilo, no akceptovala to. A nielenže dotiahla spoločné úsilie, ešte ho aj priebežne informovala, hoci jej emaily ostávali bez odpovedí.

	Teraz sa Wolf cez ne preklikával, aby si prečítal všetko podstatné a nemal zbytočné otázky, keď jej zavolá. Ani na okamih mu nezišlo na um, že by počúvol Otčenáša. Nechcel si nové skutočnosti nechávať pre seba, hoci Johanna Kellera ako vraha nijako nevylučovali.

	Marek sa dostal k emailu, kde ho zaujal predmet správy: Tanja Lindenbaum – výpoveď.

	Išlo o Kellerovu poslednú obeť. Tanju s jej sestrou Jannike uniesol krátko pred útekom. Mal tak naponáhlo, že ich len nechal zamknuté v rozpadávajúcej sa rodinnej usadlosti schovávajúcej sa v lesoch pri Marcheggu. Pravdepodobne sa chcel po ne vrátiť, na úteku pred políciou z Viedne smeroval práve sem, no Wolf s rakúskou komisárkou ho dolapili a zatkli.

	Zúfalú, iba šestnásťročnú Tanju krátko nato objavili policajti vyslaní na obhliadku usadlosti. Tanja volala o pomoc, keď začula cudzie hlasy. Našli ju oplakávať staršiu sestru Jannike, ktorá bola v tom čase v bezvedomí. Jannike utrpela ťažké poranenia hlavy, a hoci prežila prevoz do nemocnice, dosiaľ sa neprebrala z kómy.

	Marek sám nevedel prečo, no jej príbeh ho upútal najviac z obetí, ktoré počas jeho neprítomnosti, respektíve nečinnosti identifikovali v technických laboratóriách zo vzoriek DNA získaných z pozostatkov nájdených v lužných lesoch.

	Katrin Jäger poslala Wolfovi celý prepis výpovede Tanje Lindenbaum v nemčine a dokonca bola taká dobrá, že mu podstatné pasáže preložila do angličtiny. Marek sa domnieval, že budú postačujúce, no rýchlo narazil na prvé nezrovnalosti, ktoré ho donútili, aby výpoveď prácne po častiach nahadzoval do internetového prekladača.

	Kompletný dokument napokon vytlačil, niekoľkokrát prebehol a vyznačil si zvýrazňovačom riadky, ktoré ho najviac zaujali. Potom sa vybral na konzultáciu za kolegyňou Petrou Sivákovou.

	„Máš minútku?“ spýtal sa, keď vstúpil do jej kancelárie s prvým zaklopaním.

	Bola mu otočená chrbtom, stála pri okne, z ktorého nemala bohvieaký výhľad. Jej kancelária sa totiž nachádzala na prvom poschodí, orientovaná do malého dvora.

	„Čo potrebuješ?“ nadhodila bez toho, aby sa naňho pozrela.

	„Tvoj profesionálny názor. A rád by som povedal, že to počká...“

	Siváková sa k nemu otočila s hlbokým povzdychom. Vlasy nevýraznej svetlej farby sa jej lepili na čelo, orieškovohnedé oči mala začervenané. Žeby plakala? Nechcel sa v tom rýpať, sám ju už v minulosti dohnal k prehnaným emóciám a vedel, že to vôbec nie je ťažké. Nechcel však ani vyzerať ako hulvát, a tak sa radšej aspoň spýtal.

	„Stalo sa niečo?“

	Petra sa napila vody, ktorú mala položenú na stole, aby zvlhčila vyschnuté hrdlo. „Všetko je v najlepšom poriadku, čo odo mňa potrebuješ?“

	Marek by bol kedysi maximálne spokojný. Zachoval sa slušne a vyhol sa zbytočným výlevom, považoval to za absolútnu výhru. Stále však váhal. „Karol?“

	Siváková naňho vrhla prekvapený pohľad, akoby odhalil nejaké tajomstvo. „Správa sa ako debil.“

	„Čo je na tom nové?“ zasmial sa Wolf.

	„Nie si vtipný.“

	„Potrebuje čas. Ešte sa len rozbieha a zjavne nie je vo svojej koži. Ako ťa poznám, iste si zase zbytočne tlačila na pílu.“

	To Petru urazilo. „Takže je to moja chyba? Nech sa páči, pokojne na mňa zvaľ aj to, že začal piť.“

	„Nemyslel som to tak. Tomu chlapovi sa rozpadol život a ešte stále si dáva dokopy základy. Dajme mu čas,“ presviedčal ju Marek.

	„Ja...“ Siváková sa zasekla. „Má času, koľko chce. Ale tým, že sa uzatvára do seba, si nepomôže. Iba chcem, aby vedel, že som tu preňho. My sme tu preňho.“

	„Skús sa na to pozrieť z jeho pohľadu. Má pocit, že sklamal svoju ženu aj dcéru. Bojí sa, že sklame aj nás a príde o všetko. Myslím, že práve ten strach ho paralyzuje.“

	„Práve to sa mu snažím povedať, že nech sa stane čokoľvek, o nás nepríde. Zrejme by som mu pomohla, aj keby mi zavolal uprostred noci a požiadal ma o pomoc so zakopávaním mŕtvoly... lebo ho poznám a ak by niekoho zabil, ten človek by si to pravdepodobne zaslúžil.“

	Wolf jej zapravil za uši neposlušné pramene moderného asymetrického účesu, do ktorého psychologičku prakticky donútila hovorkyňa oddelenia Denisa Krajčírová. Potom Sivákovú chytil za plecia. „Petra, on to podvedome vie. Ale hlas v hlave je niekedy silnejší.“

	„Máš pravdu,“ uznala psychologička napokon. „Spravila som, čo som vedela. Zvyšok je na ňom. Ďakujem, že si si ma vypočul.“

	„To je najmenej.“

	„Čo potrebuješ ty?“

	Wolf siahol po štóse papierov, ktoré medzitým odložil bokom. „Mám tu výpoveď Tanje Lindenbaum.“

	„Kto je to?“

	„Kellerova posledná obeť. Teda... takmer. Našli ju aj so zranenou sestrou v dome pri Marcheggu. Pozrieš sa na to, prosím ťa?“

	Petra sa začítala. Na tvári sa jej striedalo znechutenie so zvrašteným čelom. „Zasiahol moju sestru ešte raz tupým predmetom? Kričala o život a ja som bol spútaný a rozchodený, cítil som sa bezmocný? Tanja nie je žena?“

	„To si nevšímaj, internetový prekladač,“ mávol Wolf rukou. „Vidíš tam to, čo ja?“

	Psychologička ešte raz prešla pasáže podčiarknuté zeleným zvýrazňovačom. „Asi viem, kam smeruješ...“

	„Takže mám pravdu?“

	Medzi Petrou a Marekom sa vzápätí rozpútala živá diskusia vedúca k jednoznačnému záveru – Wolf mal viac než zámienku na to, aby mohol volať do Viedne.


1. júna 2017

	 

	Tanja Lindenbaum kŕmila bezvládnu mamu, keď sa rozozvučal telefón. Mobil pohodený na posteli pri maminých chromých nohách najprv skontrolovala letmým pohľadom. Normálne by sa nedala rušiť, no volali z nemocnice, kde ležala jej sestra. Okamžite odtiahla lyžicu od maminých úst a podnos s jedlom odložila bokom.

	„Prosím?“ zdvihla konečne hovor, keď zavrela zvonka dvere na spálni.

	Prekryla si ústa dlaňou, aby nevykríkla, keď počúvala chlácholivý hlas doktorky oznamujúci hrozné správy. Keď zložila, mobil takmer šmarila o stenu. Čo teraz spraví? Čo teraz spraví? Čo teraz spraví?

	„Zlatovláska?“ ozval sa zlomený hlas od vedľa.

	„Hneď som tam, mamička,“ sľúbila jej trasúca sa Tanja. „Len si potrebujem odskočiť.“

	„Na malú alebo na veľkú?“

	Zlatovláska mame neodpovedala. Zamkla sa v kúpeľni a pustila vodu plným prúdom, aby niečo stlmilo jej hrdelný výkrik. Z lekárničky vybrala veľké tabletky, ktoré mama užívala na nervové záchvaty. Teraz mala nervy v kýbli ona. Zapila rovno dve a zahľadela sa na svoj odraz v zrkadle. Pokrivená tvár s očami sotva širšími ako štrbinky. Stále bola škaredá, s vekom sa to len zhoršovalo. Mama ju ako jediná mala napriek tomu za princeznú. A ešte on, ale oňho definitívne prišla pred niekoľkými dňami. V dlani skrývala tretiu tabletku. Od toho dňa boli jej najlepšími priateľkami ony. Prehltla aj tú, kým vybehla z kúpeľne a začala sa chystať.

	„Zlatovláska, čo sa deje? Desíš ma,“ volala na ňu mama zo spálne.

	„Musím ísť do nemocnice, s Jannike je zle,“ oznámila jej vo dverách Tanja.

	„Pánbožko milostivý!“ zaúpela mama. „Čo? Čo sa stalo?“

	„Neviem,“ krútila dcéra hlavou. „Idem to zistiť.“

	Tanja sa ponáhľala do nemocnice s jasným cieľom – predbehnúť políciu. Lebo ak Jannike začne rozprávať, je nahratá. Daná zlá správa totiž znela, že Jannike sa prebrala z kómy.

	Dorazila na recepciu, kde ju už čakala zdravotná sestra. „Tanja Lindenbaum?“ overovala si jej totožnosť.

	Zlatovláska prikývla. „Ako je na tom?“

	Sestrička ju vzala za ruku, aby ju utešila. „Nemáme dobré správy, opuch mozgu je stále veľmi silný. Jannike opäť stratila vedomie. Doktor chce s vami hovoriť.“

	Zaviedla ju za ošetrujúcim lekárom do izby, kde Jannike ležala.

	„Viem, musí to byť pre vás hrozný pohľad. Neboli ste ju ani navštíviť, odkedy tu je.“

	Zlatovláska mlčky prikyvovala, nechcela sa prezradiť. Už keď jej sestrička oznámila, že Jannike je opäť v kóme, nedokázala zadržať hlboký výdych, ako jej kameň padol zo srdca. „Netrápi sa? Nebolo by lepšie, keby sme ju odpojili od prístrojov?“

	„Preboha, nie!“ zľakol sa doktor. „Viem, vyzerá to zle, ale to, že sa vaša sestra prebrala, čo i nakrátko, je dobré znamenie. Robíme všetko, aby sme zmiernili opuch mozgu, dovtedy ju udržíme v umelom spánku. Ale tipujem, že do týždňa by sme ju mohli prebrať.“

	„To je... vynikajúce.“

	Doktor ju objal okolo pliec. „Som rád, že mám pre vás dobré správy. Na výsledok si však budete musieť ešte chvíľu počkať.“

	„Ako sa to vraví? Na dobré sa čaká?“ pokúsila sa Zlatovláska o úsmev. „Ďakujem za všetko, čo ste pre moju sestru spravili. Zachránili ste jej život.“

	„To je moja práca. Poďte, odprevadím vás na vrátnicu,“ ponúkol sa lekár.

	„Vlastne... dovolíte? Rada by som s Jannike zostala chvíľu osamote.“

	Doktor ju blahosklonne pohladil a doprial jej súkromie. Keď Zlatovláska zostala so sestrou sama, naklonila sa nad posteľ. Preklínala, že sa jej vtedy nepodarilo dokončiť svoj úmysel. Teraz však dostala druhú šancu. Nech bola akokoľvek nebezpečná, horšie by bolo nevyužiť ju.

	Predstavovala si, že zviera v rukách vankúš a pritláča ho k sestrinej tvári, čo jej sily stačia. Takáto smrť by však bola nezmyselná. Nielenže by ju okamžite odhalili, Jannike mala navyše do nosa zavedenú hadičku s kyslíkom.

	Zlatovláska sa rozhodla pre najrozumnejšie riešenie. Vytiahla zo zásuvky všetky prístroje, ktoré jej sestru držali pri živote. Stačí, keď tam s ňou takto pobudne dvadsať-tridsať minút, potom ich zase zapojí do elektriny a vyparí sa z nemocnice, akoby sa nič nestalo. Jednoduché.

	No vo chvíli, keď sa vystrela s vytiahnutým káblom v ruke, vošli do izby dvaja policajti. Ani nevedela ako a mala na rukách putá.

	 

	Katrin Jäger pozorovala Tanju Lindenbaum cez dvojcestné zrkadlo. Keď dievčinu spoznala ako obeť Johanna Kellera, súcitila s ňou pre jej neľahký osud. Momentálne sa nedokázala stotožniť s myšlienkou, že hľadí na iba šestnásťročnú vrahyňu.

	Tanja sa narodila so vzácnou formou dysplázie. Jej tvár bola krutou karikatúrou – neprirodzene malé ústa mala zasadené viac vľavo, zdalo sa, akoby jej celkom chýbala spodná čeľusť, a disproporčným črtám dominovali ostré lícne kosti. Oči jej sotva bolo vidieť, na svet pozerala cez úzke a šikmé štrbiny. Vlasy jej vypadali a holú hlavu schovávala pod lacnou plavovlasou parochňou, ktorá jej siahala až po bedrá.

	Akoby to nestačilo, jej mama pred niekoľkými rokmi utrpela ťažkú mozgovú porážku, po ktorej zostala pripútaná na lôžko. Starali sa o ňu spolu s mladšou sestrou Jannike a občas im pomáhala susedka v rokoch. Celý život bývali v Marcheggu – kúsok od Kellerovej tajnej skrýše.

	Do miestnosti ponorenej v šere vstúpila šéfinšpektorka Miriam Schultz. „Prišiel verejný obhajca, ešte počkáme na detskú psychologičku. Právnik chce, aby ju pripravila na výpoveď a zhodnotila jej stav,“ oznámila komisárke.

	„Takže výpoveď musíme posunúť?“ domnievala sa Katrin.

	„Psychologička je na ceste, tipujem, že do hodiny to bude vyriešené. Zatiaľ tu nemusíš stáť.“

	„Nemôžem si pomôcť, fascinuje ma,“ povedala komisárka, upierajúc pohľad na dievčinu za dvojcestným zrkadlom. „Čo sa jej stalo? Ako sa sem dostala?“

	Miriam pristúpila bližšie k zrkadlu. Mala pocit, akoby jej šestnásťročná Tanja hľadela priamo do očí, hoci dievča videlo len vlastný odraz. Vyzerala doslova stoicky. Netriasla sa, nebola nervózna, dokonca sa ani zbytočne nehýbala. Bola až neprirodzene pokojná na človeka prichyteného pri pokuse o vraždu. Šéfinšpektorku striaslo.

	„Neviem, a radšej to ani nechcem vedieť. Ako sa ti podarilo prísť na to, že nie je obeť?“

	„Wolf,“ odvetila Katrin stroho.

	Miriam sa zatvárila udivene. „Prečo tu potom nie je?“

	„Neboj sa, príde, aj keď som mu hovorila, že netreba a o všetkom ho budem informovať.“

	„Jasné, typický chlap, márnomyseľný policajt, iste sa bojí, že si to pripíšeš na konto ako svoj úspech.“

	„Nepoznáš ho. Je oveľa lepší policajt aj človek, ako si myslíš,“ zareagovala Katrin pohoršene.

	Šéfinšpektorka nadvihla obočie. „Nejako ste sa zblížili, keď som nedávala pozor. Mám žiarliť?“ Prikročila k podriadenej a pohladila ju po chrbte.

	Komisárka sa dlho hladkať nenechala. „Porušuješ vlastné pravidlá.“

	Miriam sa radšej stiahla a nechala Katrin osamote. Ani komisárka už netrávila čas pozorovaním Tanje. Ešte raz si prešla podklady na vypočúvanie.

	To sa napokon začalo o dve hodiny.

	Katrin bola azda nervóznejšia ako vypočúvaná, keď vedela, koľko párov očí ju sleduje. Vo vypočúvacej miestnosti boli prítomní detská psychologička a štátom pridelený právny zástupca a spoza dvojcestného zrkadla ju zas pozorovala šéfinšpektorka spolu s návštevou zo Slovenska – okrem Mareka Wolfa dorazila aj jeho kolegyňa, kriminalistická psychologička Petra Siváková.

	„Môžeme?“ položila Katrin otázku do pléna.

	„Už ste poučili moju klientku o jej právach? Predpokladám, že to máte aj na zázname, kamera je za zrkadlom?“ chcel vedieť právnik, zjavne tiež nervózny z toho, že niečo pokazí. S praxou obhajcu ešte len začínal.

	„Vaša klientka bola poučená, ale pokojne jej môžem jej práva zopakovať, ak si to želáte,“ ponúkla sa Katrin.

	„Netreba,“ odmietla Tanja skôr, než za ňu opäť prehovoril jej právnik.

	Komisárka si všimla pohľad, ktorý na ňu upierala detská psychologička. Akoby jej chcela pripomenúť rozhovor, ktorý absolvovali po Tanjinom ohodnotení: „Tanja má hneď niekoľko diagnóz. Jedna z nich spôsobuje, že pomaly tvorí vety. Budete musieť byť trpezlivá.“

	Katrin prikývla, aby jej naznačila, že má jej slová na pamäti.

	„Než začneme, to, čo sa stalo dnes v nemocnici, nie je jediný dôvod, prečo tu sedíte, rozumieme sa?“ spýtala sa komisárka Tanje, pričom sama rozprávala pomaly a čakala na náznak súhlasu v jej tvári.

	Tanja sa rozhnevala. „Nie som tupá, nemusíte sa so mnou baviť ako s debilkou.“

	Tanjin hnev však len znásobil Katrininu ľútosť. Bolo jej jasné, z čoho vychádza – v živote sa nestretla s normálnym správaním. Buď sa jej báli, smiali sa jej, alebo ňou opovrhovali. A tí, ktorí sa tvárili, že vidia za zdeformovanú tvár, ju zrejme iba ľutovali. Rozhodla sa, že aspoň ona dá súcit bokom a bude s ňou zaobchádzať ako s hocijakým iným podozrivým. Na rovinu.

	„Tak poďme k veci. V prvom rade nás zaujíma, či si stále stojíte za výpoveďou z dvadsiateho štvrtého mája, deň po tom, čo vás polícia aj so sestrou našla v dome uprostred lesov za Marcheggom.“

	Tanja zaváhala. Tušila, že tá otázka má háčik, nevedela však aký. „Stojím si za ňou,“ povedala napokon.

	„Potom vás musím upozorniť, že v nej nesedí niekoľko vecí. Môžem menovať...“

	Skôr než Katrin pokračovala, právnik naznačil klientke, aby sa zdržala akýchkoľvek reakcií.

	„Podľa vašej výpovede vás Johann Keller uniesol tak, že vás zablokoval na priechode pre chodcov s bielou dodávkou a obe – teda vás a vašu sestru Jannike – násilím prinútil nastúpiť do nákladného priestoru. Zaviezol vás do lesov za Marcheggom. Keď znova otvoril bočné dvere na dodávke, zbadali ste veľký rozpadnutý dom s obrovskou železnou bránou. Zatiaľ hovorím správne? Opravte ma, ak sa mýlim.“

	Tanja pozrela na právnika, potom súhlasila. „Presne tak sa to stalo.“

	„Nech sa páči, pokračujte. Čo sa dialo potom?“ pobádala ju komisárka.

	Tanja zvraštila čelo. Oči jej takmer celkom vymizli, nosné dierky sa neprirodzene rozšírili. „Čo mám rozprávať? Veď to tam máte! Na tom papieri, z ktorého ste čítali!“ Obrátila sa na psychologičku. „Je to nutné? Je nutné, aby som to zasa prežívala? Čo nám spravil? Čo spravil Jannike?“

	Skľúčená psychologička pozrela na komisárku. „Pani vyšetrovateľka, berte ohľad na to, že máte dočinenia s maloletou.“

	Katrin sa zhlboka nadýchla. „Hovoríme o dievčati, ktoré sme dnes pristihli pri pokuse o vraždu.“

	„Pokuse o vraždu? Ja som o ten kábel iba zakopla, ide o nedorozumenie!“ obhajovala sa Tanja okamžite.

	„Podľa svedectva policajtov, ktorí vás pristihli, ste ho mali v ruke a nie pod nohami.“

	„Lebo som ho chcela zasunúť naspäť do zásuvky.“

	Katrin zovrela dlaň v päsť. „Zamotávame sa... Pokračujem v čítaní vašej výpovede, aby ste nemuseli znova prežívať tú traumu vlastnými slovami.“

	Neubránila sa ironickému tónu. Akýkoľvek súcit, ktorý predtým pociťovala, bol nenávratne preč. Čochvíľa si bude musieť dávať pozor, aby šestnásťročnému dievčaťu s hendikepom nevylepila zaucho.

	„Johann Keller vás obe zatiahol do domu, kde sa najprv pokúsil ublížiť vám, ale sestra vás bránila, a tak sa vyzúril na nej. To sú vaše slová, však?“

	Tanja prikývla.

	„Vzal do rúk tehlu a opakovane ju ňou udrel do hlavy, je tak?“

	„Je tak.“

	„Koľkokrát?“ spýtala sa komisárka.

	„Neviem,“ tvrdila Tanja.

	„Tak koľko?“

	„Trikrát?“

	Katrin jej nepotvrdila, či sa jej výpovede zhodujú. „Na rovnaké miesto?“

	„Načo je toto dobré?“ skočil do vypočúvania právnik.

	„Na rovnaké miesto?“ zopakovala komisárka príkro.

	„Je to podstatné?“ zastala sa jej aj psychologička.

	Komisárka náhle poľavila. „Máte pravdu, nie je, klamstiev tu už odznelo dosť.“

	„Klamstiev?“ zopakoval právnik.

	Tanja takticky mlčala. Rozmýšľala, či predsa len nemala využiť vo svoj prospech ľútosť, no v prípade tvrdých dôkazov už bolo neskoro.

	„Uznávam, spravili sme chybu. Ale vypočúvali sme vás tesne po tom, čo sme zadržali Johanna Kellera. Nemali sme dôvod spochybňovať vašu výpoveď. No keď sme sa na ňu pozreli s odstupom času, našli sme hneď niekoľko nezrovnalostí. Tvrdíte, že vás so sestrou násilím odvliekol. Hovoríme o mužovi, ktorý nebol schopný spraviť krok bez barly, čo dokázala aj jeho pitva. Tým pádom by proti vám dvom nemal najmenšiu šancu. Ak by ste spomenuli, že vytiahol zbraň, to by ešte šlo...“

	Tanja otvorila ústa, ale komisárka jej prstom naznačila, že ešte neskončila.

	„Aj to má háčik. Zbraň sme nikde nenašli. Uňho, v dodávke ani v dome. Nevidím dôvod, prečo by sa jej zbavoval niekde na ceste z Marcheggu do Viedne. Tiež nám nesedia časy. Keller by sa musel teleportovať medzi Viedňou a Marcheggom, aby mohol uniesť vás aj svojho strýka.“

	Katrin Jäger sa odrazu postavila. „Ak nás budete aj naďalej kŕmiť klamstvami, skončili sme.“

	Tanja sa od nervov takmer rozplakala. „Čo chcete odo mňa počuť?“

	„Iba pravdu,“ odvetila komisárka prosto. „Čo sa stalo naozaj.“

	„Dobre, klamala som...“ Tanja sa na sekundu zasekla, keď si uvedomila, ako jednoducho z nej vypadlo priznanie. Bola ochotná povedať čokoľvek, chcela presvedčiť komisárku, aby tam zostala, aby si ju vypočula, aby si ju znova získala na svoju stranu. Priznanie klamstva nebolo síce najlepšie riešenie, bolo však neskoro vziať ho späť. „Johann nás neuniesol. Ja som tam sestru vylákala. Ja som jej ublížila, ja som sa ju pokúsila zabiť.“

	Spokojná Katrin si zase sadla. „A ďalej?“

	„Čo ďalej?“ nechápala Tanja.

	„Poznali ste predtým Johanna Kellera?“ spýtala sa komisárka.

	„Nemusíte odpovedať,“ varoval klientku právnik.

	Tá ho viac nepočúvala. „Nie.“

	„Takže mi chcete tvrdiť, že ste na ten dom v Marcheggu narazili náhodou? Keď ste sa rozhodli zbaviť sestry?“ nedala jej komisárka pokoj.

	„Chodila som tam už od detstva. Objavila som ho na úteku zo škôlky, kde ma šikanovali. Bol to starý opustený dom s vybitými oknami a vylomenými dverami. Dávno tam nikto nebýval,“ trvala na svojom Tanja.

	„Pred chvíľou ste ho nazvali krstným menom,“ poznamenala psychologička.

	„Koho?“ nechápal právnik.

	„Johanna,“ dovtípila sa Tanja. Začala si hrýzť spodnú peru. „Môžete sa spýtať v susedstve, všetci ho tam poznali. Bol to čudák. Smiali sa z neho. Málokedy chodil do Marcheggu. Keď zaparkoval pred potravinami, väčšinou si našiel auto obhádzané vajcami.“

	Komisárka sa obrátila na právnika. „Môžem s vami hovoriť medzi štyrmi očami?“

	„Prosím?“

	„Pre dobro vašej klientky.“

	Právnik sa pozrel na každého z prítomných a potom vyhlásil: „Dáme si prestávku.“

	 

	Detská psychologička ešte zostala s Tanjou v zasadačke, chcela jej poskytnúť odbornú pomoc.

	Právnik nasledoval Katrin Jäger na chodbu. „Čo navrhujete?“

	Skôr než mu komisárka predostrela svoju predstavu, prerušila ich šéfinšpektorka Schultz, ktorá vybehla z vedľajšej miestnosti. „Čo to stváraš?“

	Katrin na ňu nespokojne zazrela, zaviedla právnika k najbližšej voľnej zasadačke a vrátila sa k nej. „Čo by som robila? Práve sa mi podarilo z podozrivej vytiahnuť priznanie a chystám sa z nej vydolovať všetko, čo vie o Kellerovi.“

	„Čo chceš sľúbiť právnikovi?“ vyzvedala Miriam.

	„Že jeho klientka môže vyviaznuť s podmienkou, keď zaspieva.“

	„Zbláznila si sa?“ zvýšila šéfinšpektorka hlas, kým prešla k pološepotu. „Na to nemáš právomoc! Veď takmer zabila svoju sestru! Dvakrát sa pokúsila o jej vraždu!“

	„No práve. Ty nemáš súrodencov, nevieš, aké to je, ale ja by som svoju staršiu sestru tiež niekedy najradšej uškrtila,“ zažartovala Katrin. „Nemyslím si, že je nebezpečná pre spoločnosť. Bavíme sa o podmienke, minimálne desať rokov, pravidelné návštevy psychiatra, dozor a hlásenia, k sestre sa viac nepriblíži.“

	Vtedy sa k nim pridala návšteva zo Slovenska, Wolf so Sivákovou tiež vyšli z prítmia miestnosti, odkiaľ so šéfinšpektorkou sledovali prebiehajúcu výpoveď.

	„Síce nerozumiem nemecky ani slovo, ale mám pocit, že si sa dopracovala k veľkému zlomu,“ pochválil Wolf rakúsku kolegyňu po anglicky.

	Katrin automaticky prešla z rodnej nemčiny do cudzieho jazyka. „Priznala sa, priznala, že sa pokúsila zabiť svoju sestru! Už z nej iba potrebujem vydolovať všetko, čo vedela o Kellerovi. Volá ho krstným menom, podľa mňa sme na dobrej ceste.“

	Miriam Schultz sa zrazu postavila rovno pred Wolfa a nabúrala jeho osobnú zónu. Na vysokých podpätkoch bola skoro taká vysoká ako on, no aj bez nich svojím pohľadom šelmy naháňala zoči-voči hrôzu. „Ako sa vám to podarilo odhaliť? Ste azda génius?“

	Petra Siváková, ktorá si všimla Wolfov nepokoj, radšej zasiahla. „Modus operandi. Keller žiadnej svojej údajnej obeti neskrivil ani vlások na hlave. Všetku... špinavú robotu za neho odviedli červy.“

	„Vy ste kto?“ hľadela na ňu šéfinšpektorka zhora.

	„Kriminalistická psychologička Petra Siváková,“ predstavil Wolf kolegyňu a zároveň sa jej poďakoval nepatrným kývnutím hlavy.

	Petra vystrela ruku. „Zoznámili sme sa počas vašej prvej návštevy na Slovensku.“

	„Jedinej,“ opravila ju Miriam. „Nevýrazná, prehnane slušná, už si spomínam.“

	Obrátila sa k svojej podriadenej. „Katrin, du hast meine Zustimmung. Zustand seit zehn Jahren, aber nur, wenn sie alles zugibt.“ Katrin, máš moje zvolenie. Podmienka na desať rokov, ale len ak všetko prizná.

	Vzápätí sa vytratila a Katrin mohla spokojne predostrieť dohodnuté podmienky právnikovi. Netrvalo dlho a presvedčila aj jeho.

	 

	Zhruba o polhodinu sa komisárka Jäger vrátila do vypočúvacej miestnosti. Právnik medzitým poradil klientke pristúpiť na navrhované podmienky trestu – desaťročné podmienečné väzenie s povinnosťou pravidelných návštev psychiatra a zákazom styku so staršou sestrou Jannike.

	Katrin nadviazala na predošlý výsluch: „Ako ste spoznali Johanna Kellera?“

	„Spoznala som ho ešte v časoch, keď som chodila do škôlky,“ zmenila Tanja odrazu svoju výpoveď.

	Detská psychologička aj právnik na ňu šokovane hľadeli, a ani Katrin sa neubránila prekvapeniu.

	„Nie je to tak, ako si myslíte. Bol ku mne dobrý. Nevidel vo mne monštrum ako všetci ostatní.“ Tanja cítila, ako ju premáha smútok. „Je mi veľmi ľúto, že zomrel. Bol to dobrý človek. Vôbec nie taký, ako ho vykresľujú v médiách. Hnevám sa sama na seba, že som naňho chcela hodiť, čo som spravila. Snažil sa mi zabrániť v tom, aby som Jannike ublížila. On bol dobrý, naozaj dobrý.“

	Tanja sa ponorila do spomienok na ťažké detstvo. Pred očami mala les okolo Marcheggu a v ušiach jej znel smiech detí, pred ktorými sa doň uchyľovala. Opustený dom aj s jeho obyvateľom považovala za zázrak. Hoci na prvý pohľad pôsobil odpudivo, nedala sa odradiť. Videla do jeho vnútra. Tak ako on videl do nej.

	„Ja... často som zo škôlky utekala. Deti mi robili zle. Moja vlastná sestra na mňa ukázala prstom ako prvá, lebo sa bála, čo sa stane jej, keď ma s ňou budú spájať. A tak som našla ten dom, keď som sa pred všetkými schovávala...“

	Katrininu myseľ zamestnávala zásadná otázka, no na jej položenie ešte nenastal správny čas. „Ako došlo k vášmu zoznámeniu? Je od vás podstatne starší, bol dospelý, takže... ako sa zachoval, keď na jeho pozemok zablúdilo malé dievča?“

	„Ja... nechcem o ňom hovoriť v zlom. Nezaslúži si to,“ zdráhala sa odpovedať Tanja.

	„Ublížil vám?“ zľakla sa psychologička.

	„Nie, v žiadnom prípade. To nie, on by človeku nebol schopný skriviť ani vlások na hlave. Bol to dobrák, nepochopený ako ja. Asi aj preto sme si rozumeli od prvého okamihu. Bol mi ako otec, ktorého som nikdy nemala.“

	„Čo to znamená?“ spýtala sa Katrin.

	„Že odvtedy som tam chodila vždy, keď to bolo možné. Namiesto v škôlke som sa učila od neho, hrali sme sa. Napríklad na schovávačku. Sľúbil, že mi postaví dom na strome. Ale noha mu to nedovolila.“

	„Tak potom... ako ste mysleli, že o ňom nechcete hovoriť v zlom?“ nechápala komisárka.

	„On...“ zaváhala Tanja. „Mal tajomstvo, ktoré skrýval pred svetom. Tajomstvo, ktoré som mala problém pochopiť aj ja. Ale naučila som ho mať rada takého, aký bol.“

	„Červy?“ dovtípila sa Katrin napokon.

	Dievča prikývlo. „Najprv som si myslela, že pomocou nich chce zachraňovať zvieratá. Tak mi to tvrdil. Ale potom som pochopila, že je to úplne naopak. Zvieratá zháňal, aby nimi mohol svoje červy kŕmiť. Najprv to boli len ranené zvery, ktoré našiel pri ceste, potom ich začal loviť do pascí... to som zvládala najhoršie. Nezabíjal ich on. Dával ich červom živé a pozeral sa, ako... ako tie chúďatá trpia.“

	„Až prešiel od zvierat k ľuďom?“ domnievala sa komisárka.

	„Preboha nie, on v živote nikoho nezabil, v tomto sa mýlite.“

	„Alebo to pred vami dobre skrýval.“

	Tanja stále krútila hlavou. „Nie, vedel, že predo mnou nemusí nič skrývať. Vedela som o ňom všetko a to najhoršie som vám už povedala.“

	Katrin sa tvárila nedôverčivo. „Chcete nám tvrdiť, že s tými vraždami nemal nič spoločné? Že to na neho niekto našil?“

	„Presne tak!“ pritakala vypočúvaná. „Neviem, kto mu to spravil. Niekto ho mal dlho v hrsti. Vyhrážal sa mu. Nechcel mi povedať kto, vraj aby som nebola v ohrození aj ja. Ale vozil mu telá.“

	„Takže vrah chodil ku Kellerovi do toho rozpadnutého baraku za Marcheggom, aby mu tam vykladal mŕtvoly?“

	Tanja zafňukala. „Johann sa staral o to, aby červy tie telá rozložili na kosť. Potom sa kostí zbavoval v lužných lesoch. S tým som mu niekedy pomáhala aj ja. Ale len dva- alebo trikrát.“

	„Ale prečo by niečo také robil? Čo z toho mal?“ nedávalo to Katrin zmysel.

	„Už som vám hovorila, že ho vydieral. Johann sa bál, že sa svet dozvie jeho tajomstvo a prídu ho zlynčovať. Nikto by nepochopil, čo robil. On to nazýval výskumom.“

	„Videli ste niekedy toho človeka, ktorý ku Kellerovi vozil telá?“

	Tanja pokrútila hlavou.

	„Neviete ani, ako sa volal?“ skúšala to komisárka ďalej.

	„Nepýtala som sa. Zakázal mi, aby som sa na to pýtala. Hanbil sa za to viac než za čokoľvek iné. Tuším mu aj platili. Vždy sa nahneval, keď som sa na to spýtala, a ak som tam náhodou bola, keď to musel... spraviť, vyhnal ma preč.“

	„Viete, ako mu tam tie telá nosili?“

	Tanja pokrčila plecami. Odmlčala sa, akoby sa nad otázkou musela zamyslieť. „Raz som videla muža, ktorý prišiel za Johannom. Ale len od chrbta a z diaľky. Johann mi rýchlo ukázal, aby som odtiaľ vypadla. Ten muž prišiel na bielej dodávke, ktorou neskôr jazdil aj Johann.“

	Komisárke Jäger sa okamžite vynorili spomienky na naháňačku, ktorú s Johannom Kellerom prednedávnom absolvovala. Unikal vtedy v bielej dodávke. „Hneď som späť,“ vyhlásila a vytratila sa bez akéhokoľvek vysvetlenia. Vrátila sa s veľkou vytlačenou fotografiou. „Je toto ona? Je to tá dodávka?“

	Tanja sa pozrela na fotku. „Neviem. Asi... áno, bude to ona. Alebo podobná.“

	„Máme dodávku,“ potešila sa Katrin Jäger po krátkom zaváhaní. „To je všetko, čo nám viete poskytnúť? Mená? Vedeli by ste prípadne identifikovať obete z fotiek?“

	Tanja návrh komisárky vydesene zamietla. „Nevidela som poriadne ani jednu. Hovorím vám, že ma od tohto... problému držal bokom.“

	„Asi sme nateraz skončili,“ skonštatovala Katrin neurčito.

	„Bude vám to stačiť? Platí, na čom sme sa dohodli pred výpoveďou?“ uisťoval sa právnik.

	„Uvidíme,“ nepotešila ho komisárka. „Musím to prebrať s nadriadenými. Dúfala som, že vaša klientka bude vedieť omnoho viac.“

	„Viac?“ zopakovala Tanja rozhorčene. „Veď vďaka mne viete, že ste nechytili vraha.“

	Pred odchodom z vypočúvacej miestnosti venovala Katrin dievčine letmý pohľad. Chcela sa na ňu usmiať, ubezpečiť ju, že všetko bude v poriadku, no vtom si uvedomila, že sa v nej opäť prebúdza ľútosť. Pripomenula si, čo všetko sa o Tanji Lindenbaum dozvedela, a ak Tanja vravela pravdu, bola vo svojej podstate horšia než samotný Johann Keller.

	 

	„Dodávka? Dodávka?“ opakovala Miriam Schultz rozhorčene, keď sedeli s komisárkou Jäger, Wolfom a Sivákovou v jej kancelárii. „To je všetko? Spomenula si len na dodávku? A ty odo mňa chceš, aby som sa za takýchto okolností podpísala pod tú podmienku? Das ist Wahnsinn!“ To je šialenstvo!

	„Na začiatok je to viac než dosť,“ uistil ju rozžiarený Wolf. „Keď sme Kellera chytili, overoval som, komu tá dodávka patrí. Majiteľom je nemocnica v Devínskej, súkromná klinika, kde pracovali doktor Weber a Johann Keller.“

	„Takže predsa,“ povedala komisárka povzbudená tým, že sa jej Marek zastal. „Vraciame sa k teórii, že za vraždami stojí nemocnica?“

	„Minimálne niekto, kto tam pracuje. Kto mal dodávku k dispozícii,“ opravil ju Wolf.

	„Viete to preveriť?“ rypla doňho šéfinšpektorka.

	„Samozrejme, spravím to ako prvé, keď sa vrátime do Bratislavy.“

	„Výborne. Tým pádom je pre nás tento prípad vybavený,“ potešila sa Miriam Schultz.

	Katrin Jäger sa to však nepozdávalo. „Vybavený?“

	„Poskytli sme slovenskej strane potrebnú pomoc, viac spraviť nevieme. Ausgestattet?“ Rozumieme si?

	„Ide o spoločné vyšetrovanie,“ obhajovala spoluprácu s Wolfom komisárka.

	„Wir werden uns jetzt nicht damit befassen,“ zastavila ju šéfinšpektorka a odrazu prešla do nemčiny. O tom sa teraz nebudeme baviť.

	Wolf pochopil, že je najvyšší čas zasiahnuť. „Vlastne máte pravdu, urobili ste maximum. Našou úlohu je teraz znova to rozbehnúť. Vďaka za pomoc, asi už pôjdeme.“

	Petra, ktorá sa cítila najnepríjemnejšie, hoci sa jej celá situácia týkala najmenej, okamžite vstala. „Ešte raz ďakujeme.“

	Miriam sa ani neobťažovala vstať, obom podala ruku spoza stola. Zato Katrin ich vyprevadila až k výťahom.

	„Nemysli si, že ťa vyšachujem z hry,“ vysvetľoval jej Marek. „Udržím ťa v obraze. Každé nové zistenie vo vyšetrovaní budeš vedieť medzi prvými.“

	„Stále sa ma to týka,“ nedalo to Katrin pokoj. „Na našej strane máme sedemnásť obetí. Sedemnásť rakúskych občanov.“

	„Ja viem,“ prikývol Wolf. „Platí, čo som povedal. Naďalej je to spoločný prípad. A fakt ďakujem, bez informácií od teba by sme sa nikam neposunuli.“

	„Bože, ešte stále sa hnevám, že som na to sama neprišla už skôr.“

	„Dalo sa to ľahko prehliadnuť. Ja som sa na to pozeral z iného uhla, keď som už vedel, že to na Kellera muselo byť našité. Navyše si konala veľmi rýchlo, kým ja som strácal čas. Chystám sa to napraviť.“

	Rozlúčili sa a Wolf so Sivákovou sa vybrali k autu zaparkovanému vo verejnom parkovacom dome o ulicu ďalej. Počas cesty do Bratislavy ani na chvíľu nezavládlo medzi nimi ticho. Hlavne Petra sršala novými teóriami, z ktorých po polhodine Mareka začala bolieť hlava.

	„Nechaj si niečo aj na poradu,“ zastavil ju napokon.

	„Poradu? Bude ešte dnes porada?“ potešila sa.

	„To asi nie,“ sklamal ju Wolf. „Najprv musím informovať Otčenáša. A tak rýchlo všetkých, čo na prípade robili, nedáme dokopy.“

	„Máš pravdu. Aj ja si musím ešte raz prebehnúť celý spis.“

	„Celý?“ zopakoval Marek zaskočene. „Má skoro dvetisíc strán!“

	„Zostanem dlhšie v práci, nikam sa neponáhľam, a ani cez víkend nemám program,“ mykla Petra plecom a vzápätí zahanbene pozrela na Wolfa.

	So smiechom jej opätoval pohľad. „Mňa doma čaká akurát Fenrir. Nemusíme sa pred sebou tváriť, že máme bohatý spoločenský život. Ocením, keď sa na to pozrieš ty, aspoň ma môžeš nabrífovať, než začne porada. Spoločná káva v pondelok ráno o pol ôsmej na riaditeľstve?“

	„Len ak prinesieš raňajky.“

	„Croissanty z tej malej francúzskej pekárničky?“

	„Ty si to pamätáš?“ rozžiarili sa Sivákovej oči.

	„Že ti pripomínajú tvoj výmenný pobyt v Paríži? Toľko si mi tým pílila uši, že by som musel byť úplný debil, aby som zabudol,“ zasmial sa Wolf.

	Petra urazene schovala dlane pod pazuchami. „Nemusíš byť za každú cenu vtipný.“

	„A ty taká vzťahovačná. Uvoľni sa aspoň na chvíľu.“

	Už sa veľmi dobre poznali. Vedeli, že každý má svoju pravdu a sú schopní pohádať sa aj pre taký malý nezmysel. Radšej zostali ticho.

	Siváková to dlho nevydržala a zakrátko sa vrátila k pôvodnej téme. „Už vieš, čo spravíš ako prvé? Myslím okrem tej porady. Ako povedieš vyšetrovanie? Prakticky nemáme stopy, ktorých by sme sa mohli chytiť.“

	„To nie je pravda,“ namietol Wolf. „Máme dodávku... ktorú sme mali aj predtým. Ale hlavne máme dostatočný dôkaz o tom, že Keller nie je náš hlavný páchateľ. To je nateraz viac než dosť. Pokiaľ to bude Richardovi stačiť...“

	„Myslíš, že by riaditeľ ešte mohol voči výpovedi Tanje Lindenbaum namietať?“

	„Neviem, čo si mám myslieť. Na toto vyšetrovanie je od začiatku akýsi háklivý.“

	Marek mal predsa v hlave prvotnú myšlienku, ktorou chcel vyšetrovanie naštartovať. Vedel však, že by sa Richardovi nepozdávala a zamietol by ju.

	Ocitli sa na bratislavskom obchvate. Wolf mal pokračovať až k výjazdu do Starého Mesta, no zvrtol sa skôr a napojil sa na výjazd v smere na most Lafranconi.

	„Čo robíš? Kam ideme?“ nechápala Siváková. Nahnevala sa, keď jej došlo, prečo Marek vybočil z pôvodnej trasy. „Zbláznil si sa?“

	„Spravíme si len malú zastávku, chcem sa na niečo spýtať.“

	„Mňa do toho neťahaj, robíš si zbytočné problémy,“ varovala ho Petra.

	„Neťahám,“ sľúbil jej Wolf. „Ty nemusíš ani vystúpiť z auta.“

	 

	Wolf dodržal slovo. Keď zaparkovali pred budovou súkromnej polikliniky v Devínskej Novej Vsi, nechal Sivákovú na mieste spolujazdca a na malú zdvorilostnú návštevu, ako ju sám pomenoval, sa vybral sám.

	Keď prekročil prah nemocnice, mierne znervóznel. Petrin znepokojený pohľad sa mu vypálil v mysli.

	Možno to naozaj nie je dobrý nápad, pomyslel si, keď uvidel ustarostený úsmev recepčnej, ktorá ho okamžite spoznala.

	„Môžem hovoriť s pánom riaditeľom?“ spýtal sa zdvorilo. „Mám len jednu otázku, nezdržím ho dlho.“

	„Moment, iba si overím, či už platí zákaz priblíženia, čo na vás podal,“ žartovala recepčná.

	„Mám pocit, že bude platný až od budúceho týždňa, dnes ešte stíhame pokecať,“ nedal sa Marek zahanbiť a zavtipkoval tiež.

	Odpoveďou mu bol nervózny smiech. „Pán riaditeľ vás prijme, ale upozornil ma, že skutočne len na minútu. Môžete ho počkať tu, práve je na odchode.“

	Wolf skontroloval mobil. Bolo takmer päť hodín. Riaditeľ má asi už namierené domov. Nebude ho zdržovať, veď aj naňho netrpezlivo čaká Fenrir.

	„Pán policajt,“ zamával mu riaditeľ prekvapivo veselo. „Čo na mňa máte? Prípad ste predsa už uzavreli, nie?“

	„K tomu sa nemôžem vyjadrovať,“ odmietol mu odpovedať. „Potrebujem sa vás spýtať iba na jednu vec.“

	„Sem s tým!“ pobádal ho riaditeľ.

	„Musím vedieť, kto jazdil na dodávke, ktorú vám Johann Keller ukradol. Aspoň tak ste mi to hovorili... Ukradol ju, keď sa vydal na útek?“

	„To je jedna otázka?“ zháčil sa riaditeľ. „Áno, ukradol, a ak ma pamäť neklame, vy ste ju zadržali a doteraz ste nám ju nevrátili.“

	„Je predmetom vyšetrovania a zadržala ju rakúska polícia. Ak chcete, môžem sa na ňu opýtať.“

	„Takže ste ho ešte neuzavreli? Johann Keller je mŕtvy, čo viac ešte chcete?“

	„Ako som už povedal, nemôžem komentovať prebiehajúce vyšetrovanie,“ zopakoval Wolf. „Kto na nej jazdil?“

	„Predsa Johann, aj to dávno viete.“

	„Okrem neho?“

	Riaditeľ sa zamyslel. „Možno si ju niekto požičal. Väčšinou sa ňou chodili nakupovať rôzne zásoby. Načo to potrebujete?“

	„To vám tiež nemôžem povedať,“ odsekol Wolf.

	To už riaditeľa rozčúlilo. „Počúvajte ma veľmi dobre! Ak sa začnete oháňať nejakými novými obvineniami, neželajte si ma! Rovno si môžete zbaliť slivky, postarám sa o to, aby vás vyrazili!“

	Zvýšený hlas upútal pozornosť ochrankára, ktorý už raz Wolfa z nemocnice vyprevádzal. Keď sa im stretli pohľady, operatívec naznačil rukami, že sa vzdáva, a radšej z vyhrocujúcej sa situácie vycúval.

	Keď kráčal po parkovisku, všimol si, že riaditeľ ide za ním. Cestou k autu vybavoval nejaký telefonát.

	Wolf sa zľakol, že komusi volá kvôli jeho návšteve, no keď sadal za volant, zahnal obavy pod nálepkou paranoje. Ako sa však čoskoro ukázalo, boli oprávnené.

	 

	Hneď po návrate na policajné riaditeľstvo si Wolfa predvolal Otčenáš.

	„Idem na koberček?“ skúsil to Marek položartom, keď zaklopal na jeho dvere.

	„Kde si bol?“ spýtal sa ho Otčenáš.

	„Vo Viedni. Chceš počuť, ako to tam dopadlo?“

	„Chcem počuť, prečo si mal cestou potrebu zastaviť sa na poliklinike v Devínskej.“

	„Riaditeľ nemocnice robil rozruch?“ dovtípil sa Wolf.

	„Povedzme, že tam už nie si vítaný. Nikdy,“ odvetil Otčenáš príkro. „Prečo si ho šiel znovu zastrašovať?“

	„K žiadnemu zastrašovaniu nedošlo, na to mám svedkov,“ obhajoval sa Marek. „Chcel som len vedieť, kto z nemocnice používal dodávku, na ktorej Keller unikal.“

	Richard zvraštil čelo. „Dohodli sme sa, že sa v prípade nebudeš oficiálne rýpať, kým nemáš relevantné dôkazy, ktoré nás donútia zase ho otvoriť.“

	„Veď počkaj, keď ti poviem, čo sa dnes stalo vo Viedni!“ skúšal riaditeľovu zvedavosť Wolf.

	„Počúvam. Dúfam, že ma prekvapíš, a ak si obhájiš tú návštevu nemocnice, tak ti aj zatlieskam.“

	Wolf zopakoval všetko podstatné z výpovede Tanje Lindenbaum. Teda aspoň všetko, čo mu preložila a zreprodukovala Katrin Jäger.

	Otčenášovi mykalo kútikmi úst, akoby niečo prežúval. „Stále si nemyslím, že tvoja zastávka na poliklinike bola na niečo dobrá.“

	„V poriadku, beriem na vedomie. Vieš, že tvoju spätnú väzbu si vážim.“

	„Viem, kde máš moju spätnú väzbu. Je ti jasné, čo to znamená pre teba? Že ťa tam už nechcem vidieť. Ak bude treba, pošleme Vaneka alebo Sivákovú, bárs aj Líšku. Ale ty tam už nepáchneš, kým nedostaneme za mreže kohokoľvek, kto je za tým.“

	„Dohodnuté, už budem poslúchať,“ sľúbil mu Wolf.

	Otčenáš sa tváril skepticky. „To hovoríš vždy. V poriadku, zorganizuj v pondelok o deviatej poradu. A pošli pozvánku aj mne, chcem byť pri tom.“

	Marek sústredene prikyvoval. Aj keď riaditeľ dohovoril, naďalej stál nad jeho stolom.

	„Môžeš ísť,“ lúčil sa s ním Otčenáš.

	Wolf sa ani nepohol.

	„Potrebuješ ešte niečo?“

	„Čakám na ten potlesk, čo si mi sľúbil.“

	Otčenáš prevrátil očami. „Nie si vtipný.“

	„To som už dnes od niekoho počul,“ spomenul si Wolf.

	„Tak by si sa asi mal zamyslieť nad zmenou repertoáru,“ navrhol mu Richard, kým ho definitívne vyhnal zo svojej kancelárie.


5. júna 2017

	 

	Wolf sa cez víkend opäť venoval hľadaniu Patrika. Tentoraz sa sústredil na sociálne siete. Snažil sa z fotiek vyčítať, aké miesta v Bratislave navštevoval, prípadne s kým sa stretával. Jeho nevlastný brat bol však v tomto smere skúpy a zdieľal hlavne svoju tvorbu. Žiaľ, Marek sa do jeho profilu nevedel dostať a tým pádom si nemohol prečítať jeho konverzácie. Pokúšal sa uhádnuť jeho heslo toľkokrát, až sa účet zablokoval.

	Rozhnevaný volal kolegovi Vanekovi a vyzvedal, čo sa podarilo z Patrikových sociálnych sietí vytiahnuť im. Kriminalista mu odmietol odpovedať priamo, no na Marekovo naliehanie priznal aspoň toľko, že ani oni nezistili nič podstatné. Odkedy bol Patrik na úteku, nikam sa neprihlásil a s nikým si nepísal. Dokonca ani z jeho predchádzajúcich konverzácií nevyčítali nič relevantné. Patrik trávil posledné týždne v nápravnovýchovnom zariadení, kde nemal prístup k svojmu telefónu. Wolf sa zasa ocitol v slepej uličke.

	V pondelok zorganizoval podľa Otčenášových pokynov poradu. Rezervoval si veľkú zasadačku, keďže na prípade, ktorý sa chystal znova otvoriť, pracovala takmer polovica oddelenia.

	Ráno sa stretol so Sivákovou. Ako jej sľúbil, priniesol croissanty z jej obľúbenej francúzskej pekárne, ktorú mal po ceste z ranného cvičenia. Petra strávila víkend nad spismi k prípadu, ešte pred troma dňami považovanému za uzavretý, aby mu pri raňajkách mohla osviežiť pamäť.

	Kým sa dostavili ostatní, Marek nachystal magnetickú tabuľu, ktorá verne rekonštruovala jeho predchádzajúce vyšetrovanie – od odhalenia identity Ivany Fusekovej cez prvú obeť červov až po dolapenie Johanna Kellera.

	Petra ho pozorovala, ako pripína magnetkami fotografie obetí a vytvára medzi nimi pavučinu vzťahov pomocou šípok.

	Keď dojedla posledný croissant, pristúpila k nemu. „Teraz už dáva zmysel, kde sa vrah rozhodol, že sa zbaví Webera a Kellera použije ako obetného baránka.“

	„Hej? Kde presne je to vidieť?“ obrátil sa k nej Wolf.

	„Pri prvej rituálnej vražde – sestričke prelezenej červami.“ Siváková si všimla, že jej Marek pozerá na prsia. „Hej, oči mám tu!“

	Wolf sa vôbec netváril zahanbene. „Mala by si si oprášiť blúzku. Si celá od pečiva.“

	Petra sklopila pohľad a začervenala sa. „Bože, jem ako prasa.“

	„Akú teóriu si to mala?“ zahovoril radšej Wolf.

	Siváková sa rýchlo zbavila omrviniek a pokračovala. Marek ju sústredene počúval, dokonca ho tak zaujala, že ignoroval Vaneka, ktorý sa k nim medzitým pridal.

	„Kolegovia, dobré ránko želám,“ pozdravil sa kriminalista s čiernymi vlasmi siahajúcimi nad lopatky, ktoré najmä v letných mesiacoch nosil zopnuté v gumičke. Zostal však bez povšimnutia. „Čo ste si to zasa vymysleli? Mám dosť svojej roboty aj bez toho.“

	Marek mu naznačil, že sa mu hneď venuje, a dopočúval Petru. „To je zaujímavá myšlienka,“ pochválil ju napokon. „Odprezentuješ ju aj pred ostatnými?“

	„Vážne sa ti to páči?“ spýtala sa prekvapene Petra, nezvyknutá na pochvalu od kolegov.

	„Čo za myšlienku?“ chcel vedieť Vanek. „O čom sa bavíte?“

	„Dozvieš sa, keď začne porada,“ odbil ho Wolf.

	Kriminalistický technik vypučil dolnú peru na znak nesúhlasu. „Fakt znova otvárame prípad Červ?“

	„Technicky sme ho nestihli ani uzavrieť,“ poznamenal Marek.

	„Ale páchateľa sme mali, to už viac neplatí?“ chcel Vanek zistiť aspoň dačo.

	„Neplatí,“ potvrdil Wolf.

	Vzápätí sa k nim pridali vyšetrovatelia Lupták a Jurčovič, ktorých nasledovali dvaja kriminalistickí technici a operatívec Lukáš Líška. Zasadačka sa pomaly napĺňala a napokon čakali už len na riaditeľa.

	„Som pripravený nechať sa ohúriť, vyhradil som si na vás celú hodinu,“ vyhlásil Otčenáš, keď sa dostavil a sadol si na čelné miesto oválneho stola.

	Wolf potiahol nachystanú magnetickú tabuľu na kolieskach dopredu a nahol ju do mierneho predklonu, aby na ňu všetci videli. „Sme tu, lebo znova otvárame prípad Červ.“

	„Myslel som, že technicky nebol nikdy uzavretý,“ povedal popod nos škodoradostne Vanek.

	Jurčovič sa prihlásil. „Mám otázku.“

	Marek sa zhlboka nadýchol, keď si uvedomil, aké dlhé a náročné dopoludnie ho čaká. „Áno?“

	„Kto je hlavný vyšetrovateľ prípadu?“

	„Pracovali sme na ňom spolu, mal by si vedieť, že si to bol ty. Prečo sa pýtaš?“ čudoval sa Wolf.

	„Čo tu potom robí Lupták?“

	Karol sklopil zrak. Porada sa ani nezačala a už sa cítil nepríjemne. Takto sa prejavuje chýbanie po dlhom čase?

	„Karol je zhodou okolností jediným dôvodom, prečo sa prípad nekončí nespravodlivým obvinením. Ešte som sa mu ani nestihol poďakovať, musím priznať, že ja som svoje povinnosti za posledné týždne zanedbal,“ obhajoval Luptáka Marek.

	Karol mu pohľadom vyjadril vďaku a zároveň si všimol, že sa naňho usmiala Siváková.

	„Pýtam sa hlavne preto, či má vôbec zmysel, aby som tu ešte bol,“ nedal si povedať Jurčovič.

	„Diskusie o tom, kto vedie vyšetrovanie, si vyriešte neskôr. Hlavný operatívec je Wolf, to je pre mňa rozhodujúce,“ zasiahol do vznikajúcej hádky Otčenáš. „Zatiaľ mrháte mojím časom.“

	Wolf sa nervózne usmial. „Nevedel som, že na nás máš iba hodinu. Inak by som rozdelil program na to, čo potrebuješ počuť a čo budeme riešiť ako tím. Ale dobre, pokúsim sa to spraviť za pochodu. Všetci už asi tušíte, prečo prípad otvárame. Je pravda, že Johann Keller nebol náš páchateľ. Ako som hovoril, vieme to len vďaka Karolovi. On vniesol pochybnosti, ktoré sme si potrebovali overiť a momentálne ich už máme potvrdené. Rád by som ho požiadal o slovo, aby vám osobne vysvetlil, čo sa mu podarilo zistiť.“

	Lupták vehementne krútil hlavou a jeho oči hovorili jasnou rečou: Na tomto sme sa nedohodli!

	Wolf si vzdychol. Karolov prípad musel zreprodukovať z jeho rozprávania. „Karol na jar po návrate do Bratislavy pátral po kamarátke svojej dcéry Kristíny, ktorú viacerí poznáte. Laura Mrázová patrila k viac ako štyridsiatim obetiam, ktoré sme našli v lužných lesoch. No v čase, keď sme identifikovali jej pozostatky, bol Karol na stope mužovi, ktorý sa postaral o jej zmiznutie. Momentálne nepoznáme jeho identitu, ale pravdepodobne fungoval podobne ako v prípadoch našich ďalších obetí.“

	Marek prešiel k nástenke a odokryl na nej prvé fotky. „Spomínate si na Ivanu Fusekovú a Andreasa Bergera? Spolu s Laurou Mrázovou nemôže ísť o troch odlišnejších ľudí. Fuseková bola obeťou domáceho násilia, Laura tínedžerka z problematickej rodiny a Berger... toho si asi pamätáte najlepšie, bol medzinárodne hľadaný pedofil. Predsa však mali čosi spoločné, všetci traja boli na úteku. Momentálne ešte hľadám prepojenie medzi Laurou Mrázovou a Dominikom Weberom, podstatná časť vyšetrovania sa točila práve okolo neho.“

	„To je ten doktor?“ rozpamätával sa Jurčovič.

	Wolf naňho zagánil. „Nebolo to tak dávno, čo si ho ty osobne zopárkrát vypočúval. Hej, je to ten doktor. Keď sme mu šli po krku a podarilo sa nám v lužných lesoch vydolovať ďalšie obete, vrah zdanlivo náhle zmenil modus operandi. V Bratislave sa objavila prvá obeť prelezená červami. O tom, prečo to bolo iba zdanie, by nám mohla povedať viac Petra Siváková. Pred poradou prišla za mnou so zaujímavou teóriou.“

	Kriminalistická psychologička sa potešila príležitosti a okamžite vstala zo stoličky. „Keď sa objavilo telo Weberovej bývalej zdravotnej sestričky, mysleli sme si, že vrah zmenil MO. Odhalili sme totiž miesto, kde ukladal svoje obete na posledný odpočinok. Bola to však len zásterka, ktorá nás mala zaviesť k Johannovi Kellerovi – nápisy na stene, červy, encyklopédia parazitológie. Vrah tušil, že sme mu na stope, a potreboval únikovú cestu. Vedel, že sa musí zbaviť Webera, ale ten bol pre neho nebezpečný. Ak by z Webera spravil obetného baránka, pravdepodobne by sa rozrozprával. Zato Keller, slabšia povaha s nízkym sebavedomím, bol na obetného baránka ideálny kandidát. Stačia priemerné manipulačné schopnosti, aby ho vrah dostal tam, kde chcel. To sa mu nakoniec aj podarilo. Johann Keller sa otrávil skôr, než ho rakúska polícia stihla vypočuť. Za mňa asi všetko.“

	Keď si Siváková znova sadla, Wolf zostal ešte na okamih potichu. „Zišlo mi na um, že ak to bolo celé nastražené, vrátane dôkazov, ktoré sme našli v Kellerovom byte, je možné, že falošný bol aj tip, čo dala na Dominika Webera do televízie jeho bývalá zdravotná sestra. Mohol aj za tým stáť vrah?“

	Petra neisto pokrčila plecami. „Je to možné, ale neviem ti to s istotou potvrdiť.“

	„Dobre, ale ak aj boli telá prelezené červami len na odpútanie pozornosti, s Kellerom naozaj súviseli, nie? Venoval sa im predsa,“ ozval sa Vanek z úzadia.

	Wolf prikývol. „Život Johanna Kellera bol poznačený červami. To je pravda. A najskôr zohrávali úlohu v celom prípade aj predtým. Pamätáte sa na nové tenisky na nohách Ivany Fusekovej? Pomohli nám dokázať, že sa jej telo rozložilo v prirodzených podmienkach prirýchlo. Platí, že ju rozložili červy. Ale nebola obeťou nejakých zvrátených pokusoch na ľuďoch.“

	„Tak čo potom vrah s obeťami robil? A ako končili u Kellera?“ pýtal sa Jurčovič.

	„Na to máme tiež vysvetlenie, aj keď len čiastočné,“ odpovedal mu Marek. „Podľa včerajšej výpovede údajne poslednej Kellerovej obete on nikdy nevraždil. Vrah ho iba využíval na zbavovanie sa tiel. Keller ich... nechal rozožrať červami na kosť, potom sa pozostatkov zbavoval v prostredí lužných lesov, ktoré poznal od detstva.“

	„Ale... prečo by niečo také Keller robil? Ak nebol vrah? Mal z toho nejaký pôžitok? Dostával peniaze? To sa mi nezdá,“ spochybňoval novú teóriu Vanek.

	„Tiež to nevieme definitívne potvrdiť, ale pravdepodobne ho vydierali kvôli červom,“ skonštatoval Wolf.

	„Kto teda za tým všetkým stojí?“ vypytoval sa pre zmenu zase Jurčovič.

	Wolf pohľadom hypnotizoval Luptáka. Chystal sa vyrukovať s ich veľkou teóriou a pred pochybujúcimi kolegami by sa mu zišla podpora. Karol však stále nereagoval.

	„S Karolom sa domnievame, že máme dočinenia s organizovanou zločineckou skupinou, ktorá sa zaoberá obchodom s ľudskými orgánmi.“

	V zasadačke na chvíľu nastalo hrobové ticho, dokonca aj riaditeľ oddelenia akoby zamrzol.

	„Máš na to nejaké dôkazy?“ chcel vedieť Otčenáš.

	„Ako hovorím, bavíme sa v teoretickej rovine.“ Wolf ešte raz pozrel na Karola. „Vznikla z toho, že v čase, keď Laura zmizla, sa na rovnakom mieste nachádzala známa speváčka, ktorá údajne potrebovala transplantáciu.“

	Riaditeľovi sa to však nepozdávalo. „Takže sa stalo čo? Organizovaná skupina dostala dve dievčatá na jedno miesto, aby ich odtiaľ previezla do nemocnice, kde jednu zabili, aby druhej dali nejaký orgán?“

	„Viem, znie to ako konšpiračná teória...“ vravel Marek váhavo.

	„Znie to ako niečo, čo zo seba ráno vypudím na hajzli,“ rozčúlil sa riaditeľ kriminálky. „Nepotrebujem teórie. Namiesto toho, aby ste si vymýšľali, čo sa asi mohlo stať, by ste mali zbierať relevantné dôkazy. Mám pocit, že tu hádžem hrach na stenu!“

	„To je presne náš plán. Predostrel som túto teóriu, aby si pochopil, prečo sa v ďalších týždňoch zameriame na nemocnicu, kde Weber pracoval,“ vysvetľoval mu Marek.

	Otčenášovi sa rozšírili zreničky, ako keď raz omylom vypil dve kávy krátko po sebe. „Na čo sa zameriate? Včera sme sa bavili o tom, že tam ani nevkročíš. Neser ma, došľaka!“

	„Ja sa tam ani nechystám. Nikto z nás tam nemusí vkročiť. Potrebujeme nasadiť sledovanie, nonstop, aby sme vedeli, kto vchádza a vychádza.“

	„Strata peňazí a ľudských zdrojov,“ mávol riaditeľ rukou. „Nemáš nič lepšie? Kto za tým stojí? Kto všetko o tom vie? Celá nemocnica? Alebo zopár ľudí?“

	Wolf stratil pevnú pôdu pod nohami. Oprel sa rukou o stôl. „To všetko potrebujeme zistiť. Chápem, prečo sa ti to nepáči, v nemocnici som už narobil dosť rozruchu. Ale či už ide o obchod s orgánmi, alebo nie, je viac ako isté, že skutočný páchateľ alebo páchatelia sa schovávajú za stenami tej nemocnice. Môžem ti aspoň sľúbiť, že budeme postupovať tak, aby sme v nikom nevzbudili predčasné podozrenie.“

	„Tvoje sľuby,“ mrmlal Otčenáš nespokojne. „Ja radšej idem. Mám pocit, že som prekonal malý infarkt. Zastav sa za mnou, keď tu skončíte.“

	 

	Keď riaditeľ odišiel zo zasadačky, Marek sa rozhliadol po kolegoch. Viacero z nich sa tvárilo skepticky.

	„Chápem, že to znie neuveriteľne. Hlavne chcem, aby sme k vyšetrovaniu pristupovali zodpovedne. Spravili sme chybu, dali sme sa zviesť na falošnú stopu, je čas to napraviť.“

	„Ako si to predstavuješ?“ opýtal sa Jurčovič.

	„Ja zriadim tú sledovaciu jednotku,“ ponúkol sa Vanek. „Je to háklivý priestor, viem si predstaviť len hlavný vchod, jedno auto na parkovisku, vozidlá sa však musia často striedať, ak nechceme, aby si nás všimli.“

	„Presne, ako vravíš, ďakujem,“ potešil sa Wolf. „Ďalej sa potrebujeme poriadne pozrieť na všetky zozbierané dôkazy a výpovede. Teraz už vieme, že je to inak, preto azda uvidíme niečo, čo nám predtým ušlo. Keďže sa nemôžeme dostať do nemocnice a nikoho odtiaľ vypočúvať, našou najväčšou nádejou sú obete – ako ich hľadajú, ako ich lákajú. Odpovede na dané otázky nás môžu priviesť k páchateľom.“

	Lupták prikyvoval. „Rovnako to vidím aj ja.“

	Boli to prvé slová, ktoré vyšli z vyšetrovateľových úst od začiatku porady. Hádam ich návrat k spolupráci predsa len nebude až taký zlý.

	Jurčovič sa zasa prihlásil. „Nechcem byť drzý, ale mám nejaké papierovačky, ktoré som včera nestihol, môžem už ísť?“

	„Jasné,“ prepustil ho Marek. „A ak máš veľa inej práce, pokojne sa z tohto prípadu stiahni, pochopím to.“

	Jurčovič nevedel, ako zareagovať. „Uvidíme,“ povedal napokon neurčito a vytratil sa.

	„Mal som to síce spomenúť pred Ivanovým odchodom, ale považujte vyšetrovanie za prísne tajné. Všetko, čo tu dnes padlo, zostane medzi nami, jasné?“

	Ľudia zborovo prikyvovali.

	„V poriadku, ja idem za šéfom, každý vie, čo má robiť?“ uisťoval sa Wolf, chystajúc sa rozpustiť úvodnú poradu.

	„Ja nie,“ ozval sa Lukáš Líška.

	„Neboj nič,“ chlácholil ho Vanek. „To sa rýchlo zmení. Môžeš si pokojne vziať študovanie výpovedí.“

	Líška sa netváril nadšene, čo bolo pre Wolfa znamenie, aby tiež čo najskôr opustil miestnosť. Predtým požiadal Luptáka so Sivákovou, aby ho počkali v jeho kancelárii. „Riaditeľa hádam vybavím rýchlo,“ domnieval sa.

	„Je niečo, čo si mi nemohol povedať pred ostatnými?“ opýtal sa Marek Otčenáša, keď sa ocitol uňho v pracovni.

	„Sadni si.“

	„Čo som spravil tentoraz?“

	Richard ukázal na stoličku oproti.

	„Chápem, nepáči sa ti tá teória s obchodom s orgánmi. Nechcel som nič hovoriť, ale prišiel s tým Karol. Ja sám ešte neviem, či je to pravda, alebo nie,“ obraňoval sa Wolf automaticky.

	„Ale chceš, aby to tak bolo,“ vyhlásil Otčenáš.

	„Prečo si to myslíš?“

	„Lebo tvoja mama zrejme absolvovala nelegálnu transplantáciu.“

	Wolf zamrzol. „Stiahneš ma z prípadu?“

	„Nie,“ pokrútil Otčenáš hlavou. „Zatiaľ.“

	„Od čoho to závisí? Aké mám podmienky?“ vypytoval sa Marek.

	„Dozvieš sa, keď k tomu dôjde. Ale to už bude pre teba neskoro,“ odvetil Richard záhadne.

	Wolf vedel, že nech je pravda akákoľvek, jej dokazovanie nebude jednoduché. Preto si ako základný cieľ stanovil spoznať, ako funguje legálna cesta transplantácie orgánov. Už na druhý deň sa mu podarilo dohodnúť si stretnutie s doktorkou Máriou Hronskou zo Slovenského centra transplantačných operácií.

	Sympatická štyridsiatnička s lesklými gaštanovohnedými vlasmi ho prijala v priestoroch zdravotníckej univerzity na Limbovej. Šediny pri korienkoch však prezrádzali, že si ich farbí. Pôsobila mladistvo, vek prezrádzali len drobné vrásky okolo očí a v kútikoch úst. Ešte aj rám okuliarov si zvolila moderný a pôsobil viac ako módny doplnok než každodenná nevyhnutnosť.

	„Kapitán Wolf?“ spýtala sa, keď do kancelárie vstúpil vysoký a dobre vyzerajúci muž so širokými plecami, výraznými črtami tváre a podmanivými očami.

	Policajt sa okamžite identifikoval preukazom. „Teší ma a ďakujem, že ste si na mňa našli čas, pani doktorka.“

	„Sadnite si,“ ponúkla mu miesto oproti sebe, keď si podali ruky. „Čomu vďačím za policajnú návštevu?“

	„Vyšetrujem prípad, ktorý by mohol súvisieť s vašou prácou,“ odvetil Wolf záhadne.

	„Bavíme sa o vraždách?“ domnievala sa doktorka.

	„Áno, ide o vraždy,“ prikývol Wolf. „Predovšetkým. Ale začínam mať pocit, že je to len špička ľadovca inej nelegálnej činnosti.“

	„Nelegálne transplantácie? Tu? Na Slovensku?“

	Policajt na ňu zarazene hľadel a ona pochopila, že zasa uhádla. „Nechcel som to spomínať, keďže ide iba o podozrenie, ale asi sa tomu nevyhneme, keď z vás idem ťahať rozumy.“

	„A to vaše podozrenie... je opodstatnené?“

	„Prečo sa pýtate?“ nechápal Wolf. „Neveríte, že niečo také existuje?“

	Doktorka Hronská sa vystrela na stoličke. „Nelegálny obchod s orgánmi jednoznačne funguje na globálnej úrovni. Ako sa vraví, kde je dopyt, je aj ponuka. Napríklad len u nás sú momentálne takmer štyri stovky čakateľov na nový orgán, pričom reálne sa za rok vykoná približne sto až stopäťdesiat operácií. Ale tipovala by som, že takýto obchod bude prekvitať skôr v krajine tretieho sveta. Niekde, kde to umožnia miestni strážcovia zákona svojou ľahostajnosťou. Bez urážky.“

	Operatívec sa chystal ohradiť, no napokon sa rozhodol poznámku radšej premlčať. „No dobre, prejdime k veci. Ako teda transplantácie na Slovensku fungujú?“

	„Dúfam, že som vás neurazila,“ zľakla sa Hronská.

	Policajt ju ubezpečil, že je všetko v poriadku. „Počul som už oveľa horšie veci.“

	„Na Slovensku sa transplantácie realizujú v štyroch špecializovaných pracoviskách. Jedno máme tu na Kramároch v Bratislave, ďalšie sú v Martine, v Banskej Bystrici a v Košiciach. Ak by ste to chceli v štatistických číslach, za minulý rok sme vykonali takmer stoosemdesiat transplantácií, momentálne máme za cieľ priblížiť sa k dvestovke. To však nestačí, evidujeme viac než tristoosemdesiat čakateľov na orgán.“

	„O aké orgány ide?“

	„Väčšina čaká na obličku. Okolo štyridsať pacientov potrebuje nové srdce a asi pätnásti potrebujú transplantáciu pečene alebo náhradné pľúca. Tento zákrok sa však u nás nevykonáva, najbližšie sa pľúca transplantujú vo Viedni.“

	„Prečo sa nedostane na každého?“ chcel vedieť Wolf.

	„Ako som vravela, dopyt omnoho prevyšuje ponuku. Spomínala som takmer štyristo čakateľov a necelých dvesto realizovaných operácií, hej? K tomu si prirátajte, že sme za minulý rok nemali ani sto darcov. Približne sedemdesiat mŕtvych a vyše dvadsať živých,“ vymenúvala čoraz zložitejšie štatistiky doktorka Hronská.

	Marek si robil poznámky, aby sa v tom lepšie zorientoval. „Nejako mi to nevychádza. Ako ste mohli vykonať skoro dvesto transplantácií pri menej ako sto darcoch?“

	Hronská sa zasmiala. „Zložitá matematika, že? Tak predovšetkým, databáza čakateľov je medzinárodná. Za určitých okolností vieme prijať orgán zo zahraničia, prípadne poskytnúť darcu. O tom, či orgán dostanete, nerozhoduje geografia, ale vaša pozícia v rebríčku a ešte zopár ďalších okolností. Samotné transplantácie vám hádam nemusím vysvetľovať, to by bolo trochu komplikované, ale medzi donorom a akceptorom musí byť istá kompatibilita.“

	„Napríklad krvná skupina?“ tipoval Wolf.

	„Nielen to, ale áno, aj krvná skupina,“ prikývla doktorka. „Okrem toho musí transplantácia prebehnúť v určitom časovom horizonte, najmä ak ide o harvest orgánov darcu, ktorý bol vyhlásený za mŕtveho. No a druhý, zásadnejší faktor – jeden darca môže zachrániť až sedem životov.“

	„Sedem?“ zopakoval operatívec zaskočene. „To je dosť.“

	„Sú to všetky dôležité orgány, ktoré môžeme harvestovať.“

	„A ako sa človek môže stať darcom? Treba sa niekde registrovať?“

	Hronská si policajta skúmavo premerala. „To je typický omyl, s ktorým sa stretávam. Naša legislatíva je nastavená opačne, teda na princípe predpokladaného súhlasu. To znamená, že každý je darcom, pokiaľ voči tomu priamo nevysloví nesúhlas.“

	„Ako je to možné?“ čudoval sa Wolf.

	„Na zoznam nedarcov sa dostanete iba vtedy, keď zašlete písomné vyhlásenie o nesúhlase s odberom orgánov po vašej smrti na transplantačné účely. Chcete to snáď spraviť?“

	Marek to rýchlo poprel. „Len ma prekvapilo, že je to inak, ako som si myslel.“

	„Mnohí sa mýlia, lebo o transplantácii majú informácie z amerických filmov. V anglosaských krajinách sa uplatňuje opačný princíp informovaného súhlasu,“ vyviedla ho z omylu Hronská.

	„No dobre, ale kde je potom chyba? Prečo nie je dosť darcov?“

	„Darcom sa po smrti nemôže stať každý. Musí to byť pacient s bijúcim srdcom, u ktorého je klinicky diagnostikovaná mozgová smrť. Darcovstvo po smrti rieši málokto. Iba keď ide o rodinu.“

	Wolf pomyslel na mamu, ktorá ho žiadala o záchranu života pred niekoľkými mesiacmi. Pri tej predstave ho z pochopiteľných príčin striaslo. Jej smrti možno mohol predísť, ak by bol ochotnejší a daroval by jej kus svojej pečene.

	„Spomínali ste sedem dôležitých orgánov. Dá sa povedať, že sú niektoré... populárnejšie? Myslím na to, po čom by bol najväčší dopyt v nelegálnej sfére.“

	„Najviac ľudí potrebuje novú obličku. Keďže ide o párový orgán, predpokladám, že aj pri nelegálnych transplantáciách bude najčastejšia, keďže pre ňu darca nemusí zomrieť. Nechcem si ani predstaviť, že ľudia sa vraždia iba preto, aby z nich mohli získať orgány. Ale finančná motivácia tam bude asi veľká.“

	„Vedeli by ste odhadnúť, koľko by taká nelegálna operácia stála?“

	„To si netrúfnem,“ zháčila sa Hronská. „Ale berte to tak, že ani len samotné zdravotné úkony vám neuhradí žiadna poisťovňa, všetko si pacient hradí sám, plus cena nelegálneho orgánu. Určite sa bavíme o niekoľkých státisícoch eur.“

	„Ľudia zabíjajú aj pre oveľa menšie sumy,“ skonštatoval Wolf. „Viete si predstaviť, ako to môže fungovať? Ako si taký biznis nájdu klienti? Ako hľadajú obete?“

	Doktorka sa zamyslela. „To odo mňa vážne chcete priveľa. Ako som hovorila, darca musí spĺňať určité požiadavky, takže musia poznať jeho lekársku anamnézu. Spraviť mu krvné testy. A ak by si mali zháňať klientov, najjednoduchší zdroj je transplantačný list. Ale to nie sú verejné informácie a nechcem ani pomyslieť, že by sme mali u nás niekoho, kto by sa venoval takejto činnosti.“

	„Tam ani nesmerujem,“ ubezpečil ju Wolf. „Keď už spomínate tú databázu... Stalo sa vám niekedy, že sa z nej niekto... povedzme stiahol?“

	„Stiahol v zmysle, že by sa ozval a oznámil, že už transplantáciu nepotrebuje? Také zázraky sa nedejú. Skôr sa k nám dostane správa o úmrtí, aj keď... vlastne... mali sme tu jeden taký prípad. Neozval sa sám, ale keď sme preňho konečne mali srdce, tvrdil, že ho viac nepotrebuje. Že absolvoval nejakú alternatívnu liečbu.“

	„Alternatívnu liečbu?“ Wolfovi sa pri tých slovách v hlave spustil alarm. „Poskytli by ste mi údaje toho pacienta?“

	„Samozrejme, že vám ich nemôžem poskytnúť,“ ohradila sa Hronská okamžite. „Sú to dôverné informácie.“

	„Ja vás chápem,“ uznal Wolf. „Ale ide o veľmi podstatnú vec. Situácia sa má tak, že moja mama pravdepodobne tiež absolvovala nelegálnu operáciu. A keď sa z nej vrátila, tvrdila, že má za sebou alternatívnu liečbu.“

	„Ako viete, že naozaj nešlo o alternatívnu liečbu?“ čudovala sa doktorka.

	„Pitva transplantáciu potvrdila. A ja sa domnievam, že práve tá nelegálna operácia bola dôvodom jej vraždy. Teraz tu ja s vami zdieľam veľmi citlivé informácie,“ apeloval na ňu Wolf.

	„O akú operáciu šlo?“

	„Prosím?“

	„Aký orgán potrebovala?“ upresnila svoju otázku doktorka.

	„Pečeň. Mama bola alkoholička, okrem iného,“ priznal Wolf.

	„Takže vy ste neboli pre ňu vhodným darcom? Keď sa musela obrátiť na... alternatívnu medicínu?“

	Marek sa cítil čoraz nepríjemnejšie. „Neviem. Nedostali sme sa k tomu. Najprv som jej totiž odmietol pomôcť.“

	Hronská sa silene zasmiala. „Pred chvíľou ste sa ma pýtali, prečo je tak málo darcov, a vy ste neboli ochotný pomôcť vlastnej mame? S pečeňou? Čo by vás nedostalo do takmer žiadneho ohrozenia?“

	„Je to komplikované, nemali sme dobrý vzťah. Nebola najlepšia mama.“

	„Bavíme sa o ľudskom živote, tam pre mňa končia všetky komplikácie... ale ako myslíte, nie som tu na to, aby som vás súdila... ako zdravého muža v najlepšom veku, ktorému hrozilo minimálne riziko, keby podstúpil ten zákrok.“

	„Takže mi nepomôžete?“ spýtal sa Wolf sklamane.

	Doktorka pokrútila hlavou. „Ak by niekto zistil, že som vám poskytla takéto informácie...“

	„Nikto sa to nedozvie, prisahám,“ sľúbil jej Marek.

	Jej neoblomný výraz hovoril jasnou rečou. Wolf musel pristúpiť k donucovacím prostriedkom.

	„Nechcem sa vám vyhrážať súdnymi príkazmi,“ začal opatrne. „Ale je len otázkou času, kým sa s jedným vrátim a na základe rozhodnutia súdu mi tie informácie budete musieť vydať. Takto mi ušetríte cestu, ale hlavne čas, ktorý je momentálne kľúčový.“

	Nakoniec Wolfovi trvalo dobrých desať minút, kým doktorku Hronskú presvedčil, aby mu poskytla meno pacienta, ktorý odmietol transplantáciu srdca. Nespomenul si, kde to meno počul, no od prvej chvíle sa mu zdalo povedomé.

	 

	Wolf sa z návštevy u doktorky Hronskej ponáhľal späť na policajné riaditeľstvo. Cestou sa snažil dovolať Vanekovi na služobný mobil, ale neúspešne, čo ho nútilo šliapnuť na plyn. Keď sa ocitol v centre mesta, kontrolovane spomalil aspoň blízko maximálnej povolenej rýchlosti.

	Schody bral po troch a zamieril rovno do kancelárie kriminalistov, ku ktorým patril aj Adam. Vanek sedel otočený chrbtom ku dverám, na ušiach mal slúchadlá a zjavne si vychutnával obľúbenú metalovú hudbu, keďže hlavou prudko kýval dopredu a dozadu.

	Wolf nespokojne mľaskol, keď pochopil, prečo kolega nebral hovor. Rozhodol sa mu to oplatiť, a keďže si Vanek stále nevšimol, že nie je sám, prikradol sa k nemu a schmatol ho za plecia.

	„Čo do p...“ vyskočil zo stoličky kriminalista, slúchadlá sa mu pritom zošmykli z hlavy a skončili na zemi. Okamžite sa za nimi načiahol, aby skontroloval, či sú v poriadku. „Marek, čo to stváraš? To sú Crossfade, majú parádny zvuk. Vieš, koľko ma stáli?“

	„Až sem počujem tú vypaľovačku, čo si púšťaš, takže sa im asi nič nestalo,“ obhajoval sa Wolf.

	„To je tvoje jediné šťastie!“ zdvihol Vanek ukazovák.

	„Veľmi by som nevyskakoval. Kto počúva počas pracovnej doby hudbu?“

	„To nie je hudba, ale symfónia,“ rozplýval sa zarytý metalista. „Mutoid Man konečne vydali druhý album, čakal som na to tri roky. Bol som zvedavý, či to bude taká pecka ako ich debutový, a veru nesklamali. Veď skús.“

	Keď sa Vanekove slúchadlá priblížili k Wolfovým ušiam, náhle zaspätkoval. „V pohode, ja nehodnotím tvoj hudobný vkus, ale nemusíš mi ho vnucovať.“

	Vanek sa zatváril urazene. „Nevieš, o čo prichádzaš. Tipujem, že si metalu nikdy ani nedal šancu. Čo ty vlastne počúvaš?“

	Wolf tému radšej zahovoril. „Neprišiel som si sem porovnávať hudobné preferencie, potrebujem, aby si mi zohnal kontakt na jedného človeka, ideálne adresu aj telefónne číslo.“

	Kriminalista spozornel. „Bavíme sa o novom podozrivom?“

	„Asi nie,“ zháčil sa Marek.

	„Tak potom? Je to svedok v prípade?“

	„To je tiež diskutabilné. Pamätáš si ešte na Hlivniaka?“

	Vanek sa vzpriamil od prekvapenia. „Fakt ma zaujíma, prečo potrebuješ kontakty akurát naňho.“

	„Všetko ti vysvetlím, len mi to zisti a príď za mnou,“ odvetil neurčito Marek a pred odchodom sa ešte zastavil vo dverách. „Len aby nedošlo k nejakej zámene, zaujímame sa o Igora Hlivniaka, rok narodenia tisícdeväťstopäťdesiatdva.“

	Wolf zvažoval, či mohlo ísť iba o zhodu priezvisk, a mal potrebu si overiť, koľko Hlivniakov vôbec na Slovensku býva. Kým sa však presunul do svojej kancelárie k pracovnému počítaču, zastavila ho na chodbe Petra Siváková.

	„Máš minútku?“ spýtala sa Wolfa kriminalistická psychologička ostýchavo.

	„Na teba? Vždy,“ vyhlásil Marek veľkoryso.

	To v Sivákovej vyvolalo skôr pochybnosti. „Myslíš to ironicky?“

	Wolf vyvrátil zreničky. „Nevymýšľaj a poď ku mne. Aj ja s tebou musím niečo prebrať.“

	Cestou sa ešte zastavil v kuchynke, aby si doprial popoludňajšiu kávu.

	„Tak čo máš?“ vyzval Sivákovú, keď dorazili do jeho kancelárie.

	Psychologička mu naznačila, aby zložil nohy zo stola, keď sa s ňou rozpráva, a až potom si sadla oproti nemu. „Radšej začni ty.“

	„Ešte to neviem naisto, ale asi sa mi podarilo niečo zistiť. Bol som za doktorkou z transplantačného programu a dozvedel som sa o jednom pacientovi, ktorý len pred niekoľkými mesiacmi odmietol transplantáciu srdca.“

	„Myslíš, že to spravil preto, lebo si srdce už zaplatil?“ dovtípila sa Siváková.

	Wolf pokrčil plecami. „Sú to iba dohady. Ale mal rovnakú výhovorku ako moja matka, údajne absolvoval nejakú alternatívnu liečbu, ktorá zlepšila jeho zdravotný stav.“

	„Vieme, kde sa liečil?“

	„Momentálne nevieme nič konkrétne, ale to nie je všetko. Najzaujímavejšie je priezvisko toho pacienta. Volá sa Hlivniak.“

	„Ako ten poslanec?“ spomenula si Petra okamžite.

	„Presne ako ten poslanec,“ prikývol Marek. „Máš skvelú pamäť!“

	„A je to on?“

	„Nemám to potvrdené, ale bola by to príliš veľká náhoda, nemyslíš?“

	Siváková štuchala prstom do stola na rôznych miestach, akoby sa na niečo snažila poukázať. „Akože... je to ten poslanec, v ktorého byte sa našlo telo bývalej zdravotnej sestry doktora Webera?“

	„Nemáme potvrdené, že je to on,“ zopakoval Wolf. „Ale poslanec, ktorému byt patril, sa volá Hlivniak. A ak by náhodou absolvoval aj nelegálnu transplantáciu srdca, veľa by to vysvetľovalo. Hlavne ako sa vrahovi podarilo vychytať také parádne miesto činu v novostavbe, kde ešte neboli nainštalované kamery, a práve v čase, keď si nájomníčka krátko po nasťahovaní odskočila na týždeň do Talianska.“

	„To je geniálne!“ tešila sa psychologička.

	„Nič nie je geniálne,“ zastavil ju Marek. „Nechcem to zarieknuť. Čakám, čo zistí Vanek, dovtedy budem nervózne pochybovať. Radšej sa bavme o inom. Čo odo mňa potrebuješ ty?“

	Siváková behala očami po kolegovej unavenej tvári. „Ide o Karola. Odkedy sa vrátil, rozprávali sme sa presne jedenkrát. Povedal mi len toľko, že chce, aby som sa držala ďalej.“

	„A?“ nechápal Marek.

	„Ty si s ním nehovoril?“ vyzvedala Petra.

	„Iba o prípade. Ale zdá sa, že je v pohode.“

	„Tak prečo potom za mnou ešte neprišiel?“

	Wolf udivene nadvihol obočie. „Akože prečo? To ste s Karolom až takí kamaráti? Zjavne dačo potrebuješ prebrať. Sem s tým, aj ja som tu pre teba.“

	„Ty tomu nerozumieš,“ rozhodila Siváková frustrovane rukami. „On... on... spravil, čo spravil, potom zmizol, mesiace sa neozýval a keď sa konečne zjavil, potrebuje si držať odstup.“

	„Fakt nerozumiem. Čo spravil? Čo to má s tebou?“ pýtal sa Wolf, kým mu to došlo. „Vy dvaja...“

	„Prestaň sa tváriť, že je to najnechutnejšia predstava na svete!“ urazila sa Petra.

	„To nie, ale...“ Marek sa snažil okamžite vyhovoriť. „Vieš, vzťahy na pracovisku sú úplná blbosť.“

	Siváková naňho zazrela. „Hej, Denisa by vedela rozprávať.“

	„Aspoň sa môžeš poučiť z mojich chýb,“ dohováral psychologičke Wolf.

	Petru to veľmi nepovzbudilo.

	„No dobre, nechceš si nájsť niekoho... mladšieho?“ skúšal to Marek inak.

	Siváková vytreštila oči. „Je odo mňa o štrnásť rokov starší. To nie je až také katastrofálne.“

	„Fakt? Len?“ spýtal sa jej Wolf prekvapene. „Vždy som si myslel, že Karol má viac. To asi tá plešina...“

	„Na mužovi sú dôležitejšie veci ako vlasy,“ obhajovala Luptáka Petra.

	„Veď ja som proti nemu nič nepovedal. Vieš, že si ho vážim. Len si vás dvoch spolu neviem predstaviť.“

	Siváková sa načiahla ponad stôl, aby Wolfa udrela. „To si ani nemáš čo predstavovať.“

	Marek sa stihol uhnúť. Aj napriek fyzickej vyhrážke mu to nedalo. „Vážne ste spolu spali?“

	„Nie, a teba do toho nič nie je!“ rozčúlila sa Petra.

	„Čo sa medzi vami teda stalo?“ nedal sa Wolf odradiť.

	„Pobozkal ma. Prišiel ku mne opitý a pobozkal ma. Nič to pre neho neznamenalo, a ani si to nepamätá. Aj ja som si myslela, že to nič nie je, ale...“

	Keď sa odmlčala, Wolf sa oprel o stôl a položil jej ruku na plece. „Ale... chápem.“

	Zdvihla k nemu pohľad. „On ma nechce, však?“

	„Neviem. Môžem ti však povedať, že toto nie je preňho najlepší čas, aby čokoľvek takéto riešil.“

	„Hej, to mi povedal aj on.“ Petra sa tvárila rezignovane. „Nechápem, čo som čakala od jedného opitého bozku.“

	Wolf sa odvrátil, keď sa k nemu Siváková naklonila bližšie. „Čo chceš počuť?“

	Vtedy už bolo Petre do plaču. „Som najväčšia zúfalka na svete, ja viem.“

	„Hlavne mi tu nerev!“ zahriakol ju Marek. Chvíľu zvažoval, čo povedať. „Pozri, či už veríš v pravú lásku, alebo nie, dopadne to dobre. Lebo ak veríš, že k sebe patríte, dáte sa nakoniec dokopy, nie? A ak v to neveríš, stále existuje veľa možností. Veľa mužov, s ktorými môžeš skončiť.“

	„Ty veríš v čo?“ zaujímala sa Siváková.

	Wolf ju od seba zľahka odtisol a postavil sa. „Prečo dnes všetkých zaujíma môj názor na nepodstatné veci? Veď som povedal, že je to jedno, lebo tak či tak to dobre dopadne.“

	„No dobre, už ťa nechám.“ Petra s hlbokým výdychom vstala. „Aj tak si na svoje pomery zvládol môj emočný výlev viac než dobre.“

	Wolf sa chystal ešte niečo dodať, keď do kancelárie vošiel Adam Vanek. „Máš pre mňa ten kontakt?“ spýtal sa ho.

	Kriminalistický technik horlivo prikývol. „Číslo aj adresu a nejaké informácie k tomu.“

	„Je to on?“ spýtala sa Siváková.

	Vanek sa usmial. „Nie tak celkom. V národnej rade sedí Igor Hlivniak mladší, toto je jeho otec.“

	„Výborne,“ radoval sa Wolf. „Rovno mu zavolám, či si na nás zajtra nájde čas.“ Zároveň pozrel na Sivákovú. „Pridáš sa?“

	Petra sa medzitým vyrovnala s citovým vypätím a odhodlane prikývla. „Počítaj so mnou.“

	 

	Wolf sa vracal z poobedňajšieho venčenia, keď mu začal vyzváňať telefón. Po náročnom pracovnom dni sa rozhodol stráviť večer v spoločnosti svojho huskyho, preto nemal v pláne mobil zdvihnúť. Ani neskontroloval, kto volá, len vo vrecku nahmatal tlačidlo stíšenia hovoru a spokojne kráčal ďalej.

	Do bytu sa s Fenrirom vrátili po dlhšom behu, takže si obaja zaslúžili poriadnu večeru. Zatiaľ čo husky si vychutnával plnú misku, Marek pozoroval krútiaci sa tanier v mikrovlnke a hladne hypnotizoval papierovú krabicu so zvyškami sklenených rezancov s hovädzím mäsom a extra krevetami.

	Vtom sa znova rozvibroval mobil, už položený na kuchynskej linke. Marek ho chcel opäť ignorovať, no keďže stále čakal, kým sa zohreje večera, aspoň skontroloval, kto mu volá. Tesne predtým, ako displej zase stmavol, si stihol všimnúť nápis strýko a následne mu do očí udrel počet neprijatých hovorov – štyri.

	Wolf pochopil, že to musí byť vážne, a tak sa rozhodol ozvať späť. „Ahoj, čo si potreboval? Bol som si zabehať a telefón som nechal doma,“ zaklamal hneď na úvod.

	„Ehm,“ zakašľal strýko zaskočene. „Volal ti už môj právnik?“

	„Nie.“

	„Nie? Určite? To je divné, dnes ti mal volať. Možno si nedvíhal ani jemu.“

	„Nevolal, mal som neprijaté hovory len od teba,“ tvrdil tentoraz pravdivo Marek. „O čo ide?“

	„Je mi to hlúpe. Dúfal som, že to s tebou vybaví právnik. Neviem, ako ti to mám povedať,“ váhal Norbert.

	„Ide o maminu poslednú vôľu?“ dovtípil sa Wolf. „Čo? Vydedila ma? Tak to ťa ušetrím stresu, nič lepšie som ani nečakal.“

	„Ona poslednú vôľu nemala. Totiž... Katka už nič nevlastnila.“

	„A čo byt po babke?“ začudoval sa Marek.

	„Vec sa má tak, že ten byt patrí mne. Po maminej smrti som Katku vyplatil,“ vysvetlil mu strýko. „Dohodli sme sa, že tam môže aj naďalej bývať.“

	Wolf sa odmlčal. V duchu sa pýtal, prečo mu to mama nikdy nepriznala. Vzápätí pomyslel na Patrika a spomenul si, ako sa spolu ocitli na strelnici pre policajtov. Vtedy ho mladší brat podpichol s otázkou ohľadom dedenia bytu. Ani on nemal o jeho predaji najmenšej potuchy.

	„To je... v poriadku.“ Snažil sa pôsobiť neotrasene, no na hlase mu bolo poznať, že ho správa zaskočila. „Ja tam aj tak už roky nebývam... od osemnástich.“

	Strýkovi sa uľavilo. „Som rád, že sa na mňa nehneváš. Bál som sa, že to budeš spochybňovať, ale kataster by ti to potvrdil, zmluvu sme podpísali krátko po pohrebe. Katka súrne potrebovala peniaze.“

	Marek zaťal zuby v snahe potlačiť nadávky, ktoré sa mu rinuli na jazyk. Ešte aj z hrobu ho mama stále dokázala rozhnevať. Túžil po samote, preto chcel hovor čo najskôr ukončiť. „Ja som v poriadku, mám kde bývať a chystal som sa kupovať byt bez maminej pomoci. Peniaze určite nepotrebujem a nečakal som žiadnu finančnú injekciu z tohto smeru. Ak je to všetko, pôjdem, chladne mi večera.“

	Strýko ho zastavil. „Vlastne... potrebujem ten byt vypratať. Mohol by si sa tam zastaviť?“

	„Načo? Nič tam nemám.“

	„Ale prežil si v ňom detstvo. Pre pokoj v duši budem rád, ak sa tam pozrieš. Môžeš si zobrať, čokoľvek chceš, kým byt predám.“

	„Dokedy?“ spýtal sa Wolf stroho.

	„Ideálne čo najskôr. O tri dni začíname s prerábkou. Je v pôvodnom stave, musím ho dať do poriadku, než sa dostane na trh.“

	„V poriadku, vybavím to dnes alebo zajtra,“ sľúbil Marek.

	„Ďakujem. Kľúče potom hoď do schránky, bude to tak najjednoduchšie,“ požiadal ho strýko a zložil telefón.

	Marek vytiahol z mikrovlnky zohriate rezance. Zapichol do nich vidličku a vyvalil sa na gauč. Jesť mu však nechutilo. Najradšej by sa na celú službu strýkovi vykašľal, veď by stačilo, keby mu povedal, že v babkinom byte bol a nič odtiaľ nevzal. Potreboval to však mať celé čo najskôr z krku, minimálne musí hodiť do schránky tie prekliate kľúče.

	A tak po večeri vzal kľúče od auta, znova si obul športové tenisky a zahvízdal na Fenrira. „Chceš sa ísť previezť?“

	 

	Keď sa Wolf ocitol v byte v Starom Meste, po chrbte mu prebehli zimomriavky a v hlave mu naskakovali spomienky na život medzi týmito štyrmi stenami. Moment, keď v kuchyni našiel mamu mŕtvu, bol len vrcholom ľadovca. Utrpel kvôli nej horšie traumy. Iba ako šesťročný ju musel uprostred noci v kuchyni odhovárať, aby spáchala samovraždu. Šibrinkovala mu pred očami veľkým nožom, nechcela si zúfalého chlapca pustiť k telu.

	Wolfovi sa na dlani stále vynímala hlboká jazva utŕžená v tú noc. Fenrir vyjavene pozoroval svojho pána. Hoci nemohol vedieť, čo Marek vnútri prežíva, dokázal prečítať jeho náladu.

	Marek ho pohladil po zátylku. „Som v poriadku, nemusíš sa o mňa báť.“

	Zamyslel sa, či sa v byte predsa len nenachádza hmotná spomienka, ktorú by si rád zachoval. Ak nie priamo na mamu, možno na babku alebo na detstvo. Zašiel do svojej niekdajšej detskej izby, ktorá už dávno predtým mala iného majiteľa – jeho nevlastného brata Patrika.

	Sadol si na posteľ. Spomenul si na Mirku Haščákovú, spolužiačku zo základnej školy. Dala sa nazvať jeho prvou frajerkou? Asi nie, dlho spolu nechodili. No raz bola u nich na návšteve, keď nikto nebol doma. Bozkávali sa na tejto posteli a dovolila mu zájsť rukou pod tričko. Zaspätkovala, až keď sa jej odvážne, hoci nemotorne pokúsil rozopnúť podprsenku.

	Marek sa pousmial, predsa sa nájde aspoň jedna dobrá spomienka. V tom čase bol približne v Patrikovom veku. Ktovie, aké skúsenosti stihol nabrať on.

	Wolf zavadil pohľadom o kresby prilepené lepiacou páskou na stene. Boli to skice, ktoré kreslil jeho brat ceruzkou, portréty neznámych ľudí. Všimol si ich už v noc vraždy, ale bol rozrušený a neschopný venovať im väčšiu pozornosť. Vstal, aby si ich lepšie obzrel. Ani jedna z tvárí mu nebola povedomá, no pripomenuli mu Patrikov talent.

	Balansoval medzi dvoma hroznými pravdami – buď bol Patrik matkovrah, alebo sa mu stalo niečo horšie.

	Wolfovu pozornosť odrazu upútal Fenrir, ktorého už nudilo vysedávať a robiť pánovi morálnu oporu. Zaliezol pod posteľ a snažil sa odtiaľ niečo vydolovať.

	Marek preto klesol tiež na všetky štyri. Huskymu sa podarilo objaviť akúsi škatuľu. Pre nedostatok priestoru ju však nedokázal vytiahnuť, len ju zatlačil viac do kúta. Wolf sa mu rozhodol pomôcť. Načiahol sa za krabicou a vytiahol ju spod postele.

	Navrchu uvidel napísané svoje meno.

	Marek.

	Otvoril ju a objavil zbierku spomienok na svoje detstvo – zopár fotografií z narodeninových osláv, ktoré vyhotovila ešte jeho babka, tatrovku, s ktorou istý čas chodil všade, dokonca aj nejaké staré oblečenie.

	Fenrir sa dožadoval jeho detskej pyžamovej košele a Marek mal čo robiť, aby mu ju husky neukoristil z rúk. Napokon ju však predsa len pustil.

	„Aj tak je mi už malá... keď ti spraví radosť...“ vzdychol si.

	Vtedy si všimol audiokazetu pohodenú na dne škatule. Až ho zamrazilo, keď si prečítal, čo na nej bolo načmárané maminým písmom.

	Marečkovi na dobrú noc.

	Chvíľu ju obracal v ruke, akoby z nej dokázal ešte niečo vyčítať. Napokon si ju schoval do vrecka. To bolo jediné, čo si odniesol zo svojich spomienok na detstvo, kým za sebou naposledy zamkol dvere babkinho bytu a hodil kľúče do schránky.


7. júna 2017

	 

	Wolf na druhý deň meškal do práce a keď sa konečne dostavil na policajné riaditeľstvo, Petra Siváková ho už netrpezlivo vyčkávala.

	„Môžeme vyraziť?“ spýtala sa, keď sa jej ospravedlnil za to, že ide neskoro.

	„Minútku, potrebujem sa len zastaviť za Otčenášom.“

	„Chceš mu povedať, že ideš do terénu vypočúvať starého Hlivniaka?“ čudovala sa psychologička.

	Marek sa nakrátko zamyslel. „Aj to.“

	Otčenáš nebol nadšený, keď Wolf vtrhol do jeho kancelárie. Hodil na podriadeného nahnevaný pohľad a naznačil mu, že práve telefonuje. Marek sa vypoklonkoval z miestnosti a pre zmenu on sám zazrel na šéfovu asistentku.

	„Prečo si mi nepovedala, že má hovor?“

	Skôr než stihla protestovať, že ju Wolf sotva pozdravil, keď preletel okolo, už zvnútra kričal na Mareka riaditeľ.

	„Čo chceš?“ spýtal sa ho úsečne.

	„Idem akurát do terénu a chcem sa ťa niečo spýtať,“ vysvetľoval Wolf, ktorý si neuvedomil svoju nezdvorilosť.

	„Do terénu? Kam?“ zaujímal sa Otčenáš.

	Marek by to riaditeľovi zatiaľ nerád prezradil, kým s Hlivniakom starším nebude hovoriť osobne. „Za jedným potenciálnym svedkom. Ale nie preto som tu. Máš ešte doma kazeťák?“

	„Kazeťák?“ zopakoval Otčenáš nechápavo. „Aký kazeťák?“

	„Na magnetofónové pásky,“ objasnil Wolf a ukázal mu kazetu, ktorú si včera odniesol z bytu po babke.

	„Keď bola Miška malá, mali sme taký doma, ale netuším, kde môže byť. Súvisí to nejako s prípadom?“

	Marek pokrútil hlavou. „Súkromná záležitosť.“

	Otčenáš sa nadvihol na stoličke. „Ty si mi vrazil do kancelárie bez zaklopania kvôli súkromnej záležitosti?“

	„Hej, prepáč, nerozmýšľal som, dnes som nejako mimo,“ ospravedlňoval sa Wolf. „Idem do toho terénu a ty, prosím, zabudni, že som ťa otravoval so sprostosťami.“

	„Povieš mi už konečne, za kým to ideš?“

	„Keď sa vrátim. Prepáč, už meškám,“ vyhováral sa Marek.

	Čo najskôr sa vytratil a zabuchol za sebou dvere.

	Petra, ktorá ho čakala na chodbe, sa ho opýtala: „Čo na to povedal?“

	Wolf pokrútil hlavou. „Nevie mi pomôcť.“

	„Pomôcť?“ čudovala sa psychologička. „Myslela som, že s Hlivniakom si už dohodnutý.“

	„Hej, čaká nás a meškáme, radšej poďme rovno k autu.“

	Siváková pochopila, že medzi Wolfom a Otčenášom šlo o niečo iné, a hoci nechcela potvrdiť svoju reputáciu kolegyne, ktorá pchá nos do cudzích vecí, nedalo jej to pokoja. „S čím potrebuješ pomôcť od šéfa?“

	Wolf jej odpovedal vo chvíli, keď vyšli pred budovu. „Za pokus nič nedám. Nemáš náhodou prehrávač na magnetofónové pásky?“

	„Súvisí to nejako s prípadom?“ zháčila sa kriminalistická psychologička rovnako ako ich nadriadený.

	Marek si vzdychol. „Nie všetko, čo riešim, musí nevyhnutne súvisieť s prípadom. Máš? Nie? Tak kašli na to.“

	Petra napočítala do desať, až potom si sadla k nemu do auta. S Wolfom absolvovala už nejednu hádku a dobre vedela, ako začínajú. Nechcela spadnúť do ďalšej. „Nemusíš sa hneď uraziť. Ak je to osobné a nechceš, aby som to riešila, stačí povedať. Ale z toho, že sa ma spýtaš na prehrávač na kazety, nevydedukujem, načo ho potrebuješ.“

	„Prepáč,“ ospravedlnil sa jej okamžite. „Včera som bol v byte po babke. Poslal ma tam strýko, lebo ho chce predať.“

	„Predať? Myslela som, že tam bývala tvoja mama.“

	„Lebo ju tam nechal bývať. Vyplatil ju krátko po babkinej smrti. Dozvedel som sa to iba včera.“

	„To ma mrzí,“ vyjadrila Siváková spolupatričnosť.

	„Nejde o ten byt,“ objasnil jej Wolf. „Bol som si tam vziať nejaké veci a našiel som pritom pásku od mamy.“

	„Nechala ti pred smrťou nejaký odkaz?“ domnievala sa vyjavene Petra.

	Marek krútil hlavou. „Nie, niečo pre mňa nahrala, keď som bol ešte malý.“

	„Rozumiem,“ prikývla Siváková. „Môžeš spomaliť? Ideme cez mesto. Stratený čas už nedobehneš a je jedno, či meškáme desať, alebo dvadsať minút, nie?“

	Wolf stiahol nohu z plynu. „Hej, podľa toho, čo som zistil, má starý Hlivniak času dosť.“

	„Čo sa ti podarilo zistiť?“

	„Patril k šedej eminencii v politike po vzniku Slovenskej republiky. V tých časoch sa slušne nabalil, čo dnes už nikto nerieši. Syna dosadil do strany, ktorá vzišla z trojnásobného prezliekania kabátov... veď to poznáš. Ale z potomka nie je žiadna politická hviezda, ledva sa vyšplhal na poslanca. Čo, povedzme si, tiež nie je zlý flek. Ale otecko má prakticky stále viac moci.“

	„Takže si nemyslíš, že syn vybavil otcovi nelegálnu operáciu?“ uvažovala Petra.

	Marek rozpačito krútil hlavou. „Starý má na to prachov dosť aj sám, azda aj vplyvu. Za nitky často ťahajú tí v zákulisí a tí, ktorých vidíme, sú len bábky v ich rukách. To poslanecké kreslo zrejme nezohráva žiadnu úlohu. Ale všetko sa dozvieme na mieste.“

	Siváková na neho prekvapene pozrela. „Chceš sa ho na to priamo spýtať?“

	Wof sa zasmial. „Určite nie. Ideme k nemu na pozvánku, kedykoľvek nás môže vyhodiť. Takže hlavne taktne.“

	Petra mykla plecom. „Mne to dvakrát hovoriť nemusíš. Zato ty si to ešte v duchu zopakuj, kým tam dorazíme.“

	Čoskoro zaparkovali v uličke pod Slavínom. Marek do týchto končín nezablúdil často. Keď vystúpil, uvedomil si, že naposledy sa tu ocitol pri vyšetrovaní prípadu s pracovným názvom Kukučka. Aj vtedy mal dočinenia s mimoriadne zámožnou rodinou.

	Rozhliadol sa po honosných domoch s výhľadom na Bratislavu. „Čo myslíš, koľko stojí jeden z týchto baráčikov?“

	„Dvesto, dvestopäťdesiattisíc eur?“ tipovala Siváková.

	Wolf spustil hurónsky smiech. „Ty tiež bývaš v podnájme, že? Ako som sa nedávno presvedčil pri hľadaní bytu, nehnuteľnosti v Bratislave nie sú lacné, a to som pozeral inzeráty trojizbákov v Petržalke.“

	„Na to som skoro aj zabudla. Vzdal si to?“

	Marek zazrel na Petru, až ju zamrazilo.

	„Teraz máš iné problémy, chápem,“ dovtípila sa.

	„Chcel som sa sťahovať kvôli Patrikovi.“

	Siváková sklopila zrak. Chcela povedať, že všetko bude v poriadku, no na policajnom riaditeľstve sa o Patrikovi za Wolfovým chrbtom nehovorilo inak ako o vrahovi a ona vedela, že prázdne reči sú posledné, čo na Wolfa zaberá.

	„Viem, že si všetci na oddelení myslia, že je vrah, ale ja tomu nedokážem uveriť,“ priznal Wolf po krátkej odmlke. „Zmizol pod čiernu zem. Má vypnutý telefón a nedá sa lokalizovať. Nikto ho nevidel. Nedostávame na neho žiadne tipy. Neplnoletý chalan na úteku by sa takto schovávať nevedel, nemyslíš?“

	Petra sa pokúšala zhodnotiť situáciu čo najrealistickejšie. „Podľa teba niekto ublížil aj jemu? Alebo ho uniesol a niekde ho drží?“

	Na to jej už neodpovedal. Zase sa uzavrel do seba, premýšľal s pohľadom upretým na Bratislavu, ktorá sa rozostierala všade, kam spod Slavína dovidel.

	„Poďme, meškáme,“ pripomenul jej odrazu.

	Skôr než Marek zazvonil na zvonček, overil si, že stojí pred domom číslo šesť.

	Otvorila im zrelá päťdesiatnička, ktorá na svoj vek rozhodne nevyzerala. Pôsobila mladistvo, zjavne si dala odstrániť vrásky, čo prezrádzala hlavne nevyžehlená koža na krku a vo výstrihu, ktorý aj napriek tomu neskrývala. Postavu jej mohla závidieť nejedna žena, aj o polovicu mladšia od nej. Preto sa rada ukazovala a zvýrazňovala svoje krivky. Mala oblečený letný overal so širokým opaskom, ktorý zužoval jej driek a zároveň podčiarkol kypré prsia. No najviac jej z veku uberal uhrančivý pohľad a široký úsmev.

	„Vy budete pán kapitán Wolf,“ oslovila plecnatého policajta, potom preniesla pohľad na jeho kolegyňu. „A vy ste?“

	„Kolegyňa Petra Siváková,“ predstavil ju Marek a na okamih zaspätkoval. Chcel dodať, že je kriminalistická psychologička, no vzápätí by musel vysvetliť, prečo sa zúčastňuje rutinného rozhovoru s nepriamym svedkom v relatívne uzavretom prípade. Našťastie Hlivniakova manželka jeho rozpaky prehliadla. „Ďakujeme, že ste nás prijali u seba doma, pani Hlivniaková.“

	„Michálková,“ opravila ho. „To, že som si Igora vzala, ešte neznamená, že musím používať jeho otrasné priezvisko.“

	Pozvala hostí dovnútra a naznačila im, aby sa vyzuli. Potom im ponúkla papuče. Marek si na nich hneď všimol logo luxusnej talianskej značky. Majiteľom nestačilo, že bývali na vychytenej a drahej bratislavskej adrese, návštevníkom už v chodbe dávali najavo, že sú pri peniazoch.

	Priestrannej obývačke, odkiaľ viedlo niekoľko dverí aj schodisko, dominovali trofeje zvierat zavesené na stenách a ozrutný krištáľový luster s dvanástimi žiarovkami. Wolf si pomyslel, že by niekoho zaručene zabil, keby naňho padol.

	Igor Hlivniak ich už netrpezlivo očakával. Hoci vedel, že príde návšteva, mal oblečené pyžamo a cezeň previazaný župan. Sedel v mohutnom kresle s drahým čalúnením a krištáľmi lemujúcimi zlatý rám. V rukách mal tablet, na ktorý upieral pohľad aj po tom, čo jeho manželka ohlásila príchod hostí.

	„Pán Hlivniak, ďakujeme, že ste si na nás našli čas,“ začal rozhovor vysoký policajt. „Ja som Marek Wolf, toto je Petra Siváková.“

	„Meškáte,“ poznamenal Hlivniak, keď si ich premeral spoza tabletu.

	„Prepáčte, zdržali sme sa na riaditeľstve. Snáď sme vám neukrojili čas z nabitého programu,“ nádejal sa Wolf.

	„Na vaše šťastie som ešte práceneschopný,“ podotkol Hlivniak.

	Policajt sa pokúsil o ustarostený úsmev. Zároveň sa zamýšľal, prečo muž v Hlivniakovom veku ešte nie je na dôchodku. Človek, ktorý riadi úspešný biznis, sa pravdepodobne do penzie neponáhľa. „Niečo vážne?“

	Hlivniak si prešiel dlaňou po hrudi. „Z najhoršieho som vonku a už sa zotavujem, ďakujem za opýtanie.“

	„Nekrič hop, najmä máš poctivejšie dodržiavať doktorom predpísanú diétu.“ Pani Hlivniaková sa rozhodla v pohostinnosti zastúpiť nevľúdneho manžela. „Nože si sadnite. Môžem vás niečím ponúknuť?“

	„Vyšetrovatelia sa u nás dlho nezdržia, všakže? V telefóne ste vraveli, že na mňa máte len niekoľko krátkych otázok.“

	„Presne tak,“ prikývol Wolf. „Nebudem vás zdržovať, poďme rovno na to. Budem si robiť poznámky, ak vám to nevadí.“

	Hlivniak konečne odložil tablet bokom. „Pre mňa, za mňa... aj si ma nahrávajte. Nemám čo skrývať. Ale ak za mnou idete s tým trápnym obvinením z podplácania, tak sa môžete rovno otočiť. Rozsudok súdu je právoplatný.“

	„My sme z vrážd,“ vyviedol ho Wolf z omylu.

	Okamžite mal Hlivniakovu plnú pozornosť. „Mirka, nechaj nás, prosím ťa, osamote.“

	Manželka zaváhala, akoby chcela protestovať, no zjavne bola zvyknutá bezvýhradne sa mužovi podriaďovať. Do minúty sa rozlúčila s policajtmi, manželovi pripomenula, že na ňu stačí v prípade potreby zavolať, a vzápätí vybehla na poschodie.

	„Aká vražda? O čom hovoríte?“

	„Hovorí vám niečo meno Dagmar Drahošová?“ spýtal sa Wolf.

	„To je to úbohé dievča, ktoré našli... zmrzačené a rozožraté červami?“ dovtípil sa Hlivniak.

	Policajt pritakal. „Zdravotná sestra. Našli ju vo vašom byte.“

	„Ten byt patrí môjmu synovi.“

	„Byt áno, ale vy vlastníte celú novostavbu. Takže prakticky ste ten byt predali synovi.“

	„No a?“ spochybňoval Hlivniak význam jeho výpovede aj naďalej. „Ten prípad je tuším uzavretý, nie?“

	Wolf mu dal zasa za pravdu. „Pred týždňom sme chytili vraha.“

	„Tak potom?“

	„Snažíme sa iba uzavrieť otvorené konce. Ozrejmiť neujasnené. Chápete, nie?“

	Hlivniak spočiatku reagoval mlčaním. „Nie som policajt, nerozumiem tomu, ale hádam viete, čo robíte. Takže áno, tá novostavba je majetkom mojej firmy.“

	„V tom prípade mi azda viete vysvetliť, prečo v dome neboli nainštalované bezpečnostné kamery,“ nadhodil Wolf.

	Hlivniak sa tváril nechápavo. „Chcete povedať, že som nenainštaloval do toho domu kamery, aby som vrahovi uľahčil robotu?“

	„To nie, ale musíte uznať, že ju tým pádom uľahčenú mal. Preto nás zaujíma, ako sa o tejto príležitosti mohol dozvedieť.“

	„Jednoducho. Taký je štandard, aspoň vo všetkých našich developerských projektoch. Bezpečnostný systém nepatrí do žiadnej základnej výbavy. Väčšinou si túto investíciu odhlasujú noví majitelia bytov. Zdá sa mi, že tu bola dokonca väčšina proti, ale to už strieľam do tmy, keďže ma taká vec absolútne nezaujíma. Ja predávam byty, nie bezpečnostné systémy.“

	„Ďakujem za vysvetlenie. Lenže tam náhody nekončia. Byt, ktorý zhodou okolností patril vášmu synovi, nebol v tom čase obývaný,“ pokračoval Wolf.

	Hlivniak mu skočil do reči. „Omyl! Bývala tam kamarátka mojej vnučky.“

	„Nasťahovala sa doň len nedávno, dokonca si nestihla ani vybaliť veci. Odletela na dovolenku a byt bol využitý ako miesto činu práve v jej neprítomnosti.“

	„To dievča je nejaká internetová hviezda. Tam máte odpoveď na všetko. Bol to maniak do červov, čo chcel, aby jeho zvrátené umelecké dielo obdivoval celý svet. Využil príležitosť a vlámal sa do toho konkrétneho bytu iba kvôli nej. Vedel, že mu zabezpečí publicitu. A to sa podarilo, nie? Bolo to vo všetkých médiách, po celom internete. Dodnes je to senzácia a popri všetkých ľuďoch, čo zabil, je to jeho najznámejšia vražda, nie?“

	„V poriadku,“ dal Wolf Hlivniakovi aspoň čiastočne za pravdu. „Poznali ste Johanna Kellera?“

	„Toho vraha? Absolútne nie. V živote som ho nestretol. Chvalabohu.“

	„A Dagmar Drahošovú?“

	„Moja odpoveď je rovnaká.“ Hlivniak sa policajtovi uprene zahľadel do očí. „Kam tým smerujete?“

	„Už som vám vysvetlil, že potrebujeme uzavrieť otvorené konce.“ Wolf sa vzápätí spýtal na súkromnú kliniku v Devínskej Novej Vsi. „Poznáte ju? Poznáte sa s niekým odtiaľ?“

	„To už je vážne absurdná otázka! Ako to súvisí s tými vašimi otvorenými koncami?“

	„Ďalšou zhodou okolností ste totiž predali byt majiteľovi tej nemocnice. Nemocnice, kde pracoval aj vrah, ktorý zanechal telo v jednom z vašich bytov. Je to uzavretý kruh a vy sedíte v jeho strede.“

	„Takže s tými vraždami podľa vás niečo mám?“ zľakol sa Hlivniak.

	„To som nepovedal, a ani si to nemyslím,“ tvrdil Wolf.

	„Tak potom?“

	„Chcem len, aby ste odpovedali na moje otázky. To je všetko, na čom sme sa dohodli.“

	Hlivniak nahlas vydýchol. „Poznám sa s riaditeľom nemocnice. Dal som mu aj zľavu na ten posratý byt. Ale ani on nemôže za to, že zamestnal psychopata.“

	Keď zvýšil hlas, na schodisku sa zjavila jeho manželka. „Je všetko v poriadku?“

	„Všetko je v najlepšom poriadku, ďakujem za váš čas. Vlastne, ak sa nenahneváte, máme už dosť naponáhlo. Mohol by som si u vás odskočiť?“ požiadal Wolf hostiteľku.

	Pani Hlivniaková nevidela rozčarovaný výraz na mužovej tvári, a tak zvesela súhlasila. „Samozrejme, nech sa páči.“

	Petra, ktorá zatúžila po čerstvom vzduchu a nechcela dlhšie zotrvávať v Hlivniakovej spoločnosti, oznámila kolegovi, že ho počká vonku.

	Pani domu zaviedla Mareka na toaletu a cestou sa naňho zavesila. „Aký ste svalnatý,“ hladkala mu biceps. „Na vysokých mužov mám slabosť.“

	Marek sa snažil nedať najavo, ako ho jej správanie vydesilo. Jej muž, hoci celý čas sedel v kresle, zjavne siahal vysokej manželke akurát po prsia. Pre výšku sa zaňho teda nevydala.

	Wolf pani domácej naznačil, že potrebuje súkromie, načo sa konečne vzdialila. V skutočnosti však neplánoval použiť záchod. Získal čas na malú obhliadku a našťastie rýchlo našiel, čo hľadal, priamo v kúpeľňovej lekárničke.

	Čoskoro zišiel späť do obývačky. „Ak sa môžem ešte opýtať niečo osobné, z akého dôvodu ste na maródke?“

	„Do toho vás nie je nič!“ vyštekol Hlivniak, ktorý už znova držal v rukách tablet.

	„Samozrejme, ale zaujíma ma to, nedávno som sa dozvedel, že ste odmietli darcovské srdce. Čo vás k tomu viedlo?“

	Hlivniak v sekunde zbledol ako stena. „Absolvoval som... alternatívnu liečbu, ktorá mi zachránila život.“

	„Alternatívnu liečbu? A kde vám poskytli tento malý zázrak? Na klinike vášho kamaráta?“ pýtal sa Wolf spokojne.

	„Pán kapitán, neviem, na čo narážate, ale...“

	Tentoraz Wolf skočil do reči Hlivniakovi. „Skôr než na mňa vybalíte ďalšie výhovorky, radšej mi vysvetlite toto.“ Vytiahol liek, ktorý našiel v kúpeľňovej lekárničke. „Našiel som u vás viac takýchto liekov, ktoré sa predpisujú výhradne pacientom po transplantácii orgánu.“

	„Toto je zásah do súkromia! Nepovolená prehliadka! Poznám svoje práva!“ rozkrikoval sa Hlivniak.

	Wolf podišiel bližšie. „Nebojte sa, nepoužijem to proti vám. Ale ak som tak jednoducho našiel toto, je len otázkou času, kým zistím viac. Ako, kedy a kde ste boli operovaný... dajte mi zopár dní a vrátim sa s odpoveďami. Pre vás však už bude neskoro. Ak si chcete zachrániť kožu, spolupracujte. Ide nám o nich, nie o vás.“ Spolu s liekom podal Hlivniakovi aj svoju vizitku.

	„Vypadnite!“ zrúkol Hlivniak.

	„Zavolajte mi. Dávam vám na rozmyslenie dvadsaťštyri hodín.“

	Wolf spokojne vyšiel pred dom, kde sa s Petrou rozprávala Hlivniakova žena. „Manžel vás zháňa, mali by ste ísť za ním. Ešte raz ďakujeme za váš čas a pohostinnosť.“

	Keď osameli, Siváková od radosti takmer vyskočila z kože. „Používal manipulatívne techniky. Za každou vetou chcel počuť tvoj súhlas, aby sa utvrdil, že veríš jeho verzii.“

	„To je možné,“ uznal Wolf. „Ale podarilo sa nám oveľa viac. Dal som mu dvadsaťštyri hodín na to, aby sa priznal, a verím, že rýchlo pochopí, že nemá na výber.“

	 

	Wolfov plán nevyšiel presne podľa jeho predstáv. Hoci zistil mimoriadne dôležité skutočnosti, ani s dôkazom v ruke nezahnal Hlivniaka do kúta. Obával sa, že si svojím konaním privodí len ďalšie problémy, a tak sa rozhodol, že je najvyšší čas informovať Otčenáša. Tentoraz k nemu nenabehol ako víchor, ale požiadal ho o stretnutie emailom.

	„Nesiem zlé správy, radšej si sadni,“ oznámil riaditeľovi, len čo sa ocitol v jeho kancelárii.

	Otčenáš, ktorý beztak sedel za kancelárskym stolom, naňho zmätene hľadel. „Čo si zasa stváral?“

	„Včera sa mi podarilo zistiť, že Igor Hlivniak odmietol transplantáciu srdca, hoci bol na ňu odkázaný. S tvrdením, že medzitým absolvoval alternatívnu liečbu.“

	„A ty si myslíš, že tá alternatívna liečba bola nelegálna transplantácia?“ dovtípil sa riaditeľ.

	Wolf prikývol. „Presne tak.“

	„Ale prečo by to robil? Prečo by riešil nelegálnu operáciu, keď bol na prvom mieste v rebríčku čakateľov a srdca sa nakoniec dočkal?“

	„Lebo nebol na prvom mieste a jestvovala iba malá šanca, že mu darcu nájdu. V jeho veku je srdce veľké riziko. Bola veľká náhoda, že sa napokon darca našiel,“ vysvetľoval mu Marek. „Ale prišiel neskoro, Hlivniak medzitým zobral veci do vlastných rúk.“

	Richard sa tváril skepticky. „To sú len dohady.“

	„Mám viac než dohady. Pamätáš si, že Dagmar Drahošovú našli v byte, ktorý patrí Hlivniakovi?“

	„Pamätám,“ utvrdil Otčenáš podriadeného v jeho domnienke. „Toto je ten poslanec? Poslanec z parlamentu potreboval transplantáciu srdca?“

	„Nie, jeho otec. Ale starému Hlivniakovi patrí celá novostavba. Je jedným z najväčších bratislavských developerov. Predstav si, že za veľmi dobrú cenu predal byt aj riaditeľovi súkromnej kliniky v Devínskej Novej Vsi. Chceš povedať, že aj to je iba náhoda?“

	„Nechcem. Ale oni to určite budú tvrdiť. Aj keby tým bytom zaplatil nové srdce, predpokladám, že o tom nemáš žiadne dôkazy.“

	„Vlastne...“ Wolf zaváhal. Dôkaz sa mu podarilo objaviť, no spôsob, akým k nemu prišiel, z neho robil dvojsečnú zbraň. „Dnes sme boli s Petrou uňho a vieš, čo som našiel? Lieky, ktoré sa predpisujú len pacientom po transplantácii... aby ich telo neodmietlo nový orgán.“

	Riaditeľ nadvihol obočie. „A ako si tie lieky našiel?“

	„Trochu som sa hrabal v lekárničke, keď som sa vypýtal na záchod. Viem, nie je to celkom v poriadku a nemôžeme to použiť, ale aspoň máme potvrdené, že sme na správnej stope.“

	Otčenáš si vzdychol. Wolf si bol istý, že sa naňho každú chvíľu rozkričí. Mal na to nárok, sám uznával, že spravil chybu.

	„Marek, ty si fakt nepoučiteľný. Vieš, čo by som mal teraz spraviť? Stiahnuť ťa z prípadu. Čo z prípadu, mal by som ťa rovno suspendovať!“

	Wolf sa zľakol. „Spravíš to?“

	„Staviaš ma do veľmi ťažkej pozície.“

	„Chápem.“

	„Vieš, čo ma hnevá najviac? Že si zase konal poza môj chrbát, že si mi nepovedal, čo robíš. Tvrdil si, že ideš vypočúvať nejakého svedka. Mal si mi hneď povedať, že sa budeš baviť s Hlivniakom. Prečo, Marek? Prečo mi to robíš?“

	„Znamená to, že si mám pobaliť veci?“ domnieval sa Marek.

	Otčenáš pokrútil hlavou.

	„Takže môžem pokračovať vo vyšetrovaní?“ Wolf sa opatrne dvíhal zo stoličky v nádeji, že jeho činy aspoň zatiaľ zostanú bez následkov.

	Richard vystrčil ukazovák. „Nie tak celkom. Odteraz musíš byť opatrný, potrebujem vedieť o každom tvojom kroku. Nie, až keď to spravíš. Nie, keď to budeš robiť. Predtým. Ideálne vo chvíli, keď ti nejaká blbosť zíde na um.“

	Wolf vstal. „V poriadku, dohodnuté.“

	„Počkaj,“ zastavil ho Otčenáš. „Čo chceš spraviť ďalej?“

	Marek sa zamyslel. „Dúfal som, že sa Hlivniak pod tlakom prizná a bude s nami spolupracovať, ale asi s tým počítať nemôžeme. Čo keby sme mu dali odpočúvať mobil?“

	Richard pokrútil hlavou. „Za týchto okolností to neprejde cez sudcu.“

	„V tom prípade si to musím rozmyslieť.“

	„V poriadku,“ súhlasil Otčenáš. „Môžeš ísť, ale platí, na čom sme sa dohodli. Každý malý krok odteraz konzultuješ so mnou.“

	„Kým čokoľvek podniknem, dozvieš sa o tom ako prvý,“ zopakoval ich dohodu Wolf. „Nič nespravím bez tvojho súhlasu.“

	 

	Wolf si na krátky okamih vydýchol. Otčenáš ho síce nesuspendoval, no ani ho nepochválil. Momentálne si zavaril a ak nebude rýchlo konať, aby napravil svoje chyby, môže sa dostať do väčších problémov. Zavrel sa preto vo svojej kancelárii a vrátil sa k magnetickej tabuli, ktorá uňho skončila po veľkej porade k obnovenému vyšetrovaniu. Oprel sa o stôl a skúmal šípky prepájajúce jednotlivých aktérov. Hľadal medzi nimi slabý článok.

	Žiaľ, na väčšine fotografií boli zosnulí aktéri prípadu – údajný vrah Johann Keller, komplic Dominik Weber a jeho bývalá zdravotná sestra Dagmar Drahošová. Museli prísť o život pre nelegálny obchod s orgánmi? Ako sa na ňom podieľali?

	Marek sa zameral na fotky na ľavej strane nástenky. Boli to všetky doposiaľ identifikované obete, ktorých pozostatky objavili v lužných lesoch na rakúsko-slovenskom pohraničí. Medzi nimi Ivana Fuseková, Andreas Berger a Laura Mrázová. Ako sa k nim dostali?

	Wolf vytiahol poznámkový blok a zapísal si všetky tri mená, ktoré mal už spolu s ostatnými prakticky vryté do pamäti.

	„Ivanu Fusekovú zlanáril Weber, keď jej na pohotovosti ošetroval zlomeninu ramena,“ opakoval si nahlas. „Ako to bolo s Laurou Mrázovou?“

	Laura, kamarátka dcéry Karola Luptáka. Podľa jeho zistení ju niekto vylákal do Viedne, no predtým sa ešte museli presvedčiť, že je vhodnou darkyňou.

	Wolf si k Laure poznačil návštevu pohotovosti v nemocnici na Antolskej s otáznikom, či mohlo ísť o podobnú situáciu, v akej sa ocitla Ivana Fuseková. Potom sa sústredil na Andreasa Bergera, ktorý bol zo známych obetí najviac špecifický. Keď študoval preložený spis od rakúskej polície, dostal nový nápad.

	Zapol pracovný počítač a otvoril internetový prehliadač. Po krátkom vyhľadávaní pochopil, že to nebude také jednoduché. Vzápätí si však uvedomil, že medzi jeho kolegami je niekto, kto by mu s tým vedel pomôcť.

	„Riešiš niečo?“ spýtal sa Luptáka, keď ho vyrušil pri študovaní nejakého spisu.

	„Ešte sa zoznamujem s niektorými aktérmi prípadu,“ vysvetlil mu Karol a zavrel spis, pričom na mieste, kde skončil, nechal založený prst. „Čo potrebuješ?“

	Wolf zaspätkoval. „Poradiť sa môžem prísť aj neskôr.“

	„To je v poriadku,“ uistil ho Lupták.

	„Si ešte v kontakte s tým Harrym Potterom?“

	„S Harrym Potterom? O kom hovoríš?“ nechápal Karol.

	„No s tým hackerom, čo ti pomáhal, keď sme vyšetrovali vraždu manželov Fábryovcov,“ objasnil mu Wolf.

	Lupták sa plesol po čele. „Myslíš Froda.“

	„Frodo, Potter, nie je to jedno?“

	„Vieš, koľko ľudí si v tejto chvíli nahneval? Vrátane mňa.“

	„Nehovor mi, že si pozeral Harryho Pottera. Na to si trochu pristarý, nemyslíš?“ uťahoval si z kolegu Marek.

	Karol sa však nedal. „Obe sú majstrovské diela vo svojom žánri.“

	„Dobre, ale sú to podobné príbehy. A tie postavy hral rovnaký herec, nie?“

	„Froda a Harryho?“ zhrozil sa Lupták. „Prosím, už radšej mlč. S hackerom Frodom nie som v kontakte od toho vyšetrovania, ale mám naňho číslo. Dám ti ho?“

	„Keďže sa poznáte, bude lepšie, ak sa mu ozveš ty,“ požiadal ho Marek. „Ide o citlivú záležitosť.“

	„Citlivú záležitosť?“

	„Potrebujem sa dostať na dark web.“

	„Dark web?“ zopakoval Lupták opäť.

	„Dark web je niečo ako nelegálna burza, zoženieš tam všetko od kokaínu po detské porno... a podľa všetkého sa tam obchoduje aj s orgánmi.“

	„Na to si ako prišiel?“ chcel vedieť Lupták.

	„O Andreasovi Bergerovi si už čítal?“

	„To je ten pedofil z Rakúska?“

	Wolf prikývol. „Bol na úteku a cez dark web si zháňal novú identitu. Najskôr vošiel do pasce a stal sa nedobrovoľným darcom orgánov. Ale to sa nám nikdy nepodarilo dokázať. V každom prípade by nám nezaškodilo trochu sa v tom dark webe povŕtať.“

	Lupták pochopil. „Zavolám Frodovi a skúsim sa s ním dohodnúť. Ale tipujem, že za to bude chcieť peniaze.“

	„To už nejako vymyslíme,“ zahováral Marek.

	„No nie,“ nedal sa odbiť Karol. „Túto stránku vyriešiš ty. Buď ti na to dá Otčenáš, alebo to potiahneš z vlastného vrecka.“

	Wolf sa zatváril nespokojne, no uznal, že tým zabije dve muchy jednou ranou. Otčenášovi predsa sľúbil, že ho bude o všetkom podrobnejšie informovať, a ak chce z rozpočtu oddelenia minúť peniaze na hackera, potrebuje jeho súhlas.

	 

	Wolf sa vracal z práce celkom spokojný. Otčenášovi sa jeho návrh postupu pozdával, dokonca mu schválil nejaké to euro na honorár pre hackera. Lupták ho tiež potešil, keď mu oznámil, že ich jeho známy počítačový expert očakáva na druhý deň.

	Marek sľúbil Fenrirovi dlhú prechádzku, a tak si šli zabehať k Draždiaku. Huskymu, ktorý s blížiacim sa letom prichádzal o srsť, sa však behať veľmi nechcelo. Fenrir napokon skončil vo vode, čo sa zas nepozdávalo Marekovi.

	„Hej!“ kričal na psa plávajúceho čoraz ďalej od brehu. „Toto nie je tá prechádzka. Večer mám program... koho klamem, ani ty mi to neuveríš, že?“

	Fenrir plával v kruhu a odmietal vyjsť z vody. Zjavne vyzýval svojho pána, aby sa k nemu pridal. Marek pohľadal odlomený konár a hodil ho do vody.

	„Aport!“ zakričal na plné hrdlo.

	Fenrir poslúchol a plával späť k brehu s konárom v tlame, no vyšiel len na plytčinu, akoby chcel povedať: poď si po mňa.

	Marek nemal na výber, tentoraz sa však dal obalamutiť on. Len čo sa pokúsil huskymu konár vziať, pes sa oň začal naťahovať a keď ho pustil, Marek skončil vo vode. Spokojný husky ho pobádal, aby si s ním zaplával, ale Wolfa, hoci už celého mokrého, aj tak nedokázal presvedčiť.

	Vtedy sa z brehu ozval hlasný smiech bežkyne, ktorá zastala a pozorovala komickú scénku.

	„A dosť!“ rozhodol pán rázne.

	Fenrir z jeho tónu vyčítal, že hra sa naozaj skončila. Poslušne vyšiel z vody a otriasol sa tak, že väčšina kvapiek skončila na Marekovi.

	„Keď si chcel ísť domov, mohol si mi to radšej povedať rovno,“ prihováral sa Wolf huskymu.

	Keď sa priblížili k bežkyni, uvedomil si, že je mu povedomá. „Ahoj.“

	Blondínka, ktorá mala na sebe len športovú podprsenku a legíny, naňho vyjavene pozrela. „Ty si ma pamätáš?“

	Wolf chvíľu lovil v pamäti, kým si spomenul na meno dievčaťa, ktoré spoznal takmer pred rokom pri behu v Sade Janka Kráľa. „Janka, nie?“

	Spokojne sa usmiala. „Naozaj si ma pamätáš. Zaujímavé, že si sa potom už neozval. Stále si sa nedostal cez tú bývalú?“

	Marek sa rozpamätával na ich spoločnú noc a na to, ako ju prekazil opitý Lupták. „To nie, nejako mi to vypadlo... ale vyzeráš dobre.“

	„Aj tebe pristane tento nový imidž.“

	„Aký nový imidž?“ nechápal Wolf.

	„Imidž miss mokré tričko.“ Janka ukázala na jeho premočené oblečenie.

	Marek si uvedomil, že mu presvitajú bradavky, a zahanbene si ich zakryl. Nevedel prečo, no zdalo sa mu to horšie, ako keby stál pred ňou polonahý.

	Znovu sa zasmiala. „Nebuď baba. A niekedy sa mi ozvi, ak si ešte nestratil moje číslo.“

	Bežala ďalej, nedala mu príležitosť zareagovať. Wolf cestou k autu premýšľal, či sa jej ozve, ale rýchlo tú možnosť zavrhol. Teraz má iné priority.

	 

	Po návrate domov nachystal Fenrirovi večeru, potom sa vybral ešte do fitnescentra, keďže mal pocit, že mu odfláknutý popoludňajší beh nestačil. Odtiaľ sa už vrátil dostatočne vyčerpaný. Sadol si k televízii so šalátom s grilovanými kuracími prsami a napokon zaspal pri sledovaní akčného filmu, ktorý už videl aspoň dvakrát.

	Možno by s hlavou na operadle a nohami dotýkajúcimi sa zeme vydržal spať až do rána, keby mu po deviatej nezačal zvoniť telefón. Nerád dvíhal cudzie čísla, tobôž v takomto čase, no hovor predsa len prijal.

	„Marek Wolf, počúvam,“ ohlásil sa rozospato.

	„Igor Hlivniak,“ predstavil sa muž na druhej strane.

	Wolfa zamrazilo, keď si uvedomil, že mu volá človek, ktorého dopoludnia obvinil z nelegálnej kúpy srdca.

	V telefóne zostalo ticho.

	„Haló? Ste tam?“ pýtal sa Hlivniak. „Asi to vypadlo, doriti.“

	Marek sa rýchlo spamätal. „Nie, som tu, počujeme sa.“

	„Neruším vás?“

	„Nie, nie, čo... čo pre vás môžem spraviť?“ Jeho otázka znela, akoby pracoval pre zákaznícky servis a dovolal sa mu nespokojný zákazník. Čo iné sa však spýtať, keď sa mu vyhrážal a dal dvadsaťštyrihodinové ultimátum? Žeby bol pripravený naň pristúpiť?

	„Ako to funguje? Myslím... ako to funguje, keby som sa... čisto teoreticky... priznal?“

	„Musel by som sa o tom porozprávať s prokurátorom, ale ak by ste nám poskytli relevantné informácie, mohli by ste vyviaznuť s podmienkou.“

	„Ale to mi nestačí. Nechápete, čo je vo veci. Mne je jasné, že chcete odo mňa mená, a ak vám ich dám... teda čisto teoreticky... ak by som poznal nejaké mená, ohrozujem tým celú rodinu. Rozumiete?“ vravel Hlivniak a v hlase mu bolo cítiť strach.

	„Áno,“ prikývol Marek.

	„Takže nás viete ochrániť?“

	Wolf sa odmlčal. O ochrane svedkov nemohlo byť reči, nechcel Hlivniakovi dávať prázdne sľuby, preto tuho uvažoval, čo povie. „Môžem vás uistiť, že ak nám pomôžete, dostaneme ich.“

	Hlivniak ho vysmial. „Takže ma neviete uistiť o ničom.“

	„Prečo mi voláte?“

	„Lebo idú po mne. Neviem, ako je to vôbec možné, ale zistili, že ste tu dnes boli. A boja sa, že by som mohol bonzovať. Ich nepresvedčím, že budem držať jazyk za zubami. Ide im o všetko.“

	Mareka zamrazilo. Nevedel, kto boli oni, ale zneli strašidelne. „Vy máte dosť peňazí, nie?“

	„Čo to s tým má?“ nechápal Hlivniak.

	„Radím vám, aby ste sebe aj manželke kúpili letenku niekam ďaleko. Ideálne hneď na zajtra. Postarám sa o to, aby vás prišli ráno vyzdvihnúť policajti, vezmú vás k nám na riaditeľstvo, budete vypovedať, odvezieme vás na letisko. Nazad sa vrátite, keď bude po všetkom. Verte mi, dostaneme ich tak či tak a s vašou pomocou to pôjde rýchlo. Aj vy to viete, inak by ste mi nevolali.“

	„Čo môj syn?“

	„Je do toho nejako zapletený?“ chcel vedieť Wolf.

	„O ničom nevie. Prisahám.“

	„Nech to tak zostane. Nekontaktujte ho. Len vybavte letenky a zajtra čakajte auto. Ostatné zariadim a postarám sa aj o vášho syna.“

	„Dobre,“ pristal Hlivniak na navrhnuté podmienky.

	Keď zložil, Marek vstal z gauča a v nohe pocítil kŕč. Zasa si sadol a snažil sa rozmasírovať bolestivú šľachu. Keď zanadával od bolesti, prebral Fenrira, ktorý dovtedy spokojne spal v pelechu. Husky pohľadom skontroloval pána, zmenil polohu a znova sa uložil na spánok.

	Wolf vstal, tentoraz sa mu kŕč podarilo rozchodiť. Prešiel k oknu, aby sa nadýchal čerstvého vzduchu.

	„Hlivniak bude spolupracovať,“ povedal nahlas a pre istotu si to neveriacky zopakoval. „Hlivniak bude spolupracovať.“

	Len čo tú informáciu konečne spracoval, oznámil ju telefonicky aj Otčenášovi. „Hlivniak bude spolupracovať.“

	„Čo? Ako vieš?“ pýtal sa ho zmätený riaditeľ, ktorého prebral zo spánku.

	„Volal mi. Bojí sa o seba aj o rodinu. Nejako sa dozvedeli, že som uňho bol.“

	„Kto sa to dozvedel?“ nechápal Otčenáš.

	„Tí... mafoši, čo stoja za obchodom s orgánmi,“ vysvetľoval mu Wolf.

	„Takže to priznal?“

	„Zatiaľ nie priamo, najprv chce ochranu. Dohodol som sa s ním, že vycestuje z krajiny. Ešte musíme vyriešiť jeho syna.“

	„Je v tom zapletený?“ predpokladal Otčenáš.

	„Otec tvrdí, že nie, ale ktovie...“ Wolf zaváhal. „Vieme im pomôcť? Myslím s tou ochranou.“

	„Nie je to bežný postup. Potrebujem vedieť, čo všetko nám vie poskytnúť. Nepočká to dozajtra?“

	„Práveže nie, musíme konať rýchlo.“

	Otčenáš si vzdychol. „V poriadku, idem teda nasrať nejakých ďalších ľudí.“

	Marek ukončil hovor a skontroloval čas. Bolo takmer pol desiatej, no vedel, že tak ľahko znova nezaspí. Rozmýšľal, že si pôjde zabehať, aby sa unavil. Napokon si znovu ľahol na gauč a zapol televíziu.

	„Starnem,“ skonštatoval.

	Prepínal kanály a hľadal niečo, čo by upútalo jeho pozornosť. Neúspešne. Až keď mu zavolal Otčenáš s tým, že na zajtra je všetko dohodnuté, Marek konečne spokojne zaspal. Azda sa mu čoskoro podarí vyriešiť celý prípad.


8. júna 2017

	 

	Igor Hlivniak celú noc presedel v kresle v obývačke. Zatiaľ čo jeho žena balila kufre, on sa postaral o zvyšok. Všetko vybavil vďaka svojmu tabletu so špeciálnym krytým pripojením na internet. Počas dlhej podnikateľskej kariéry mu viackrát hrozilo, že si bude musieť zbaliť veci a niekam sa vypariť, preto mal celkom jasnú predstavu o tom, čo a ako má robiť.

	Destinácia bola jasná, Belize si vysníval ako ideálnu krajinu pre úkryt. Či už pred zákonom, alebo pred rivalmi. Nikdy však nečakal, že bude utekať na letisko za takýchto okolností. A ešte aj s policajnou eskortou.

	Vlastne to nebola vôbec zlá predstava, prenajmú si vilku na pobreží, budú si užívať slnko a more. Ideálne podmienky pre jeho zdravie.

	Pomyslel na iróniu osudu. Na to, ako roky čakal na nové srdce a jeho telesná schránka pritom pomaly chradla. Napokon zobral osud do vlastných rúk, vybavil si srdce inou cestou. A práve vtedy, keď sa zotavoval po náročnej operácii, o ktorej sa nemal nikto dozvedieť, mu zavolali. Mali preňho srdce, ktoré už nepotreboval.

	Odrazu sa nahlas rozosmial.

	„Šibe ti?“ okríkla ho z poschodia manželka, ktorú hlasný smiech ozývajúci sa pod vysokým stropom vydesil na smrť. „Lepšie by si spravil, keby si mi prišiel pomôcť.“

	„Chrústik, ja viem, že v balení sa na teba môžem spoľahnúť,“ chlácholil ju, hoci ho nemohla počuť.

	Vtom sa ozval hrmot, Miroslava sa snažila zniesť nadol dva veľké kufre naraz. Igor vstal z kresla a šiel sa na ňu pozrieť. „Koľko si toho nabalila?“

	„Len samé dôležité veci,“ oznámila mu funiac. Kufre sa jej odrazu vyšmykli a zleteli zo schodov.

	Igor sa uhol, aby ho netrafili. „Pozor, veď ma zabiješ!“

	„Kam vlastne ideme?“

	„Do tepla,“ odvetil Hlivniak manželke rovnako neurčito ako predtým ona jemu.

	„Vážne mi nepomôžeš?“ žobronila zas.

	„Chrústik, dobre vieš, že nemôžem dvíhať ťažké veci. Veď už ich stačí iba vyniesť pred dom.“

	„A čo tie ostatné?“ horekovala Miroslava.

	„Nevymýšľaj, každému po jednom kufri stačí, toľko som nám aj zaplatil k letenkám. Viac nepotrebujeme, zvyšok nakúpime tam.“

	„A budeme mať peniažky?“

	„Bolo ti niekedy so mnou zle?“ kontroval Hlivniak manželke protiotázkou.

	Pokrútila hlavou.

	„Tak potom?“

	Miroslava sa teda spokojne vzdala predstavy, že si do neznáma zabalí celú garderóbu. Manžel zazíval. „Chrústik, ty si celú noc nespal.“

	„Veru nie,“ priznal.

	„Nechceš si trochu zdriemnuť?“

	„Vieš, že krátky šlofík mi nerobí dobre. Radšej zalej kávu.“

	Manželia si o pol šiestej ráno sadli k posledným raňajkám v dome pod Slavínom. No kým sa pustili do jedla, ozval sa zvonček pri bráne.

	„Kto to môže byť?“ divila sa Hlivniaková.

	Jej muž nervózne zapínal tablet, aby skontroloval záber bezpečnostnej kamery snímajúcej ulicu pred ich domom. Uvidel čierne auto zaparkované pri chodníku a dvoch mužov postávajúcich pred ich bránou.

	„Asi po nás prišli policajti,“ domnieval sa Hlivniak.

	„Tak skoro? Boli sme dohodnutí na siedmu alebo sa mýlim, zlatko?“

	Hlivniak mykol plecom. „Nemajú slušného vychovania. Chamraď, čo žije z mojich daní, ani ma nenechajú v kľude sa naraňajkovať!“ rozčúlil sa vzápätí, keď sa ozval zvonček.

	Miroslava vstala, no Igor ju zastavil. „Hádam nebudeme skákať tak, ako oni pískajú. Najprv sa najeme.“

	Žena ho poslúchla, ale keď zazvonili tretíkrát, nevydržal to ani on a poslal ju, aby šla policajtom naproti. Zatiaľ pomocou tabletu otvoril bránu. Potom sa pomaly postavil a s namrzeným výrazom sa presunul do obývačky, kde už stáli dvaja policajti v civile.

	„Prišli ste po nás nejako skoro,“ skonštatoval Hlivniak a lepšie si obzrel strážcov zákona, ktorí sa mali postarať o ich bezpečný presun na policajné riaditeľstvo. Bol medzi nimi výrazný vekový rozdiel, mladší z nich vyzeral skôr ako študent policajnej akadémie než strážnik v aktívnej službe. Keď už nič iné, aspoň mali dosť rozumu a prišli v civile, to Igor dokázal oceniť.

	„Je to bežný postup,“ skonštatoval starší policajt. „Robíme to na zmätenie nepriateľa.“

	Hlivniak sa tváril, že presne vie, o čom policajt hovorí.

	Jeho žena ukázala na kufre. „Môžete ich vziať do auta. Ja ešte spracem riad v kuchyni.“

	„Najprv potrebujeme spraviť obhliadku domu,“ namietol starší policajt.

	„Načo?“ nechápal Hlivniak.

	„Z bezpečnostných dôvodov. Máte tu nejaké kamery?“

	„V dome nie. Len nad vchodovými dverami a pri bráne. Čo to má s naším presunom?“

	Policajt mu neodpovedal, namiesto toho dal kolegovi pokyn, na základe ktorého mladík vyšiel pred dom.

	„Kde nájdeme počítač, ktorým ovládate bezpečnostný systém?“

	„Nemám počítač, všetko riešim cez tablet,“ odvetil Hlivniak.

	„Môžem ho vidieť?“ dožadoval sa policajt tabletu.

	„V žiadnom prípade.“

	„Ide o bežný postup, uisťujem vás, že len chceme zabezpečiť váš hladký presun na políciu.“

	Hlivniak napokon prestal protestovať. Požiadal policajta, aby ho počkal v obývačke, a sľúbil mu, že tablet prinesie. Presunul sa za ženou, ktorá narýchlo oplachovala šálky od kávy v umývadle.

	„Nezdá sa mi to,“ šepol jej do ucha.

	Miroslava naňho nervózne pozrela. „Čo sa ti nezdá? Sú to vôbec policajti?“

	„Buď ticho, začujú ťa!“ zahriakol ju.

	Odomkol tablet, no nemal v úmysle dať ho do rúk neznámeho muža. Chcel skontrolovať zábery z bezpečnostných kamier, no namiesto pohľadu na ich dvor a na ulicu uvidel iba čiernobiely šum. „Čo do...“

	„Položte to na stôl!“ prikázal mu muž, ktorý sa ako duch zjavil v kuchyni. Aj jeho kolega sa medzitým nehlučne vrátil do domu a teraz stál v jeho tesnom závese.

	Hlivniak definitívne pochopil, že to nie sú policajti, keď vytiahli zbrane. Skôr než stihli manželia zareagovať, votrelci obom obratne prestrelili lebky.

	 

	Wolf bol práve v sprche, keď sa mu rozozvučal telefón. Neponáhľal sa, mali predsa plán. Ráno Hlivniaka aj s manželkou vyzdvihnú v ich honosnej vile dvaja policajti, zavezú ich na riaditeľstvo v Starom Meste a tam Igor Hlivniak podá usvedčujúcu výpoveď. Bolo krátko po siedmej, policajti ešte len dorazili pred vilu. Čo by sa na tom mohlo pokaziť?

	Čo ak Hlivniak ušiel aj so ženou bez výpovede? prebehlo Wolfovi hlavou a zrazu sa mu do očí dostal šampón.

	Rýchlo si ich vypláchol a už aj sa pratal zo sprchy. Päť neprijatých hovorov. Okamžite volal späť. Nemusel ani nič povedať, stačilo počúvať. Do tridsiatich sekúnd pochopil, že ich premyslený plán skončil v troskách.

	Fenrir sedel nad prázdnou miskou a tváril sa, akoby z nej ešte pred chvíľou nevylízal posledné zvyšky raňajok.

	„Kamoško, na toto teraz nemám čas, prepáč,“ prihovoril sa mu a bol rád, že huskyho stihol pred raňajkami vyvenčiť.

	O dvadsať minút sa ocitol na mieste činu, kde ho čakali dve nové obete. Igor Hlivniak sedel vo svojom obľúbenom kresle s prestrelenou hlavou naklonenou doľava, manželka mu kľačala pri nohách s hlavou v jeho lone.

	K Marekovi pristúpil Vanek, ktorý sa dovtedy obďaleč rozprával so súdnym lekárom. „Pekný aranžmán, čo?“

	„To... ako zomreli?“ opýtal sa Wolf. Niečo mu na tej scéne nepasovalo, nevedel to však hneď pomenovať. Až potom mu to došlo. „Žiadne krvavé fľaky? Ani na kresle, ani na podlahe?“

	„Vrah po sebe pekne upratal. Dva čisté priestrely, profesionálna práca. Nenašli sme ani nábojnice. Tipujem, že aj o odtlačkoch sa nám môže len snívať,“ pokračoval Vanek.

	„Túto teóriu môžem potvrdiť, k smrti došlo okamžite v oboch prípadoch,“ podporil jeho slová súdny lekár.

	„Žiadne stopy zápasu? Vlámania? Skrátka vošli, padli dva výstrely, upratali po sebe a bolo vybavené?“ nešlo Wolfovi do hlavy.

	Prečo by Hlivniakovci púšťali do domu niekoho cudzieho?

	Po krátkom zamyslení pochopil. „Vedeli, čo máme v pláne. Predstierali, že sú policajti, ktorí ich prišli vyzdvihnúť a zaviezť k nám na riaditeľstvo. Ale ako? Ako to mohli zistiť?“

	Vanek sa poobzeral, potom pristúpil bližšie ku kolegovi a zašepkal: „Myslíš, že tá informácia unikla od nás?“

	Wolf krútil hlavou. „Vedelo o tom minimum ľudí. Akciu sme zorganizovali z večera do rána. Ak nepodozrievaš mňa alebo Otčenáša...“

	„Tak potom?“

	„Museli ho odpočúvať.“ Marek sa obrátil na kriminalistických technikov, ktorí začali so zbieraním dôkazov. „Vyserte sa na odtlačky aj na DNA. To bude celkom márne. Chcem, aby sme zozbierali všetku techniku, čo nájdete v dome – počítače, mobily, tablety. Všetko.“

	„Počuli ste?“ zapojil sa Vanek. „Môžete sa rozpŕchnuť.“

	„Čo telá?“ spýtal sa jeden z technikov.

	„Jasné, z tých zoberte vzorky, nafoťte ich, potom môžu putovať na pitvu,“ povedal Wolf, kým si uvedomil, že by predsa len rád skontroloval niečo osobne.

	Nasadil si latexové rukavice a podišiel k telám. Opatrne nahliadol Hlivniakovi pod letnú košeľu. Zbadal obrysy relatívne čerstvej jazvy vynímajúcej sa pozdĺž hrudníka.

	„Tak predsa,“ potešil sa a pozrel na súdneho lekára. „V jeho hrudi nájdete cudzie srdce. To ho stálo život.“

	Wolf vyšiel z luxusnej vily, potreboval zavolať Otčenášovi a zároveň sa poobzerať po bezpečnostných kamerách. Podarilo sa mu nájsť miesta na fasáde domu, kde boli primontované, no niekto ich odtiaľ strhol. Poslednou nádejou bol počítač, na ktorý boli napojené.

	Hneď ako mu Richard zdvihol telefón, rýchlo ho oboznámil so situáciou. Keď pridal k dovtedajším informáciám chýbajúce bezpečnostné kamery, neurobil riaditeľovi veľkú radosť.

	„Takže sme bez šance?“ skonštatoval Otčenáš.

	„Uvidíme, čo nám tu vrahovia nechali. Chcem vidieť každý jeho email, výpis hovorov, všetko, k čomu sa dostaneme. Tým, že ho takto odstránili, veľa riskovali a potrebovali spraviť čistú robotu. Zostáva nám dúfať, že spravili aj nejaké chyby.“

	Marek sa vrátil do domu, kde ho už na stole čakala zozbieraná všetka technika, ktorú sa policajtom medzitým podarilo objaviť.

	Wolf sa zatváril nespokojne. „To je všetko?“

	„Vyzerá to tak,“ tvrdil mu Vanek.

	„Čo počítač?“

	„Zdá sa, že žiadny nemali.“

	Marek zvraštil čelo. „Ani tablet?“

	„Ani tablet,“ pritakal Vanek.

	Wolf si okamžite vybavil rozhovor s Hlivniakom. Sedel v kresle s tabletom, ktorý prakticky nepustil z rúk.

	„Ak ho nenájdeme, tak ho museli zobrať,“ povedal napokon sklamane a zatínal pritom päste. Keď sa jeho plán rozpadol, mal pocit, že je od vyriešenia prípadu ďalej než kedykoľvek predtým.

	 

	Až Lupták pripomenul Wolfovi po návrate z miesta činu, že ešte nič nie je stratené.

	„Dohodol som sa s Frodom, čaká nás dnes po piatej.“

	„Skôr nemôže?“ spýtal sa Wolf, stále rozhodený z vraždy manželov Hlivniakovcov.

	Lupták rozhodil rukami. „To je prvý voľný termín. Títo hackeri sú väčšinou nočné tvory, buď rád, že sa k nemu nemusíme trepať ešte neskôr.“

	„Jasné, som vďačný,“ vyvádzal Marek Karola z omylu. „Lenže z roboty musím ísť vyvenčiť Fenrira, chápeš.“

	„Tak za ním odbehni a stretneme sa u teba. Frodo aj tak býva v Petržalke.“

	„V poriadku, tak o pol piatej u mňa?“

	„Dohodnuté,“ pritakal Lupták.

	Wolf zostal osamote len krátko, navštívil ho Vanek, aby mu podal správu z miesta činu z vily pod Slavínom. Žiaľ, naplnili sa Marekove očakávania.

	„Je to presne, ako si vravel, telá nemali na sebe žiadne cudzie stopy ani špinu za nechtami. Nulový náznak zápasu. Putovali na pitvu, súdny lekár bol tiež skeptický, asi nám oveľa viac nepovie. No a čo sa tej elektroniky týka, žiaden tablet sme nenašli, prekopali sme to tam odhora nadol. Mobily si zobrali technici, uvidíme, či z nich dačo vydolujú,“ hlásil Vanek poctivo. „Takže sme zrejme fakt bez šance.“

	„Ešte skúsme zistiť, či si neplatili nejakú bezpečnostnú službu. Vrah... alebo skôr vrahovia si dali námahu a odmontovali spred vchodu do vily kamery. Pravdepodobne vzali tablet, čo bol na ne napojený, ale ak to bolo inštalované cez nejakú firmu, možno sa ich záznam ukladá aj na externý server,“ navrhol Wolf.

	„Jasné, pozriem sa na to,“ súhlasil kolega. „Ešte niečo?“

	„Pozrime sa aj na najbližšie pouličné kamery. Či na záznamoch nezachytíme auto.“

	„Auto?“

	„Som presvedčený, že vrahovia sa vydávali za policajtov. Predstierali, že prišli po Hlivniakovcov, tým pádom museli prísť na aute.“ Wolf sa zatváril znechutene. „To fakt nemáme žiadnych svedkov?“

	Vanek krútil hlavou. „Vyspovedali sme všetkých susedov. Je to tichá lokalita, bolo skoro ráno. Každý má vysoké múry a do druhých sa nestará. Nikto nepočul ani výstrely.“

	„Jasné, profesionál používa tlmič.“

	„Super, a vieš aj, na čom jazdí?“ podpichol Mareka kolega.

	Wolf ho však nechápal. „Ako to myslíš?“

	„Aké auto mám hľadať na záznamoch z verejných kamier?“

	„Jediné, čo sa v takom čase bude premávať uličkami pod Slavínom. Možno s dymenými sklami alebo si šofér nasadil slnečné okuliare, aby sa dal ťažšie identifikovať, ale to sú len blbé tipy.“

	„V poriadku, ak by si niečo potreboval, vieš, kde mám kanceláriu,“ rozlúčil sa s ním Vanek.

	 

	Wolf skontroloval hodinky a skonštatoval, že je najvyšší čas, aby sa vybral za Fenrirom, hlavne keď mu ráno doprial iba krátke venčenie. Na chodbe ho však zastavila Petra Siváková.

	„Prečo si ma dnes nevzal na miesto činu?“ spýtala sa ho priamo.

	„Ty si chcela ísť? Myslel som, že tam chodíš nerada, navyše som vyrážal z domu hneď zrána, tu som sa nezastavil.“

	„Nie, neviem... teda, rada by som mala aspoň na výber. Budem vďačná, keď na mňa nabudúce nezabudneš.“

	Wolfovi sa to stále zdalo trochu prehnané. „Dobre, ale fakt by si tam nemala čo robiť. Aj ja som sa tam v podstate cítil zbytočný. Je to strašný prúser, že som ich nechal zomrieť.“

	„Ako to myslíš?“ čudovala sa Petra, ktorá nevedela o ničom, čo sa odohralo od včerajšieho vypočúvania po rannú dvojnásobnú vraždu.

	„No... Hlivniak mi včera večer volal. Chcel policajnú ochranu výmenou za informácie. Prakticky sa priznal k tomu, že si zaplatil srdce, to je asi tak všetko, čo sme stihli vyriešiť. Dohodli sme sa, že ho aj so ženou príde ráno vyzdvihnúť policajné auto a dovezie ich k nám na riaditeľstvo. Tí policajti, čo poňho šli, ich našli oboch mŕtvych.“

	„Ale ako mohli odhaliť tento plán?“

	„Hlivniakovi asi odpočúvali telefón. Vyhrážali sa mu po našej návšteve. Keby som konal rýchlo a riešil by som to už večer...“ hneval sa na seba Wolf.

	„Nevyčítaj si to. Nemohol si to tušiť,“ utešovala ho Siváková.

	„Hej, lenže teraz sme zase na začiatku.“

	„Žiadne dôkazy z nového miesta činu?“

	Wolf pokrútil hlavou. „Bol to najatý profesionál. Spravil stopercentnú robotu.“

	„Takže teraz vôbec nevieš, ako ďalej?“ domnievala sa Petra.

	„Tiež som si to chvíľu myslel. Ale zrejme sa predsa len máme čoho chytiť. Keďže máme zakázané vyšetrovať polikliniku bez dôkazov, rozmýšľal som skôr nad opačnou cestou – ako darcov získavajú.“

	„Aha,“ hlesla Siváková znepokojene. „A na čo si prišiel?“

	„No... chcem sa dostať na dark web.“

	„Kvôli Bergerovi?“ pochopila rýchlo.

	Prikývol. „Presne. Niečo som si o tom čítal. A je dosť možné, že cez dark web dá kúpiť kadečo... aj orgán.“

	„A ako sa tam chceš dostať? Tiež som si o tom čo-to naštudovala, keď sme to pred mesiacom riešili, ale mám pocit, že to nie je také jednoduché.“

	„Pamätáš si na Karolovho známeho, čo sa venuje hackerstvu?“

	Siváková sa krátko zamyslela. „Froda?“

	„Hej, toho,“ potvrdil Marek. „Dnes k nemu ideme na návštevu. To mi pripomína, že musím bežať, Fenrir na mňa čaká, musím ho predtým ešte vyvenčiť.“

	„Pôjdem s vami?“ ponúkla sa.

	„Netreba,“ odmietol. „Je nás dosť. Okrem toho... s Karolom ste si to už vyriešili? Nuž, to je teraz jedno, sorry, fakt musím... Zajtra ti poviem, čo sme zistili.“

	Petra sa cítila vynechaná z celého prípadu. A Wolfovi, ktorý to z očividných náznakov nepochopil, to na rovinu povedať nestihla. Zostala stáť na chodbe s pochybnosťami, či je vo vyšetrovaní vôbec niečo platná.

	Zavrela sa vo svojej kancelárii a poddala sa úzkostným stavom, no potom sa spamätala a uvedomila si, že ak chce byť pre vyšetrovanie užitočná, bude pre to musieť niečo spraviť.

	 

	Lupták zazvonil u Wolfa presne o pol piatej, ako sa dohodli. Dvere však ostávali zatvorené. Skontroloval hodinky, znova zazvonil. Stále nič. Skúsil sa pripomenúť mobilom, ani ten kolega nebral. Postával tam ešte dobrých desať minút, kým ho konečne uvidel. Marek mu kráčal v ústrety s Fenrirom po boku.

	„Prepáč, prepáč,“ ospravedlňoval sa Wolf. „Zdržal som sa v práci.“

	„Otčenáš?“ tipol si Karol, vítajúc sa s Fenrirom. „Ty rastieš zo dňa na deň. Koľko má rokov? Je ešte šteňa?“

	„Petra,“ vyviedol ho Marek z omylu. „Fenrir bude mať tri roky a od osemnástich mesiacov nerastie.“

	„Čo chcela Petra?“

	„Ísť s nami za tým tvojím Frodom.“

	„A to už načo?“ čudoval sa Lupták.

	Wolf mykol plecom. „Cíti sa neužitočná alebo také dačo. Ty si ju nezapojil do vyšetrovania?“

	„Nemám ako. So mnou by mohla jedine viesť výpovede, aj to sa mi zdá zbytočné, keďže sa nebavíme so žiadnym podozrivým. Inak... kým vyrazíme, prosím ťa, neoslovuj ho Frodo.“

	Marek otvoril bránu a pozval Karola do moderného štýlového štvorposchodového paneláku. „A ako ho mám oslovovať?“

	„Radšej nijako. Z tvojich úst znie Frodo posmešne. Nemusel by to vziať dobre,“ vysvetlil mu Lupták.

	„Nemyslím to zle,“ obhajoval sa Wolf. „Ale ako myslíš, budeš rozprávať hlavne ty. Počuj, dám si rýchlu sprchu a ideme.“

	Karol skontroloval hodinky. „Nemá rád, keď niekto mešká.“

	„Švihnem si.“

	Lupták si mrzuto sadol za jedálenský stôl, zatiaľ čo sa Wolf zavrel v kúpeľni. Karolovi medzitým robil spoločnosť husky. Priniesol hosťovi jednu zo svojich hračiek a naznačil mu, že sa chce o ňu naťahovať, Luptákovi sa však hrať nechcelo.

	Marek vyšiel zo sprchy s uterákom okolo bokov a vyslúžil si Karolov prekvapený pohľad.

	Wolfa to zaskočilo. „Deje sa niečo?“

	„Tvoj pes možno nevyrástol, zato ty sa mi zdáš nejaký svalnatejší. Berieš steroidy?“ spýtal sa Karol podozrievavo.

	Marek sa zasmial. „Dúfam, že to bol pokus o vtip. Nie, neberiem steroidy. V posledných mesiacoch práveže nemám dosť času na cvičenie a už som aj čosi pribral.“

	„Teraz si zo mňa robíš srandu ty. Ja od návratu z protialkoholického nerobím nič iné, len priberám. Doriti, čo by som dal za to, keby som vyzeral ako ty. Takto si už ženu nenájdem. Nečudujem sa, že ani bývalá ma už nechce späť.“

	„Daj mi minútku, prezlečiem sa.“ Wolf sa stratil v spálni, a keďže bol teplý deň, obliekol si krátke nohavice a tričko. „Môžeme ísť. Cestou sa porozprávame o tom, ako ti nastavíme jedálniček. A začneš so mnou behať.“

	„V žiadnom prípade,“ protestoval Lupták a ukázal mu šuštiakovú vetrovku ukrytú v taške. „A zober si radšej so sebou bundu.“

	„Prosím?“ nechápal Wolf. „Vonku je dobrých tridsať. Načo mi je v tejto horúčave bunda?“

	„U Froda ju budeš potrebovať, ver mi.“

	Marek poslúchol a do dvoch minút nastupovali do jeho auta. Luptákove slová sa potvrdili, keď vkročili do Frodovho bytu, Wolf mal okamžite potrebu obliecť si bundu a oľutoval, že má na sebe iba krátke nohavice. Už vo dverách pocítil chlad, ktorý mala na svedomí klíma nastavená na najnižšiu možnú teplotu.

	Domáci pán mal ešte aj omotaný šál okolo krku. Marek si znova potvrdil, že sa skutočne podobá na Froda, a videl v ňom aj čosi z herca, ktorý si zahral Harryho Pottera.

	„Toto mu vyhovuje?“ čudoval sa Marek šepky, keď nasledoval Luptáka do útrob vychladeného bytu.

	Karol sa k nemu otočil. „Hlavne jeho počítačom.“

	„Počujem vás,“ upozornil oboch Frodo, ktorý ich čakal vo svojej hlavnej serverovni, pôvodnej obývačke. „Myslel som, že si kolegu poučil, kým si ho ku mne zobral.“

	„Preto mám na sebe bundu,“ zareagoval Wolf. Mal pocit, že sa ocitli v nejakom panoptiku. Všade naokolo boli počítačové servery, hlučné chladiče dávali na známosť, že idú na plný výkon. Frodo bol ešte nižší ako Karol, a to bolo čo povedať. Aj napriek tomu stál hrdo, pyšný na svoje malé kráľovstvo, kam nedovolil nahliadnuť len tak hocikomu.

	„Čo na ne poviete?“ spýtal sa odrazu.

	Lupták s Wolfom na seba zmätene pozerali.

	„Karol, nehovor mi, že si si to nevšimol,“ rozčúlil sa Frodo.

	„Jasné, že som si všimol... čo som si mal všimnúť?“ priznal Lupták napokon.

	„Nakúpil som nové servery! Nová generácia A+. Nepočuješ ten rozdiel?“

	„No, riadne ti to tu hučí.“

	„Hučí? Pradú ako mačiatka! Ty tomu nerozumieš,“ mávol Frodo rukou. „Poďme na tie prízemnosti, ktorými ste ma prišli zaťažovať.“

	Wolf pobavene sledoval rozhodeného hostiteľa, ktorý ich odviedol z hlavnej serverovne do menšej pracovne. Tam boli už len štyri počítače, pri každej stene jeden, obklopené policami s knihami, komiksmi a plastovými figúrkami superhrdinov.

	Frodo prebral z úsporného režimu počítač s najväčšou obrazovkou. „Už som vám to tu nachystal, aby sme sa nezdržovali. No nemyslite si, že sa po týchto stránkach pohybujem bežne.“

	„Ako to funguje?“ zaujímal sa Wolf. „Čítal som, že na to treba bezpečné pripojenie. Nie je vari každé pripojenie bezpečné?“

	Frodo vyprskol od smiechu. „Nie každé? Väčšina bežných pripojení je nebezpečných.“

	„Čo to znamená? Že môžem chytiť nejaký vírus? Aj keď mám nainštalovaný antivírusový program?“ zľakol sa Lupták.

	Vtedy už Frodo gúľal očami. „To znamená, že sa dá zvonka ľahko nabúrať. Že si viem prečítať vaše emaily a skontrolovať, aké porno pozeráte. A ľudia za dark webom nechcú, aby sa k nim niekto dostal. Hlavne nie takí, ako ste vy dvaja, keďže tam často ide o nelegálne veci. Takže ak nemáte bezpečné pripojenie, nedostanete sa tam.“

	Otázky pribúdali, s každou ďalšou bol Frodo čoraz nervóznejší. Napokon ich zastavil. „Dosť, stačilo, aj tak to nepochopíte. Dohodnime sa, že keď budete niečo z dark webu potrebovať, obrátite sa na mňa. Sami by ste to aj tak nezvládli.“

	Wolf s Luptákom s napätím sledovali, ako Frodo postupne otvoril niekoľko rôznych programových okien, pričom v každom niečo odsúhlasil. „Teraz sme pripojení bezpečne. Už stačí len otvoriť internetový prehliadač a zadať tú správnu stránku.“

	„Akú stránku?“ nechápal Wolf.

	„No predsa tú, kde sa nachádza, čo hľadáte. Viete, čo hľadáte, nie?“

	„Chceme sa dostať k obchodu s ľudskými orgánmi, ale neviem, na akej stránke to je. Nemá ten dark web nejaký vyhľadávač? Niečo ako google?“ skúšal Wolf rozpačito.

	Frodo sa nahlas rozosmial. „Iba vás naťahujem. Bože, pripomínaš mi chalana, čo mi na základke kradol desiatu. Tiež bol vysoký až po strop. Super, že si môžem vystreliť z niekoho, kto mi ho pripomína.“

	Wolf sa uškrnul. „Keď ti to pomôže...“

	Lupták sa rozhodol zasiahnuť. „Žartovali sme už dosť, poďme pracovať. Vieš nás teda dostať, kam potrebujeme, či nie?“

	Frodo bol zaskočený ráznym tónom. „Jasné, hneď to bude. Nemyslel som to tak. Dal som sa uniesť.“

	„To je v poriadku,“ ubezpečil ho Marek.

	Frodo im o chvíľu slávnostne ukázal stránku, ktorá pripomínala bežný web s inzerátmi, no boli na nej biele texty na čiernom a fialovom pozadí. „Sme tam. Na darknet markete. Nájdete tu všetko, na čo si pomyslíte. Teda ak máte veľmi hriešne myšlienky. Drogy od LSD po kokaín, brutálne verzie pornografie, nelegálne zbrane alebo dokonca bombu. Ak si nechcete špiniť ruky a máte zopár eur navyše, objednáte si tu aj vraždu.“

	„Ponúka tam niekto ľudské orgány?“ spýtal sa Wolf.

	Frodo chvíľu listoval medzi inzerátmi. „Nič také tu nevidím. Žiadne ponuky, len dopyt... jeden chlapík napríklad zháňa obličku.“

	„Takže by sme si tam mohli zverejniť inzerát?“ potešil sa Wolf.

	Luptákovi sa to nepozdávalo. „A čo tam chceš hľadať? Tiež obličku?“

	„Možno niečo originálnejšie, napríklad pľúca,“ navrhol Wolf.

	Frodo sa tváril neisto. „Niežeby som sa v tom vyznal, ale pľúca znejú draho a náročne na zabezpečenie. Ktovie, kedy by sa vám na ten inzerát ozvali.“

	Wolf to so svojou kreativitou napokon vzdal. „Tak teda obličku?“

	 

	Petra Siváková neodchádzala z práce s najlepšou náladou. Našťastie sa na vrátnici zrazila s hovorkyňou Denisou.

	„Ako sa máš?“ spýtala sa vysoká červenovláska, ktorá sa stala v posledných mesiacoch jej dobrou kamarátkou. „Si v pohode? Zdáš sa mi nejaká bledá.“

	„Som v poriadku,“ zaklamala kriminalistická psychologička.

	Denisa nadvihla jedno dokonale upravené obočie. „Neverím. Ale vidím to na pohárik vína a babský pokec, čo povieš?“

	Petra by ešte pred polrokom odmietla. Vo víre pochybností mala tendenciu ešte viac sa uzatvárať a večer by strávila radšej osamote. Teraz priateľkinu ponuku prijala.

	Denisa sa jej spokojne zavesila na rameno. „Vezmem ťa na nové miesto, robí tam strašne chutný čašník, bude sa ti páčiť.“

	Presunuli sa od policajného riaditeľstva cez Kamenné námestie na Panskú, kde Denisa náhle spomalila a stiahla kolegyňu doprava. „Ideme sem.“

	„To je ten pekný čašník?“ čudovala sa Petra, keď sa na nich usmial územčistý chlapík v prepotenej bielej košeli.

	„Ten pracuje až na Hviezdku, ale v týchto štekloch sa mi tam nechce trepať. Dnes nám ide o víno a nie o chlapov.“ Sadli si a kým dostali nápojový lístok, Denisa mala vybraté. „Doneste nám rulandské šedé, dobre vychladené, dva poháre... a karafu vody.“

	„Hneď to bude, dámy,“ sľúbil čašník.

	„Fľašu?“ protestovala Petra.

	Denisa otrávene mávla rukou. „Aspoň predo mnou sa netvár ako svätica. Čo ty a Karol? Ako napredujete?“

	„Nerozprávali sme sa, odkedy sa vrátil.“

	„Takže sa ti vyhýba?“

	Siváková vykrivila kútiky úst. „Neviem. Povedala som mu o našom bozku a tváril sa zhnusene. Ako keby som bola tá najškaredšia žena na zemi. Podľa teba som škaredá?“

	Denisa zaváhala.

	„Takže som.“

	„Nie, nie, nie,“ snažila sa napraviť svoju chybu Denisa. „Skôr nie si sexy.“

	„A to nie je to isté?“ čudovala sa Petra.

	„Moja milá, v tom je obrovský rozdiel. Sexy je niečo, čo ty asi nadobudneš, až keď prídeš o panenstvo... snáď.“

	„Prosím?“ vypleštila na ňu Siváková oči a okamžite sa zapýrila.

	„O tomto hovorím,“ ukázala na ňu Denisa. „Svätica.“

	„Takže kým o to neprídem, nebudem sexy, a kým nebudem sexy, žiaden chlap o mňa nezakopne. To je začarovaný kruh.“

	„Sú triky, čo sa dajú aj naučiť. Videla si Pravú blondínu?“

	Petra krútila hlavou. „To nie je film pre mňa.“

	„Práve naopak,“ presviedčala ju Denisa. „Od Elle by si sa mala naučiť obliekať. Ale hlavne techniku predklon a vztyk.“

	„Predklon a vztyk. To je čo?“

	„Ďalší babský večer je u mňa, pozeráme Pravú blondínu,“ rozhodla policajná hovorkyňa rázne.

	Siváková neprotestovala, hoci jej bolo jasné, že film s názvom Pravá blondína nebol natočený pre ňu. „No dobre, ale to nie je to, čo ma momentálne naozaj trápi.“

	Denisa si odpila poriadny dúšok vína. „Tak aký máš problém?“

	Petra teatrálne rozhodila rukami a takmer pritom zo stola zhodila karafu s vodou. „Cítim sa... zbytočná.“ Vzápätí sa zdĺhavo rozhovorila o tom, ako Wolf ani Lupták nevyužívajú jej plný potenciál pri vyšetrovaní.

	„Moja, ale to je tvoja chyba,“ schladila ju Denisa. „Ak sa chceš ukázať, musíš sama prísť na to, ako to spraviť.“

	Siváková zaváhala. „Vlastne... mám jeden nápad, ale nemám naň dosť odvahy.“

	„Sem s tým!“ potešila sa Denisa.

	Petra jej ukázala inzerát, ktorý našla na internete. Denisa najprv nechápala, no keď jej to vysvetlila, hovorkyňa od nadšenia zajasala a okamžite ju v tom podporila. Obe boli odrazu nadšením bez seba, hoci bolo do značnej miery podporené dobrým vínom.


9. júna 2017

	 

	Na druhý deň Karol Lupták naradostene vbehol do Wolfovej kancelárie. „Volá Frodo, ozvali sa nám na inzerát, ozvali sa!“

	„Skvelá správa,“ potešil sa Marek. „Môžeš ho dať na hlasný odposluch?“

	„Páni, veľmi by som sa netešil, vypýtali si odo mňa chorobopis. Predpokladám, že im nemáte čo poskytnúť,“ domnieval sa Frodo.

	Wolf sa zamyslel. „Možno nie hneď, ale skúsim na tom zapracovať.“

	„V poriadku. Ale vyriešte to čo najskôr. Ak budú mať pocit, že na tom dačo nesedí, môžu cuknúť,“ varoval ich Frodo.

	„A nemôžeš ich len vystopovať?“ navrhol Lupták.

	„Teoreticky sa o to môžem pokúsiť. Nechcem machrovať, viem obísť aj bezpečné pripojenie na dark web, ale ak sú múdri a vedia, čo robia, tak sú proti takým útokom chránení. Vyblokujú ma a potom už bude táto cesta zahataná.“

	„Ešte dnes vybavím ten chorobopis,“ podujal sa Wolf. „Aj tak skvelá práca, Frodo.“

	Hacker sa podráždene ohradil: „Ako si mi to povedal?“

	„Super, sme v kontakte, ozvem sa, keď budeme mať ten chorobopis, zatiaľ vďaka.“ Lupták hovor radšej čo najskôr ukončil, potom zazrel na Wolfa. „Vravel som, že ho nemáš oslovovať menom. Z tvojich úst znie ako nadávka.“

	Skôr než sa Wolf ohradil, vyrušil ich Vanek. „Zháňa vás Otčenáš.“

	„Máme ísť k nemu?“ predpokladal Wolf.

	„Nie,“ pokrútil kriminalista hlavou. „Zvolal poradu vo veľkej zasadačke.“

	„Vo veľkej? To musí byť vážne,“ zľakol sa Karol.

	„Choď napred a povedz, že hneď dobehnem, len vybavím jeden telefonát,“ oznámil mu Marek.

	Vzápätí schytil mobil a začal listovať v kontaktoch.

	„Pani doktorka Hronská? Pri telefóne kapitán Marek Wolf, nedávno som bol u vás vyzvedať, ako funguje transplantačný systém na Slovensku,“ pripomenul sa, keď doktorka zdvihla telefón.

	„Vy máte tú drzosť ozvať sa mi?“ karhala ho.

	„Asi ste počuli o vražde pána Hlivniaka,“ dovtípil sa Wolf.

	„Nehovorte mi, že v tom máte prsty.“

	Marek nahlas vydýchol. „Momentálne vyšetrujem jeho vraždu a áno, pravdepodobne ho zavraždili, lebo som ho navštívil. Presnejšie preto, lebo mohol svojou výpoveďou ohroziť obchod s orgánmi.“

	Hronská zalapala po dychu. „Takže je to pravda? Hlivniak si kúpil srdce?“

	„Je to tak,“ potvrdil Wolf. „Som presvedčený, že mi môžete pomôcť zastaviť tento nelegálny obchod.“

	„Ako?“

	„Potrebujem lekársku anamnézu nejakého čakateľa na obličku.“

	„V žiadnom prípade,“ zamietla Hronská okamžite jeho prosbu.

	„Pani doktorka, ide o ľudské životy,“ nevzdával sa Marek. „Môžete zastaviť biznis, ktorý ubližuje tomu vášmu.“

	„Transplantácia orgánov nie je biznis,“ ohradila sa doktorka.

	„Pre nich áno.“ Wolf krátko hľadal správne slová. „Ak by ste mohli, zastavili by ste ich, však?“

	„Samozrejme, ale nemení to nič na fakte, že vám nemôžem poskytnúť súkromné informácie o pacientoch. Určite nie po tom, čo sa stalo pánovi Hlivniakovi. Nedovolím, aby sa dostal do nebezpečenstva ďalší človek.“

	Wolf zaváhal. Pocítil náznak malej príležitosti. „A čo keby bol ten pacient už mŕtvy?“

	Z druhej strany linky sa ozvalo dlhé povzdychnutie.

	„Tak čo? Dohodneme sa?“

	 

	Wolf sa ponáhľal na poradu do hlavnej zasadačky so širokým úsmevom na tvári, ktorý mu však zamrzol hneď za dverami.

	„Kde si bol?“ pustil sa doňho Otčenáš stojaci za čelným miestom oválneho stola.

	„Potreboval som si vybaviť jeden telefonát.“

	„To mi povedal aj Lupták. Ale hádam to môže počkať, keď vás zvolávam všetkých na poradu.“

	„Týka sa to vyšetrovania,“ pokúsil sa obhájiť Marek.

	„Radšej si sadni.“

	Wolf, hoci bolo v jeho náture protestovať, hlavne keď ho na jazyku svrbeli dobré správy, poslúchol a sadol si vedľa Karola. Oproti nemu sedela Petra Siváková, hypnotizovala ho spýtavým pohľadom, akoby sa mu stále snažila naznačiť, že sa necíti vo vyšetrovaní dostatočne využitá. Marek sa radšej sústredil na rozbiehajúcu sa poradu.

	Otčenáš ukázal na muža po svojej pravici. „Kapitána Slavomíra Dokúpila niektorí z vás už poznajú.“

	Plavovlasý dlháň okamžite vyskočil na nohy. „Ak to náhodou niekto nevie, som vyšetrovateľ z národnej agentúry,“ predstavil sa.

	Wolf si ho pamätal veľmi dobre. Zúčastnil sa jeho výpovede, ktorá prebehla v noci po matkinej smrti. Vtedy hrozilo, že sa im národná agentúra bude montovať do roboty, no keďže Wolf nebol podozrivý, napokon sa stiahla.

	„S kapitánom Dokúpilom sme v úzkom kontakte, odkedy vyšetrujeme vraždu Kataríny Husárovej. Hoci nám doposiaľ nechávala národná agentúra voľnú ruku, naďalej som ju informoval o našich krokoch. A momentálne sme po vzájomnom konsenze usúdili, že bude najrozumnejšie, keď tento prípad preberie,“ oznamoval svojmu tímu Otčenáš.

	„Len aby som pána majora poopravil,“ prihlásil sa Dokúpil. „Prípad neprechádza pod národnú agentúru ako celok. Zhodli sme sa, že pre urýchlenie procesov bude moje pôsobisko od dnešného dňa tu u vás a budem nad prípadom robiť akýsi... odborný dozor.“

	„Tým pádom sa nič nemení?“ potešil sa Marek.

	„Iba maličkosť,“ odvetil vyšetrovateľ z národnej agentúry škodoradostne.

	Otčenáš si hrýzol spodnú peru. Bol nervózny. Najradšej by bol, keby tento rozhovor prebiehal v jeho kancelárii medzi štyrmi očami. Chcel Marekovi oznámiť zlú správu sám, preto Dokúpilovi rýchlo skočil do reči. „Sťahujem kapitána Wolfa z prípadu.“

	Wolf ustrnul. „A to už prečo?“

	„To je seriózna otázka?“ spýtal sa Dokúpil posmešne, medzi kolegami sa rozniesla vrava.

	Otčenáš si nahlas odkašľal. „S Wolfom to preberiem osobne, aby sme ostatných nezdržovali. Teraz potrebujem, aby nás niekto informoval o aktuálnej situácii ohľadom vrážd Igora Hlivniaka a Miroslavy Michálkovej.“

	Zostalo ticho.

	„Vanek?“ vyzval Otčenáš podráždene kriminalistu.

	Vanek pozrel na Wolfa, kým váhavo vstal, akoby si od neho pýtal zvolenie. „Páchatelia nezanechali na mieste činu žiadne stopy. Zozbierali sme elektroniku, ktorá patrila obetiam, a poslali ju na analýzu. Ale vyzerá to tak, že Hlivniaka nikto neodpočúval, ako sme sa domnievali.“

	„Prečo by ho odpočúvali?“ chcel vedieť Dokúpil.

	„Mysleli sme si...“ Vanek zasa pozrel na Wolfa, ten odvrátil zrak. „Mysleli sme si, že ich museli odpočúvať, keďže vraždou prekazili dohodnutú akciu na ich... ochranu. Ale v tomto smere by vám vedel povedať viac kolega Wolf.“

	Otčenáš však nechcel dávať Marekovi slovo. „To nám bude stačiť. Čo pitvy? Kedy bude správa?“

	Vanek pokrčil plecami. „Dnes má oboch manželov na stole súdny lekár.“

	„Takže zajtra,“ domyslel si riaditeľ.

	„No ani tam nečakáme nič relevantné. S vysokou pravdepodobnosťou išlo o vraždy na objednávku. Z výpisu hovorov sa nám však podarilo zistiť, že Hlivniak absolvoval posledný telefonát večer pred vraždou. Volal synovi.“

	„To je nám načo dobré?“ spýtal sa Dokúpil arogantne.

	Vanek zasa pozrel na Wolfa. „Neviem, ja len informujem.“

	„Dobre, to je nateraz všetko,“ ukončil Otčenáš náhle poradu. „Kapitán, moji ľudia sú vám k dispozícii, celé oddelenie, vrátane mňa. Marek, môžeš na slovíčko?“

	 

	„Celý čas si informoval národnú agentúru? Kedy si mi to chcel oznámiť?“ rozčúlil sa Wolf, keď s riaditeľom opustili zasadačku.

	„Môžeš s tým chvíľu počkať?“ požiadal ho Otčenáš.

	Presunuli sa do šéfovej kancelárie, kde Marek zopakoval svoju výčitku.

	„Nechápeš to, mám zviazané ruky,“ obhajoval sa Richard. „Minister je nasratý. Neviem, čo všetko je vo veci, ale prakticky si myslí, že za Hlivniakovu vraždu si zodpovedný ty osobne.“

	„Čože?“ Wolf sa zľakol, potom si spomenul na Vanekov brífing z porady. „Počkať... ak máme potvrdené, že Hlivniaka neodpočúvali, tá informácia musela uniknúť od nás, nemyslíš?“

	„Chceš povedať, že máme na oddelení moľu?“ domyslel si Otčenáš, no hneď to aj zavrhol. „Nezmysel. Vedeli sme o tom my dvaja. A policajti, ktorých som osobne poveril, aby Hlivniakovcov vyzdvihli, lebo obom dôverujem. Určite to neuniklo od nás.“

	Marek sa odmlčal.

	„Bude lepšie, ak dáš od prípadu ruky preč. Môžeš si ľahko zlomiť krk, ver mi.“

	„Lenže s Luptákom momentálne sledujeme jednu stopu...“

	„Nechaj to naňho,“ kázal Otčenáš Wolfovi rázne. „Vie, čo má robiť, nie? Dnes sa radšej zdekuj. Nech nelezieš tomu vyšetrovateľovi z národnej na oči.“

	Marek by za iných okolností voľný deň ocenil, no toto nebol ten prípad. Pochopil, že nemá na výber, a tak riaditeľa napokon poslúchol. Pred odchodom z riaditeľstva sa ešte zastavil u Karola a oznámil mu, že vybavil chorobopis zosnulej pacientky a prepošle mu ho, len čo skončí v jeho emailovej schránke.

	 

	Wolfovi napriek odchodu z práce nedalo vyšetrovanie pokoj. Povyťahoval zošity a papiere, robil si poznámky, kreslil pavučiny vzťahov, písal k nim mená. Tentoraz sa mohol sústrediť na to, čo ho na celom prípade zaujímalo najviac a čo predtým nemohol priznať nahlas. Ako do všetkého zapadá matkina smrť?

	Fenrir ho ustarostene pozoroval; Marek sa pokúsil zaujať huskyho pozornosť jednou z jeho hračiek, no keď sa vrátil k poznámkam, Fenrir nechal hračku tak a sadol si naspäť k nemu.

	„Ešte aj ty ma budeš odsudzovať?“

	Vtom mu zazvonil telefón. Pohľad na displej ho prekvapil. Prečo mu volala riaditeľova dcéra?

	„Ahoj.“

	„Dobrý, pri telefóne Michaela Hrobáková,“ predstavila sa.

	„Viem, mám uložené tvoje číslo.“

	„My sme si potykali?“ zháčila sa.

	Wolf pokrútil hlavou, snažiac sa vymaniť z tranzu. Pripadal si dezorientovaný. Odkedy odišiel z práce, nepil ani nejedol. Sústredil sa len na prípad, mal potrebu dokázať ostatným, a predovšetkým Otčenášovi, že robia chybu, keď ho vynechali z vyšetrovania. „Neviem, ale hádam je na to aj najvyšší čas, nie?“

	„Tak... v poriadku, kamaráti mi hovoria Ela.“

	„Moje meno už asi poznáš celkom dobre.“

	„To je pravda,“ uznala mladá právnička. „Zháňaš ešte ten magneťák?“

	„Richard vám o tom povedal?“

	„Hej, mal pocit, že ti na tom záleží, a ja mám zas pocit, že sme si práve potykali.“

	„Prepáč, dnes som nejako mimo. Ťažký deň.“

	„To je v poriadku. Ja teda jeden mám, ak si potrebuješ niečo prehrať,“ ponúkla mu Michaela.

	Marek sa potešil. „To by mi veľmi pomohlo! Môžem sa zastaviť aj hneď?“

	„Teraz?“ Právnička sa na okamih odmlčala. „Malá je akurát vo vani. Potom ju ukladám do postele. Keby si prišiel po ôsmej...“

	Wolf sa zamyslel. Koľko je vlastne hodín?

	„Jasné, prídem potom. Na akú adresu?“

	„Pošlem ti ju do správy. Ale nezvoň dole na zvonček, malá už bude spať, radšej sa ozvi na mobil.“

	„Sme dohodnutí,“ prikývol mimovoľne Marek.

	Keď zložil, skontroloval čas. Zdalo sa mu neuveriteľné, že už bolo neskoré popoludnie. Pozrel sa na Fenrira. „Ty sa čo neozývaš? Neboli sme sa ani venčiť.“

	Pri návrate zvonku sa zastavil po obedo-večeru a fľašu vína, aby nešiel na neskorú návštevu s prázdnymi rukami. Bolo päť minút pred ôsmou, keď stál pred panelákom, kde bývala Michaela Hrobáková. Čakal však na to, až odbije dohodnutý čas. Podľa pokynov napísal Michaele správu: Uz cakam pri vchode.

	Spolu so zvonením, ktoré ho pustilo dovnútra, mu prišla aj odpoveď v podobe esemesky: Tretie poschodie.

	S Michaelou sa väčšinou stretával za oficiálnych okolností a pri práci i mimo nej bola vždy dokonale upravená. Tentoraz mala na sebe tepláky a rozťahané tričko, vlasy zopnuté v cope a tvár už bez stopy mejkapu.

	„Viem, vyzerám hrozne,“ domyslela si, prečo na ňu Wolf pozerá tak zaskočene. „Takto vyzerá pracujúca matka, keď má za sebou náročný deň.“

	„Nie, práveže ti to pristane.“

	Zasmiala sa. „Nemusíš mi klamať len preto, že ti robím službu. Poď dnu, idem po ten magneťák.“

	Wolf čakal v predsieni, ani si nevyzul topánky.

	Michaela sa vrátila s prehrávačom na magnetofónové pásky a prekvapene sa opýtala: „Ponáhľaš sa?“

	„Nie, ale nevedel som...“

	„Vravela som, že máš ísť dnu.“

	Wolf bol nervózny a nechápal prečo. Napokon sa vyzul a vzal si ponúknuté papuče, z ktorých mu trčala celá päta. Medzitým podal Michaele víno a poďakoval sa jej.

	„Nemusel si,“ povedala Michaela skromne. „Vieš, že ti ho nedávam? Iba požičiavam.“

	„Jasné. Kedy ho potrebuješ nazad?“

	Zaváhala. „Vlastne... Ema na ňom pred spaním počúva rozprávky z môjho detstva. Neviem, prečo si ich tak obľúbila, iné ani nechce. Načo to vlastne potrebuješ? Otec hovoril, že nejde o prácu.“

	„Je to... niečo podobné,“ odvetil Wolf váhavo.

	„Nemusíš mi nič vysvetľovať,“ zastavila ho. „Dám si pohár vína, pridáš sa?“

	„Nemal by som...“

	„Veď si hovoril, že sa neponáhľaš.“

	„To je pravda,“ potvrdil jej Wolf.

	„Tak potom? Nenechaj ma piť samu. Fakt som mala ťažký deň. Niežeby ma to zastavilo, keď odídeš, ale aspoň sa nebudem cítiť blbo. Moja mama otcovi vždy hovorila, že osamote pije len alkoholik.“

	Marek sa zasmial. „Tak to som zrelý na liečenie.“

	Michaela sa usmiala a išla po poháre. Wolf sa zatiaľ usadil v obývačke. V lone držal prehrávač a s námahou potláčal nutkanie okamžite si pustiť kazetu.

	„Postačí, ak ti ho vrátim zajtra poobede?“ overil si, keď sa Michaela vrátila s dvoma pohármi vína.

	„Ak ti to nevadí. Môžeš mi ho poslať aj po otcovi.“

	„Zajtra asi nejdem do práce, zastavím sa u teba. Nerobí mi to problém.“

	„Nejdeš? Prečo?“ chcela vedieť Michaela.

	„To je nadlho,“ zahovoril Marek.

	„Takže si mal tiež ťažký deň?“ dovtípila sa.

	„Tak nejako.“

	„Potom pripíjam na lepšie dni!“ navrhla.

	„Snáď nie sú tak ďaleko, ako sa momentálne zdá.“ Marek si s ňou štrngol, no keď sa napil, zháčil sa. „Ja som tu vlastne autom.“

	„Čo teraz?“

	„Pôjdem taxíkom a zajtra sa vrátim po auto, keď prinesiem ten magneťák.“

	Michaela sa zasmiala. „Ty vážne nemáš dobrý deň.“

	„Čo sa dialo u teba?“ zaujímal sa Wolf.

	„Jeden náročný klient a do toho šéf, ktorý musí mať vždy pravdu. Nebudem ťa tým zaťažovať, hlavne keď máš sám dosť svojich starostí.“

	„Práve naopak,“ pobádal ju Marek na vlastné prekvapenie. „Dobre mi padne odpútať pozornosť od vlastných problémov.“

	Nemusel ju dvakrát presviedčať. Michaela sa potrebovala vyrozprávať a on jej doslova prišiel do rany. Upieral na ňu pohľad a prikyvoval. Robilo jej radosť, že ju konečne niekto počúva. Zložila si nohy na gauči pod seba a spokojne si odpila z vína. Ani nevedela ako a dostala sa k historkám o tvrdohlavom šéfovi, ktorý sa navyše rád pretvaroval a niekedy to vypálilo proti nemu. Marek spomenul svojho šéfa a až potom si uvedomil, že ho ohovára pred jeho dcérou.

	Michaela pochopila, prečo sa odmlčal, a rozosmiala sa. „Ja som už o otcovi hovorila aj horšie.“

	Marek sa stále hanbil, no aspoň sa mierne usmial. Spomenul si na komplikovanú históriu Otčenáša a jeho dcéry, s ktorou sa roky nevidel a kvôli ktorej pricestoval do Bratislavy z Košíc. „Som rád, že si mu dala druhú šancu. Je to dobrý chlap.“

	Michaela zvážnela. „Ja viem. Je tvrdohlavý a má zásady, ktorých sa drží, aj keď idú proti zdravému rozumu, ale pod tým všetkým je dobrý človek. Vlastne... veľmi mi ho pripomínaš. Možno aj preto si ťa tak obľúbil, lebo sa v tebe vidí.“

	„Naozaj?“ prekvapil sa Wolf.

	„To nebol kompliment. Počul si vôbec tú časť o tvrdohlavom a zanovitom starom chlapovi? Starý ešte nie si, aj keď...“

	Keď sa Marek zasmial, mimovoľne ho chytila za zápästie a smiala sa spolu s ním. Ruku stiahla, až keď sa im stretli pohľady.

	„P-prepáč,“ zahabkala.

	„Za čo sa ospravedlňuješ?“

	Sama nevedela. Aby nemusela odpovedať, chcela sa napiť vína, no pohár už mala prázdny, a ani vo fľaši nič nezostalo. „Mám načaté víno v chladničke, idem poň.“

	Marek ju však nenechal odísť. Vstal sa z gauča, aby ju pobozkal.

	Michaela mu bozk nečakane opätovala. Položila mu ruku na hruď a pocítila, ako mu bije srdce. Wolf naposledy takto prudko reagoval na obyčajný bozk na strednej škole. No keď mu vyzliekala tričko, zastavil ju.

	„Idem po to víno,“ vyhlásila a nechala ho osamote.

	Nešla však do kuchyne, zavrela sa v kúpeľni. On zatiaľ rozmýšľal, prečo sa správa ako somár. Uvedomil si, že k nej začal niečo cítiť už vo chvíli, keď mu pomáhala s Patrikom. Prečo to potom teraz kazí?

	 

	„To víno mi nejako udrelo do hlavy, asi by som si mala ľahnúť,“ oznámila Wolfovi Michaela, keď sa konečne vrátila.

	Marek zaváhal. Za iných okolností by to vzal ako jasný signál, že má odísť. Možno by dokonca odišiel bez rozlúčky, zatiaľ čo bola Michaela v kúpeľni. Toto však neboli bežné okolnosti.

	„Nechcel som ťa uraziť. Ani teraz, ani vtedy na pohrebe. Nemám veľa priateľov a nie som zvyknutý na dobré skutky. Stále nechápem, ako si sa ocitla v mojom živote a prečo si pre mňa bola ochotná spraviť tak veľa. Ale nechcem to pokaziť. Nechcem o teba prísť.“

	Michaela sa horko zasmiala. Hoci to nedávala najavo, jeho odmietnutie sa jej dotklo. „Nechajme to tak, dobre?“

	Marek z jej pohľadu vyčítal, že stále nie je v poriadku. „Prepáč, spravil som chybu.“

	„Nič sa nestalo, zabudni na to, prosím.“

	Wolf prikývol. „Ak chceš, pôjdem. Ale ak nie, rád ešte zostanem. Dávno som nemal takú príjemnú spoločnosť.“

	„Až na ten bozk.“

	„Aj s tým bozkom,“ opravil ju. „Tak čo, mám ísť?“

	Michaela si vzdychla, potom ukázala na gauč a sama si sadla. „Ale piť už nebudeme.“

	Netrvalo dlho a prekonali nepríjemnú chvíľu, ktorá takmer ukončila ich spoločný večer. Wolf sa jej spýtal na klientov, ktorých momentálne obhajuje, ona sa vypytovala na Patrika.

	„Vieš o ňom niečo nové?“

	Marek bezradne mykol plecami. „Podľa oficiálnej verzie je na úteku.“

	„Takže veríš, že je nevinný?“ domnievala sa Michaela.

	„Skôr si to želám. Bojím sa pravdy a zároveň mi na tej verzii veľa vecí nesedí. Je to tínedžer, ako by sa dokázal skrývať pred políciou bez cudzej pomoci?“

	„Podľa teba ho niekto uniesol?“

	Marek tentoraz odpovedal vyhýbavo. „Stále ho hľadám. Neviem, čo sa mu stalo, ale dúfam, že je ešte nažive.“

	Ani sa nenazdali a polnoc ohlásila nový deň.

	Wolf sa pratal preč, no Michaela ho nechcela pustiť domov. „Rozložím ti gauč.“

	Marek neprotestoval a sám sa pustil do rozťahovania trojmiestnej sedačky. Keď sa Michaela vrátila s perinou, už bol len v trenírkach. Spočinula na ňom pohľadom, no prešla to bez reakcie a zaželala mu dobrú noc.

	Marek už zaspával, keď si spomenul na kazetu, ktorú priniesol so sebou. Zapojil prehrávač do elektriny, aby si ju mohol pustiť.

	„Marečku, mamičku mrzí, že ti nemôže dať pusu na dobrú noc, ale vieš, že musela ísť pracovať. Tak buď dobrý chlapec a ľažkaj si. Ja ti za odmenu zaspievam,“ ozvalo sa z pásky a po vrúcnych slovách nasledoval sľúbený spev.

	Marek sa započúval do známej piesne, keď sa náhle otvorili dvere na obývačke. Okamžite magnetofón vypol.

	„Prepáč, nechcela som ťa rušiť, len som videla, že ešte svietiš, a zdalo sa mi, že niečo počujem,“ ospravedlňovala sa Michaela, ktorá už mala na sebe pyžamo. „Už ťa nechám. Ešte raz dobrú noc.“

	„Nemusíš ešte ísť,“ zastavil ju Marek a znova pustil skladbu.

	Michaela si prisadla k nemu. „Kto je to?“

	„Mama.“

	„Má krásny hlas.“

	Marek prikývol. „Chcela byť speváčka. Po večeroch vystupovala v jednom klube. Takto sa snažila byť so mnou, keď som zaspával.“

	„Pekný nápad,“ usmiala sa Michaela.

	„Hej, hej.“

	Skladba dohrala a v tichu bolo počuť len šušťanie pásky.

	„Si v poriadku?“ spýtala sa Michaela.

	„Neviem. Toto je jedna z mála dobrých spomienok. Ale hneď si pritom vybavím, ako sa nahnevala, keď som jej vyčítal, že nikdy nie je doma. Vynadala mi, že som nevďačný syn. Myslel som, že keď ju budem počuť spievať, rozplačem sa. Prečo neplačem? Prečo sa upínam iba na to zlé?“

	„Každý prežíva stratu inak.“

	„Možno v tom je ten problém. Prišiel som o ňu už dávno.“

	Skôr než sa s ním Michaela rozlúčila, objala ho a dala mu letmý bozk. Marek si ešte raz pustil maminu pieseň a zaspal pri nej. Snívalo sa mu o detstve a o rokoch, keď ešte bola pri ňom babka a ukladala ho do postele namiesto mamy.


2. augusta 1982

	 

	V to leto som letel cez oceán. V živote som si nepomyslel, že niekedy navštívim Európu. Bol som polosirota z chudobnej rodiny. Nikdy sme neboli ani na dovolenke. Až v dospelosti som si splnil sen a vybral sa na výlet autom k Niagarským vodopádom. Cestou naspäť som sa zastavil v New Yorku. To bolo všetko. Až kým som nezačal robiť pre mafiánsku rodinu Rizzovcov. Vďaka Anthonymu Rizzovi som prvýkrát nastúpil do lietadla a ocitol sa v Kolumbii. Ale o Európe som ani nesníval.

	Bolo pre mňa obrovskou poctou, keď si vybral mňa a Turiniho, aby sme ho reprezentovali v Československu a dohodli v jeho mene spoluprácu, ktorá mala nahradiť náš biznis s drogami. Benji, môj rival a Rizzov synovec, ktorý zostal doma v Montreale, to znášal veľmi ťažko. A ja som sa z tej cesty tešil o to viac.

	Európu som si predstavoval ako miesto dýchajúce dejinami – kolísku kultúry, umenia, plnú úžasných historických budov, majestátnej architektúry. Náš cieľ bol však iný. Pristáli sme vo Viedni, kde nás čakalo auto s dvoma chlapíkmi. Za volantom sedel tichý a nenápadný zelenáč. Nevedel poriadne po anglicky, takže sa nám sotva predstavil, a ani jeho meno som nezachytil, hovoril príliš potichu. Zato bradáčovi vedľa neho sa celú cestu nezavreli ústa. Rýchlo som mu dal prezývku Benji 2, lebo mi rovnako liezol na nervy.

	Cesta prebiehala podľa vopred dohodnutých inštrukcií, až kým sme za tmy nezastali uprostred ničoho na kraji lesa. Páni z predných sedadiel vystúpili z auta, my s Turinim sme zostali ako prikovaní.

	„Čo sa deje?“ spýtal som sa.

	„Neviem, dohoda znela inak. Mali nás doviezť do Československa.“

	Zrazu sa dvere z oboch strán otvorili a chlapíci nám naznačili, aby sme vystúpili. Poslúchli sme.

	Turini sa rozhodol, že situáciu vyrieši za nás oboch. „Sme v cieli?“

	Bradáč sa zasmial a ukázal smerom do lesa. „Ešte nás čaká kus cesty.“

	Tých dvoch sme nasledovali len preto, že stáli na letisku s dohodnutým heslom napísaným na papieri. Naša nedôvera sa ešte zvýšila, keď páni vytiahli dve šatky a kázali nám, aby sme si zaviazali oči.

	„Ideme na popravu?“ zľakol som sa.

	Turini sa im snažil vysvetliť, že sa nedáme slepí voviesť niekam do lesa, nato sa začali dohadovať vo svojom rodnom jazyku. Šofér to nezvládol a namiesto slov tasil búchačku.

	Našťastie ho jeho kolega okamžite brzdil a dohovoril mu. Keď šofér zbraň konečne stiahol, bradáč nám vysvetlil situáciu: „Blížime sa k zavretým hraniciam. Strážia ich vojaci, čo majú príkaz na všetkých strieľať. My máme svoju cestu, ale nemôžeme vám ju ukázať.“

	Stačilo, aby sme sa s Turinim na seba pozreli, a došli sme k zhode. Aj tak si žiadne šatky cez oči uväzovať nebudeme. Kolegom z Československa ešte chvíľu trvalo, kým súhlasili, ale napokon sme vykročili do lesa. Lenže bola to skôr akási močarina. Šofér síce svietil pred sebou baterkou, no aj tak sme mali čo robiť, aby sme neskončili po pás v bahne. Keď sme konečne zastali, bol som celý zablatený.

	Naši noví známi odhrabali z cesty konáre a trsy trávy, ktoré kryli betónový poklop. Ukázali naň, akoby predvádzali niečo zázračné. Mňa ani Turiniho kus betónu neohúril. Zjavne ich to trochu nahnevalo, no nedali sa rozladiť. Zohli sa, s obrovskou námahou poklop spoločnými silami zdvihli a odhalili vstup do podzemného tunela.

	Bolo tam vlhko, chladno a tesno. Našťastie som nepatril k urasteným chlapom, no Turini mal problém s uzavretými priestormi a nepomáhalo, že sa musí krčiť. Povzbudzoval som ho, aby pokračoval, ale ani mne nebolo všetko jedno, keď sa tunel pred nami ešte viac zúžil a museli sme liezť štvornožky.

	Muži nám zrazu kázali zastať, no my sme ich vôbec nepočuli, a tak sme do seba povrážali. Odzneli nadávky v rôznych jazykoch, o kúsok sme cúvli. Cítil som, že Turini melie z posledného. Uľavilo sa mi, keď nám niekto z druhej strany uvoľnil cestu a do tunela prenikol náznak svetla.

	Ocitli sme sa na opačnej strane železnej opony.

	Československo bolo iné, ako som si predstavoval. Socializmus bol pre mňa dovtedy cudzie slovo. Naši hostitelia nám rýchlo a v skratke vysvetlili, že si musíme dávať pozor na všetko a na všetkých. Nielen ich hranice boli strážené a nielen policajti dozerali na poriadok v uliciach. Každý hľadel na ostatných s podozrením. Ani neviem, z čoho sa podozrievali.


10. júna 2017

	 

	Ráno Wolfa zobudila Ema, ktorá sa prebrala skôr ako mama.

	„Ujo Marek?“ spýtala sa prekvapene, keď ho spoznala.

	Wolf na ňu hľadel sotva rozlepenými očami. „Ty si ma pamätáš?“

	Ema prikývla a podala mu plyšového zajaca, ktorého si dovtedy pritískala na hruď.

	„A to je kto?“

	„Zajo Majo,“ odvetila.

	„On ťa stráži v noci?“ domyslel si Wolf a vzápätí sa pokúsil vrátiť Eme zajaca naspäť, no ona ho odmietla.

	„Budeme si kresliť?“

	„Chceš si kresliť?“

	Prikývla.

	Marek by si však radšej doprial kávu. „Nejdeme zobudiť maminu?“

	Ema pokrútila hlavou. „Mama rada spí.“

	Wolf napokon spravil kompromis. Vzal Emu do kuchyne, kde si zalial kávu, a zároveň sa k nej pridal pri kreslení za stolom. Práve ho žiadala, aby jej nakreslil slona, keď sa k nim pridala Michaela.

	„Dobre som počula hrmotať kávovar?“ spýtala sa rozospato.

	„Zobudili sme ťa? Prepáč. Ema hovorila, že rada spíš.“

	„To je pravda, hlavne cez víkend, keď nemusím ísť do práce. Ale dnes máme aj tak s Emou program. Pri pohľade na vás mám déjà vu.“

	„Hej, naposledy sme si kreslili u mňa v kancelárii,“ spomenul si Marek na ostatné stretnutie s Michaelinou dcérou.

	„Ujo Marek u nás spal,“ oznámila Ema mame.

	„Ja viem, zlatko. Dúfam, že sa nehneváš.“

	Dievčatko pokrútilo hlavou. „Ujo Marek môže.“

	Wolf sa zasmial. „Myslím, že si ma obľúbila.“

	„Ktoré dievča nepodľahne tvojmu šarmu, však?“ poznamenala Michaela uštipačne.

	Wolf sa s nimi naraňajkoval a potom ich odprevadil k autu.

	Michaela mu mávala a prosila ho, aby sa večer vrátil. Nemal to srdce povedať jej, že nepríde.


3. augusta 1982

	 

	Schovávali nás ako utečencov pred cudzineckou políciou, hoci sme svojím spôsobom boli ich presný opak. Zaviezli nás do polorozpadnutej a opustenej ubytovne, kde nás nechali vyspať sa, keďže sme po zaoceánskom lete boli aj s Turinim ako trosky, a až ďalší deň po zotmení nás vzali do nejakého podniku.

	„Vitajte v Oriente,“ prihovoril sa nám bradáč, keď sme vošli do obyčajného, priemerného baru, ktorý s orientom nemal nič spoločné.

	Turini, ktorý nikdy nedával najavo emócie, sa aj tentoraz tváril neurčito, a tak som sa aspoň ja pokúsil o úsmev a zdvihol som palec hore.

	Bradáč bol našou spojkou, keďže jediný vedel po anglicky. Vysvetlil nám, že sa večer porozprávame so šéfom a on bude prekladať. Naším cieľom v Československu bolo získať lepšiu predstavu o podnikateľskej príležitosti, o ktorej sa starý mafián Rizzo dozvedel z druhej ruky od rodiny z Talianska.

	Bradáč nám objednal za barom pivo a kázal nám, aby sme nasledovali jeho parťáka, ktorý nás doposiaľ všade vozil. Zaviedol nás k stolu v ústraní a gestom nám naznačil, aby sme tam počkali.

	„Vieme vôbec, do čoho ideme?“ spýtal som sa Turiniho, keď sme zostali sami dvaja.

	Odpil si z piva a zatváril sa zhnusene.

	„Čo sa ti nepáči?“

	„Pivo nemám rád. To je pre Nemcov. My Taliani pijeme víno.“

	„A čo si si nevypýtal?“ čudoval som sa.

	„Nechcel som nikoho uraziť. Neviem, aké sú tu zvyky, a som rád, že nám nenaliali vodku.“ Turini si s donútením odpil z piva ešte raz, potom pohár odsunul ďalej od seba. „Neviem, do čoho ideme. Rizzo to buď tiež nevedel, alebo sa chcel tváriť dôležito. Ale veľa mi nepovedal. Len že by to malo byť niečo nové, nevídané, prevratné. Počul o tom od svojho bratranca.“

	Našťastie – či skôr podľa mňa nanešťastie – sme sa onedlho dozvedeli, o čo ide. Prisadol si k nám bradáč a oznámil, že šéf sa v ten večer nedostaví, zastihli ho iné povinnosti. Ale aby nás nezdržoval, zasvätí nás do ich podnikateľského plánu aj sám.

	„Videli ste náš tunel, že?“ začal obšírne, akoby nás cezeň sám nepreviedol.

	„Skôr sme si ho nahmatali,“ odvetil Turini.

	Bradáč sa zasmial. „Páčiš sa mi. Si tichý, nikto nevie, čo si myslíš, ale keď niečo tresneš, stojí to zato.“

	Turini jeho kompliment neocenil. „Čo je s tým tunelom?“

	„Doteraz sme ho používali na dovoz. Vieš, prečo sa to tu volá Orient? Lebo vďaka nám tu zoženieš všetko. Na čo si pomyslíš, to vieme zohnať. Treba si len vypýtať na bare, my to zabezpečíme. U nás totiž nie je svet neobmedzených možností ako vaša Amerika.“

	„Sme z Kanady,“ opravil ho Turini.

	Bradáč sa zatváril, akoby na letisku došlo k nejakej zámene, čo však bolo málo pravdepodobné. Aká je šanca, že by jedným lietadlom pricestovali dve rôzne mafiánske výpravy?

	„Vy nie ste Američania?“ čudoval sa.

	„Kanada je v Severnej Amerike, ale nie sme Američania,“ snažil sa mu to vysvetliť Turini, no akurát bradáča zmiatol.

	„To je jedno, sme Američania,“ uzavrel som to napokon.

	„Dobre. Takže... chceme začať vyvážať. Zarábame koruny a chceme zarábať doláre. Zatiaľ sa chápeme?“

	„Čo? Čo chcete vyvážať?“ súril ho Turini.

	Zasa nedostal priamu odpoveď. „Nie čo, ale koho.“

	„Vy chcete predávať ľudí?“ zľakol som sa pri predstave, že by sme zavádzali nejaké moderné otroctvo.

	Bradáč sa zatváril, akoby sme my dvaja s Turinim veci zbytočne komplikovali, pritom to bol on, kto sa nevedel vykoktať. Stratil som s ním trpezlivosť a išiel som si po druhé pivo.

	Nehovoril som ich jazykom a barman neovládal angličtinu, no stačilo pred neho položiť prázdny pohár, aby pochopil, že chcem načapovať. Zatiaľ čo som čakal, zahľadel som sa k malému pódiu, kde sa práve postavila drobná žena. Mala útly driek, dievčenskú postavu a oči... oči, čo ma uchvátili. Priznávam, najprv som si všimol zaguľatené pozadie, ktoré sa zľahka zavlnilo, keď prešla okolo mňa. No keď som pozrel do tých očí, už som nevidel nič iné.

	Nevšimla si, ako na ňu zízam. Sústredila sa na vystúpenie, ktoré mala pred sebou. Naprávala si mikrofón, potom naznačila klaviristovi v rohu, akou skladbou odštartujú večer. Napočítala do troch, klavirista začal hrať a ona sa k nemu čoskoro pridala. Spievala skladbu Imagine od Johna Lennona, a hoci na svojej angličtine potrebovala zapracovať, hlas mala krásny. Naskočila mi husia koža a rozbúchalo sa mi srdce. Obzeral som sa okolo seba, lebo som mal pocit, že si všetci všimli môj zvláštny stav. No v porovnaní s krásnou speváčkou som bol absolútne nezaujímavý.

	Ešte som celkom nechápal, čo sa so mnou dialo, ale v tej chvíli som sa zamiloval na prvý pohľad.


12. júna 2017

	 

	Wolf strávil víkend v absolútnej izolácii. V sobotu sotva vyliezol z postele, von ho dostal len Fenrir. Operatívec sa ťažko vyrovnával so zlyhaním a vyčítal si vraždy, za ktoré si pripisoval zodpovednosť. Predovšetkým smrť Igora Hlivniaka a Miroslavy Michálkovej, ale i svojej mamy. Mohol za jej smrť?

	Takmer siahol po fľaši whisky, ktorú mal vždy k dispozícii, vzápätí si však spomenul na Luptáka, ktorý sa nedávno vrátil z protialkoholického liečenia. V hlave Marekovi rezonovali aj slová Michaely Hrobákovej. Pritom ho zaujímala hlavne otázka, čo znamenal ten bozk.

	V nedeľu sa už prebral v oveľa lepšom stave. Premýšľal, ako napraviť svoje chyby. Konečne sa pozeral vpred. Dokonca zvažoval, že sa po víkende vráti do práce.

	V pondelok však predsa len napísal Otčenášovi správu, že sa necíti dobre a pobudne niekoľko dní v posteli, kým sa nevylieči. Potreboval si premyslieť ďalší krok, no s istotou vedel, že vyšetrovaniu nedá pokoj ani doma.

	Ešte dopoludnia volal Vanekovi, od ktorého sa snažil zistiť nejaké novinky.

	„Hej, pitva je už tu, ale dostal ju do rúk Dokúpil. Ešte sme mali poradu v piatok poobede, keď si tu už nebol, z toho nebolo nič prevratné. Čo stváraš? Prečo si nedošiel ani dnes? Alebo ti zakázal prísť Otčenáš?“ vypytoval sa kriminalista.

	„To je moja iniciatíva,“ vyviedol ho Wolf z omylu a vzápätí zaklamal aj jemu: „Niečo na mňa lezie.“

	„No jasné, diagnóza ješiťák,“ skonštatoval Vanek. „Nebuď trápny a príď. Veď máš aj iné prípady.“

	„Práveže nemám. A nejde o to, vážne ma bolí hrdlo.“

	„Ako myslíš. Ale keď mi budeš klamať, nevyťahuj zo mňa informácie. Ľahni si do postele a lieč sa.“

	„Počkaj,“ zastavil ho Wolf. „Na tej porade bolo čo?“

	„Si chorý alebo nie?“ odpovedal Vanek protiotázkou.

	„Nie,“ priznal Marek konečne.

	„Tak čo potom stváraš?“

	„Pozri, keď budem v práci, Otčenáš mi nedovolí pokračovať vo vyšetrovaní. Takto ma nikto nerieši. Chápeš?“

	Vanek si vzdychol. „Nie, ale hádam vieš, čo robíš.“

	„Tak povieš mi už, čo bolo na tej porade?“ dožadoval sa Wolf odpovede na svoju predchádzajúcu otázku.

	„Veď som vravel, že nič. Dokúpil tápa rovnako ako my doteraz. Akurát tvrdil, že sa ešte potrebuje rozkukať, aj keď jedným dychom dodal, že celý čas vedel o všetkom. Dosť si protirečí. Mňa veľmi nepočúva, zavesil sa na Líšku.“

	„Iste vie o jeho konexiách na vyšších miestach,“ domnieval sa Marek.

	„V každom prípade, žiadne zázraky tu nespraví,“ vyhlásil Vanek.

	„To je dobre.“

	„Iba ak pre teba. Kedy prídeš do roboty?“

	„Dám ti vedieť, keď to bude aktuálne,“ vyhol sa priamej odpovedi Wolf. „Ty ma zatiaľ o všetkom informuj.“

	 

	Marianna Gavendová nervózne postávala v priestoroch nemocničnej recepcie a striedavo kontrolovala hodinky na ruke a nástenné hodiny za pultom. Jej nová zverenkyňa sa mala dostaviť už pred dvadsiatimi minútami a s každou ďalšou sekundou ju viac a viac neznášala.

	Keď sa otvorili automatické dvere a dovnútra konečne vbehla zadýchaná tmavovláska, ktorej stekali po tvári kropaje potu, Marianna vyjadrila svoje znechutenie hlasným zaodŕhaním.

	„Meškáš,“ karhala ju.

	„Prepáčte, autobus mi ušiel pred nosom.“

	„A na zastávku si dorazila o päť minút?“ zachechtala sa Marianna.

	„Prosím?“

	„Len že ten nosisko máš riadne dlhý,“ vysvetlila dievčine nová nadriadená svoj pokus o vtip.

	Vzápätí si ju poriadne premerala. Keď sa jej z líc začala vytrácať červeň, ukázalo sa, že je pomerne bledá. Nebola škaredá, skôr obyčajná. Ale Marianna si už zvykla, že jej nechodili žiadne zázraky. „S vedením to bude asi podobne, že?“

	Tmavovláska sa len zdvorilo usmiala. Hoci narážku na svoje dlhé vedenie pochopila veľmi dobre, radšej sa naďalej tvárila dezorientovane.

	„Poď za mnou,“ vyzvala ju Marianna a zaviedla ju poza recepciu do časti vyhradenej pre zamestnancov nemocnice. „Dávno si mala začať, ale to si nadrobíš. Si platená za dve hodiny, plné dve hodiny. Žiadne prestávky, cigarety, záchod, rozumieme si?“

	„Ani keď mi bude veľmi treba?“ zháčila sa brunetka.

	„Aj to si nadrobíš!“ zahromžila Marianna. Skončili v malej miestnosti so skrinkami, jedným väčším kabinetom a umývadlom. „Táto šatňa je určená upratovačkám. Do tejto skrinky si môžeš zložiť veci, máš vlastný zámok?“

	Dievča pokrútilo hlavou.

	„Máš šťastie, tá pred tebou si ho zabudla, môžeš ho použiť. Ale máš ho len požičaný! Mobil si zamkni do skrinky. Nechcem ti ho vidieť v rukách.“ Marianna sa presunula ku skrini. „Tu sú všetky čistiace prostriedky, každý má svoje použitie.“

	„To sa naučím,“ sľúbilo dievča.

	Marianna nadvihla obočie. „Je to tam napísané. Ale keby si bola dopletená, na záchody sú vyhradené prípravky vľavo na druhej polici.“

	Následne jej nakázala, aby si obliekla rovnošatu, nachystala si vozík a naložila naň čistiace prostriedky, handry, rukavice, toaletný papier a papierové vreckovky.

	„Keby si ma hľadala, budem na prvom. Ty začni odhora. Na každom poschodí sú dvoje verejné záchody, tie máš na starosti. Ako sa to voláš?“

	„Tamara,“ odvetilo dievča, tlačiac vozík.

	Marianna ju zaviedla k výťahom, kde sa rozlúčili. „Pošlem za tebou kontrolu, ak do hodiny nebudeš mať dve poschodia, máš problém, rozumieme si?“

	Tamara prikývla. Natlačila vozík do výťahu a vyviezla sa na tretie poschodie. Cestou nahor si prvýkrát všimla, že pod tlačidlami sa nachádza aj snímač na karty, ktorý nepotrebovala použiť. Preto mu nevenovala veľkú pozornosť. Myseľ jej zachvátila panika pri predstave, že má za dve hodiny stihnúť vyumývať sedem záchodov.

	 

	Po telefonáte s Vanekom sa Wolf rozhodol zavolať rovno aj Luptákovi.

	„Ty sa kde schovávaš?“ vybehol naňho Karol okamžite.

	„Niečo na mňa...“ Wolf sa zasekol. Nechcel pokračovať s výhovorkami. „Skrátka sa mi dnes nechcelo. Ty by si mal najlepšie poznať, aký je to pocit.“

	„Ty zas vieš, ako zasadiť podpásovku. Čo potrebuješ?“

	„Chcem zistiť, či sme sa nejako pohli s dark webom.“

	„Preposlal som ten chorobopis od teba, Frodo ho zas posunul ďalej. Odpoveď sme ešte nedostali. Sľúbil, že ma bude hneď informovať,“ odvetil mu Lupták.

	„Potom sa mi ozvi,“ požiadal ho Wolf.

	„Určite ti dám vedieť. Musím už bežať, na vrátnici ma čaká svedok, ktorého treba ísť vyzdvihnúť.“

	„Svedok?“ čudoval sa Marek.

	„Sestrička z Antolskej. Dokúpil sa rozhodol podrobnejšie preveriť vaše závery a dal mi to na starosť,“ vysvetlil mu Karol. „Čo chceš zatiaľ robiť ty?“

	„Ešte neviem. Ale rýchlo na to prídem.“

	Wolf sa vrátil k svojim poznámkam, fotkám a mapkám, ktoré si zhromaždil ešte pred víkendom, kým si uvedomil, že je to zbytočné. Všetko mal v hlave, jasne to videl pred sebou, keď zavrel oči. Sadol si na gauč a premýšľal nad jedinou otázkou. Čo mi uniká?

	Odrazu mu myšlienky zablúdili späť k mame. Nespomínal však na detstvo, ale na ich posledné stretnutie. Počul jej hlas, kričala naňho, že ju zabije, keď ju pripraví o Patrika. Akú úlohu v celom prípade zohráva jeho nevlastný brat?

	Čo mi uniká? pýtal sa Wolf v duchu dokola.

	Pomaly ho rozbolela hlava, a tak sa presunul ku kuchynskej linke, aby si spravil druhú kávu. Keď sa z nej napil, vybavila sa mu pieseň, ktorú mu mama spievala na dobrú noc. Nebola to však balada, ktorú mal nahratú na kazete, ale iná skladba. Nevedel si spomenúť, pri akej príležitosti ju počul, a nechápal, prečo mu záleží práve na takej hlúposti.

	„Už mi fakt šibe,“ skonštatoval.

	Kým podľahol samovrave, zazvonil mu mobil. Volal Lupták.

	„Ozvali sa?“ potešil sa Marek.

	„Vycúvali z toho,“ sklamal ho Karol.

	„Ako... vycúvali? Prečo? Veď sme im poslali chorobopis.“

	„Zistili, že tá pacientka je už mŕtva.“

	„Ako môžu niečo také vedieť?“ nechápal Wolf. „Veď sme ten inzerát podali v angličtine. Nevedia ani, odkiaľ vlastne sme.“

	Lupták si odkašľal. „Ani ja nerozumiem, čo je vo veci. Skrátka nás prekukli, poslali nás do čerta a Frodovi navyše priložili do správy nejaký vírus, čo mu skoro zlikvidoval počítač.“

	„Vyúčtuje nám to?“

	„Nie, poradil si s tým. Ale určite bude obozretnejší, keď ho najbližšie o niečo požiadam. Mrzí ma to, ale z toho dark webu asi nič nebude.“

	„Čo keby sme sa pokúsili vystopovať, odkiaľ tú správu poslali?“ navrhol Wolf.

	„Frodo to skúšal, naštvali ho tým vírusom, ale bolo mu to prd platné. Povedal mi niečo také, že pritom takmer odhalili oni jeho a to si nemôže dovoliť. Viac už mi nechcel povedať, radšej som ho nechal na pokoji,“ vyhlásil Lupták.

	„Jasné,“ pritakal Marek. „Z tohto teda nič nebude.“

	Zložil a pochodoval po miestnosti ako zmyslov zbavený. V najväčšom rozčúlení vzal znova do ruky mobil. Zavolal doktorke Hronskej, lebo mal pocit, že toto fiasko môže mať len jedinú príčinu.

	„Máte tam nejakého zradcu!“ oznámil doktorke z transplantačného programu, sotva zdvihla.

	„Prosím?“ nechápala Hronská.

	„Máte tam zradcu. Niekto od vás spolupracuje s tými obchodníkmi s orgánmi.“

	„To je absolútny nezmysel,“ ohradila sa okamžite.

	„Som o tom presvedčený,“ nedal sa Wolf.

	„Máte na toto podozrenie aj nejaký dôvod?“

	„Vedeli o tom. Vedeli, že ten chorobopis, čo sme im zaslali, patrí mŕtvej pacientke.“

	„To je nezmysel,“ zopakovala doktorka.

	„Prečo si to myslíte?“ požadoval od nej vysvetlenie Wolf.

	„Pozrite, dvakrát som vám pomohla a dvakrát som to oľutovala. Prosím, už mi nevolajte. Dovidenia.“

	Hronská zložila a Wolfovi znel pri uchu obsadzovací tón. Pokúšal sa Hronskej znovu dovolať, no márne.


3. augusta 1982

	 

	Zabudol som na svoje povinnosti a ďalej som sediac pri pive pozoroval barovú speváčku. O dve pesničky neskôr si už speváčka všimla, že mám oči iba pre ňu. Usmiala sa a zapýrila zároveň. Možno jej to lichotilo, možno tak reagovala na každého zákazníka, čo jej venoval pozornosť. Radšej som si nič nenahováral.

	Zotrval by som tam aj dlhšie, keby po mňa neprišiel Turini.

	„Čo tu robíš?“ žiadal vysvetlenie.

	„Prepáč, ten chlapík mi brutálne lezie na nervy. Pripomína mi Benjiho a ty dobre vieš, ako Benjiho nemôžem vystáť.“

	Turini ukázal smerom k malému pódiu. „Nezostal si tu skôr kvôli nej?“

	„Nie,“ zapieral som. „Ale spieva dobre, čo povieš?“

	„Neprišiel som na koncert.“

	„Dobre, dobre, vráťme sa k stolu.“

	„Netreba. Už sme skončili. Lenže medzitým nám odišiel šofér, takže si musíme počkať na odvoz,“ ozrejmil mi situáciu Turini.

	„Akože skončili? Čo sa stalo?“ nechápal som. „Veď ste sa bavili päť minút.“

	„Vysvetlil mi podstatu. Teraz musíme zavolať domov a informovať Rizza. Potom buď pôjdeme naspäť do Montrealu, alebo budeme pokračovať v rokovaniach.“

	„Nenapínaj ma a povedz mi, čo je to za kšeft,“ žiadal som ho.

	„Obchod s ľuďmi. Teda... s ľudskými orgánmi,“ odvetil Turini.

	„Ako... s orgánmi?“

	„Veď vieš, niekto má napríklad zlé srdce a potrebuje nové. A keď nenájde dobrovoľného darcu, je ochotný zaplatiť, aby prežil. Takže oni by zháňali tie orgány a my bohatých kupcov, ktorí by sem pricestovali na operáciu.“

	„To chcú od človeka, čo má choré srdce, aby preletel pol sveta a liezol sem cez ten tunel?“ nezdalo sa mi to.

	„Operácie robia za hranicami. V Rakúsku. Majú tam nejakého skvelého chirurga, čo študoval v Amerike,“ vysvetlil mi Turini.

	„Takže budeme zabíjať ľudí, aby sme zachránili iných?“

	„Oni budú zabíjať. My životy skôr zachraňujeme. Ak sa chceš na to pozerať takto. Ale hlavne všetci zarábame peniaze. A Rizzo momentálne potrebuje zarobiť po tom, čo prišiel o veľkú časť majetku vďaka Mexičanom a Kolumbijčanom.“

	„Takže ty si s tým v pohode?“ uisťoval som sa.

	Turini odmietol vyjadriť svoj názor. „Nie je dôležité, čo si myslím ja. Posledné slovo má aj tak šéf.“

	Doteraz sme dílovali drogy a vyberali výpalné. Nehovorím, kde-tu došlo aj k nejakej vražde, ale iba výnimočne a väčšinou išlo o neželaný vedľajší dôsledok. Nie hlavný cieľ toho, čo robíme. Hnusilo sa mi, že by som mal byť súčasťou niečoho takého.

	„Idem si zapáliť,“ oznámil som.

	„Fajčiť môžeš aj vnútri,“ povedal Turini.

	„Potrebujem na vzduch.“

	„Neviem, či je to rozumné. Hovorili...“

	Vedel som, čo hovorili naši hostitelia. Vedel som, že to podľa nich nie je rozumné. Aj tak som vyšiel von. Najprv som sa v hlbokom výdychu predklonil, potom som zdvihol pohľad k nebu.

	Bola horúca a bezoblačná noc a oblohu zdobili hviezdy. Premýšľal som, či je fakt tam, v tom ďalekom nekonečnom vesmíre, niekto, kto práve súdi moje činy, a či definitívne schválil môj jednosmerný lístok do pekla.

	Keď som si zapálil, vyšla pred vchod speváčka. Pozdravili sme sa, obaja vo svojom jazyku. Posunkami si vypýtala cigaretu. A tak som ju ponúkol, aj som jej ju pripálil svojou.

	Poďakovala sa, tentoraz po anglicky. Takže predsa čosi vie. A hádam aj viac, keď spieva v angličtine.

	„Krásne spievaš,“ pochválil som ju.

	Buď nepočula, alebo nerozumela. „Prosím?“

	„Hovorím, že máš krásny hlas.“ Ukázal som na hrdlo a posunkami sa jej snažil vysvetliť, čo hovorím.

	Usmiala sa a potiahla si z cigarety. „Je dobrá.“

	Dobrá? Nikdy som nehodnotil cigarety ako dobré a zlé. Boli len niečo, od čoho som si vybudoval závislosť. Zapálil som si, keď som bol nervózny, keď som nevedel, čo s rukami, alebo keď som sa nudil.

	Vypýtala si škatuľku, zisťovala, o akú značku ide. Potom sa mi snažila vysvetliť, že oni také nemajú. Našťastie som to pochopil rýchlo.

	„Nechaj si ich,“ odmietol som si vziať späť cigarety.

	Zjavne som jej spravil radosť. Väčšiu, ako keď som ju pochválil. „Odkiaľ si?“ spýtala sa.

	„Kanada.“

	„Kanada?“

	„Amerika,“ uľahčil som jej to.

	„Á, Amerika! New York? Los Angeles?“ Menovala aj ďalšie americké mestá, ktoré poznala, no nebolo ich veľa.

	Krútil som hlavou. „Montreal.“

	Skúšal som jej vysvetliť rozdiel medzi Spojenými štátmi a Kanadou, dokonca som začal hovoriť po francúzsky, ale iba som ju ešte viac zmiatol.

	„Budeš spievať aj zajtra?“ zisťoval som.

	S malou dávkou šťastia ma pochopila na prvýkrát. „Prídeš?“

	Sľúbil som jej to. Tak či tak zrejme zase skončíme v Oriente. Aspoň som sa mal na čo tešiť.


12. júna 2017

	 

	Lupták trávil deň vo vypočúvacej miestnosti. Zatiaľ čo Wolf sa ukážkovo vyhol Dokúpilovi, Karol mu padol rovno do rany. Vyšetrovateľ z národnej agentúry ešte v piatok študoval podklady k prípadu a našiel súvislosť medzi troma aktérmi – Ivanou Fusekovou, Laurou Mrázovou a Dominikom Weberom. Všimol si, že doktor Weber pracoval v nemocnici na Antolskej v čase, keď na pohotovosť prišla Fuseková so zlomeným ramenom. Lupták mu potvrdil, že rovnakú pohotovosť navštívila aj Laura po bitke, ktorú utŕžila od nevlastnej sestry. A tak ho Dokúpil v piatok poslal na Antolskú, aby sa dopátral k záznamom, ktoré by dokazovali, že v ten deň mal opäť službu na pohotovosti doktor Weber.

	To sa Karolovi nepodarilo, a tak sa Dokúpil rozhodol pre radikálne riešenie – kázal mu predvolať na policajné riaditeľstvo všetkých zamestnancov nemocnice, ktorí slúžili na pohotovosti. Lupták začal v pondelok s Weberovými spolupracovníkmi. Ako prvú vypočúval zdravotnú sestru, ktorá sa priznala, že s Weberom slúžila práve v osudný deň, keď ošetroval Ivanu Fusekovú.

	„Všimli ste si na jeho správaní niečo podozrivé? Snažil sa získať informácie, ktoré neboli nutné pre vyšetrenie alebo pre daný typ zranenia? Podnikol nejaké úkony, ktoré neboli nevyhnutné pre ošetrenie pacienta?“

	Postupne vyspovedal všetkých, čo prišli na pohotovosti do kontaktu s doktorom Weberom, a snažil sa z ich odpovedí vyvodiť nejaké závery. Dozvedel sa, že Weber sa často pýtal aj na krvnú skupinu, choroby v rodine, prípadné alergie a zdravotnú históriu, ktorá nemusela priamo súvisieť so zranením pacienta. No vypovedajúci jedným dychom zdôraznili, že Weber bol vo svojej práci mimoriadne starostlivý a dôkladný.

	„Poznáte ďalšieho lekára, ktorý má u vás na pohotovosti podobné... kvality?“ pýtal sa Lupták na záver výpovede, pričom vždy mierne upravil znenie otázky, ako si ju kládol v mysli: Robí u vás na pohotovosti niekto, kto sa správa rovnako podozrivo?

	Medzi výpoveďami telefonoval s Wolfom. Najprv ho ubezpečil, že preposlal Frodovi chorobopis mŕtveho pacienta, poobede, keď sa mu hacker ozval späť, zase Mareka informoval, že ich snaha vyšla nazmar.

	Pre Luptáka to bol skutočne náročný deň. Keď už siedmykrát opakoval tie isté otázky a ukončil vypočúvanie, myslel si, že ho trafí šľak. Poďakoval sa zdravotnému bratovi, zamkol vypočúvaciu miestnosť a odprevadil svedka na vrátnicu. Potom si sadol nad poznámky a nahrávky výpovedí.

	Nečakal, že v nich objaví niečo nové, no počas vypočúvania identifikoval podozrivé správanie doktora Webera, ktoré v spisoch nebolo zaznamenané.

	Weber občas zobral krv pacientovi, ktorý prišiel so zlomeninou, a poslal ju na všeobecné testy, zakaždým sa pýtal aspoň na krvnú skupinu a zdravotný stav. Problém však bol, že všetci kolegovia, ktorí s ním pracovali, to považovali za jeho dobrý úmysel pomáhať nad rámec povinností a nikoho ďalšieho s podobnými samaritánskymi sklonmi identifikovať nevedeli.

	Karol si uvedomil, že pracovná zmena sa mu skončila pred hodinou. Váhal, nemal sa kam ponáhľať, doma ho nikto nečakal. V poloprázdnej garsónke si dokonca ešte ani nevybalil zo škatúľ všetky veci. Po náročnom dni mu však chýbala motivácia pokračovať, a tak to s konštatovaním ráno múdrejšie večera vzdal a zamkol dvere na kancelárii.


13. októbra 2016

	 

	Dominik Weber zaparkoval luxusné auto na hlavnej ulici v dedine Jablonové. Chystal sa na poslednú domácu návštevu svojej pacientky Ivany Fusekovej, ktorej sa ujal po tom, čo sa ukázala uňho v ambulancii so zlomeným ramenom. Na pohotovosť prišla s manželom a on ako skúsený lekár veľmi rýchlo vyhodnotil situáciu – ošetroval obeť domáceho násilia. Hoci pred ním nepadli žiadne obvinenia, muž bol príliš kajúcny a ona zasa v náznakoch prezradila, že má z neho strach.

	Weber sa zachoval ako dobrý doktor. Vykázal manžela z miestnosti bez toho, aby v ňom vyvolal podozrenie. Potom sa počas ošetrovania pokúsil opatrne vypáčiť z Ivany Fusekovej priznanie. Vzal jej krv, vraj aby zistil, či má dostatok vápnika a netreba zrastanie zlomenej kosti nejako podporiť. Požiadal ju, aby mu dala telefónne číslo, a sľúbil, že sa na ňu príde pozrieť osobne. A tak k nej chodil na pravidelné kontroly zlomeniny, hoci to zďaleka nemal v pracovnej náplni.

	Nenaliehal na ňu. Aspoň spočiatku. Postupne jej vštepoval, že môže žiť aj krajší život než po boku muža, ktorý jej okrem zlomeného ramena spôsobil počas manželstva veľa ďalších zranení – predovšetkým na duši.

	Ivana stále váhala. Mala podlomené sebavedomie. Nevedela si predstaviť, že by dokázala žiť sama, bez cudzej pomoci. Preto jej doktor Weber tú pomoc ponúkol.

	Na poslednú návštevu prišiel aj s darčekom, aby ju presvedčil o svojej priazni a podpore.

	„Blahoželám, rameno sa vám pekne zrástlo. S rukou treba ešte pravidelne cvičiť, aby sa vám vrátila stopercentná pohyblivosť. Musím vás pochváliť, boli ste naozaj vzorná pacientka,“ povedal jej, keď ju prezrel.

	Ivana, ktorá k lekárovi začínala čosi cítiť, sa pri náznaku lichôtky zapýrila. „Pán doktor, ani neviete, aká som vám vďačná.“

	„Neďakujte mi, hlavne nedovoľte, aby sa to opakovalo. Platí, na čom sme sa dohodli? Budúci týždeň sa zbalíte a keď váš muž nebude doma, nastúpite na autobus do Bratislavy. Počkám vás na stanici,“ pripomenul jej plán úteku.

	„Pán doktor... keď ja neviem, či to zvládnem. Ako sa sama uživím? Kde budem bývať?“

	„Nemusíte sa báť. Sľúbil som predsa, že sa o vás postarám.“

	Weber siahol do tašky a vytiahol škatuľu od topánok. „Pozornosť za to, že ste boli taká vzorná pacientka.“

	Fuseková s očakávaním odhalila drahé značkové tenisky.

	„Sú to tie, ktoré ste chceli?“ uisťoval sa doktor.

	„Ešte aj ružové! Ako sa vám to podarilo? Je z nich iba málo kusov,“ čudovala sa.

	„Povedal som predsa, že sa o vás postarám.“ Weber ju pohladil po chrbte. „Takže náš plán platí?“

	Fuseková prikývla, Weber sa spokojne usmial.

	Keď naštartoval svoje luxusné auto a vracal sa z Jablonového do Bratislavy, rozhodol sa vybaviť jeden telefonát.

	„Mačka je vo vreci,“ oznámil mužovi na druhej strane linky. „Budúci týždeň nastupuje do nemocnice. Môžeš začať vybavovať presun klienta.“

	„Dobrá robota. Trvalo to mesiace, ale nakoniec sa ti to podarilo.“

	„Toto som si odsral. Prilepila sa na mňa ako pijavica. Snúbenica ma už podozrieva, že ju podvádzam. Neustále mi vypisovala. Vieš čo? Chcem podiel aj za volavku. Odmakal som si to. Kúpil som jej aj sprosté drahé tenisky, aby som ju presvedčil, že mi na nej záleží.“

	Muž sa zasmial. „Tá bude ešte prekvapená! V pohode, zaslúžiš si prihodiť. Vyúčtuj si aj tie tenisky, keď ti to spraví radosť.“


12. júna 2017

	 

	Marek urobil v rozčarovaní ďalšiu chybu. Ozval sa Otčenášovi, aby mu povedal o svojom najnovšom poznatku. Šéf však jeho podozrenie z infiltrácie v transplantačnom programe tiež vysmial a navyše mu vynadal, že sa stále zaoberá prípadom, ktorý mu bol oficiálne odobratý. Dokonca mu riaditeľ povedal, že sa má v práci ukázať, až keď sa dá dokopy.

	„A nemyslím tým tvoju vymyslenú chrípku,“ upozornil ho Otčenáš nahnevane, kým ukončil hovor.

	Marek hodil telefón na gauč a sám sa naň zložil. Vzápätí zo seba vypustil spŕšku nadávok, no ani tie mu nepriniesli úľavu. Mal problém, to dobre vedel. A všetko, čo spravil, ho iba zhoršovalo.

	Naozaj sa mám vykašľať na celý prípad? pýtal sa sám seba.

	Odpoveď bola jasná, nedokáže sa vzdať bez boja, veď zďaleka nevyužil všetky možnosti.

	Znova počul matkin spev, o chvíľu si nahlas pospevoval melódiu skladby, hoci nepoznal slová. Keď si konečne spomenul, že ide o pesničku od Madonny, vybavil si aj presný okamih, keď ju spievala jeho mama.

	Bolo to v podniku, kam chodila po nociach vystupovať. Ale ako sa tam ocitol? Koľko mal vtedy rokov? Štyri alebo päť, babka bola ešte nažive. Áno, videl mamu spievať po anglicky na pódiu, niekto ho dokonca posadil na vysokú barovú stoličku. Mama sa nahnevala, že za ňou prišiel. Ale nehnevala sa naňho, hnevala sa na muža, čo ho tam priviezol. Kto bol ten muž? Kto to bol?

	„Strýko!“ vykríkol Marek odrazu.

	Okamžite mu chcel zavolať. Mobil, pohodený na gauči, však zapadol kamsi za epedu. Fenrir, ktorý stále nechápal, čo jeho pán robí tak dlho doma, považoval hľadanie telefónu za hru. Spolu sa vŕtali v gauči, až zapadnutý mobil vytiahli.

	„Ujo,“ potešil sa Wolf, keď mu strýko zdvihol po druhom zazvonení.

	„Marek! Bože, dúfam, že nevoláš, lebo si niečo zabudol v byte. Už je vyprataný, začala sa prerábka,“ zľakol sa Norbert.

	„Nie, nie, vzal som si všetko, čo som potreboval,“ uistil ho Marek. „Kvôli tomu nevolám.“

	„A čo potrebuješ?“

	„Ako sa volal ten podnik, kam mama chodila spievať, keď som bol ešte škôlkar?“

	Strýko nahlas vydýchol. „Fú, to by si odo mňa veľa chcel.“

	„Skús si spomenúť,“ žiadal ho Marek dôrazne. „Raz si ma tam zobral, keď mama vystupovala, a veľmi sa na teba za to nahnevala, pamätáš?“

	„Pamätám, pamätám. Snažil som sa jej vtedy dohovoriť, aby s tým prestala. Tuším sa volal Orient. Ale už je dávno zavretý. Bola to taká antisocialistická diera.“

	„Pomohla by mi aj adresa.“

	„Teraz neviem, či to bolo v centre, alebo... čo trepem, jasné, bolo to mimo mesta, už si spomínam,“ rozpamätával sa strýko Noro. „Katka tých lokálov vystriedala niekoľko. Ale Orient bol najväčší pajzel. Tam začínala, hoci som jej to neschvaľoval. Stretávala sa tam pochybná spoločnosť... A načo ti to vlastne treba?“ zaujímal sa strýko, keď synovcovi napokon upresnil adresu.

	„Ide o vyšetrovanie, zatiaľ ti nemôžem povedať podrobnosti, ale neskôr ti všetko vysvetlím.“

	„Marek?“

	Wolf odignoroval Norovu snahu o rozhovor a ukončil hovor. Pustil sa do internetového prieskumu a zistil, že podnik, kde jeho mama kedysi vystupovala, naozaj zatvorili. Momentálne na danej adrese sídlil podobný bar spojený s herňou, aj keď teraz už neponúkal žiaden kultúrny program a dostal aj nový názov. Marekovu teóriu podporili aj dva novinové články, v ktorých sa podnik vyskytol v posledných rokoch. V jednom sa písalo o údajnej prestrelke podsvetia a v druhom o nelegálnych automatoch. Program na večer mal jasný.

	 

	Lupták podľahol novej depresívnej rutine. Cestou z práce sa zastavil v potravinách, aby si zadovážil rýchlu večeru. Volil vákuovo balený šalát, ku ktorému dostal aj malú nádobku jogurtového dresingu, keďže si predsavzal, že začne chudnúť. Pri pokladnici však rýchlo hodil na pohyblivý pult aj balíček holandských vaflí s karamelom. Nejako ten šalát predsa musí kompenzovať.

	Sadol si pred televíziu. Šalátu k lepšej chuti nedopomohol ani kyslastý dresing. Pozrel si večerné správy, potom chvíľu prepínal stanice, kým so sklamaním televíziu vypol.

	V malom byte nastalo ticho. Stenami paneláku sa ozývala hádka mladomanželov o poschodie nižšie. Nechápal prečo, no závidel im, že sa majú s kým pohádať. Hádky so Silviou vždy nenávidel, nevedel sa hádať a počas celého manželstva vyšiel víťazne možno v jednom prípade. Ale hádky boli vždy lepšie, ako keď sa celkom odmlčala.

	Vtom zaznelo tresnutie dverami a po ňom nasledovalo už len ticho. Prečo sa hádali? Pre peniaze? Účty? Alebo išlo o nejaké nedorozumenie?

	Karol nahlas vzdychol. „Kiežby si ľudia viac vážili jeden druhého.“

	Rozmýšľal, že sa vyberie na stretnutie anonymných alkoholikov, hoci to nemal v pláne. Možno by mal aspoň zavolať svojmu sponzorovi, nech mu Damián pripomenie, prečo by nemal zase začať s pitím.

	Vtom sa ozvalo klopanie na dvere.

	„Autosugescia asi fakt funguje,“ skonštatoval a otvoril.

	„Oco,“ vyslovila Kristína jeho najobľúbenejšie slovo na svete.

	Korienky ryšavých kučier sa jej lepili k hlave od potu, líca mala červené od prudkého dýchania. Výrazné zelené oči naňho hľadeli rovnako prosebne, ako keď k nemu utekala pred chlapcami, čo ju ťahali za vrkoče na ihrisku. Jeho malá princezná potrebovala zachrániť.

	„Kika, čo sa stalo?“ spýtal sa vystrašene.

	„Pohádala som sa s mamou. Je hrozná!“ sťažovala sa Kristína teatrálne. „Odkedy si k sebe nasťahovala toho Romana, správa sa ako strašná krava. Nedá sa s ňou vydržať.“

	„Je to tvoja mama, nehovor tak o nej,“ karhal dcéru Lupták, hoci sa vo vnútri usmieval. Roman, Silviin nový frajer, ktorého spoznal v deň ich rozvodového konania, mu nebol sympatický od prvého okamihu. To, že sa s Kristínou zhodli, považoval za najväčšie víťazstvo posledných dní.

	Kristína prevrátila očami. „Od teba by som nečakala, že ju budeš obhajovať.“

	„Vie, že si tu?“ uisťoval sa otec.

	„Nie,“ pokrútila dcéra hlavou. „Nehovor jej to, prosím ťa, okamžite príde po mňa aj s tým debom.“

	Tentoraz Karol Kristínu neopravil, maminho nového frajera môže volať, ako sa jej zachce. On ho už nazval aj horšie. „No dobre, jedla si?“

	Kristína nevinne zažmurkala. „Objednáme si pizzu a pozrieme film?“

	„V poriadku, ale potom ťa zaveziem domov.“

	„Myslela som, že u teba budem môcť prespať.“

	Lupták disponoval jedným rozťahovacím gaučom. Bol dobrý akurát na to, aby sa na ňom pohodlne vyspal jeden človek. No čo by nespravil pre dcéru? Medzi škatuľami pohľadal spací vak, ktorý mu pribalila Silvia. Stan s výbavou kúpil bez toho, aby to s ňou konzultoval, a postavil ju pred hotovú vec – namiesto dovolenky pri mori pôjdu stanovať. Nasledovala hádka. Nápad sa jej nepáčil, v to leto trávili dovolenku osobitne. Silvia pri mori s kamarátkou, Karol na stanovačke s Kristínou.

	„Čo na to povieš?“ obrátil sa k nej s nájdeným spacím vakom.

	Potešila sa. „Bude to ako vtedy, keď sme boli sami dvaja v lese. A žili sme týždeň v súlade s prírodou.“

	Karol sa zasmial. Kristínina verzia života v súlade s prírodou znamenala, že jedávali v horskom bufete, kam chodievala aj na toaletu. Keď jej ukázal lopúch ako alternatívu toaletného papiera, s krikom utekala.

	Lupták sa vykašľal na diétu a objednal veľkú pizzu. Nechal Kristínu, nech vyberie film na večer, potom predsa len dal Silvii vedieť, že je ich dcéra uňho a v poriadku. Okamžite mu volala naspäť, no nezdvihol.

	Zas jej iba napísal: Bude tu spať, ráno ju doveziem k vám.

	Odpoveď znela: OK.

	Spokojne odložil mobil, mohol sa venovať dcére. Pustila nejakú hlúpu romantickú komédiu, ktorej dej mu miestami nedával zmysel. Ale aj tak bol spokojný. Nielenže netrávil večer sám, ale spoločnosť mu robila najdôležitejšia žena v jeho živote.

	 

	Wolf sa cítil ako policajt v utajení, keď po desiatej zavítal do baru, kde kedysi vystupovala jeho mama. Vypýtal si pohár vody s citrónom, sadol si na barovú stoličku a nenápadne sa rozhliadal okolo seba. Za automatmi sedelo zopár zúfalcov vyhadzujúcich peniaze do vzduchu. Dvaja pripití chlapi sa snažili hrať šípky. Vysoká tmavovláska vyberala pesničku pri džubokse.

	Wolf si odpil z vody. Čo tam robí? Nechytá sa slamky? Nenaháňa prízraky?

	Ešte raz si zopakoval teóriu, s ktorou dnes prišiel. Mama sa pohybovala v pochybnej spoločnosti a jedine cez nové známosti sa dostala k ľuďom, ktorí jej umožnili absolvovať nelegálnu transplantáciu pečene. Nemala na to peniaze, nemala sa ani ako dostať na dark web. Toto bolo najlogickejšie vysvetlenie.

	Potreboval sa v tom utvrdiť, a tak nadviazal rozhovor s barmanom. Našťastie cez týždeň nebolo v podniku veľa hostí a nemal plné ruky práce.

	„Život je totálne nahovno,“ skonštatoval Wolf nahlas.

	„Kámo, všetci sme tam boli. Čo sa ti stalo? Frajerka sa s tebou rozišla?“ chytil sa barman s vidinou vyššieho prepitného.

	„Bodaj by to bola taká prkotina,“ mávol Marek rukou. „Doktor mi dnes len tak zahlásil, že mi dáva šesť mesiacov života.“

	„A kurva!“ zanadával barman. „To máš fakt blbé. A čo? Raka si chytil?“

	Wolf pokrútil hlavou. „Srdce mám úplne na sračky. Nepumpuje, ako má. Je otázkou času, kedy úplne odíde.“

	„Tak to ma mrzí, kámo. Nechceš radšej dačo tvrdšie?“

	Wolf odmietol. „Dnes som na suchu. Na to srdce by som nemal piť.“

	„Toto ale má riešenie, nie?“ zaujímal sa barman. „Však ti dajú nové srdce a bude.“

	„Keby to bolo také jednoduché,“ bedákal Marek. „Ja nové srdce tak ľahko nedostanem.“

	„Prečo?“

	„No... mám nejaké vzácne krvinky či čo. Prosto mi ťažko nájdu darcu.“

	„Ach tak.“ Barman sa zatváril, že rozumie, a viac sa mu nevenoval.

	Wolf skontroloval stav svojej peňaženky. Pochopil, že ak chce z neho vytiahnuť nejaké informácie, bude musieť zainvestovať. „Dám si tonik, tiež s citrónom.“

	Barman mu nalial a keď sa mu chystal vydať, Wolf ho zastavil. „To je v poriadku, drobné si nechaj.“

	Barman sa potešil zákazníkovi, ktorý považoval viac ako pätnásť eur za drobné. „Ďakujem, kámo. A držím palce s tým tvojím srdcom, nech tlčie čo najdlhšie.“

	Wolf chvíľu ešte vysedával pri bare. Počkal, kým s barmanom zostanú osamote, potom sa rozhodol zistiť, čo mladík vie. „Ty by si mi náhodou nevedel pomôcť? Počul som, že mám prísť sem, keď chcem zohnať srdce.“

	„Ako to myslíš?“

	„No ak by som si ho zaplatil. A cena nehrá rolu.“ Wolf vytiahol ďalšiu bankovku.

	Barman sa za ňou načiahol.

	Zastavil ho. „Vieš mi pomôcť?“

	Barman sa rozosmial. „Čo je to za nezmysel, pýtať si nové srdce v bare?“

	Wolf nespokojne zovrel pery do úzkej čiary. Tak predsa sa mýlil. Keď už sa chystal odísť, mal pocit, že periférne uvidel nevlastného brata.

	Prudko vyskočil z barovej stoličky. V tej chvíli už chalana Patrikovej výšky videl len od chrbta. Navyše mal cez hlavu prehodenú kapucňu a výhľad naňho Wolfovi zakrýval muž, ktorý kráčal tesne za ním.

	Marek sa ich pokúsil dohnať, no neúspešne. Obaja zmizli za dverami, ktoré sa nachádzali za barom. To ho však neodradilo a pokúšal sa dostať ďalej aj cez protestujúceho barmana.

	„Hej, čo vyvádzaš? Tam to je len pre personál.“

	„To bol môj brat! To bol Patrik,“ hovoril mu Marek. „Pusti ma za ním. Patrik! Patrik!“

	„To bol kolega, ktorý ma prišiel vystriedať,“ tvrdil mu barman.

	„A ten druhý?“

	„Aký druhý?“

	„Boli dvaja, vpredu kráčal pubertiak, má pätnásť rokov a asi stosedemdesiat centimetrov,“ vravel Wolf rozrušene.

	„Boha, ty si fakt mimo. Vidíš dvojmo? Prac sa odtiaľto, kým s tebou po dobrom jednáme!“ kázal mu barman.

	Frustrovaný Wolf hypnotizoval dvere pohľadom. Barman bol voči plecnatému policajtovi bezmocný, situáciu prišiel rýchlo riešiť aj vyhadzovač, ktorý si od vchodu všimol, že nastal nejaký problém.

	„Poď pekne so mnou, vyprevadím ťa,“ ponúkol Wolfovi.

	„Ja sa len chcem pozrieť za tie dvere,“ skúsil to Marek ešte raz po dobrom.

	V tej chvíli vyšiel spoza dverí druhý barman a oznámil kolegovi, že môže ísť domov. Miestnosť za nimi sa zdala prázdna, hoci Wolf do nej nahliadol iba na sekundu.

	Naozaj mi už šibe?

	Napokon sa dal vyviesť pred podnik, ešte predtým sa zastavil pri bare, kde nechal mobil. Potom naznačil vyhadzovačovi, že bude poslúchať, ale nezbavil sa ho, až kým sa neocitol na ulici.

	Tam sa z neho vydral zúrivý, až hrdelný výkrik, ktorým vyľakal okoloidúcich.

	„Čo sa to so mnou deje?“ pýtal sa nahlas. „Čo robím? Bol to Patrik? Alebo mi už celkom šibe?“

	Točila sa mu hlava. Azda mu barman čosi nasypal do vody? Naozaj už nebol pri zmysloch.

	Rozhodol sa, že pred nástupom na električku alebo autobus si trochu prevetrá hlavu. O dvadsať minút mu už bolo o čosi lepšie, a tak sa vrátil na zastávku neďaleko podniku. Čakal tam mladík, ktorého okamžite spoznal.

	„Nezačala ti náhodou len pred polhodinou služba?“

	„Prosím?“ obrátil sa k nemu mladý muž, ktorý mal údajne vystriedať barmana v podniku. „O čom to melieš?“

	„Ty si šiel s Patrikom. Povedz mi pravdu, bol to Patrik?!“

	„Drbe ti?“ vyštekol mladík.

	„Vysvetli mi, prečo si sa tváril, že nastupuješ do služby, a prečo tu teraz stojíš! Pýtam sa ako operatívec, som z polície.“ Wolf sa snažil vyloviť z peňaženky služobný preukaz, no zároveň cítil, že sa mu stále pletie jazyk.

	Mladík mu vyrazil peňaženku z rúk a predtým, než odkráčal, mu pošepol: „Na tvojom mieste by som sa na to vysral, ešte ťa to môže stáť život.“

	Wolf mu chcel vrátiť úder, no nemal stopercentné reflexy. Kým sa spamätal, mladík bol preč. A tak si porazenecky pozbieral peňaženku s dokladmi zo zeme a nastúpil na najbližší spoj.


4. augusta 1982

	 

	Čakal som, že Rizzo bude z novej podnikateľskej príležitosti nadšený, ale mýlil som sa. Niežeby sa mu priečilo zarábať na smrti iných ľudí, skôr sa obával, či ide o bezpečný a ľahko utajiteľný biznis. Najmä ak spočíva v pravidelných presunoch medzi západnou a východnou stranou železnej opony.

	S Rizzom telefonoval iba Turini, preto sme sa dohodli, že na ďalšom stretnutí bude hovoriť za nás oboch. Aj tak bolo našou ďalšou úlohou iba pretlmočiť šéfove otázky.

	Druhý večer sme už spoznali aj ich bossa. Bol starší ako Anthony Rizzo. Mal sivé riedke vlasy začesané dozadu a okuliare s veľkým rámom a hrubými sklami. V bielej košeli a modrej kravate pôsobil skôr ako politik než mafián, hoci je pravda, že dovtedy som poznal len mafiánov s talianskym pôvodom.

	Nehovoril po anglicky, bradáč prekladal za obe strany. Nikto si asi neuvedomoval, akú moc má v tej chvíli. Zaujímalo ma, či takú dôležitú úlohu zohráva bežne, alebo to bola preňho výnimočná príležitosť ukázať sa.

	Bavili sme sa o logistike, o operáciách a ich šéf prešiel k podmienkam, ktoré požadoval od nás.

	„Musíte mať na svojej strane spriazneného doktora, čo bude vykonávať predoperačné testy. Je nutné vždy zabezpečiť chorobopis pacienta a dodať nám ho s dostatočným predstihom. Musíte pacientov informovať o všetkých postupoch aj rizikách. Zaplatené bude vždy vopred,“ menoval pravidlá bradáč.

	Turini mi kázal všetko si písať a spočiatku som sa aj snažil, no potom prišla do Orientu ona. Nevidel som ju vojsť, sedeli sme celkom vzadu a na pódium som nedovidel, ale keď som začul jej hlas, na okamih si ukradla moju pozornosť. Tentoraz začala niečím rýchlym, čo som nepoznal. Znela ako anjel. Aspoň tak si predstavujem, že spievajú anjeli v nebi, kam sa ja nikdy nedostanem. Možno prišla, aby mi to aspoň trochu vynahradila.

	„Šéfa zaujíma, či je to na vašej strane bezpečné,“ nadhodil konečne Turini to, čo Rizza najviac zaujímalo, a tak som sa mysľou opäť vrátil k dianiu pri stole.

	„Ako... bezpečné?“ nechápal bradáč.

	„Či sa nemusíme obávať, že nás odhalí polícia. Predsa len... chcete operovať na strážených hraniciach.“

	Bradáč sa zasmial a keď pretlmočil otázku šéfovi, ten uprel na Turiniho kamennú tvár.

	„Toho sa netreba báť,“ tvrdil bradáč jednoznačne.

	„Dobre, ale potrebujeme nejaké záruky. Máte podplatené stráže na hraniciach? Nebude polícia hľadať tých ľudí, čo sa stratia?“ pýtal sa Turini ďalej.

	Bradáč sa k nám naklonil ponad stôl. „Viete, koľko ľudí netúži po ničom inom, iba vypadnúť z tejto zasratej diery? Volá sa to emigrácia. Tu v Oriente im ponúkame kompletný balíček. Ešte nám aj zaplatia, aby sme ich odtiaľto dostali. Akurát im nepovieme, že ich do cieľa nedovezieme v celku.“

	Zrazu som dostal geniálny nápad. „Nestačilo by teda, keby sme tým ľuďom pomáhali emigrovať? Keď sú za to ochotní platiť?“

	Bradáč môj návrh nepreložil, rovno na mňa zagánil. „Včera som vám hovoril, že chceme zarábať doláre, nie koruny.“

	Ospravedlnil som sa a s tvrdením, že si potrebujem odskočiť, som odišiel od stola. Vybral som sa k baru, vypýtal som si pivo a rozhodol sa, že si radšej vychutnám koncert. No ona ako naschvál práve dospievala. Kým sa vytratila z podniku, venovala mi úsmev. Znamenalo to, že ju mám nasledovať?

	Stôl, kde Turini rozoberal so Slovákmi našu spoluprácu, bol za rohom, nemohli ma vidieť.

	Chcel som ju ponúknuť cigaretou, ale už mala jednu zapálenú. Tentoraz ponúkla ona mňa a ja som pochopil, čo myslela tým, že mám dobré cigarety. Hoci som bol skúsený fajčiar, začal som sa dusiť a kašľať, akoby som si práve potiahol zo svojej prvej.

	„Páčilo sa ti vystúpenie?“ nadviazala rozhovor.

	„Máš krásny hlas,“ povedal som a vzápätí som si nadával za to, aký som debil. Môžem sa takto opakovať? Veď to isté som jej povedal naposledy.

	Dnes aspoň pochopila na prvýkrát. „Ďakujem. Chcem byť speváčka.“

	„Určite sa ti to podarí. Fakt máš talent.“

	Pozrela na mňa, akoby ju ešte nikto iný nepodporil. Ponúkla mi svoj balíček cigariet, a hoci som odmietol, núkala mi ho, kým neskončil vo vrecku mojich džínsov. Až neskôr som v škatuľke našiel zrolovaný papierik, na ktorom bola napísaná adresa a čas. Chcela, aby som za ňou na druhý deň prišiel.


13. júna 2017

	 

	Lupták dodržal slovo. Po tom, čo uňho dcéra strávila noc, zaviezol ju naspäť k mame. A hoci predchádzajúci večer Silvia viac neprotestovala, stále bola poriadne nahnevaná. Podupkávala pri bráne a zazerala na parkujúce auto. Hneď ako Kristína vystúpila, Silvia sa rozkričala. Tínedžerka jej nezostala nič dlžná a kričala v rovnako vysokej oktáve. Ich hlasové pretláčanie napokon vyhrala mama, keď jej pripomenula, že ju o dvadsať minút vezie do školy.

	„Prehoď si knihy v batohu a prezleč sa. Hlavne potichu, Roman ešte spí,“ varovala dcéru Silvia.

	Samozrejme, namiesto toho, aby ju Kristína poslúchla, teatrálne tresla vchodovými dverami.

	Silvia všetok hnev nasmerovala na Karola. „Toto nech sa neopakuje. Teraz som bola benevolentná, ale nabudúce si hneď prídem po ňu. Nebudeš sa hrať na dobrého policajta a ja nebudem tá zlá!“

	„Prosím?“ pozrel na ňu Karol prekvapene. „Dcéra snáď môže prespať jednu noc u otca, keď ho o to požiada.“

	„Nemá spravené úlohy do školy a nevečerala.“

	„Jedli sme pizzu a...“ Lupták zamrzol. Úlohy si s ňou nerobil, a ani sa na ne nepýtal, nepriniesla si predsa školskú tašku. „Aj tak by si na ňu nemala byť taká prísna.“

	Silvii navrela žila na čele. „Takže ty jej to schvaľuješ?“

	„Že nemá rada Romana?“ domnieval sa Karol. „V tom sa zhodneme. Ak sa ma pýtaš na názor, trochu rýchlo si si ho nasťahovala do domu.“

	„Na názor sa ťa teda rozhodne nepýtam. Vieš vôbec, čo Kika spravila?“

	Vtom sa vo dverách zjavil Roman. Stál tam sebavedome len v trenírkach visiacich na jeho vychudnutej postave. Bol rozospatý a aby dal najavo, že ho zobudil krik, ostentatívne zazíval. „Čo je tu za rozruch tak skoro?“

	Čo na ňom vidí? pýtal sa Karol v duchu.

	„Hneď idem dovnútra,“ vyhlásila Silvia a znovu sa obrátila k exmanželovi. „Ďakujem, že si ju priviezol, ale nech sa to neopakuje.“

	„Čo spravila?“ chcel vedieť Lupták.

	„To je jedno, porozprávame sa inokedy, teraz musím zaviezť Kiku do školy.“

	Karol sa však nedal. „Pokiaľ ma vynecháš z jej výchovy, nečuduj sa, že bude utekať a hľadať u mňa útočisko. Stále som jej otec, aj keď sme sa rozviedli.“

	Silvia sklopila zrak. Čakal, že na neho začne zase kričať, no podarilo sa mu ju presvedčiť. „Máš pravdu. Mala som ti o tom povedať, keď som to zistila. Stále neviem, ako mám riešiť niektoré veci, ale teraz fakt nie je čas. Porozprávame sa inokedy, dobre?“

	Karol privrel oči, zrak mu zastrelo ostré ranné slnko. „Ide o niečo vážne? Hovor, lebo ma to bude zožierať celý deň.“

	„Zistila som, že Kika si založila druhý účet na instagrame. Súkromný. Takže sa k nemu nedostaneš, pokiaľ to neschváli. A dáva tam... povedzme, že odvážnejšie fotky.“

	„Odvážnejšie? Akože nahé?“ zľakol sa Karol.

	Silvia pokrútila hlavou. „To nie, ale... ukážem ti to. Pošlem ti ich mailom, dobre? Ale teraz už vážne musím ísť, večer sa porozprávame.“

	 

	Wolf sa zobudil úplne zničený, bolelo ho celé telo. Keď vstal, podlomili sa mu nohy. Bol unavený, hoci spal viac hodín, než mal vo zvyku.

	„Toto bude ťažký deň,“ skonštatoval nešťastne.

	Fenrir sa už pýtal von, a tak si rýchlo navliekol tepláky a vzal vôdzku. No ani čerstvý vzduch a silná káva mu nepomohli. Keďže mal oficiálne stále chrípku, rozhodol sa to využiť a ľahol si späť do postele.

	Keď sa zobudil, našiel si dva neprijaté hovory a správu od Vaneka: Ozvi sa co najskor.

	Wolf poslúchol a zavolal mu.

	„Čo sa tam deje? Nechaj ma hádať, chaos a panika, odkedy nie som v práci,“ pokúsil sa zažartovať Marek.

	Vanek sa nezasmial. „Nejako to už bez teba prežijeme, keď si nás nechal v štichu.“

	„Tak čo pre mňa máš?“

	„Keď som ti volal prvýkrát, mali sme svedka, ktorý videl ráno v čase vraždy v uliciach pod Slavínom podozrivé auto.“

	„Vážne?“ pookrial náhle Wolf.

	„Veľmi sa neteš,“ varoval ho Vanek. „Nič z toho nebolo. Vieme len, že bolo čierne. Štandardný päťdverák. Nič viac. Aj sme mu skúšali ukázať nejaké modely, ale nevyzná sa v autách.“

	„Nevidel ani šoféra?“

	„O šiestej venčil psa. Nevenoval pozornosť autu, čo prešlo skoro ráno po ceste okolo neho. Až keď počul o vražde na vedľajšej ulici, zdalo sa mu to podozrivé.“

	„Výborne. To je všetko?“

	„Nie,“ odvetil Vanek. „Ešte sme tu včera mali na výpovedi mladého Hlivniaka. Taký štandard, či vie o motíve a o možnom páchateľovi vraždy rodičov. Tváril sa, že nemá najmenšie tušenie.“

	„Spýtali ste sa ho na telefonát?“ overoval si Wolf.

	„Aký telefonát?“

	„Posledný hovor, ktorý starý Hlivniak uskutočnil zo svojho telefónu, bol práve na číslo jeho syna. Krátko pred vraždou. Chcel som vedieť, o čom sa rozprávali.“

	Vanek sa zamyslel. „Tú výpoveď viedol Dokúpil osobne. Ale tuším sa ho na to nepýtal.“

	„Tak mu pripomeň, nech sa Hlivniakovi ešte ozve,“ pobádal kolegu Wolf.

	Vanek protestoval. „Nemôžem. Mám mu vytárať, že ti posúvam informácie?“

	„Nie, veď to môže byť tvoj nápad.“

	„Dobre, skúsim.“

	„To je všetko?“

	„Možno ťa bude ešte zaujímať, že dnes vydali telá oboch manželov. Hlivniakovci budú mať tento týždeň pohreb,“ povedal Vanek.

	„Vieš podrobnosti? Kedy? Na ktorom cintoríne?“

	„Hádam tam nechceš ísť?“ zľakol sa Vanek. „Nevymýšľaj hlúposti. To sa radšej vráť do práce.“

	„Ja len tak, určite nepôjdem na ten pohreb,“ zaklamal Wolf. „Veľká vďaka, že si sa mi ozval. Mysli na mňa aj naďalej.“

	„Zajtra už konečne prídeš?“

	Vanek nedostal odpoveď. Ani Marek nevedel, kedy sa znova ukáže v práci a čo potrebuje, aby prekonal túto letnú chrípku.

	 

	Karol sa vybral do práce, celý čas však myslel iba na dcérine odvážne fotky. Prečo by sa takto chcela prezentovať na internete? A ako sa vôbec prezentuje?

	Odpoveď mu dal email, ktorý prišiel o hodinu neskôr. Presne päť minút pred prvým výsluchom toho dňa. Sotva si stihol otvoriť prvé fotky v prílohe, už ho celkom rozhodili. Kristína len v podprsenke a nohavičkách sedela na posteli a upierala zvodný pohľad do kamery. To nebola jeho dcéra. To nebolo jeho dievčatko.

	Ohlásili mu návštevu z vrátnice, primára z pohotovostného oddelenia nemocnice na Antolskej. Lupták zahanbene vypol počítač a šiel vyzdvihnúť svedka.

	Cestou na vrátnicu ho zastavila Siváková. „Ahoj, čo máš dnes na práci?“

	Karol odpovedal vyhýbavo: „Nejaké vypočúvačky, klasika.“

	„Nechceš, aby som sa k tebe pridala?“ ponúkla sa.

	„Nič zaujímavé, iba by si sa nudila,“ odbil ju Lupták.

	Zabratý do vlastných myšlienok si nevšimol sklamaný výraz, ktorý mu kolegyňa vzápätí venovala. Napriek odmietnutiu mu zaželala veľa šťastia, no ani na to nereagoval. Zaviedol primára k vypočúvacej miestnosti a tesne pred vstupom si uvedomil, že zabudol kľúče. Ospravedlnil sa a šiel po ne.

	Vypočúvanie prebiehalo presne podľa jeho nálady – nesústredene. Opakovane kládol rovnaké otázky, zabúdal si robiť poznámky. Primár si to všimol a spýtal sa, či je všetko v poriadku. Karol tvrdil, že v najlepšom, potom priznal, že nemá svoj deň. Očakával pochopenie, no primár sa rozčúlil.

	„Mienite mrhať mojím časom?“

	„Prepáčte, to v žiadnom prípade nemám v úmysle. Napil by som sa vody. Dáte si aj vy?“

	„Nie,“ odmietol primár.

	Lupták to akoby prepočul. „Hneď vám prinesiem pohár.“

	Vytratil sa z vypočúvacej miestnosti skôr, ako stihol primár protirečiť. V malej kuchynke si dvakrát za sebou napustil pohár vody a na jeden dúšok ho vypil. Uvedomil si, že v takomto stave nie je schopný vypočúvanie dokončiť. Zastavil sa preto za kolegom Jurčovičom a požiadal ho, aby to za neho prevzal. Najprv protestoval, no keď videl Karolov zmätený výraz, podujal sa na to.

	„Počúvaj, nepil si náhodou?“ uisťoval sa Jurčovič, keď preberal od kolegu podklady na vypočúvanie.

	Lupták sa silene zasmial. „Neblázni.“

	To v Jurčovičovi nevzbudilo veľkú dôveru.

	Lupták skončil pred počítačom a zase hľadel na Kristínine fotky. Tentoraz prešiel všetky, ktoré mu Silvia v prílohe poslala, dokonca si mohol prečítať aj nejaké komentáre pod nimi. Našiel tam, čo sa dalo čakať – slintajúcich a nadržaných chlapov, ktorí si ani neuvedomovali, že bažia po neplnoletom dievčati.

	Luptáka ubíjala predstava, čo jej tí zvrátení muži píšu do správ, keď jej už pod fotkami nechávajú také odvážne komentáre. Hlavu mal plnú výčitiek, ktoré sa prelínali s katastrofickými scenármi. Zlyhal ako otec? Povedie rozvod rodičov k tomu, že bude Kristína vo svojom partnerovi hľadať náhradu za otca a jedného dňa mu predstaví chlapa, ktorý bude skôr jeho než jej rovesník?

	Z bludného kruhu hrozivých myšlienok ho vyrušilo klopanie na dvere. Bez pozvania vošla dnu hovorkyňa oddelenia Denisa.

	„Teraz nemám čas,“ chcel ju poslať preč.

	Ona sa však nedala odbiť. „Kedy sa z teba stal najväčší mačo na oddelení, že sa takto správaš k ženám?“

	„Prosím?“ nechápal.

	„Čo to dnes malo znamenať s Petrou?“ opýtala sa Denisa.

	„O čom hovoríš? Jaj, že som ju nevzal na vypočúvanie, ktoré som ani nedokončil?“

	„Akože nedokončil?“ zháčila sa Denisa, nastavená na ofenzívu.

	„Jednoducho som sa necítil vo svojej koži. Prevzal to za mňa Jurčovič,“ odvetil Karol vyhýbavo.

	„Jurčovič?“ zopakovala Denisa prekvapene, keďže vedela, že sa s Luptákom veľmi nemusia. „To nič nemení na fakte, že by si sa mal k ženám správať lepšie. Hlavne k takým, čo ťa podporujú.“

	„Dobre, nabudúce ju vezmem, nech vidí, ako sa strápnim pred primárom z Antolskej. Spokojná? A vôbec, odkedy ste vy dve také kamošky?“

	„Odjakživa.“

	„Pokiaľ sa dobre pamätám, Petra o tebe nikdy nehovorila v dobrom,“ neodpustil si Lupták.

	Policajná hovorkyňa si prekrížila ruky cez prsia. Nemohla poprieť, že so Sivákovou si spočiatku nesadli. Boli absolútne opozitá – jedna stavala na intelekte, druhá na vzhľade a navzájom sa za svoje vystupovanie odsudzovali. Zblížili sa, až keď sa minulé leto ponáhľali do Chorvátska pomáhať Wolfovi, ktorému tam hrozilo väzenie. „Hej? A ako o mne hovorila?“

	„To je jedno,“ zahováral Karol.

	U Denisy to však neprešlo. „Tak to vyklop, keď si s tým už začal.“

	Obišla pracovný stôl, aby sa k nemu dostala bližšie, a on si v tej chvíli uvedomil, že má na obrazovke stále otvorené emaily. Pokúšal sa ich zavrieť, no Denisa predsa stihla zachytiť obrázky na monitore.

	„Kristepane,“ zhrozila sa pri pohľade na dievča v spodnej bielizni. „Toto si pozeráš v práci?“

	„Nie je to tak, ako to vyzerá. To je Kika, moja dcéra.“

	„To neznie o nič lepšie.“

	Teraz už Karol musel Denise vysvetliť celú situáciu. „S bývalou ženou sme zistili, že Kristína má druhý účet na instagrame a zverejňuje tam takéto fotky. Keď už ťa tu mám, čo znamená baklažán?“

	„Baklažán?“ čudovala sa Denisa.

	Lupták jej ukázal obrázok, ktorý sa viackrát opakoval v komentároch pod odvážnymi fotografiami.

	„Aha, tak povedz, že myslíš emotikon. Znamená to... veď vieš.“

	„Neviem, preto sa pýtam.“

	„Baklažán je penis. Keď ti to už treba povedať na rovinu,“ dostala zo seba Denisa konečne.

	„Penis?“ zhrozil sa Lupták. „A čo potom znamená, keď k baklažánu pridajú aj tieto kvapky?“ Došlo mu to skôr, než dopovedal svoju otázku. „Bože, čo sú to za prasatá?“

	Policajná hovorkyňa bezradne pokrútila hlavou. „Vitaj vo svete žien. Vieš, koľko takých správ dostávam denne?“

	„Denne?“

	„No... možno nie, ale často.“

	„Dobre, ale ona je tínedžerka. Toto je trestné!“ rozčuľoval sa Karol.

	Denisa prižmúrila oči. „Na tých fotkách vyzerá prakticky dospelo. Dnešné dievčatá dospievajú rýchlejšie. Ak robí len toto, ešte buď rád.“

	„No ale... ako to môže dávať na nejaký druhý účet?“

	„Normálne. Podľa mňa má dnes každá baba súkromné konto, kam dáva veci, ktoré by rodičom neukázala. Ako keď sme my šli do školy v džínsoch a mikine a potom sme sa na záchodoch prezliekli do kraťasov a uviazali si tričko nad pupok. Koľko má?“

	„Šestnásť,“ odvetil Lupták.

	„Nečudovala by som sa, ak by už bola sexuálne aktívna,“ skonštatovala Denisa.

	„To neprichádza do úvahy,“ namietol Karol.

	Denisa zdvihla ruky. „Ako myslíš. Zatváraj pred tým oči a uvidíš, čo z nej vyrastie. Naši ma brali každú nedeľu do kostola. A pozri, ako to dopadlo.“

	Policajná hovorkyňa dosiahla presne to, čo chcela. Lupták na ňu zhrozene pozeral, a tak sa so smiechom vytratila. Považovala to za adekvátnu pomstu za Petru.

	 

	Tamara veľmi ľahko upadla v očiach hlavnej nemocničnej upratovačky do nemilosti. Nielenže prvý deň meškala, ešte jej aj práca, ktorú mala zvládnuť za dve hodiny, trvala takmer dvakrát toľko.

	Lúčila sa s ňou nahnevane: „Nemysli si, že ti ten nadčas niekto preplatí! Výplata je od výkonu, nie od hodiny!“

	Ďalší deň mala Tamara poobednú službu. Marianna za ňou poslala druhú upratovačku, ktorá ju neznášala už len preto, že jej musela venovať svoj pracovný čas. Keď ju uvidela čistiť kachličky na záchodoch, vysmiala ju.

	„Už je mi jasné, čo ti tak dlho trvá. Nie si na vojenskom výcviku, nemusíš drhnúť každú špáru zubnou kefkou.“

	„Ako to mám potom robiť?“ nechápala Tamara.

	Kolegyňa nad ňou len krútila hlavou a potom sa bez slova vytratila.

	Tamara skončila s dámskymi záchodmi a presunula sa na pánske. Bola stále rozrušená a zabudla na pravidlo, podľa ktorého mala skontrolovať, či sú toalety prázdne, kým vošla dovnútra. Začala drhnúť kabínky, no do jednej sa nemohla dostať. Nazrela dole, no žiadne nohy nevidela. Žeby sa zasekli dvere?

	Lomcovala nimi ďalej, až kým sa zvnútra neozval zahanbený hlas: „Podali by ste mi toaletný papier? Tu sa minul.“

	Tamara sa takmer prepadla pod zem. „Prepáčte, nevedela som, že tu niekto je. Zabudla som sa opýtať, prepáčte mi to.“

	Rýchlo zase naložila veci na vozík a pratala sa preč, no muž z kabínky ju zastavil.

	„Môžem ten papier...?“


5. augusta 1982

	 

	Keď sme Rizzovi predostreli zázračné krytie mafiánov z Československa pri zháňaní obetí na obchod s ľudskými orgánmi, bol vo vytržení. Hoci som opäť nedržal telefónne slúchadlo, jeho nadšenie som počul aj z opačnej strany miestnosti.

	Šéf to síce považoval prakticky za vybavené, nás však v Oriente čakalo ďalšie kolo rozhovorov a dohadovania. Našťastie až večer, dovtedy som mal oveľa lepší program. Nebolo to ľahké, ale zistil som, čo sa nachádza na adrese, ktorú mi napísala speváčka na papierik schovaný v cigaretách. Horšie bolo vypariť sa z opustenej ubytovne bez toho, aby som znepokojil Turiniho.

	Najprv som sa spýtal, či si môžem ísť pozrieť mesto. Hneď to zavrhol. Potom som sa chcel aspoň prejsť po okolí. Zakázal mi to. Vyhlásil som, že sa len nadýcham čerstvého vzduchu. Takmer na mňa naziapal. Podľa pokynov sme mali zostať zavretí, kým sa nezotmie a nepríde po nás auto. Ja som to vedel a on vedel, že to viem, takže ma začal veľmi rýchlo podozrievať a nedovolil mi samému ísť sa ani vyšťať.

	Za speváčkou som sa za denného svetla nedostal. Videl som ju až večer v Oriente. Keď na mňa zazrela, sotva ma zbadala, bolo mi jasné, že sa hnevá. Chcel som jej to vysvetliť, no nedala mi najmenšiu šancu.

	Stále som odbiehal od stola k baru, nevenoval som pozornosť siahodlhým rečiam, z ktorých mi bolo nevoľno. Márne som sa snažil upútať jej pozornosť. Nakoniec som jej nechal u barmana balíček cigariet s odkazom.

	„Z tuzexu,“ povedal som a zároveň ukázal na speváčku, ktorá v ten večer vystupovala bez prestávky. Zrejme preto, aby nemusela zísť z pódia, okolo ktorého som krúžil ako hladný žralok.

	Barman prikývol.

	Až vtedy som sa spokojne vrátil k stolu. Spoločníci sa už dostali k plánom na zajtra. Pochopil som, že sa niekam chystáme, a netušil som kam. Neodvážil som sa však ozvať, keďže som väčšinu debaty zmeškal. Veď Turini mi to neskôr povie.

	V ten večer sa to akosi natiahlo. Keď speváčka dospievala, ešte sme sedeli pri stole. Aj tak tom naivne dúfal, že ma bude čakať pri bare alebo pred podnikom. Nečakala. Barman mi dokonca vrátil cigarety, ktoré som tam pre ňu nechal. Myslel som si, že som ju definitívne stratil, kým som nenazrel do škatuľky. Odpísala. Zajtra, rovnaký čas, pred Orientom. Dala mi druhú šancu!


13. júna 2017

	 

	Lupták navštívil Jurčoviča, aby s ním prebral výpoveď primára pohotovosti v petržalskej nemocnici. Kolega bol spočiatku skúpy na slovo, potom priznal, že z primára vytiahol meno jedného podozrivého doktora. Zároveň však prejavil zvýšený záujem o znovuotvorený prípad a pripomenul Karolovi, že na rozdiel od neho bol súčasťou vyšetrovania od samého začiatku.

	Lupták sa stiahol, aj tak mal neustále na rozume iné problémy. Po práci zavolal exmanželke, ktorá mu povedala o treste pre Kristínu. Zhodli sa na mesačnom domácom väzení, tým pádom nemohla nikam ísť, ani keď bude tráviť čas s otcom. Karol súhlasil, a hoci do telefónu tvrdil, že je s riešením spokojný, nedalo mu to pokoj.

	Už cestou z práce sa mu v hlave znova vynárali otázky, ktoré chcel dcére položiť, a prelínali sa s myšlienkami na Lauru. Najprv si to neuvedomoval, no Denisa mu v ten deň vnukla nápad.

	Podľa mňa má dnes každá baba súkromné konto, kam dáva veci, ktoré by rodičom neukázala.

	Karol zmenil plány. Rozhodol sa vynechať plánované stretnutie anonymných alkoholikov a vybral sa navštíviť dcéru.

	„Je Kika doma?“ spýtal sa automaticky, keď zazvonil a prišla mu otvoriť jeho bývalá žena.

	Silvia zvedavo nadhodila: „Pil si?“

	„Prečo sa ma to zakaždým pýtaš? Nie, od návratu do Bratislavy poctivo abstinujem, ďakujem za obavy.“

	„Tak potom? Zabudol si na zaracha, na ktorom sme sa pre tvoju dcéru dohodli?“

	Karol sa plesol po čele. „Ja viem, ja viem. A môžeš o nej prestať hovoriť ako o mojej dcére? Je to aj tvoja dcéra.“

	„Prepáč, mám pocit, že ti to treba pripomínať,“ skonštatovala Silvia so značnou dávkou irónie v hlase. „Čo potrebuješ?“

	„Chcem s ňou hovoriť.“

	„Nestačilo ti, že si ju mal včera u seba na stanovačke?“ Silvia si všimla exmanželov prekvapený výraz. „Jasné, že mi o tom povedala. Nemohol si spraviť nič lepšie, ako jej pripomenúť tú vašu úžasnú ideálnu dovolenku bezo mňa?“

	„To nebol môj zámer,“ vysvetľoval Karol. „Mám len rozťahovací gauč, vybral som spacák, aby sme obaja mali kde spať. Tak môžem s ňou hovoriť?“

	„Nepočká to do víkendu? Máš ju vtedy na starosti... tvoju dcéru, ak by si náhodou zase zabudol.“

	„Už preháňaš! Potrebujem iba pár minút. Chcem jej trochu otcovsky dohovoriť.“

	Silvia ho napokon pustila do domu s malým upozornením: „Vyhni sa obývačke, Roman sa na teba od rána ešte stále hnevá.“

	„Za to, že Kika spala u mňa?“ myslel si Lupták.

	„Za to, že si ho zobudil.“

	Karol zaklopal na dvere dcérinej izby. Mala nahlas pustenú hudbu, a hoci ju otec požiadal, aby ju stíšila, odmietla na jeho prosbu reagovať. Napokon Lupták sám pohľadal reproduktor, ktorý bol pripojený k mobilu, a vypol na ňom zvuk.

	„Chcela som len dopočúvať pesničku,“ vyhovárala sa Kristína.

	„Posuň sa.“ Otec jej naznačil, že si k nej chce prisadnúť na posteľ. „Prečo si mi nepovedala pravdu?“

	„Veď som ti povedala, že sme sa s mamou pohádali.“

	„Ale zabudla si spomenúť, čím si ju nahnevala.“

	„Poslal by si ma nazad domov,“ odvetila Kristína.

	„A predtým by som ti sám vynadal,“ dodal Lupták.

	„Tak vidíš.“

	„Je Roman fakt taký hrozný?“

	„Čo ja viem?“ Kristína mykla plecom. „Asi každý starý chlap, čo nie je ty, je pre mňa hrozný.“

	Karol sa usmial. Potom ju pohladkal po chrbte a pobozkal na ľavý spánok. „Ach, dievčatko, máš to ťažké, viem. Ale začať rebelovať nie je riešenie.“

	„Ja nerebelujem!“

	„Čo potom znamenajú tie fotky?“

	„Videl si ich?“ zľakla sa Kristína.

	Lupták prikývol. „A bol som zhrozený. Žiadny otec nechce takto vidieť vlastnú dcéru. A k tomu tie komentáre, skoro som zinfarktoval.“

	„Mama ti to nemala posielať. Posunula jej to nejaká moja hejterka.“

	„Hejterka?“

	„Jedna zo spolužiačok, čo ma neznáša,“ vysvetlila otcovi Kristína.

	„Dobre, ale pre koho to fotíš? Balíš tam na to tých chlapov?“ pýtal sa Karol ďalej.

	„Oco!“ Kristína vzala malý vankúš a tresla ho ním. „Čo si to o mne myslíš?“

	„Tak mi vysvetli, načo sa tak fotíš?“

	„To ma fotil profesionálny fotograf. Chcem byť modelka.“

	„Modelka?“ zopakoval Karol zaskočene.

	„Podľa teba na to nemám?“ urazila sa Kristína.

	„Nie, nie!“ bránil sa Lupták okamžite. Dobre vedel, že z jeho dcéry vyrastie krásna žena, ale na to bolo ešte priskoro. „Čo na ten nápad s modelingom hovorí mama?“

	„Nechce o tom ani počuť. Prosíkala som ju, aby ma zapísala do nejakej agentúry, keďže sama ešte nemôžem. Potom som jej povedala, že ma oslovil profesionálny fotograf, aj s tým ma poslala do čerta. Tak som šla bez dovolenia. A založila som si ten profil, aby som zistila, ako sa fotkám bude dariť. Vieš, koľko už mám sledovateľov?“

	„Nezaujíma ma to!“ zahriakol ju Karol. „Mám ťa pochváliť za to, že chodíš na nejaké fotenia poza mamin chrbát? Vieš, aké je to nebezpečné? Odkiaľ poznáš toho fotografa? Máš ty vôbec šajnu, čo mohol spraviť s tými fotkami? A čo mohol spraviť tebe?“

	„Oco, kľud,“ tíšila ho Kristína. „Ten profesionálny fotograf je môj spolužiak. Má bohatých rodičov, baví ho fotenie, zatiahli mu kvalitnú výbavu. Tak sme experimentovali.“

	„Experimentovali?“

	„Nedomýšľaj si hneď.“

	„Ale nemusela si sa fotiť rovno v podprsenke a gaťkách.“

	„Buď rád, že si nevidel tie, kde už som odhodila podprsenku,“ vyblafla Kristína len tak.

	„Čože?“ Luptáka takmer vystrelo.

	„Žartujem. Už nebudem fotiť také fotky. Maximálne v plavkách, okej?“

	„Kika, na tieto veci máš čas. Ešte si mladá, modeling počká.“

	Kristína vytreštila oči. „Mladá? Videl si modelky, čo teraz začínajú? Majú tak trinásť, maximálne štrnásť. Ja som v porovnaní s nimi už stará. Nemôžeš sa s mamou o tom porozprávať? Presvedčiť ju, aby modelingu dala šancu? Potom by som nemusela chodiť potajomky.“

	Lupták zaváhal. „Najprv sekaj dobrotu, uvidíme, keď ti skončí domáce väzenie.“

	„Dovtedy čo? Veď to je celý mesiac!“

	„Dovtedy budeš sedieť na zadku. A film na sobotu vyberám ja. Nejaký horor, viem, že tie neznášaš.“

	„Oco!“

	Lupták sa zasmial. „Len sa neboj. Vlastne je tu ešte jedna vec, s ktorou by som potreboval pomôcť. Nevieš náhodou, či Laura tiež nemala druhý účet na instagrame? Taký ako ty?“

	Kristína sa zamyslela. „Neviem. Jedine, že by ho skrývala aj predo mnou.“

	Karol si všimol, že svetlo v očiach jeho dcéry mierne pohaslo. „Nebuď smutná.“

	Pokúsila sa o úsmev. „Nie som smutná. Iba trochu sklamaná.“

	„No dobre, nebudem ťa trápiť. Poslúchaj a vidíme sa v sobotu.“


6. augusta 1982

	 

	Speváčka z baru Orient mi dala druhú šancu a ja som ju nesmel prepásť. Konečne sa na mňa usmialo šťastie – Turini mi ešte večer oznámil, že na ďalší deň nás vezmú do nemocnice, kde budú prebiehať nelegálne transplantácie orgánov. Na to som nemal najmenšiu chuť, našiel som však príležitosť, ako sa z fakultatívneho výletu vyzuť.

	Keď sme sa zobudili, predstieral som, že mám v bruchu kŕče. Neraňajkoval som, stále som opakoval, že mi je zle. Keď Turini zapochyboval o mojom predstavení a podozrieval ma, že simulujem, tváril som sa, že ma naplo na vracanie. Rozbehol som sa do kúpeľne. Tentoraz nemal potrebu ísť ma skontrolovať ako včera.

	Vydával som dávivé zvuky, potom som spláchol, vymáčal som si tvár v studenej vode a celý mokrý sa vrátil za ním.

	„Čo ti je? Zjedol si niečo? Alebo si dostal virózu?“ zľakol sa Turini. „Nieže to od teba chytím!“

	„To ti neželám,“ povedal som a schúlil sa do klbka na malej nepohodlnej posteli s kovovým rámom a tenkým matracom.

	„Chceš, aby sme zohnali nejaké lieky?“ spýtal sa starostlivo, udržiavajúc si odo mňa primeranú vzdialenosť.

	Pokrútil som hlavou. „To vyležím. Zajtra už snáď budem v pohode.“

	„Jasné, zostaň v posteli,“ súhlasil Turini.

	Zostal som. Kým poňho neprišlo auto a nebol som si istý, že som celkom sám. Potom som rýchlo vstal, dal sa dokopy a ponáhľal sa na stretnutie so speváčkou.

	Vedel som, že budem meškať. Bolo nereálne, aby som bez auta prišiel včas. Niečo mi hovorilo, že si to nemôžem dovoliť. Po veľmi dlhom čase bola mojím prvým dôvodom na úsmev. Nesmel som o ňu prísť. Nech to znamenalo čokoľvek.

	Pamätáte si ešte, ako som vravel, že tento kšeft v Československu sa nevydaril? A že to bola trochu aj moja vina? Tak svoju spoluúčasť som dosť podcenil.

	Keď som bežal za svojou vysnívanou ženou, zbadal som na ulici nestráženú motorku. Poriadne som sa poobzeral, či ma niekto nevidí, a nenápadne som sa k nej priblížil. Do minúty bola naštartovaná. Odľahlo mi, vedel som, že teraz to už stíham.

	Čakala ma kúsok od Orientu. Vyzerala inak ako večer, keď vystupovala na pódiu. Nebola namaľovaná, vlasy si len zviazala mašľou a cez plece mala prehodený batoh. Odrazu pôsobila veľmi dievčensky. Čudovala sa, odkiaľ mám motorku, ale dlho sa nezdráhala a naskočila za mňa. Keď ma objala okolo pása, roztĺklo sa mi srdce. Tá krádež zato rozhodne stála. Vlastne, prečo krádež? Po našom rande môžem tú motorku vrátiť na miesto.

	Navigovala ma, dupol som na plyn zakaždým, keď to dovoľovala cesta. Vtedy mi jemne zvýskla do ucha, no hlavne sa ku mne tuho privinula.

	Zaviedla ma k lesu za mestom. Nevybrali sme sa však medzi stromy, ale k jazeru. Vyzliekla sa a iba v nohavičkách a podprsenke sa rozbehla do vody. Tesne predtým, ako skončila v jazere, sa obzrela, akoby mi chcela naznačiť, že zaostávam. A tak som sa aj ja vyzliekol do trenírok a ponáhľal sa za ňou.

	Voda bola chladná, osviežujúca. V horúci letný deň prišlo také kúpanie vhod. Tešil som sa z toho, ako sa smeje. Keď ma ošpliechala, ošpliechal som ju tiež. Chvíľu sme sa naháňali, navzájom potápali a doťahovali. Potom, keď nám stačilo, sme sa vrátili na breh, kde sme si polonahí ľahli do trávy.

	Hrialo nás rozpálené slnko, rýchlo sme vyschli. Pozoroval som kvapky, ktoré jej stekali po prsiach, po brušku aj po nohách. Pôsobila krehko a mala nežný smiech, no zároveň z nej vyžarovalo čosi nebezpečné. Nevedel som to pomenovať, tá zvláštna predtucha ma desila i vzrušovala. Veľa sme toho nenahovorili, slová sme ani nepotrebovali. Príťažlivosť medzi nami naberala priam hmatateľnú podobu.

	Keď jej po stehne liezol chrobák, načiahol som sa, aby som ju otravného hmyzu zbavil. Prekvapivo ma chytila za ruku a stiahla bližšie k sebe. Zatiaľ čo mi viedla ruku k zapínaniu podprsenky, prisala sa mi na ústa. Bozkom vdýchla do mňa nový život a prebrala vo mne muža, o ktorom som si myslel, že je dávno mŕtvy. Keď sa naše telá prvýkrát spojili v jedno, želal som si, aby ma od nej už nič a nikto neoddelil.

	„Ako sa vlastne voláš?“ spýtal som sa jej konečne.

	„Katka,“ odvetila a hľadela mi pritom rovno do duše. „Ty?“

	„Liam, Liam Wolf.“


13. júna 2017

	 

	Lupták postával za pozemkom domu, ktorý mu kedysi patril, a ešte raz sa obzrel za svojou minulosťou. Pomyslel pritom na garsónku, kam sa mal večer vrátiť. Rozhodne sa mu nechcelo. Skontroloval čas, stretnutie anonymných alkoholikov už prebiehalo. Ak by sa teraz vybral do Domu Quo Vadis, stihol by posledných pätnásť minút. Niekto by skonštatoval, že je to lepšie než nič. On zvolil prechádzku. Uvedomil si, že sa čoskoro zotmie, čo nie je najlepší čas na potulky medzi stromami. A tak sa túlal medzi panelákmi.

	Cestou obišiel krčmu, kam chodieval po práci na fernet. Horšie boli večery, keď už predtým pil z tajných zásob v zásuvke kancelárskeho stola a nezastavil sa len na jeden poldecák. Asi by mu naozaj padlo vhod to stretnutie, aby sa zo spomienok, sťahujúcich mračná nad zdravým rozumom, mohol niekomu vyrozprávať. Opäť skontroloval čas, stretnutie pred chvíľou skončilo. Vtom mu ako pôsobením sily telepatie zavolal jeho sponzor. Damián chcel vedieť, prečo Karol neprišiel. Mal využiť šancu a porozprávať sa s ním. No potom to zavrhol. Aj tak má poruke iba trápne výhovorky. Aspoň sa mu už podarilo dostatočne vzdialiť od krčmy.

	Pokušenie ho však neprestalo obchádzať a čoskoro pochopil, že naň existuje jediné riešenie, musí sa vrhnúť do práce. Zavolal jedinému človeku, ktorému o tomto čase jeho telefonát určite nebude prekážať.

	„Ahoj, kamarát,“ pozdravil ho, keď zdvihol. „Neruším?“

	Hacker Frodo sa zasmial. „Kamarát? Však ty niečo potrebuješ?“

	„Chcel som sa spýtať... Je vôbec šanca zistiť, či má nejaká osoba druhý účet na instagrame?“

	„Aká je šanca, že to viem zistiť ja alebo že to vieš zistiť ty?“

	„Na začiatok povedzme, že ja,“ skúsil to Lupták z opačného konca.

	Frodo potreboval viac informácií. „Máš k dispozícii telefón tej osoby a vieš ho odomknúť?“

	„Ani jedno, ani druhé.“

	„Máš aspoň jej telefónne číslo? Prípadne nejaký ďalší kontakt?“

	„Číslo, email a možno by som sa vedel dopracovať k jej počítaču, ak by to bolo treba,“ menoval Karol.

	„Tak potom je to situácia, ktorú viem vyriešiť,“ potešil ho svojou odpoveďou Frodo.

	„Za koľko?“

	Hacker sa znovu zasmial. „Spravím ti cenu, kamarát.“

	Karol musel tento experiment financovať z vlastných zdrojov. „Dohodneme sa aj na splátkach?“

	„Vlastne bude fajn, keď sa u mňa stavíš. Trochu som sa hrabal v tých veciach, čo sme riešili naposledy, možno som našiel niečo zaujímavé.“

	„Takže mám cestou zájsť do bankomatu?“

	„Toto je zadarmo, moja iniciatíva,“ uistil ho Frodo.

	 

	Wolf si zalial kávu a otvoril stránku s internetovým spravodajstvom. Onedlho sa dostal k článku o Hlivniakovi. Dozvedel sa, že pohreb sa bude konať v piatok o jednej popoludní na Cintoríne pri Kozej bráne.

	Keď vyprázdnil šálku, rozmýšľal, čo podnikne. Mal nutkanie vrátiť sa do bývalého Orientu, odkiaľ ho včera večer vyhodili, no nevedel posúdiť, či to je dobrý nápad. Stále si nebol istý, či tam naozaj videl Patrika, alebo to bolo len jeho zbožné želanie, ktoré nabralo podobu fatamorgány.

	Chcel sa poradiť so Sivákovou, no kriminalistická psychologička nebrala telefón. A tak zavolal Vanekovi.

	„Ahoj, môžeš sa zastaviť za Petrou a povedať jej, aby sa mi čo najskôr ozvala?“ požiadal ho.

	„Ona nie je s tebou?“ čudoval sa Adam.

	„Prosím?“

	„Dva dni sa neukázala v práci. Aspoň som ju tu nevidel. Presne ako teba. Už sa šíria reči, že tú chrípku chytila od teba.“

	„To je divné,“ skonštatoval Wolf.

	„Asi hej, keď o nej ani ty nič nevieš. Teda... bolo mi jasné, že nemáte obaja chrípku, ale... chápeš,“ zamotal sa Vanek.

	Wolf zvyšok dňa bojoval sám so sebou a presviedčal sa, že nemá zmysel vracať sa do Orientu, no napokon sa večer predsa len ocitol na danej ulici. Pozoroval blikajúci nápis, ktorý už z diaľky lákal hazardných hráčov, aby utratili svoje ťažko zarobené peniaze, a zbieral odvahu vojsť dovnútra.

	Jeho obavy sa potvrdili už pri vstupe, kde sa mu do cesty postavil vyhadzovač.

	„Zasa si prišiel robiť problémy?“

	Spoza pultu naňho zakričal aj barman: „Môžeš sa rovno pratať, kámo, tu ti viac nenalejeme!“

	Wolf sa pokúsil vyrukovať s výhovorkou. „Včera som tu stratil občiansky. Nenašli ste ho náhodou?“

	Vyhadzovač pozrel na barmana, ktorý pokrútil hlavou.

	„Môžem sa aspoň poobzerať? Možno niekam zapadol.“

	„Ale mysli na to, že ťa mám celý čas v merku,“ varoval ho vyhadzovač.

	Wolf prikývol a už aj predstieral, že hľadá občiansky. Nenápadne pritom poškuľoval po dverách za barom. Mal chuť rozbehnúť sa k nim a zistiť, čo sa za nimi skrýva. Bolo mu však jasné, že vyhadzovač by ho chytil skôr, než by sa dostal za bar.

	Napokon to vzdal. Chystal sa rozlúčiť s osadenstvom podniku, keď za jedným z automatov uvidel známu tvár. Muža povedomého z maminho pohrebu. Ochrankár mu však naznačil, že jeho čas vypršal.

	Wolf sa pre zmenu rozhodol zachovať rozumne a opustil podnik. Zostal však čakať na ulici v nádeji, že sa dočká chlapa, ktorého pred chvíľou vnútri spoznal.

	Wolf bol vytrvalý, a keďže neveril na náhody, vedel, že sa mu oplatí počkať. Hoci krúžením okolo podniku strávil viac než dve hodiny, napokon sa pred vchodom zjavil objekt jeho záujmu.

	„Pardon, môžem na minútu?“ skúsil to Marek slušne.

	Muž si ho premeral od hlavy po päty. „Nechal som tam posledné euro, nemám nič.“

	„Iba sa chcem spýtať, či ste neboli na maminom pohrebe. Zdá sa mi, že si vás odtiaľ pamätám.“

	Muž mal zjavne vypité, no stále dokázal udržať očný kontakt a rovný krok. Aj keď nie oboje naraz. „Ty si Katkin syn?“ dovtípil sa.

	Wolf sa potešil. „Áno. Dúfal som, že by sme sa o nej mohli porozprávať.“

	„Nemám už ani cent a bez peňazí nie je v meste zábava, radšej idem domov.“

	Wolf skontroloval peňaženku, či má dostatok hotovosti. „Pozývam vás. Kam chcete ísť?“

	Muž sa potešil, no potom sa podozrievavo poobzeral. „Nie tu a nie dnes. Zajtra si zahráme, príď do centra na Šafko, vezmem ťa do lepšieho, môže byť?“

	Wolf zaváhal. Nevedel, či s ním chce mamin známy naozaj len hrať automaty, alebo pochopil, že mu ponúka peniaze výmenou za informácie. Rozhodol sa zariskovať a napokon bez zbytočného otáľania pristal na zajtrajší spoločný program.


6. augusta 1982

	 

	Ležali sme nahí v tráve a hľadeli sme do očí, len ja a Katka. Mal som pocit, akoby sme sa ocitli na kraji sveta, zastavil sa čas a my sme boli poslední ľudia na svete.

	Odrazu vstala a odbehla si k odstavenej motorke po batoh. Páčilo sa mi, že sa neponáhľa s obliekaním. Nahota jej bola prirodzená a pristala jej. Nevedel som sa na ňu vynadívať.

	Vytiahla učebnicu angličtiny. Zistil som, že sa ju učí už dlhšie, hoci nespravila veľké pokroky. Túžila po sláve, bohatstve a úspechu. Chcela byť speváčkou, ale nie na pódiu nejakého baru. Povedala mi, že sa učí po anglicky, aby mohla jedného dňa ujsť. Vedela, čo za služby v Oriente ponúkajú, a práve preto sa tam zdržiavala. Verila, že keď sa skamaráti so správnymi ľuďmi, pomôžu jej ujsť aj bez platenia.

	Prepadla ma panika pri predstave, že by padla do rúk obchodníkom s orgánmi, ku ktorým som sa mal zaradiť aj ja. V tej chvíli som poriadne nevedel, čo robím, keď som jej sľúbil pomoc. Ale asi by som povedal čokoľvek, aby nezostalo iba pri našom prvom milovaní.

	Nemal som hodinky, ale keď sme sa od seba konečne odtrhli, bol najvyšší čas vrátiť sa do mesta. Kým sme nasadli na motorku, opýtala sa ma, kedy sa znova uvidíme. Odvetil som, že urobím všetko pre to, aby sme mohli byť spolu.

	Vyložil som ju pri Oriente. Rozlúčila sa so mnou vášnivým bozkom. Bol som ňou taký opantaný, že som si nevšimol chlapíka, ktorý ma prepaľoval pohľadom z opačnej strany cesty. Aj tak som nemal čas. Potreboval som čo najskôr vrátiť motorku a hlavne som dúfal, že predbehnem Turiniho na ubytovni.

	Prvé predsavzatie mi nevyšlo. Na mieste, kde som motorku vzal, už parkovala polícia. Radšej som dupol na plyn a čo najrýchlejšie som sa im stratil z dohľadu.

	Druhé predsavzatie vyzeralo nádejnejšie. Motorku som odstavil o dve ulice ďalej, odtiaľ som sa na ubytovňu ponáhľal peši. Zdalo sa, že sa mi to podarilo. Naša izba bola stále prázdna. Schoval som sa v kúpeľni a dal som si rýchlu sprchu. Celý čas som myslel na ňu. Dokonca som si spieval jednu pieseň z jej repertoáru.

	Z izby ku mne doľahol šramot. Turini bol späť. Stihol som to celkom tesne. Narýchlo som si chystal historku o tom, ako som tri hodiny vracal, ale už sa cítim lepšie. Hádam nezbadá, aký som šťastný, a prejde mi to.

	Len v uteráku som vyšiel z kúpeľne, no nebol to Turini, kto na mňa čakal. Na posteli sedel bradáč, náš tlmočník a sprievodca, ktorý nás vyzdvihol na letisku pri Viedni. Nemusel hovoriť nič, bolo jasné, že je nasratý. Sršalo mu to z očí. V ruke navyše držal pištoľ. Vstal a kým ju na mňa namieril, neuroticky mi ňou zamával pred nosom.


13. júna 2017

	 

	Karol sa tentoraz nachádzal vo Frodovom vychladenom byte v ľahkých letných nohaviciach a košeli. Už vo dverách si uvedomil, ako mu na tejto návšteve bude chýbať bunda.

	„Tak čo pre mňa máš?“ spýtal sa hackera zhurta, akoby chcel mať návštevu v najstudenšej domácnosti čo najskôr za sebou.

	„Pamätáš, ako sme spolu minule navštívili čierny trh?“

	„Hej, black market, viem, ako sa to volá po anglicky, nemusíš mi to poslovenčovať.“

	„No tak si predstav, že existuje aj red market,“ prezradil mu Frodo.

	„A to je čo?“

	„Skús si domyslieť, keď si taký múdry. Red... červená... krv...“ menoval hacker indície.

	„Takže je to trh, kde sa predávajú ľudské orgány?“

	Frodo prikývol. „Ding, ding, ding!“

	„A to je načo dobré? Veď inzeráty sme našli aj na tom čiernom trhu,“ nechápal Karol.

	„No tu je toho stokrát viac. Zjavne ide o veľký biznis, ktorému sa mrte darí. Mrkol som sa aj na nejaké štatistiky, predstav si, že každá desiata transplantácia je nelegálna. To akoby bolo kradnuté každé desiate auto, čo vidíš jazdiť po ceste.“

	„Super, ale ako nám to pomôže vo vyšetrovaní?“

	Frodo sa zatváril skľúčene. „To zatiaľ neviem. Hovorím, že sa v tom momentálne snažím zorientovať. Na red markete je oveľa viac ponúk, na black markete sme videli skôr dopyt. Možno sa mi podarí získať nejaké kontakty. Ale trh je medzinárodný, zatiaľ ani neviem zistiť, odkiaľ ktorá ponuka pochádza. Zrejme ti až potom oznámia, že si máš po nové srdce odcestovať napríklad do Afriky.“

	„Prepáč,“ ospravedlnil sa Lupták. „Nechcem, aby to vyznelo nevďačne.“

	„Na to je trochu neskoro.“

	„Urazil som ťa? Fakt prepáč, nebudeš dnes prvý. Nemám svoj deň.“

	„Chceš sa o tom porozprávať?“ ponúkol sa Frodo.

	Lupták naňho prekvapene pozrel.

	„Netvár sa tak, ty si mi tvrdil, že sme kamoši.“

	Karol stručne zhrnul udalosti dňa, za čo si na konci vyslúžil akurát tak zhrozený pohľad.

	„A ty sa chceš dostať do dcérinho účtu? Aby si zistil, čo jej tí nadržaní chlapi vypisujú?“ domnieval sa nesprávne Frodo. „Nie som otec, musí to byť hrozný pocit, ale s týmto ti asi fakt nepomôžem. Ani za peniaze.“

	„Nie, nie, nie,“ krútil Lupták hlavou. „Nejde o moju dcéru, ale o jej kamarátku. Vlastne ani neviem, či vôbec má druhý instagram. Ale jej konto prestalo byť aktívne krátko predtým, ako zmizla, a z neho sme sa nič nedozvedeli.“

	Frodov výraz mu napovedal, že ho čaká ďalšie vysvetľovanie, a tak Karol prerozprával udalosti z posledných týždňov o návrate z protialkoholického liečenia a o pátraní po Laure Mrázovej, ktoré ho zaviedlo až do Viedne.

	„Kámo, vy policajti žijete fakt zaujímavé životy,“ skonštatoval hacker napokon. „Moje najväčšie dobrodružstvo sa odohráva vždy na sieti a necháp ma zle, niekedy je to poriadne napínavé, ale oproti tomuto...“

	„Tak pomôžeš mi?“ spýtal sa Lupták na konci Frodovho rozjímania.

	„Dokonca, ako som sľúbil, za kamarátsku cenu!“ Frodo zdvihol prst. „Máš to grátis.“

	Hacker sa pustil do práce. Napokon mu stačil Laurin email v kombinácii s telefónnym číslom, aby sa dopracoval k navonok záhadne pôsobiacemu účtu, ktorý mal len piatich sledovateľov a jeho profilovou fotografiou bola dúha.

	„Si si istý, že patrí jej?“ overoval si Lupták.

	„Jedine, že by niekto použil jej kontakty na založenie účtu. Viac sa dozvieme, keď sa dostaneme dovnútra.“

	„Uhádneš heslo?“

	Frodo zaklonil hlavu. „Heslo hádajú amatéri. Akoby si ma nepoznal. A to si hovoríš kamarát.“

	„No dobre, ale potrebujeme heslo. Je to súkromný účet, takže ak nás nepotvrdí, neuvidíme jej obsah... a keďže je mŕtva...“

	Karol nestihol ani dokončiť vetu. Frodo medzitým spustil program, ktorý používal na nabúravanie sa do cudzích účtov, a keďže šlo o bežný profil na sociálnej sieti, bol hotový do desiatich sekúnd. „Nech sa páči, sme dnu.“

	Na Karolovo prekvapenie mali pred sebou veľké množstvo fotografií a na niektorých hneď spoznal Lauru. „Je to ona, je to jej profil!“ zajasal. „Pozrieš sa aj do správ?“

	Frodo mu vyhovel. „Dve konverzácie, nejaké žiadosti o kontakt, na ktoré nereagovala. Ale s týmto chlapíkom tuším viedla siahodlhý rozhovor. Chceš sa na to pozrieť lepšie?“

	„Asi až neskôr.“ Lupták sa už triasol od zimy, potreboval sa zohriať. „Pošleš mi heslo do toho účtu?“

	„Sekundu, potrebujem vytvoriť nové, staré sme zlomili.“ Frodo chvíľu ťukal do klávesnice, keď vtom sa z Karolovho vrecka ozvalo cinknutie ohlasujúce prichádzajúcu správu. „Skontroluj si mobil.“

	„To počká, hlavne mi pošli to heslo.“

	„Skontroluj si mobil,“ zopakoval hacker bez vysvetlenia.

	Lupták vytiahol telefón a zarazene civel na displej. „Karol je úchyl?“

	„To je nové heslo. Všetko spolu a kapitálkami.“

	„Pochopil som. Musel si?“

	Frodo prikývol. „Musel. To aby si si pripomenul, čo robíš, vždy keď sa tam prihlásiš.“


14. júna 2017

	 

	Lupták prišiel na druhý deň do práce nevyspatý. Noc strávil študovaním tajného konta Laury Mrázovej na instagrame. Najviac času venoval čítaniu správ, ktoré si vymieňala s neznámym mužom. Veľmi rýchlo mu bolo jasné, že práve tento muž s už deaktivovaným kontom ju vylákal do Viedne, no aj tak čítal ďalej a ďalej v snahe získať ďalšie indície.

	Na policajnom riaditeľstve zamieril rovno do kuchynky. Keďže sa mu doma minula káva, prišlo mu vhod, že si ju môže zaliať aj v práci. Keď vďaka nej konečne aspoň trochu pookrial, dostal chuť na raňajky. Ulakomil sa na jogurt, ktorý našiel v spoločnej chladničke. Včera sa mu skončila záruka, hádam nebude nikomu chýbať. Nezostávalo mu nič iné, iba čakať na Wolfa.

	Lenže operatívec znovu neprišiel do práce, preto sa mu rozhodol zavolať. Zdvihol až na druhý pokus.

	„Ahoj, Marek, neruším?“

	Na opačnej strane najprv zostávalo ticho. „Čo potrebuješ?“

	„Jasné, rovno k veci. Dal by si mi, prosím ťa, číslo na tú rakúsku vyšetrovateľku, s ktorou si spolupracoval?“

	„Jasné, pošlem ti ho do správy. Ešte niečo?“

	„Mohol by si sa u nej za mňa prihovoriť, kým jej zavolám. Potrebujem od nich službu,“ skúšal to Karol, hoci na Marekovom hlase počul, že ho otravuje.

	„Napíšem jej, že sa ozveš. To je všetko?“ Wolf bol pripravený ukončiť hovor.

	„Áno, ďakujem. Nechceš vedieť, prečo jej budem volať?“

	„Asi sa to týka vyšetrovania,“ dovtípil sa Marek. „Jasné, zaujíma ma to, ale teraz musím ísť, nehnevaj sa, preberieme to inokedy.“

	Lupták si myslel, že Wolfa nahneval. Odľahlo mu, keď mu do minúty poslal kontakt na komisárku Katrin Jäger a ešte ho aj ubezpečil, že o ňom rakúska vyšetrovateľka už vie.

	Karol následne absolvoval krátky telefonát, po ktorom bolo jasné, aký program ho v ten deň čaká – cestuje do Viedne. Ešte si potreboval zadovážiť adekvátnu spoločnosť. Navštívil preto kanceláriu policajnej hovorkyne.

	Denisa sa práve venovala rannému líčeniu, ktoré nestihla doma vybaviť pre neskoré vstávanie. „Zavri dvere, nech ma takto nikto nevidí!“ okríkla ho okamžite.

	„Čo máš dnes na práci?“ spýtal sa bez okolkov.

	„To je skúška?“ domnievala sa policajná hovorkyňa. „Narážaš na to, že sa maľujem počas pracovnej doby? Aby si vedel, dobre vyzerať na kamere je súčasťou mojej pracovnej náplne.“

	Karol sa zatváril pobavene. „Máš to aj v zmluve?“

	„Nie,“ odpovedala Denisa s vážnou tvárou. „Ale keď to už spomínaš, rozmýšľam, že si od riaditeľa vypýtam príplatok na ošatenie. V televízii je to bežná vec, mohli by sme to zaviesť aj u nás. Teda pre mňa, keďže ja som na obraze najčastejšie. Čo si o tom myslíš?“

	„Výborný nápad. Išla by si so mnou do Viedne?“

	Hovorkyňa sa zarazila. „Akože... teraz?“

	Prikývol. „Preto som sa pýtal, čo dnes robíš.“

	„Nechceš radšej zobrať Petru?“ navrhla mu náhradu.

	„Ty vieš po nemecky, nie?“ skúšal Lupták. „Ja nie som dobrý v jazykoch, myslel som si, že by si mi mohla pomôcť.“

	Denisa súhlasila. Dohodli sa, že sa o polhodinu stretnú pri služobnom aute, on vybaví papiere na cestu, ona sa medzitým namaľuje.

	Skôr než opustili Bratislavu, hovorkyňa stihla synchronizovať svoj telefón s autom a pustila niečo zo svojich hudobných výberov.

	Lupták však rýchlo stíšil zvuk. „Máš rovnaký vkus ako moja dcéra.“

	„Ďakujem,“ usmiala sa, akoby dostala kompliment.

	„Nemyslel som to v dobrom. Nerozmýšľala si niekedy nad tým, že by si sa správala primerane svojmu veku?“

	„Koľko mám podľa teba rokov?“

	„Tridsať?“ tipol si Lupták.

	„No dovoľ!“ ohradila sa Denisa okamžite.

	„Tak koľko?“

	„Dvadsaťdeväť.“

	Karol v tých dvoch číslach veľký rozdiel nevidel. Radšej zase zvýšil hlasitosť. „Pokojne počúvaj, čo chceš.“

	Tentoraz hudbu vypla Denisa. „Rozprávajme sa, rada si vypočujem tvoj názor na to, ako sa správam.“

	„Nič ma do toho nie je, prepáč, iba mám občas pocit, že sa až príliš vyznáš vo veciach, ktoré bavia moju dcéru... a tá má šestnásť.“

	„No a?“ odfrkla hovorkyňa. „Ty sa zas správaš ako dôchodca. Každý má svoje preferencie. Mimochodom, čie vedomosti ti včera pomohli?“

	„Máš pravdu,“ uznal Karol. „Dokonca si nás posunula vo vyšetrovaní.“

	„Čože? Ako? To si mi chcel zatajiť?“

	Lupták sa pustil do vysvetľovania udalostí, ktoré viedli k ich služobnej ceste do Viedne.

	Denisa sa spokojne vystrela. „Takže si môžem pripísať zásluhy?“

	Prikývol. „V podstate áno.“

	„Aké v podstate? V podstate som vyriešila tento prípad.“ Hovorkyňa si vyzula lodičky a aby si spravila väčšie pohodlie, vyložila si nohy na palubnú dosku.

	„Hej, sadni si normálne!“ zastrájal sa Lupták ihneď.

	„Čo ti vadí?“ nechápala Denisa.

	„Sme na diaľnici a máš byť celý čas pripútaná. Okrem toho...“ Karol sa úkosom pozrel na Denisu a potom znova zapýrene hľadel pred seba. „Okrem toho ti vidím zadok.“

	„Nemáš začo,“ žmurkla naňho hovorkyňa, ale napokon ho poslúchla. Zasa si sadla a zapla bezpečnostný pás.

	„Ďakujem. Čo ti to vôbec zišlo na um? Obliecť si do práce takéto minišaty? Len sa po niečo načiahneš a hneď je... všetko vidieť.“

	„V práci sa po nič nenačahujem.“

	„Tak keď si sadneš...“ menoval Lupták ďalej.

	„Dáma vie, ako si má sadnúť,“ pousmiala sa policajná hovorkyňa.

	„Dáma sa takto neoblieka.“

	„Bože,“ zaklonila Denisa rozčarovane hlavu. „Ty si fakt dôchodca. Koľko máš vlastne rokov?“

	„Tipni si,“ vyzval ju Karol.

	„Chcem byť milá, tak skúsim... štyridsať?“

	„No dovoľ?“ zopakoval jej nedávnu teatrálnu reakciu. „Tridsaťdeväť.“

	„Fakt?“ hlesla skepticky. „Štyridsať som povedala vážne iba zo slušnosti. Prepáč, pôsobíš staršie.“

	To Luptáka mierne znepokojilo. „Na koľko teda vyzerám?“

	Denisa zvraštila tvár. „Nechajme to radšej tak. Povedzme len, že fakt nepochopím, čo na tebe Petra vidí.“

	Karol sa odmlčal. Nechcel to riešiť, no premohla ho zvedavosť. „Vy dve... bavili ste sa o mne?“

	„Jasné, sme dobré kamarátky. A kamarátky sa bavia o chlapoch.“

	„Takže som... chlap?“

	„Pre ňu zjavne áno, pre mňa... nuž, ako hovorím, nepochopím, čo na tebe vidí.“ Denisa sa nervózne zamrvila.

	„Na tom sa zhodneme. Vraj sme sa pobozkali, ale ja si to nepamätám, bol som opitý.“

	„Ona má pocit, že si to nechceš pamätať. Že iba predstieraš, že sa nepamätáš, aby si to nemusel riešiť.“

	„Nie je čo riešiť,“ tvrdil Lupták.

	„Takže o ňu nemáš záujem?“ domyslela si policajná hovorkyňa.

	Karol nepoznal odpoveď. Danú možnosť automaticky zavrhol, lebo sa mu zdala neprípustná. Považoval ju za čosi absurdné. Petra bola mladšia, plná života, mala na viac. On bol starší, rozvedený a abstinujúci alkoholik. Nemal jej čo ponúknuť.

	Denisa sa tvárila rovnako vážne ako Lupták. Hoci ju zaujímala odpoveď na jej poslednú otázku, volila ticho.

	 

	Tamara po incidente so zamknutou kabínkou nechtiac vynechala pánske záchody na druhom poschodí. Aj napriek tomu robila v ten deň opäť hodinu nadčas.

	Marianna ju však zjavne kontrolovala, lebo s jej prácou na toaletách na druhom nebola vôbec spokojná. Čakala ju na recepcii, aby jej mohla osobne vyčistiť žalúdok: „Ak budeš odvádzať takúto otrasnú robotu, nemusíš ani chodiť. Za dnešok nedostaneš zaplatené!“

	Tamara odchádzala z nemocnice s plačom, no ani to ju neodradilo. Na ďalší deň prišla zasa. Bola motivovaná stihnúť všetky poschodia v rekordnom čase. Tentoraz sa tak ponáhľala, že jej spadla do záchoda latexová rukavica. V panike ju dokonca spláchla a keď si uvedomila, že so sebou ďalší pár nemá, rozhodla sa pracovať bez nej. Bola to obrovská chyba. Chytila do rúk veľkú kefu a ďalej s ňou drhla steny záchodovej kabínky. Nevšímala si začínajúce pálenie, no bolesť sa stupňovala, až napokon pri pohľade na svoju dlaň vykríkla.

	Tamara skončila v ambulancii, kde sa jej ujal svetlovlasý lekár, ktorý sa na ňu zoširoka usmieval. Mal tvár posiatu pehami a v lícach sa mu vynímali výrazné jamky. Náhle sa začervenala, ani nevedela prečo.

	„Smiem vás požiadať o ruku?“ spýtal sa položartom.

	Tamara sa ešte viac zapýrila. „P-prosím?“

	„Musím sa pozrieť na vaše zranenie,“ vysvetlil jej samozrejmé okolnosti.

	„Počula som, že táto je trochu spomalená,“ poznamenala bez hanby sestra, ktorá ratovala Tamaru na záchodoch a priviedla ju do ordinácie.

	„Danka, to sa patrí?“ nadhodil doktor zachmúrene.

	„Niektoré veci treba pomenovať pravými menami,“ nedala sa zdravotná sestra. „Ktorý rozumný človek si vymáča ruku v tom sajrajte, od ktorého nám smrdia záchody viac ako od dezinfekcie? Čo v tom vôbec je?“

	Tamara pochopila, že posledná otázka patrila jej, no len nevedome mykla plecom.

	„Hovorím, je spomalená,“ utvrdila sa sestra vo svojej hypotéze.

	Doktor jej prikázal, aby mu priniesla krém a obväz. Keď zostal s pacientkou osamote, upokojil ju: „Je to iba alergická reakcia. Budete v poriadku.“

	Tamare odľahlo a konečne sa bola schopná od incidentu na záchode pozrieť na zranenú ruku. Zase sa vyľakala. Koža na dlani už bola o dva odtiene menej červená, no vytvorili sa jej malé biele pľuzgiere.

	Doktor si to všimol. „Nebojte sa, o niekoľko dní bude ruka ako predtým.“

	Vrátila sa sestra s krémom a obväzmi. Chystala sa Tamaru ošetriť, doktor to však radšej spravil sám. Naniesol jej na dlaň hrubú vrstvu krému, potom ju opatrne obviazal.

	„Som rád, že som vám mohol oplatiť vašu pomoc,“ skonštatoval doktor len tak mimochodom.

	„Mne? Ako som vám pomohla?“ nechápala Tamara.

	„Včera na záchode. To ja som bol v tej kabínke,“ priznal sa.

	„Tak potom... som rada, že som mohla pomôcť,“ habkala upratovačka.

	„Ako sa vám tu zatiaľ páči?“

	„Prosím?“ vyhŕkla prekvapene.

	„V nemocnici. Pred pár dňami ste nastúpili, nie?“

	„Ešte si zvykám,“ odvetila Tamara neurčito.

	Doktor z jej výrazu vyčítal náznak trápenia. „Vy sa neviete pretvarovať, že?“

	„Ja... ja som to nemyslela v zlom,“ obhajovala sa okamžite. „Je tu fajn, len... si ešte zvykám.“

	„Jasné, začiatky sú vždy ťažké. Ja sa tu stále cítim ako nováčik. V podstate aj som. A vy tuším ani nemáte veľké skúsenosti s upratovaním, však?“

	Tamare sa rozšírili zreničky. Na pohovore klamala a tvrdila, že od osemnástich nič iné nerobí. Mala pocit, že ju tento doktor čoskoro odhalí.

	„Vaše ruky vás prezrádzajú. Teda až na to zranenie. A nič v zlom, ale nevyzeráte ako upratovačka. No nemajte obavy, ostane to naším tajomstvom. Chápem, v dnešnej dobe nájsť prácu...“ Žmurkol na ňu a vzápätí jej kázal, aby o dva dni prišla na kontrolu.

	 

	Lupták s Denisou dorazili do Viedne predpoludním. Podľa pokynov komisárky Jäger sa nahlásili na rampe ako jej návšteva a zaparkovali v podzemnom parkovisku rakúskej špeciálnej vyšetrovateľskej agentúry.

	„Dúfam, že ste mali dobrú cestu,“ privítala ich usmievavá policajtka s dlhými gaštanovohnedými kučerami, ktoré jej siahali takmer po pás.

	„Celý čas po rýchlej ceste, takže dobrú.“ Karol jej opätoval úsmev pokrivený nervozitou. „Ospravedlňte moju angličtinu.“

	Katrin ho ubezpečila, že rozumie, a zaviedla ich na poschodie do veľkej zasadačky s výhľadom na Viedeň. „Dáte si kávu?“

	„Kolegyňa vie po nemecky, môže prekladať,“ nadhodil Karol.

	„Nejako sa už dohovoríme,“ usmiala sa Katrin zase a odišla po kávu.

	„Zatiaľ to prebieha v pohode, čo myslíš?“ opýtal sa Lupták s nádejou.

	Denisa sa zhlboka nadýchla. „Z čoho si taký nervózny? Upokoj sa, nejdeš písať žiadny test ani nemusíš nikomu dokazovať, že vieš po anglicky.“

	„Som pokojný. Zdá sa ti, že som nervózny?“ Karol si skontroloval prepotené pazuchy. „Smrdím?“

	„Našťastie si nezabudol ráno na dezodorant. Ale prečo si si obliekol túto nemožnú košeľu? Veď v tom materiáli nemôže koža vôbec dýchať.“

	Denisa mala pravdu. Hoci to bolo proti Karolovým zásadám, napokon si rozopol horné dva gombíky. „Nevedel som, že dnes bude také teplo.“

	„Je jún, čo si čakal?“ čudovala sa Denisa.

	Vtedy sa Katrin vrátila aj s dvoma šálkami a zaujala miesto oproti hosťom. „S čím vám môžem pomôcť?“

	Policajná hovorkyňa sa zarazene pozrela na kolegu a po slovensky sa ho spýtala: „Nedohodli ste sa vopred?“

	„Iba, že jej to vysvetlím na mieste.“

	„Je všetko v poriadku?“ uisťovala sa Katrin.

	„Alles ist in bester Ordnung,“ ubezpečila ju Denisa s najširším úsmevom, aký dokázala vyčarovať. Všetko je v najlepšom poriadku.

	Karol sa pustil do rozprávania, a keď stále hľadal slovíčka a prechádzal z angličtiny do slovenčiny, obe ženy sa zhodli, že bude naozaj lepšie, ak zostane pri svojom rodnom jazyku a Denisa bude prekladať.

	Postupne rakúskej komisárke vysvetlil, že na vyšetrovaní síce nepracoval od začiatku, no pátral po zmiznutom dievčati, ktoré bolo v prípade jednou z obetí.

	„Zistil som, že Laura zmizla práve vo Viedni. Podľa výberov z bankomatu som ju lokalizoval v jednom luxusnom hoteli. Tam som sa dopracoval k záznamom bezpečnostnej kamery. Blúdila po chodbách ako... sfetovaná. A stratila sa v slepej zóne medzi dvoma kamerami, na mieste, kde sa nachádza mraziaca miestnosť.“

	Katrin sa tvárila zhrozene. „V tom hoteli to vôbec neriešili? Vie o tom naša polícia?“

	Keď si Lupták vypočul Denisin preklad, pokrútil hlavou. „Polícia o tom nevie. Vtedy mala iné problémy. Americká speváčka Zoe Bishop tam organizovala silvestrovský večierok, na ktorom odpadla, a odviezli ju do nemocnice.“

	„Takže jedno dievča skončilo v mraziacom boxe a druhé v nemocnici. Je medzi nimi nejaká súvislosť?“ rozmýšľala komisárka.

	„Presne to som si pomyslel aj ja. Ale v hoteli ma presviedčali o opaku. Podľa nich sa Laura na ten večierok nemala ako dostať. Teraz však už mám dôkazy, že tam bola.“ Lupták vytiahol mobil a zatiaľ čo Denisa tlmočila, vyhľadal snímky z Laurinho tajného instagramu. „Našiel som fotky, podľa ktorých na večierku zaručene bola. Dokonca sa odfotila s tou speváčkou. Pozrite sa.“

	Katrin Jäger sa zahľadela na fotografiu dvoch objímajúcich sa dievčat. „Vyzerajú ako dlhoročné kamarátky. Ktorá je ktorá?“

	„Vľavo je Laura, vpravo Zoe. Aj sa na seba trochu podobajú, však?“ Lupták opäť znervóznel. „Podobný vek, podobne vysoké. Máme takú šialenú teóriu... Zoe sa narodila so srdcovou vadou, v minulosti dokonca odpadla na pódiu alebo musela zrušiť koncert.“

	„Myslíte si, že použili Lauru, aby jej zdravotný problém odstránili?“ dovtípila sa komisárka. „Znie to ako zaujímavá teória, ale bude ťažké ju dokázať. Ako vám môžeme pomôcť my?“

	„V hoteli so mnou už nebudú chcieť spolupracovať. Naposledy ma v podstate vyhodili. Potrebujem viac informácií o tom večierku, kto ho organizoval. Ideálne by bolo priame spojenie na tím Zoe Bishop. Minimálne sa nám zíde viac fotiek z večierka. Ak na nich nájdeme Lauru, azda zistíme, v akej spoločnosti sa pohybovala. Musíme identifikovať chlapa, čo ju sem vylákal.“

	„Na tých fotkách, čo ste mi ukázali, nie je?“ spýtala sa Katrin.

	Karol pokrútil hlavou. „Nie je mu vidieť do tváre. Rovnako sa hýbal aj na zábere z bezpečnostnej kamery, o to podozrivejšie na mňa pôsobí.“

	„V poriadku, rada vám pomôžem,“ skonštatovala komisárka napokon.

	„Naozaj?“ potešil sa Karol. Očakával, že nadviazanie spolupráce si vyžiada viac presviedčania.

	Katrin sa usmiala, pripravená vyraziť. Nepriznala to nahlas, no spolupráca so slovenskou políciou jej už začínala chýbať.

	 

	Tamara vyjavene sledovala, ako milý doktor odchádza z ambulancie, potom sa zošuchla z vyšetrovacieho stola a ponáhľala za sestričkou. „Ako sa volá?“

	„Doktor Klimko? Jakub. Ale zabudni na to, že z neho budeš niečo mať!“ zastrájala sa sestrička.

	„Prosím? Ako... mať?“

	„Dievča, ty máš fakt dlhé vedenie. Hej, flirtoval s tebou, ale musí ti byť jasné, že ťa chce akurát tak pretiahnuť. Aj keď v tvojom prípade...“ Nadýchla sa a venovala jej veľavravný skúmavý pohľad. „V tvojom prípade je aj to celkom výhra.“

	Tamara sa rozhodla ignorovať jej narážky. „A... ako dlho tu pracuje?“

	„Čo ja viem? Mesiac? Kratšie? Je náhrada za doktora Webera.“ Sestrička netrpezlivým gestom naznačila, že sa už dlhšie nebude zahadzovať s nejakou upratovačkou.

	Tamara bola odhodlaná pokračovať v práci aj s jednou rukou, no vozík s upratovacími potrebami už na záchodoch na druhom poschodí nenašla. Zišla teda do šatne, kde ju už čakala Marianna Gavendová.

	Zo šéfkinho nahnevaného výrazu Tamara vyčítala, že má problém. Nečakala však, že bude znamenať aj vyhodenie z práce.

	„Som tu len krátko, dajte mi, prosím, ešte jednu šancu,“ žiadala ju. „Ja túto prácu potrebujem.“

	„Veď práve, nie si tu ani týždeň a je s tebou samý problém. Ešte si sa aj dochrámala,“ skonštatovala Marianna, kým sa s ňou definitívne rozlúčila.

	Tamara odchádzala s plačom. Na chodbe stretla doktora Klimka, ktorý ju okamžite ratoval. „Čo sa stalo? Prečo plačete?“

	„Vyhodili ma,“ zavzlykala Tamara. „Skúsili by ste sa za mňa prihovoriť u riaditeľa?“

	Doktor sa zatváril neurčito. „A neviete... robiť niečo iné?“

	Tamara sklopila zrak.

	„Neverím,“ usmieval sa na ňu Klimko, na jeho jamky v lícach sa nevedela vynadívať.

	„Veď... ja si nejako poradím,“ zafňukala.

	Utrel jej slzu. „Uvidíme, čo sa dá robiť. Hlavne príďte v piatok na tú kontrolu.“


6. augusta 1982

	 

	Bradáč na mňa mieril zbraňou a vykrikoval pritom niečo po slovensky. Nerozumel som ani slovo, hlúpo som sa domnieval, že som úplnou náhodou ukradol práve jeho motorku.

	„Prepáč, nevedel som, že je tvoja,“ ospravedlňoval som sa a zároveň sa usiloval zachovať si chladnú hlavu.

	„Moja? Moja? Moja? “ opakoval nervózne. „Pre teba je iba vec, že?“

	Stále som netušil, kde je problém, no zjavne som ho riadne nahneval. Bradáč si našťastie uvedomoval, že ma nemôže len tak odstrániť. Inak by to už dávno spravil. Možno práve preto bol taký rozladený, neustále sa ošíval a nevedel, čo so sebou.

	Opatrne som ho presviedčal, aby zložil zbraň. No on mi ju zatlačil do hrude a naznačil, aby som si sadol. Keď som mu ďalej dohováral, vykríkol, že mám radšej držať hubu.

	Poslúchol som. Pomaly mi namieril zbraň na čelo. Očividne sa rozhodol, už sa musí iba odhodlať.

	Pokorne som prijal svoj osud a zavrel oči. Možno si to zaslúžim. Možno je to môj trest za všetko, čo som kedy spáchal.

	Zaznel výstrel. Uši mi šlo roztrhnúť, guľka ma však nezasiahla. Napriek tomu som sa neodvážil otvoriť oči.

	„Čo, doriti, si stváral?“

	Turini? Nadvihol som viečka a naozaj, bol tam. Zachránil ma. Zachránil mi holý život. Ale za akú cenu? Bradáč ležal na podlahe medzi nami. Guľka mu preletela cez hlavu, videl som kúsky jeho mozgu. Toto už nerozchodí.

	„Odkiaľ máš zbraň?“ opýtal som sa.

	„Fakt ťa teraz zaujíma toto?“ odvrkol. „Som nájomný vrah. Bez zbrane pod vankúšom ani nezaspím.“

	Prepašoval ju v lietadle alebo ju zohnal tu, v Československu? Odpoveď som sa nedozvedel, Turini ma posunkami súril, aby sme sa pustili do práce.

	Boli sme zohratá dvojica, odpratali sme už nejednu mŕtvolu. Nebolo treba slová, vedeli sme, čo máme robiť.

	Keď sme sa zohli k telu a uterák mi padol z bedier, Turini zaodŕhal: „Najprv sa hádam oblečieš, nie?“

	Bradáča sme zrolovali do beztak znehodnoteného koberca.

	„Čo teraz?“ nadhodil som.

	Turini pokrčil plecami.

	Boli sme na cudzom území. Bezradní.

	Ako na potvoru vošiel do izby dlháň, ktorý nám robil šoféra. Zrejme sa zháňal po svojom kamošovi. Postavil som sa mu do cesty. Naivne som dúfal, že nám to prejde, no potom som si všimol, kam dlháň hľadí. Bradáčovi trčali z koberca nohy.


14. júna 2017

	 

	Večer stál Wolf na Šafárikovom námestí, čakal na maminho kamaráta. Ten ho zaviedol do ďalšej herne, a keďže mal mimoriadne pozitívny vzťah ku gamblerstvu, zamieril rovno k automatom. Nepohrdol ani dobrým alkoholom, u okoloidúcej čašníčky hneď objednal dve borovičky.

	„Ja borovičku nepijem,“ protestoval Wolf.

	„Tie sú pre mňa. Ty si objednaj, čo chceš, chlapče,“ vyviedol ho z omylu muž, ktorý sa o chvíľu predstavil ako „nejaký Duda“.

	„Marek,“ pripil si s ním Wolf tonikom. „Odkiaľ ste poznali moju mamu?“

	„Z Orientu. Tak sa volal pajzel, v ktorom sme boli predtým. Počkať, ty si tam na mňa čakal?“

	„Chcete si aj zahrať, že? Zamením vám nejaké žetóny?“ ponúkol sa Wolf.

	„Aspoň za dvadsať eur,“ kázal mu Duda.

	Rozhovor pokračoval, až keď sa mu podarilo minúť polovicu žetónov, ktoré mu Wolf zabezpečil.

	„Tvoja mama mala krásny hlas. Chcela byť slávna speváčka, ale podarilo sa jej spievať iba v tom pajzli. Vtedy to ešte nebola taká diera. Bolo to jediné miesto v Bratislave, kde nalievali tuzexový alkohol. Aj iné západniarske srandy si tam zohnal, ak vieš, čo tým myslím.“

	Wolf nemal ani tušenia. „Rád sa nechám poučiť.“

	„Jasné, že vieš, všetko, čo tu vtedy nebolo dostupné, sa dalo zohnať v Oriente. Ak si vedel, ako si to vypýtať,“ vysvetľoval mu Duda.

	„Dali sa tam zohnať aj nelegálne veci?“

	Duda sa zasmial. „Všetko z tuzexu bolo nelegálne. A ak si naozaj vedel, ako a s kým sa máš baviť, vybavili ti v Oriente aj cestu do Tuzexu. Väčšinou s jednosmerným lístkom.“

	Wolf síce chápal, o čom Duda hovorí, no nijako to nesúviselo s tým, na čo sa ho chcel naozaj spýtať. Obával sa však, že priame otázky si dovoliť nemôže. „A čo moja mama?“

	„Došli mi žetóny,“ vyhlásil Duda.

	Marek musel zameniť ďalšie peniaze, aby mohol pokračovať v rozhovore. Nadobúdal dojem, že sám nepriamo podlieha hazardu. Vytlčie niečo z tohto chodiaceho bezodného automatu?

	Duda sa potešil, keď sa Wolf vrátil s novými žetónmi. Zahral si tri kolá, vypil dve borovičky. Bol však stále pri zmysloch, bez problémov nadviazal na prechádzajúcu konverzáciu. „Čo chceš vedieť o mame? Či chodila do Orientu nakupovať? Alebo či nebodaj predávala?“

	„Nakupovala alebo predávala?“

	„Kdeže. Ona bola neviniatko. Aj keď vedela, kam sa dostala, a naučila sa v tom chodiť, sama si s ničím ruky nešpinila. Nikdy.“

	„No dobre,“ nedalo to Wolfovi. „Ale čo robilo sedemnásťročné dievča v podniku, kde sa riešili nelegálne kšefty?“

	Duda sa uškrnul. „Ty vieš, že vtedy nebola ani plnoletá? Chcela vystupovať. V akom podniku podľa teba mohla taká mladučká baba spievať? Len v takom pajzli, ako bol Orient. Prišla si zaspievať, ale niekedy zostala aj po záverečnej. Tak to už raz chodí.“

	„Čo tam robila po záverečnej?“

	„Povedzme, že si našla nových kamarátov.“

	Mareka rozhovor celkom vyčerpal. Hoci nič nepil, začala sa mu točiť hlava. „A tí kamaráti, oni predávali?“

	Duda neodpovedal. Zase sa obrátil k automatom a hádzal do nich jeden žetón za druhým.

	„Vysvetlíte mi už konečne, ako to bolo? Čo viete o mojej mame?“ snažil sa Wolf dopracovať k podstate. „Mám ísť po ďalšie žetóny? Koľko? Koľko ich treba, aby ste mi povedali, čo chcem vedieť?“

	Duda hodil aj posledný žetón, potiahol páku a konečne sa dopracoval k nejakej výhre. „Priniesol si mi šťastie, chlapče!“

	Marek nevedel, ako zareagovať.

	„Je to na teba moc, že? Tak ti to poviem zjednodušene. Tvoja mama sa ťahala so správnou partiou. Ba ešte čo, s tým najdôležitejším z nich. Ale len kým sa nezjavili Kanaďania. Jednému z nich dala a keď sa to dozvedel jej ochranca z Orientu, strašne sa nasral. Kanaďanov hnal späť za Dunaj a myslím, že ona vtedy v Oriente skončila. Aspoň na čas, lebo porodila decko. Asi tomu Kanaďanovi. Alebo nášmu mecenášovi? Ktovie...“

	Wolf naňho vyjavene hľadel. To dieťa bol on. Lenže prvýkrát v živote počul, že by totožnosť jeho otca mohla byť nejasná.

	Duda ho nechal chvíľu v rozpakoch, išiel si vyzdvihnúť výhru. Keď sa vrátil, hodil mu z nej desať eur. „Za to, že si do mňa investoval. Nepozeraj tak na mňa. Tvoj tatko je Kanaďan, nemusíš sa báť.“

	„Kto bol ten mecenáš? Ako sa volal? Žije ešte?“

	„To ti ja už neviem. Pôjdem. Hlavne sa ma už nesnaž nájsť, dobre? A lepšie spravíš, ak sa viac neukážeš ani v Oriente.“

	Marek sa vracal domov peši. Keď kráčal cez most ponad Dunaj, na okamih sa zastavil, aby sa zahľadel do toku rieky. Mal pocit, že mu stále čosi uniká.

	Stopa vedúca k maminej minulosti v tú noc vyhasla. Dudu viac nevidel, hoci ho napriek upozorneniu hľadal aj v niekdajšom Oriente. Na mecenáša, ktorý kedysi držal nad jeho mamou ochrannú ruku, sa už nemal koho spýtať.


6. augusta 1982

	 

	Keď nás dlháň pristihol baliť mŕtvolu jeho kamoša do koberca, mysleli sme si, že sme definitívne nahratí. Ocitli sme sa sami na cudzom území, navyše sme zabili muža, čo pracoval pre nášho nového obchodného partnera. Mohli nás oboch odkrágľovať a prakticky im nič nehrozilo. No dlháň nás svojou reakciou prekvapil.

	„Neznášal som ho,“ povedal lámanou angličtinou.

	Nedal som to na sebe znať, no v tej chvíli mi bolo do smiechu. Predstavil som si, čo by som robil, keby som sa ocitol v podobnej situácii a našiel ležať na zemi zavraždeného Benjiho, ktorého som neznášal. Možno by som sa tiež pridal a pomohol spratať jeho mŕtvolu.

	Dlháň mi naznačil, aby som chytil mŕtvolu za nohy, on ju uchopil pod pazuchami. Zatiaľ čo sme ju schovali v kufri auta, Turini sa pustil do čistenia. Keď sme sa vrátili do izby, dlháň obdivoval prácu môjho kolegu a začal sa vypytovať, čo používa na čistenie krvi. Zdalo sa, že aj Turini našiel na Slovensku spriaznenú dušu.

	„Čo s telom?“ prerušil som ich inštruktáž.

	Dlháň sa zamyslel. „V noci do lesa.“

	Turinimu sa to nepozdávalo. Na zbavovanie sa tiel mal dlhoročne osvedčené metódy. „Je niekde nablízku cintorín? Cintorín... hroby? Hroby, kríže, pomníky? Pomníky a sviečky?“

	Dlháň na štvrtý pokus pochopil. Chcelo to veľa námahy z Turiniho strany, ale nakoniec sa nejako dohodli. Dlháň nám kázal, aby sme ho počkali. Odišiel preč aj s telom v kufri. A tak sme čakali.

	„Ty nemáš ani šajnu, aké sme mali šťastie,“ ozval sa Turini suverénnym tónom ostrieľaného upratovača mŕtvol.

	„Ale viem.“

	„Čo si mu spravil?“

	„Možno mu len preskočilo,“ skúšal som zahovoriť.

	Turini mi to nezožral. „Čo si spravil?“

	Aj keď som si to nechcel priznať, bolo mi jasné, že nešlo o ukradnutú motorku. „Asi som mu prebral dievča.“

	„Speváčku?“

	Prikývol som.

	Turini nič viac nepovedal.


16. júna 2017

	 

	Petra Siváková sa v piatok vrátila na polikliniku v Devínskej Novej Vsi, hoci ju odtiaľ predvčerom vyhodili z pozície upratovačky. Keď ju zbadala jej bývalá šéfka Marianna, okamžite po nej vyštartovala.

	„Ty musíš byť riadne tupelo, už tu nepracuješ, nerozumela si mi dosť dobre?“

	Siváková jej ukázala obviazanú ruku. „Idem na kontrolu za doktorom Klimkom.“

	Marianna sa zasmiala. „Ty? K nám na kontrolu? A môžeš si to dovoliť?“

	Petra sa nedala rozhodiť, hoci ju to stálo veľa premáhania. „Musím ísť, mám dohodnutý termín.“

	„A nebodaj ideš včas?“ podpichla ju Marianna znova.

	To už Siváková nerozdýchala. „Na vašom mieste by som bola rada, že som nemocnicu nezažalovala za pracovný úraz. Tie chemikálie, čo používate, sú škodlivé a vy to viete. Musíte byť riadne zúfalá, keď zostávate v tejto práci.“

	Marianna si pripravovala protiútok, no Petra už vchádzala do výťahu aj s akýmsi chlapíkom.

	„Slečna, idete hore? Lebo ja mám namierené nadol,“ oznámil jej.

	„Nadol?“ zopakovala nechápavo.

	„Do suterénu.“ Chlapík jej ukázal kartičku, ktorú použil na snímač pod tlačidlami. „Ak sa nenahneváte, pôjdem prvý.“

	Keď sa o chvíľu otvorili dvere výťahu, ukázala sa pred nimi dlhá, dobre osvetlená chodba. Muž vystúpil, poďakoval sa a dvere sa znova zatvorili.

	Siváková stúpala na najvyššie podlažie, no netúžila po ničom inom, len sa vrátiť do suterénu a zistiť, čo sa tam nachádza.

	Nemala na výber, skončila na kontrolnej návšteve u doktora Klimka. Spočiatku nereagovala, keď sa jej spýtal, ako sa má, čo pripisoval tomu, že je ešte stále nešťastná zo straty práce.

	„Pýtal som sa, či by sa pre vás niečo nenašlo, ale nepochodil som, mrzí ma to,“ ospravedlňoval sa.

	„Nevadí,“ mávla zdravou rukou. „Niečo si nájdem.“

	„Poranenie vyzerá celkom dobre. Opuch ustúpil. Natierali ste si to?“

	Petra prikývla.

	„Svedomitá pacientka, také mám najradšej,“ pochválil ju Klimko.

	„Môžem sa opýtať, aká je vaša atestácia?“

	„Všeobecná medicína.“

	„Takže nerobíte chirurgické zákroky?“ skúšala to Petra.

	Zamietavo pokrútil hlavou.

	„Myslela som, že ste nastúpili na miesto doktora Webera,“ pokračovala Siváková.

	„To áno, ale on nebol chirurg. Odkiaľ ho poznáte?“ čudoval sa lekár.

	„Len som... čosi začula tu v nemocnici.“

	„Tak potom vás sklamem, ale od chirurga mám ďaleko.“

	„Aha,“ hlesla Siváková. „Ale robí na poliklinike aj nejaký chirurg?“

	„Doktor Zlatan má na starosti chirurgiu, ale operácie sa tu vykonávajú sporadicky. Toto je zrejme iný typ nemocnice, ako čakáte. Ak ste prišli zbaliť chirurga, je asi lepšie, že vás vyhodili,“ povedal doktor Klimko bez stopy dobrej nálady. Ani jamky v jeho lícach už neboli také výrazné.

	„Ja som neprišla zbaliť chirurga.“

	„Takže vám stačí aj obyčajný doktor?“

	„Ani doktora.“

	„Škoda, poznám jedného, čo by vás rád pozval na večeru,“ poznamenal Klimko nenápadne.

	„Vy? Mňa? To už prečo?“ nechápala Siváková. „Veď som iba obyčajná upratovačka, teraz ani to.“

	„Ako môžete niečo také vôbec povedať?“ zhrozil sa lekár.

	„Ja... som to tak nemyslela. Len nechápem, prečo by mal o mňa záujem niekto ako vy.“

	„Máte nežné oči, zjavne skrývajú nejaké tajomstvá,“ zalichotil jej Klimko. „Rád by som ich spoznal.“

	Siváková sa zahanbila a sklopila zrak.

	„Vidíte, presne o tom hovorím. Toľká skromnosť, ani kompliment neviete prijať. Dajte mi svoje telefónne číslo a uvidíme, možno by sme budúci týždeň mohli skočiť na tú večeru, čo vy na to?“

	Siváková napokon súhlasila. Lekár jej podal mobil, ona doň vyťukala svoje číslo a začala písať aj svoje skutočné meno. Našťastie ho opravila na Tamara, kým si to stihol všimnúť.

	„Ozvem sa vám,“ sľúbil jej doktor.

	 

	Jún bol toho roku horúci a práve v deň, keď na Cintoríne pri Kozej bráne pochovávali Igora a Miroslavu Hlivniakovcov, dosiahli teploty maximum. Hoci to bolo Wolfovi proti srsti, obliekol si čierny oblek aj s kravatou, ktoré len nedávno vložil do skrine po maminom pohrebe. Tmavú košeľu prepotil skôr, ako stihla jeho rozhorúčené auto schladiť klíma. Na cintorín sa však dostavil včas. Chcel vopred zistiť, kde presne budú zosnulých manželov pochovávať.

	Myslel si, že je nenápadný, no skoro dvojmetrový chlap v obleku stojaci uprostred hrobov sotva splynie s prostredím. Napokon, keď naprieč cintorínom kráčal dav s dvoma truhlami na čele, všetci prítomní za ním otáčali hlavy.

	Netrvalo dlho, kým k Wolfovi pristúpil ochrankár. „Pán Hlivniak si neželá, aby ste tu boli.“

	„Prečo?“ tváril sa Marek nechápavo. „Prišiel som navštíviť svoju tetu...“ Pohľadom zablúdil k najbližšiemu hrobu. „Ivanu. Tetu Ivanu.“

	„Tak čo keby ste prišli inokedy? Práve tu prebieha posledná rozlúčka.“

	Wolf sa zhlboka nadýchol. „V poriadku, pôjdem. Prosím, odkážte pánovi poslancovi, že potrebujem len minútu jeho času. Počkám pred vchodom.“

	„Radšej sa mu vôbec neukazujte na oči. Dobre vám radím. Dvíha sa mu tlak, len čo vás zbadá,“ odrádzal ho ochrankár.

	Wolf si uvedomil, že konal nerozvážne. Z Hlivniaka sršala nenávisť, nepochybne ho viní z vraždy svojich rodičov. Posledné, čo potrebuje, je vidieť ho na ich pohrebe.

	Marek vyšiel pred bránu cintorína a schoval sa za roh. Zvažoval, že sa odtiaľ vyparí, no potom to zavrhol. Musel sa spýtať iba jednu otázku. A ak by za Hlivniakom prišiel domov alebo nebodaj do parlamentu, vyznelo by to ako nátlak.

	Hlivniak to zjavne predvídal, lebo pred odchodom najskôr poslal ochrankárov skontrolovať situáciu. Wolfa si však nevšimli a naznačili šéfovi, že je vzduch čistý. Wolf vybehol spoza rohu, až keď sa na ulici ukázal Hlivniak s manželkou a deťmi.

	„Pán poslanec, mám len jednu otázku.“

	Ochrankár mu zatarasil cestu. „Vy si fakt nedáte povedať?“

	„Pán Hlivniak, ak nebudete spolupracovať s políciou, nikdy nevyšetríme vraždu vašich rodičov,“ zakričal Wolf cez horu svalov na trúchliaceho syna, ktorý sa práve chystal nastúpiť do auta.

	Hlivniak zamrzol. Po chrbte mu prebehli nepríjemné zimomriavky. Otočil sa a vyrazil k Wolfovi. „Ako sa opovažuješ!“ odstrčil ochrankára z cesty a chytil Wolfa za kravatu. „Moji rodičia zomreli kvôli tebe!“

	„Chápem, prečo si to myslíte,“ prihováral sa mu Wolf pokojne. „Ale dobre viete, že to nie je pravda. Zabili ich, lebo váš otec využil nelegálne služby od nesprávnych ľudí. Od nebezpečných ľudí. Zabili ich, lebo mali dôvod sa vášho otca báť. Ak existuje šanca, že sa boja aj vás, musíte ihneď konať. Kým je čas.“

	Hlivniak sa zasmial. „Tak takýmito rečami ste s ním vydrbali. Bolo mi čudné, ako sa vám to podarilo. Ale keď ste sa mu prakticky vyhrážali, už je mi to jasné.“

	Wolf naňho vyjavene civel. „Vo svojej výpovedi ste všetko popreli. Ale vedeli ste o jeho operácii, však? Čo vám povedal, keď vám volal večer pred vraždou?“

	Hlivniak takticky mlčal. Stále ho držal pod krkom, nahlas fučal a prepaľoval ho nenávistným pohľadom. „Sukin syn.“

	Zrazu sa tam ako blesk z jasného neba zjavili novinár s kameramanom a začali bizarnú scénu točiť. Našťastie im do záberu vošli Hlivniakovi ochrankári. Poslanec Wolfa rýchlo pustil a rýchlo sa pridal k manželke a deťom v naštartovanom aute. Keď odtiaľ upaľovali, takmer zrazili kameramana. Len tak-tak stihol uskočiť a televízny redaktor ho bez váhania nasmeroval na Wolfa.

	„Môžete sa nám vyjadriť k tomu, čo sa tu práve odohralo?“ strčil mu pod nos mikrofón.

	„Bez komentára,“ odpovedal Marek vyhýbavo a stratil sa v uličkách pod Bratislavským hradom.

	Ešte spoza chrbta zachytil, ako sa redaktor dohaduje s kameramanom: „To nevadí, máme niečo na kamere a viem, kde sa uskutoční kar.“


6. augusta 1982

	 

	Dlháň sa podľa dohody vrátil po zotmení. Podarilo sa mu vymyslieť geniálne alibi. Svojmu šéfovi tvrdil, že bradáč sa dostal do problémov s hraničnými policajtmi, keď sme sa vracali z nemocnice na rakúskej strane. Odvtedy ho nevidel. Keďže sme prišli o jediného tlmočníka, ktorého mal šéf k dispozícii, odložil naše stretnutie na inokedy.

	Turini a dlháň sa chvíľu dohadovali, čí plán je lepší. Hoci sme boli na cudzom území, Turini trval na svojich overených postupoch a skončili sme na akomsi cintoríne. Tam sa to zas trochu skomplikovalo, zapracovala jazyková bariéra, takže Turini prevzal vedenie a prikázal dlháňovi, aby nás počkal v aute.

	Našli sme otvorený hrob, kde skončilo bradáčovo telo. Zajtra naň nič netušiaca rodina pochová svojho zosnulého príbuzného a ak všetko dobre dopadne, nikto sa nedozvie, že sa pod ním rozkladá ešte jedna mŕtvola.

	„Vieš, že toto si posral?“ pripomenul mi chybu Turini, keď som hádzal lopatou do hrobu vrstvu hliny.

	„Čo teraz?“ spýtal som sa.

	„Budeme hrať mŕtvych chrobákov. Nič sme nevideli, nič sme nepočuli. A budeme dúfať, že nám to prejde.“

	„Nemusel si ho zastreliť,“ podotkol som.

	„A čo som mal robiť? Nechať ho, nech odbachne on teba?“ rozčúlil sa Turini.

	„Mohli sme s ním skúsiť vyjednávať,“ teoretizoval som.

	„Radšej buď ticho a makaj!“

	Poznal som ho ako večne pokojného muža, čo nikdy nedával najavo emócie. V ten deň ich prejavil. No nie preto, že by sa bál o svoj život alebo nebodaj o ohrozený biznis. Bál sa o mňa. Inak by nikdy nespravil takú kravinu a nestrieľal by bez varovania. Ale mohol som mu niečo vyčítať? Zachránil mi život a tešilo ma, že som mu prirástol k srdcu.


16. júna 2017

	 

	Sivákovej prišla od neho prvá správa, už keď vyšla z ambulancie. Hoci jej len pripomenul, aby sa ďalej aspoň trikrát denne natierala krémom, neubránila sa úsmevu. Naozaj o ňu nejaký chlap prejavil záujem? Úsmev na tvári jej však rýchlo zamrzol. Prečo sa preto musela začať pretvarovať?

	Našťastie nemala čas na sebaľútosť. Opäť sa vžila do roly špiónky a premýšľala, ako naloží s novonadobudnutými informáciami. Tešila sa, že zistila meno chirurga, ktorý pracoval v nemocnici, no to jej nestačilo. Potrebovala sa dozvedieť, čo sa nachádza v suteréne nemocnice.

	Zviezla sa výťahom na prízemie, no keď sa otvorili dvere, uvedomila si, že cez recepčnú sa jej nepodarí prejsť do šatní.

	Zachvátila ju panika, zle sa jej dýchalo. Mala pocit, že nech urobí čokoľvek, bude to vyzerať podozrivo. A tak ustrnula na mieste ako socha a chvíľu sa bezcieľne vozila vo výťahu. Na prvom pristúpila doktorka, ktorá sa na ňu usmiala, vyviezla sa na druhé a vystúpila.

	Siváková sa otočila k zrkadlu, chytila sa tyče a zahľadela sa do očí svojho odrazu. Dýchala zhlboka ako žena pripravujúca sa na pôrod.

	„Chcela si si niečo dokázať, chcela si všetkým ukázať, že si dôležitá, že nie si zbytočná. Ale to neznamená, že sa máš hrať na špiónku. Si psychologička, nie agentka v prestrojení.“

	Výťah sa pohol. Niekto si ju privolal. Srdce jej bilo ako splašené. Rozhodla sa, že jej misia končí. Vystúpi na prízemí, prejde okolo recepcie, vykročí cez bránu nemocnice, a ani sa neobzrie. Bude sa tváriť, akoby tam nikdy nebola.

	No nezastala na prízemí, pokračovala až do suterénu. Tam na ňu čakal rovnako prekvapený chlapík, s ktorým sa viezla už predtým.

	„Ja som si vás privolal? To sa mi nezdá, výťah je nastavený tak, aby šiel nadol len na kartu alebo prázdny. Niečo s ním nie je v poriadku.“

	„Alebo je to osud,“ zasmiala sa Petra silene.

	Chlapíkovi tým polichotila, a tak konečne pristúpil. „Slečna, rád sa s vami zveziem. Alebo pani?“

	Zasa sa zachichotala. „Slečna.“

	„A zadaná?“

	Siváková neodpovedala. Jedným okom poškuľovala po karte od výťahu, ktorú mal chlapík zastrčenú vo vrecku na kabáte. Premýšľala, čo spraví, keď si spomenula na trik, čo ju naučila kamarátka.

	Kým výťah zasa zastal, odhodlala sa pre metódu predklon a vztyk. Pohodila na zem svoju peňaženku a tvárila sa, že jej spadla. Potom sa pred mužom zohla do hlbokého predklonu, až sa rukami dotýkala špičiek nôh. Upútala tým mužovu pozornosť. Hoci sa už otvorili dvere na výťahu, nevystúpil. Zvyšok však nedomyslela. V stiesnených priestoroch boli príliš blízko pri sebe a keď prešla do fázy vztyku, hlavou mu prudko narazila do nosa.

	„Do p...“ zanadával chlapík nahnevane.

	„Prepáčte, som nemožná,“ ospravedlňovala sa Siváková okamžite. „Ukážte. Tečie vám krv, mám vreckovku, hneď to bude.“

	„Daj odo mňa ruky preč!“ ponáhľal sa od nej rozčúlene so zaklonenou hlavou.

	Siváková sa takmer nahlas zasmiala. Nevedela, čo jej bolo smiešnejšie – ten chlapík alebo ako sa jej pokus o flirt podľa Denisinho návodu nevydaril. Aj tak bola spokojná, získala, čo potrebovala. Chlapíkovu kartičku už schovávala vo vrecku. Nemohla však nastúpiť naspäť do výťahu, bola na očiach všetkým v areáli nemocničnej recepcie. Zamávala recepčnej a vykročila na parkovisko.

	Zhlboka sa nadýchla čerstvého vzduchu.

	Bezmála vykríkla od radosti.

	Uvedomovala si hroziace riziko, ak dokončí, čo začala. No povzbudená a trochu zaslepená nečakaným úspechom nevidela inú alternatívu.

	Počkala si na skupinu zdravotných pracovníkov, ktorí vyšli na popoludňajšiu cigaretu, a zamiešala sa medzi nich, keď sa vracali dovnútra. Podarilo sa, a ani nevedela ako, znova stála vo výťahu. Stačilo už len použiť ukradnutú kartu a viezla sa do suterénu.

	Ocitla sa na dlhej, dobre osvetlenej chodbe, odkiaľ viedlo niekoľko dverí. Za prvými objavila veľkú, poloprázdnu miestnosť. Panovala v nej tma, musela si pomôcť svetlom baterky v mobile.

	Na základe dvoch polohovateľných ležadiel uprostred a veľkých svetiel nainštalovaných na strope usúdila, že ide o operačnú sálu. Potvrdila jej to vedľajšia miestnosť, s ktorou bola prepojená. Našla tam pozdĺžne kovové umývadlo, ktoré slúžilo na dezinfekciu pre chirurgov a ostatný personál pred zákrokom.

	Tretia miestnosť po ľavej strane jej dvanástimi mraziacimi boxami zabudovanými v stene nápadne pripomínala pitevňu. Prišlo jej až nevoľno pri predstave, že sa v nich niekedy nachádzala niektorá z obetí, ktoré poznala po mene alebo z fotografie. Schovávali tu telá Andreasa Bergera, Ivany Fusekovej alebo Laury Mrázovej? Keď však do niekoľkých boxov nazrela, zistila, že sú prázdne.

	Z pitevne zamierila do dverí oproti, kde objavila priestranný sklad; všade, kam sa pozrela, videla skrine a kabinety. Na všetkých bola zámka. Keď prešla ďalej, pri zadnej stene natrafila na stoly s počítačmi. Jeden z nich zapla, ale zastavila ju potreba prístupového hesla. Vzdala to a zamierila k ďalším dverám, za ktorými čakalo azda najväčšie prekvapenie – izba pre pacientov.

	Už vo dverách zachytila zvuk prístroja, ktorý meral tep, a vzápätí uvidela aj pacienta ležiaceho na nemocničnom lôžku. Zatajila dych, zľakla sa, no potom si uvedomila, že pacient spí alebo je možno ešte v narkóze. Preto sa odvážila vstúpiť do miestnosti.

	Najprv si muža lepšie obzrela. Mal po päťdesiatke, tmavšiu pleť, husté čierne fúzy a z čŕt tváre vyčítala cudzokrajný pôvod. Utvrdilo ju v tom aj indické meno, ktoré vyčítala z jeho chorobopisu. Dhananjay Saha.

	Žiaľ, jej znalosti medicíny zďaleka nestačili na zložité latinské názvy a lekárske skratky. Rozhodla sa, že si preto chorobopis aspoň odfotí, no keď cvakol blesk mobilného fotoaparátu, pacient sa náhle prebral.

	„What are you doing here?“ spýtal sa jej plynulou angličtinou so silným prízvukom. Tvár mal zvraštenú od bolesti. Čo tu robíte?

	„I am a nurse,“ tvrdila mu pohotovo. Som zdravotná sestra.

	„I am in pain, I need something stronger,“ zastonal. Mám bolesti, potrebujem niečo silnejšie.

	Sľúbila, že mu prinesie analgetiká, ale keď opatrne cúvala z miestnosti, doľahlo k nej z chodby cinknutie výťahu. V suteréne už nebola sama.

	Zľakla sa a v strese sa snažila schovať pod nemocničnú posteľ, vtedy už aj pacientovi došlo, že niečo nie je v poriadku. Bola prichytená pri čine.

	„Kto ste? Čo tu robíte? Ako ste sa sem dostali?“ pýtala sa jej zdravotná sestra, keď ju zbadala čupieť pri posteli.

	„Ja... zablúdila som. Prepáčte, som dezorientovaná, dostala som nejaké silné lienky. Kde som to?“ vyhovárala sa neúspešne.

	Sestra jej neuverila, zatlačila červené tlačidlo a privolala pomoc.

	 

	Hneď ako sa Wolf vrátil z Hlivniakovho pohrebu domov, išiel s huskym na vychádzku. Potom sa s ním ešte chvíľu pohral a vzápätí sa vrhol na svoje poznámky. Stále dúfal, že niekde medzi riadkami objaví skrytú súvislosť. Strácal rozum pri predstave, že na nič nedokáže prísť.

	Napokon sa zvalil na gauč a opakoval si všetky mená súvisiace s prípadom: „Fuseková, Berger, Mrázová, Weber, Drahošová, Hlivniak, Hronská...“

	Hovoril ich stále dokola, až mu z toho preskakovalo. Vstal a otvoril chladničku. Tá však zívala prázdnotou.

	„Bývam sám, a predsa čakám, že mi niekto nakúpi?“ spýtal sa sám seba.

	Uvažoval, že zájde do obchodu, no po ceste sa rozhodol, že sa radšej pôjde niekam najesť.

	Po návrate do petržalskej bytovky zistil, že nechal otvorené dvere.

	To som fakt už tak mimo?

	„Fenrir?“ zakričal z chodby, keď ho husky neprišiel privítať.

	Obával sa, že sa mu podarilo otvorenými dverami ujsť, preto sa ani nevyzul, keď vbehol do bytu skontrolovať situáciu. Psa našiel nehybne ležať uprostred obývačky.

	„Fenrir!“ vykríkol Wolf vyľakane.

	Rozbehol sa k nemu, no vtom ho niekto odzadu zrazil k zemi. Keď padal vedľa huskyho, takmer si rozbil čelo o sklený konferenčný stolík.

	Musel sa schovať v kúpeľni, pomyslel si Wolf.

	Votrelec ho chytil za vlasy a nadvihol mu hlavu. Keď sa Marek pokúsil brániť, zo spálne vyšiel druhý chlap s maskou na hlave. Prikročil k Fenrirovi a gestom naznačil, že mu láme väzy.

	„Je len sedovaný, ale veľmi rád ho dorazím, ak sa o niečo pokúsiš. Zaslúžil by si, pohrýzol ma.“

	Wolf skrotol. Hoci ešte stále nahnevane fučal, nebol ochotný riskovať Fenrirov život.

	Druhý chlap, ktorý ho stále držal za vlasy, mu k uchu priložil niečo studené. Jeho prvá myšlienka bola, že sa ho chystá zastreliť, no bol to iba mobil.

	„Marek, počúvaj ma...“ ozval sa z telefónu roztrasený hlas.

	„Patrik?“ spoznal ho Wolf.

	Patrik žije, zaradoval sa na okamih v duchu.

	„Som v poriadku. Ale ak sa nestiahneš, ak budeš pokračovať, zabijú ma! Vedia o každom tvojom kroku. Rozumieš, čo to znamená? Zomriem, ak to nenecháš tak!“

	Wolf zúfalo opakoval bratovo meno. „Patrik, Patrik, kde si?“

	Telefonát sa prerušil.

	Muž, ktorý doposiaľ držal bezvládneho Fenrira, mu nešetrne šmaril hlavu o podlahu. Marek sa trhnutím pokúsil vymaniť zo zovretia, no cítil na sebe váhu druhého chlapa.

	„Poslúchni ho,“ poradil mu maskovaný muž.

	Wolf schytal kopanec do tváre, rozostrel sa mu zrak a upadol do tmy.

	 

	Petra Siváková bola odhalená. Po tom, čo sa pomocou ukradnutej výťahovej karty dostala do tajného suterénu súkromnej kliniky v Devínskej Novej Vsi, ju ochrankár zaviedol do kancelárie riaditeľa. Zaujímalo ho, čo údajná vyhodená upratovačka robila v priestoroch, kde nemala čo hľadať. Historkou o tom, že bola dezorientovaná a vyčerpaná, nikoho neoblafla. Najmä keď u nej našli ukradnutú kartu od výťahu.

	„Kto ste? Ale pravdu! Lebo tie hlúposti už nemienim počúvať,“ vyzval ju riaditeľ, keď zostali sami dvaja.

	„Pracovala som tu zopár dní ako upratovačka,“ tvrdila Petra.

	„Nezmysel,“ buchol riaditeľ po stole.

	„Nemáte právo ma tu držať.“

	„Odpovedzte mi a môžete ísť.“

	„Nemáte právo ma tu držať,“ opakovala Petra dokola.

	Riaditeľ od hnevu vypol hruď. „Teraz ma pekne počúvajte, dievčatko, pohybovali ste sa po súkromných priestoroch nemocnice bez povolenia a bez sprievodu. Vyrušovali ste mojich pacientov. Pacientov, ktorí sa zotavujú a potrebujú absolútny pokoj, ste desili na smrť. Ak mi okamžite neodpoviete, o čo vám ide, poženiem vás pred súd za ohrozenie zdravia.“

	„Som kriminalistická psychologička a pracujem na krajskom riaditeľstve policajného zboru,“ priznala Petra, no zároveň nechcela vyvolať zdanie, že sa dala zahnať do kúta vyhrážkami. „Pre zmenu by ste mi vy mohli vysvetliť, čo robí vo vašom suteréne zahraničný pacient.“

	Riaditeľ sa spokojne postavil. „Nemám vám čo vysvetľovať. Tu sme skončili.“

	Zavolal ochrankára a dal Sivákovú vyviesť pred nemocnicu s jasným varovaním – ak ju tam ešte niekedy uvidí, žaloba ju neminie. Petra sa rozčuľovala, rozhadzovala rukami a protestovala, ale išlo iba o súčasť divadla. Mala predsa, čo potrebovala. Keď kráčala k zastávke autobusu, uveličene vytiahla mobil, aby skontrolovala galériu. Zostala však sklamaná. Na jedinej fotografii, ktorú v podzemí spravila, bola rozmazaná šmuha zachytávajúca blesk odrážajúci sa od papiera. Tým pádom plán, že dá chorobopis zahraničného pacienta preložiť odborníkovi, zlyhal.

	 

	Petra bola sklamaná z nevydarenej fotografie, ale nevzdávala sa. Zostávalo ešte jej osobné svedectvo. Vrátila sa na riaditeľstvo a zamierila rovno do kancelárie Richarda Otčenáša. Šéf ju na počudovanie bez problémov prijal.

	Keď uvidel jej obviazanú ruku, prekvapene sa opýtal: „Čo sa vám stalo? A kde ste boli posledné dni? Vraj ste sa viackrát vyparili na priepustku z osobných dôvodov.“

	Sivákovej snaha upokojiť ho ustarosteným úsmevom vychádzala nazmar. „Všetko vám vysvetlím, pán riaditeľ, len si ma vypočujte. V prvom rade sa ospravedlňujem, že som vám klamala. Obávala som sa, že neschválite môj... postup.“

	„Postup? Aký postup? O čom to tu hovoríte?“ pýtal sa Otčenáš, ktorého rozdráždila už samotná nervozita podriadenej.

	Siváková sa pustila do vysvetľovania svojej neprítomnosti a pôvodu zranenia, čo Otčenáša akurát zmiatlo. Celý čas sa však tváril neutrálne, nevedela vyčítať, čo si myslí, o to viac jej to napokon dal najavo.

	„Preskočilo vám?“ zahromžil.

	„Prosím?“ preľakla sa Petra.

	„Máte doktorát, až taká hlúpa teda byť nemôžete. Čo ste si vôbec mysleli? Ako vám to zišlo na um?“ pýtal sa, no odpoveď zjavne nepožadoval, pretože keď sa Siváková pokúsila prehovoriť, rýchlo ju zasa zahriakol. „Vy nie ste platená za prácu v teréne. Tobôž nie v prestrojení. Vy máte prinášať posudky, profily páchateľov. Nie hrať sa na agentku KGB.“

	„Lenže kapitán Dokúpil...“ hlesla Petra.

	„Viete vy vôbec, čo ste mohli spôsobiť? Môžete byť rada, že vás odtiaľ len vyhodili. Ak by zavolali políciu, neviem, ako by sme to potom riešili.“

	„Mrzí ma to, pán riaditeľ,“ ospravedlňovala sa Siváková. „Chcela som iba pomôcť.“

	Riaditeľ sa odmlčal. Pochopil, že je zbytočné, aby jej to ďalej vyčítal. „Môžete ísť.“

	Petra vstala. „Pán riaditeľ, teraz síce nie je vhodná chvíľa, ale potvrdilo sa naše podozrenie. Som si istá, že tam organizujú nelegálne transplantácie.“

	„Máte dôkazy?“ spýtal sa Otčenáš, hoci odpoveď poznal. Ak by Siváková nejaké priniesla, dávno by s nimi vyrukovala.

	Psychologička zaváhala. „Našla som pacienta z Indie, chcela som odfotiť jeho chorobopis, ale...“

	„Nepodarilo sa vám to,“ dokončil za ňu riaditeľ.

	„Nepodarilo,“ potvrdila jeho domnienku.

	„V tom prípade nemáme nič.“

	Siváková odchádzala z riaditeľovej kancelárie sklamaná. Na jednej strane bola rada, že neprišla o miesto, no na druhej si vyčítala, akým fiaskom sa skončil jej pokus o pomoc. Keď sa zavrela u seba, vytiahla mobil a vyhľadala fotku z podzemia. Naozaj bola nepoužiteľná. Napokon ju vymazala. Hľadela na zaviazanú dlaň, svrbela ju hojaca sa koža pod obväzom. Znovu odomkla telefón. Zalistovala v kontaktoch a našla najnovší z nich. Doktor Klimko.

	 

	Keď Michaela Hrobáková objavila v magnetofónovom prehrávači pásku, ktorú tam zanechal Wolf, odložila ju bokom. Myslela si, že si po ňu príde, ale keď nechodil, rozhodla sa mu ju pripomenúť. Keďže jej ani nebral telefón, vybrala sa za ním predtým, než po práci vyzdvihla dcéru zo škôlky.

	Márne zvonila na vchodový zvonček, zostávala bez odpovede. Nerada by merala cestu zbytočne, preto prekĺzla dovnútra so susedom, ktorý sa vracal domov. Pokúsila sa kazetu natlačiť do Wolfovej schránky, no cez úzky otvor neprešla a takmer sa v ňom zasekla.

	Michaela sa napokon vybrala až k jeho bytu. Presvedčená, že starú magnetofónovú pásku mu nikto spred prahu neukradne, ju kládla na rohožku. Vtom sa dvere rozleteli dokorán.

	Michaela sa ocitla zoči-voči Wolfovi so zakrvaveným nosom, natrhnutou perou a opúchajúcim okom. V rukách niesol Fenrira.

	„Čo sa ti stalo?“ zľakla sa.

	Pokrútil hlavou. „Teraz nie, potrebujem ho dostať k veterinárovi.“

	Marek jej naznačil, aby mu uhla z cesty, no ona ho nepočúvla. „Takto nemôžeš sadnúť za volant. Ja ťa tam hodím.“

	Michaela mu pomohla naložiť huskyho na zadné sedadlá a kým nastúpila za volant, zavolala otcovi, aby sa zastavil po Emu v škôlke.

	„Kde sídli tvoj veterinár?“ opýtala sa potom Wolfa, ktorý vyzeral ako porazený boxer opúšťajúci ring.

	„V Rači, zvyšok ti poviem, keď sa budeme blížiť.“

	Michaela počas šoférovania pozorovala jeho dokaličenú tvár a znova sa pokúšala zistiť, čo sa v jeho byte odohralo. Marek však nebol schopný viesť rozhovor, neustále sa obzeral na zadné sedadlo na svojho verného spoločníka.

	Do tridsiatich minút dorazili na kliniku v Rači. Veterinár skontroloval huskyho životné funkcie a potom ich požiadal, aby čakali vonku. Marek protestoval, chcel byť pri Fenrirovi, no Michaela ho napokon presvedčila, aby poslúchol.

	V čakárni sedeli spolu s mamičkou a dcérou, ktoré priniesli šteniatko bišona, a paničkou, ktorá v lone držala klietku s veľkým červeným papagájom.

	Michaela videla, že sa Wolf trápi, a tak sa ho snažila priviesť na iné myšlienky. „Ako ide vyšetrovanie?“

	„Páchatelia mi prišli rozbiť hubu a pokúsili sa zabiť môjho psa, len aby som sa nerýpal v ich biznise,“ prezradil jej. „Takže by som povedal, že výborne.“

	„To ma... mrzí...“ Právničke trvalo, kým správne zareagovala. „Verím, že tvoj husky bude v poriadku.“

	„Fenrir.“

	„Prosím?“

	„Volá sa Fenrir,“ zopakoval Marek. „Nechcem ťa zdržovať. Určite ťa už čaká Ema.“

	„To je v pohode, vyzdvihol ju otec.“

	Wolf uprel nervózny pohľad na nástenné hodiny. „Ako dlho tam už je? Veď nemal žiadne viditeľné zranenie. Snáď doňho nekopali.“

	Michaela ho chytila za ruku. „Verím, že bude v poriadku.“

	Držali sa, aj keď konečne vyšiel z ordinácie veterinár, aby im oznámil pozitívnu správu: „Váš husky žije. Mal na mále, pichli mu veľmi silné sedatívum určené pre kone. Odporúčam vám útok nahlásiť na polícii. Necháme si ho dvadsaťštyri hodín na pozorovanie, zajtra si poňho môžete prísť. Nechajte na seba na recepcii telefónne číslo, keby niečo, ozveme sa vám.“

	Wolf sa poďakoval, vybavil platbu a nadiktoval recepčnej svoje číslo. Michaela sa ponúkla, že ho zvezie aj domov.

	„Zavolaj rovno Richardovi,“ pobádala ho za volantom.

	Marek pokrútil hlavou.

	„Nenahlásiš to?“

	„Nemôžem. Nevyhrážali sa len tak do vetra. A majú Patrika. Ak proti nim niečo podniknem, zabijú ho.“

	Michaela naňho zhrozene pozrela.

	„Vyriešim to,“ tvrdil. „Nemusíš sa o mňa báť.“

	„Nahlásiť to v každom prípade musíš. Aj veterinár má určitú povinnosť, keď mu prinesú psa v takomto stave. Bude lepšie, keď ho predbehneš, aby nevzniklo nedorozumenie,“ varovala ho.

	Hoci Marek protestoval, odprevadila ho až k dverám. Chcela sa oňho postarať. Keď mu mokrou handrou zmyla obschnutú krv z tváre a krku, prikázala mu vyzliecť si tričko, aby ho namočila v kúpeľni do vody so sódou bikarbónou.

	Nazrela do mrazničky. „Nemáš hrášok?“

	Vybrala z nej ľadové kocky, ktoré vysypala do utierky, a zabalené ich priložila Marekovi na tvár. Hneď zaúpel od bolesti.

	„Nechceš zájsť do nemocnice?“ opýtala sa.

	„Rozchodil som už aj horšie. Dáš si so mnou kávu? Budeš ju musieť zaliať ty, ale...“

	„Už radšej pôjdem,“ odmietla Michaela. „Ak nechám otca s malou pridlho osamote, rozmazná mi ju.“

	Marek vstal z gauča, aby ju zastavil. „Teraz je naozaj šialené... obdobie. Ale keď sa dá všetko do poriadku, mohol by som ťa pozvať na tú kávu? Myslím niekde vonku aj s koláčom. Možno nezáväzne, možno ako rande.“

	„Prepáč, ale musím odmietnuť.“

	„Jasné, v pohode.“ Wolf chcel čo najskôr vycúvať z rozpačitej situácie a ak by to bolo v jeho moci, vzal by svoje slová späť. „Ďakujem za pomoc a pozdrav Richarda. Azda sme mu príliš nenabúrali plány.“

	Michaela však mala potrebu vysvetliť mu svoj postoj. „Dobre vieš, že som k tebe začala niečo cítiť. Ale môj otec je policajt a viem, čo tá práca obnáša. Hlavne čo to znamená pre rodinu. Pri tebe som pred tým až dodnes zatvárala oči, ale Emu tomu nemôžem vystaviť.“

	Marek prikývol. Obrátil sa Michaele chrbtom a ľahol si na gauč, aby ju nevidel odchádzať. Keď sa za ňou zavreli dvere, čosi ho zabolelo a nebola to jeho dobitá tvár.


19. júna 2017

	 

	Marek Wolf šiel na druhý deň vyzdvihnúť Fenrira na veterinárnu kliniku v Rači. Husky bol živý a zdravý a tešil sa z neho viac než kedykoľvek predtým. Wolfovi naozaj odľahlo, až keď si zaboril tvár do jeho srsti. Čakala ich dlhá spoločná prechádzka a po nej dostal Fenrir svoje obľúbené maškrty.

	Až vo chvíli, keď ho mal Marek doma a v poriadku, odbremenil svoju myseľ od starostí. Útok neznámych páchateľov nahlásil, no nepriznal, že súvisí s vyšetrovaním, na ktorom pracoval. Bál sa, že by tým ohrozil Patrika, a z rovnakého dôvodu sa obával spraviť ďalší krok v prípade, ktorý sa ho už oficiálne ani netýkal.

	Wolf si konečne priznal, že ho jeho nerozvážne konanie v posledných dňoch priviedlo do samých problémov. Rozhodol sa zmeniť taktiku a neprovokovať gorily, čo sa mu prišli osobne vyhrážať. V pondelok zase nastúpil do práce a venoval sa iba služobne prideleným úkonom.

	Neustále však zvažoval, čo môže spraviť pre Patrikovu záchranu. Jediné východisko videl vo svojom strýkovi. Zavolal mu, aby ho požiadal o pomoc.

	„Potrebujem sa spýtať niečo ohľadom mamy. Môžem ťa navštíviť?“

	„Teraz nemám čas,“ odbil ho strýko.

	„Môže to byť aj inokedy, napríklad večer.“

	„Dnes to nestihnem, a ani zajtra.“

	„V poriadku, kedy by ti to vyhovovalo?“ zisťoval Wolf.

	„Dám ti vedieť, dobre? Ja sa zastavím u teba,“ sľúbil mu strýko napokon.

	Marek potreboval nejako nadviazať na rozhovor, ktorý sa pred niekoľkými dňami odohral v herni, no vedel, že do bývalého Orientu sa už vrátiť nemôže. Strýko bol jeho poslednou možnosťou dozvedieť sa viac o maminej minulosti.

	 

	Napriek pomoci od komisárky Katrin Jäger neprebiehalo ďalšie vyšetrovanie tak hladko, ako si to Karol Lupták predstavoval. Keď spolu prišli do hotela, z ktorého Laura na Silvestra zmizla, neprivítali ich s otvorenou náručou, dokonca naďalej odmietali spolupracovať. Karol sa v ten deň vracal s kolegyňou do Bratislavy s prázdnymi rukami. Komisárka im napriek tomu sľúbila, že to nevzdá.

	Trvalo niekoľko dní, kým sa Karolovi ozvala. „Podarilo sa mi vybaviť súdny príkaz. Kontakt na Zoe Bishop nemám, ale dali mi aspoň číslo na fotografa, ktorý pracoval na tom večierku. Najprv sa trochu zdráhal, ale potom mi poslal fotky na email. Kompletne všetky, nielen tie, čo upravoval.“

	Lupták nerozumel každému slovu, no podstatu pochopil. „Máte tie fotky? Pošlete ich aj mne?“

	„Práve som vám ich preposlala,“ uistila ho. „Ale je ich vyše tisíc, máme čo robiť, kým sa nimi prehrabeme. Chcete si ich rozdeliť? Asi však bude rozumnejšie, ak si obaja pozrieme všetky...“

	„Idem sa na ne pozrieť,“ odvetil Karol. „A ďakujem.“

	„Poďakujte mi, až keď z toho niečo bude.“

	Lupták otvoril email s odkazom na úložisko veľkých súborov. Počítač ho upozornil na možný nebezpečný obsah, napriek tomu začal súbor sťahovať.

	„Dvadsať giga?“ zhrozil sa Karol.

	Zatiaľ si išiel zaliať kávu. Po návrate do kancelárie sa rozčúlil. Počítač hlásil takmer dvojnásobok času a zatiaľ sa uložili iba dve percentá. Sadol si, pomaly popíjal kávu a sledoval rovnako pomalú vizualizáciu sťahovania súborov. Počítač odrazu zamrzol. Lupták pohol myšou, no kurzor nepohnute zostával na jednom mieste. Vzápätí sa zjavila čierna obrazovka, ktorú vystriedala modrá.

	„Kur...“ Karol si zahryzol do jazyka, vybehol z kancelárie a zakričal na celú chodbu: „Kedy konečne vymenia tieto prehistorické mašiny?“

	Musel zísť do suterénu za kolegami z IT oddelenia, aby mu pomohli znova spojazdniť počítač. Ani po hodine sa mu však stále nepodarilo stiahnuť fotky zo silvestrovského večierka Zoe Bishop.

	„Tak čo si o tom myslíte?“ chcela vedieť Katrin Jäger, keď mu znova zavolala.

	„Ja... ja...“ zajakával sa Lupták. Nechcel priznať, že má technické problémy, rozhodol sa radšej zahmlievať. „Zaujíma ma váš názor. Čo si myslíte vy?“

	Katrin netušila, čo je vo veci, cítila sa polichotená. „Laura sa vyskytla hneď na niekoľkých fotografiách, strávila tam dosť času. Dokopy som ich napočítala asi päťdesiat, maximálne šesťdesiat. Opravte ma, ak sa mýlim.“

	„Zatiaľ to sedí,“ tvrdil Karol.

	„Hovorili ste, že na videu z bezpečnostnej kamery pôsobila ako na drogách?“ pripomínala si komisárka.

	„Presne tak,“ potvrdil slovenský vyšetrovateľ.

	„Tu sa mi totiž zdá celkom pri zmysloch. Ani na jednej snímke som nezbadala rozšírené alebo zúžené zreničky, často pozerala priamo do objektívu, bola vysmiata, dobre sa bavila. Dokonca by som to netipovala ani na alkohol.“

	Lupták zaváhal. „Čo to znamená?“

	„Ak nepila a nič počas večierka nebrala, pravdepodobne dostala niečo nedobrovoľne krátko predtým, ako skončila na tom zábere,“ vysvetlila mu Katrin.

	„Mhm, mhm,“ prikyvoval Karol, aby dal najavo, že stále všetkému rozumie, hoci to tak celkom nebolo.

	„Je to iba teória. Ale ak plánovali uskutočniť v tú noc transplantáciu, potrebovali obe dievčatá triezve. Takže Laura bola pod vplyvom nejakého oblbováku, a preto sa potulovala po chodbách hotela, pokúšala sa ujsť páchateľovi. Možno aj Zoe niečo dostala, aby na párty skolabovala. Ak o tej plánovanej operácii vedela, možno ten kolaps dokonca predstierala.“

	Lupták zostával ticho.

	„Pardon, asi vás nudím, len teoretizujem,“ ospravedlňovala sa Katrin, ktorá z jeho mlčania vyvodila nesprávne závery. „Keď už sa bavíme o páchateľovi, asi ste si ho všimli na fotkách.“

	„Páchateľa na fotkách?“ opýtal sa Karol neisto.

	Komisárka sa zasmiala, akoby slovenský policajt povedal niečo vtipné. „Zase potvrdil, že vie, čo robí. Často sa vyskytuje na fotkách s Laurou, ale zakaždým sa mu podarí schovať. Neskutočne ma to fascinuje. Buď sa za niekoho ukryje, alebo si dá niečo pred tvár, a keď už fakt nemá na výber, odvracia pohľad od objektívu.“

	Tentoraz sa na chvíľu odmlčala rakúska komisárka.

	„Premýšľam, aké sú naše možnosti,“ uvažovala Katrin nahlas. „Najprv som chcela kontaktovať tím Zoe Bishop, ale asi by sme sa nikam nedopracovali. Takže mojím cieľom je identifikovať známe tváre z nášho šoubiznisu, ktoré sa objavili na tej párty, a predvolať ich na vypočúvanie. Zistiť, či toho chlapíka poznajú.“

	„To je výborný nápad,“ pochválil ju Lupták nadšene. „Ja sa pozriem ešte raz na tie fotky. Zajtra si zavoláme... alebo radšej napíšeme?“

	„Pán kapitán?“

	„Áno?“

	„Videli ste tie fotky?“ spýtala sa komisárka.

	„Nie,“ vyšiel Lupták s farbu von.

	„A rozumeli ste mi teraz?“ zisťovala Katrin ďalej.

	„Len to podstatné,“ priznal.

	„Myslela som si. Zhrniem vám to ešte v maile?“ ponúkla sa.

	„Ak budete taká dobrá.“

	„Budem. Tak sa počujeme... alebo čítame zajtra.“

	Zložila a Karol zostal sám so svojou hanbou. Ako naschvál ho do piatich minút zavolal pracovník IT, ktorý mu oznámil, že mu tie prekliate fotky konečne stiahol. Hoci im pritom dvakrát spadol server.

	 

	Petra sa po fiasku v súkromnej poliklinike nevzdala. Spočiatku sa síce cítila porazene, no potom sa odhodlala kontaktovať doktora Klimka. Predtým sa dôkladne pripravila. Spísala si na papier všetko, čo mu chcela povedať. S mobilom pri uchu hypnotizovala riadky a netrpezlivo počúvala nekonečný vyzváňací tón.

	Nezdvihol. Napísala mu správu.

	Neodpísal. Znovu mu zavolala.

	Na tretí pokus to vzdala.

	Ozval sa jej až podvečer. „Čo odo mňa chcete, Tamara? Alebo ako vás mám volať? Keďže to nie je vaše skutočné meno.“

	Petra márne hľadala papier s poznámkami. Celý deň ho všade nosila so sebou, teraz akoby sa pod zem prepadol. V telefóne zostalo ticho.

	„Haló? Ste tam?“

	Siváková musela improvizovať. „Doktor Klimko, neviem, čo vám o mne povedali, ale rada by som uviedla veci na pravú mieru.“

	„Vraj ste sa vydávali za upratovačku a snažili sa získať nejaké tajné informácie. A upozornili nás, že ak sa niekoho z personálu pokúsite kontaktovať, máme to bezodkladne nahlásiť. Prečo by som mal veriť čomukoľvek, čo poviete?“

	„Pán doktor, volám sa Petra Siváková a pracujem ako kriminalistická psychologička pre slovenskú políciu.“

	Opäť nastalo ticho.

	Teraz musela našľapovať opatrnejšie. „Vašu nemocnicu vyšetrujeme pre podozrenie z nelegálnych operácií.“

	Klimko ju vysmial. „Pche, čo je to za nezmysel? Aké nelegálne operácie? Injekcie nelegálneho botoxu? Už som vám vysvetľoval, že toto nie je taká klinika. Pracuje tu jeden chirurg, a ani to na plný úväzok. Sotva ho tu vídame.“

	„Nelegálne transplantácie,“ upresnila Petra.

	„Predpokladám, že mi toto tvrdenie nemáte čím podložiť.“

	„Choďte sa pozrieť do suterénu. Momentálne tam nájdete pacienta, ktorý pochádza z Indie alebo z Blízkeho východu. Domnievam sa, že takúto operáciu nedávno absolvoval. Práve pri ňom ma prichytili.“

	„Absurdné, v suteréne je parkovisko.“

	„Na mínus prvom poschodí?“

	„Na mínus druhom. Mínus jednotka je vyradená. Myslím, že tam bola kedysi márnica.“

	„Nie je vyradená. Dostanete sa dole výťahom, ale potrebujete na to špeciálnu kartičku,“ tvrdila Siváková. „Choďte sa presvedčiť na vlastné oči.“

	„Nepotrebujem sa dostať do problémov. Robím si atestáciu. Ak ma budete ešte raz kontaktovať, nahlásim vás nemocnici.“

	Klimko zložil. Petra konečne našla papier s pripravenými argumentmi. Padol pod stôl. Smutne prechádzala jednotlivé body.

	Pochopila, že Klimkova nedôvera nebola otázkou nedostatočného zdôvodnenia. Doktor jej neveril, lebo ho už raz nepekne oklamala.

	 

	Aj keď si Lupták konečne prezrel vyše tisíc fotografií zo silvestrovskej párty Zoe Bishop, neprišiel k lepším záverom ako Katrin Jäger. Nebol však ochotný hodiť flintu do žita, preto kým rakúska komisárka vypočúvala miestne celebrity, ktoré sa zúčastnili hviezdneho večierka, on sa vrátil k Laurinmu tajnému účtu na instagrame.

	Vrátil sa k starým správam s neznámym mužom, keď sa mu ešte len sťažovala, že je nešťastná a nevie sa dočkať dospelosti, aby mohla začať vlastný život. Presviedčal ju, že nemusí mať osemnásť. Motivoval ju k úteku. Tvrdil, že to zvládne sama, a zároveň jej postupne, nenápadne ponúkal pomoc. Vzišiel z toho plán s jasnými bodmi.

	Prídeš za mnou do Viedne, ukážem ti nový svet.

	Spomenul som si, že si chcela ísť na koncert Zoe Bishop.

	Predstav si, že ťa s ňou zoznámim.

	Nežartujem, si pozvaná na jej silvestrovskú párty.

	Karol sa na chvíľu odklonil od počítača. Po rozume mu behala jediná otázka – ako sa ten chlapík dostal na večierok známej americkej speváčky?

	Vstal a prechádzal sa po kancelárii, až kým mu neprišla na rozum odpoveď. Okamžite sa o ňu musel podeliť s komisárkou Jäger. Kým však stihla zdvihnúť telefón, uvedomil si, že jej to jednoduchšie vysvetlí elektronicky a pomocou internetového prekladača.

	Kašlite na všetkých hostí na večierku. Zaujíma nás iba jeden. Pokúste sa nájsť takého, čo bol odkázaný na transplantáciu orgánu.

	Netrvalo dlho a Katrin Luptákovi zavolala, hoci by jej najradšej navrhol, aby sa odteraz bavili len cez prekladací softvér.

	„Ako to myslíte?“ spýtala sa, keď sa pozdravili.

	„Môj email?“ uisťoval sa Karol. „Čítal som si ešte raz konverzáciu, ktorú viedla Laura cez instagram s páchateľom. Sťažovala sa mu, že kúpila lístky na koncert Zoe Bishop, ktorý bol zrušený. Až potom prišiel s návrhom, že ju vie dostať na jej silvestrovský večierok.“

	„Takže sa domnievate, že to vybavil kvôli nej?“

	„Domnievam?“ zopakoval Lupták slovo, ktoré v angličtine nepoznal.

	„Predpokladáte, myslíte si, je to vaša teória,“ menovala komisárka alternatívy.

	„Áno, áno,“ pritakal konečne.

	„Bola by zvláštna náhoda, že by zohnali speváčkinu fanúšičku, ktorá je ešte aj ideálnou darkyňou srdca,“ zapochybovala Katrin.

	„Vesmír pracuje záhadným spôsobom,“ citoval Lupták repliku z filmu, ktorý videl pred časom s Kristínou. „Možno považovali takúto zhodu za znamenie. Možno dokonca celý večierok zorganizovali iba kvôli tej operácii. Podstatné je, že im ten vstup musel nejako vybaviť.“

	Rakúskej komisárke sa to nepozdávalo čoraz viac. „No dobre, ale ak jej niekto vybavoval vstup, tá párty potom nebola kvôli nej...“

	„Pardon, moja chyba, nehovorím dobre po anglicky, príliš to komplikujem. Skúste to najskôr tou prvou cestou. Potom nás možno bude zaujímať, kto večierok organizoval a za akých okolností,“ opravil sa Lupták.

	„Dobre, pozriem sa, či niekto z hostí nepotreboval transplantáciu,“ sľúbila mu. „A... pán kapitán?“

	„Áno?“

	„Vaša angličtina je celkom v poriadku. Mali by ste si viac veriť.“

	 

	 

	Ahoj. 
Máš pekné fotky.

	 

	Ahoj… a ďakujem.

	 

	Si modelka?

	 

	LOL… nie.

	 

	A nechceš?

	 

	Byť modelka? 
Na agenta z modelingovej 
agentúry si trochu mladý, nie?

	 

	Však nie som žiadny agent. 
Chodím normálne do školy. 
Ako ty. 
Len som ti chcel povedať, že vyzeráš ako modelka.

	 

	Koľko báb si už 
na toto zbalil?

	 

	Ani jednu. 
Ale myslím to vážne.

	 

	Oki, tak díky.

	 

	Ešte som nezbalil ani jednu babu. 
Na toto ani celkovo.

	 

	Tak ani teraz sa ti to nepodarí. 
Maj sa.

	 

	Hej, nemusíš ma hneď odpísať. 
Nechcel som ťa baliť.

	 

	Tak potom? 
Čo odo mňa chceš?

	 

	Len sa mi páčili tvoje fotky. 
Ale nie preto, že si pekná.

	 

	Tak že už nie som pekná?

	 

	Ty si strašná drama queen. 
Tvoje fotky vyzerajú jako obrazy slávnych maliarov. 
Chcel som ti povedať, že máš v sebe niečo výnimočné. 
Ale znelo to divne, tak som ti to radšej napísal.

	 

	Možno to neznelo vôbec divne. 
Nabudúce skús radšej to, aspoň budeš originálny. 
Že vyzerám jako modelka, som počula už miliónkrát.

	 

	OK, drama queen. 
Môže byť nabudúce teraz?

	 

	LOL. Teraz si ma dostal.

	 

	Ale mi to dlho netrvalo.


19. júna 2017

	 

	Karol Lupták sa po rozhovore s Katrin Jäger vrátil k správam medzi Laurou a mužom, kvôli ktorému pravdepodobne prišla o život. Niektoré pasáže už poznal naspamäť. Vzdal to, keď konečne uznal, že sa z nich viac nedozvie.

	Venoval sa fotkám, ktoré Laura stihla zverejniť, kým zmizla. Posledná séria bola z večierka Zoe Bishop. Predtým sa podelila aj o pár záberov, ktoré zachytila, odkedy dorazila do Viedne. Z nich Karol vyčítal, že tam bola tri dni pred Silvestrom. Predpokladal, že spala v hoteli, keďže si tam dvakrát vyberala peniaze, no čosi naštrbilo toto presvedčenie a nahlodalo v ňom zvedavosť. Fotografia, kde si Laura odfotila odhalené nohy a ruku, v ktorej držala šálku kávy. Musela byť na balkóne, napovedala o tom para sálajúca zo šálky a tiež zábradlie, na ktoré si Laura nohy vyložila. No jeho zaujalo na fotke niečo iné ako dievčenské nohy alebo horúca káva. Všimol si výhľad na Dunaj v pozadí.

	„Vidíš to, čo ja?“ ukázal fotku Vanekovi, jedinému členovi vyšetrovateľského tímu, ktorý bol tak neskoro ešte v práci.

	„Na koho sa pozerám?“ Kriminalista sa sústredil na nohy. „To je tvoja nová frajerka? Gratulujem!“

	„Nie, to je Laura Mrázová.“

	„Sorry, nevedel som. Kedy to bolo fotené?“

	„Deň predtým, ako zmizla. Teda na Silvestra. Vo Viedni. Čo vidíš v pozadí?“ opýtal sa Lupták znovu.

	„Rieku?“ hádal Vanek. „Ak sme vo Viedni, je to najskôr Dunaj.“

	„Presne!“ zajasal Karol. „Je to Dunaj.“

	„Prečo je to podstatné?“ nechápal kriminalista.

	„Lebo doteraz som sa domnieval, že Laura Mrázová bývala v tom hoteli, kde aj zmizla. Táto fotka zjavne vznikla ráno niekde na balkóne. S výhľadom na Dunaj.“

	„A z toho hotela nie je výhľad na Dunaj?“

	„Zo žiadnej strany,“ uisťoval Vaneka Lupták. „Je v centre mesta, vidieť odtiaľ jedine námestie a z najvyšších poschodí maximálne strechy okolitých budov.“

	„Super, ostáva zistiť, kde presne je to fotené, však?“ skonštatoval pobavene Vanek.

	Lenže presne to mal Karol v úmysle. Teraz naozaj nemal dôvod ponáhľať sa domov. Sústredil sa na fotografiu, hľadel na Dunaj, hľadal akýkoľvek detail pozdĺž brehu. Žiaľ, pozadie bolo rozmazané a vzdialené.

	Z úvah ho vyrušil zvoniaci telefón. Už druhýkrát tento týždeň mu volal jeho sponzor z anonymných alkoholikov. Nemohol ho viac ignorovať. „Prosím?“

	„Ty žiješ? Ty žiješ!“ čudoval sa a jasal Damián zároveň. „Kde si bol? Chýbal si na poslednom stretnutí.“

	„Prepáč, viem, práca. Rozbehol sa mi prípad a nemám na nič čas,“ vyhováral sa Lupták.

	„Ale dnes prídeš?“

	Karol medzitým stratil pojem o presnom čase. „Kedy začíname?“

	„O polhodinu.“

	„To nestihnem. Ale som v poriadku, sľubujem.“

	Lupták počul na Damiánovom hlase, že je sklamaný. „Karol, takto to nepôjde, na tom, aby si zostal triezvy, musíš neustále pracovať.“

	„Ja viem, ja viem,“ tíšil jeho obavy Karol. „Nabudúce som tam, prisahám. Dnes fakt nemôžem. Pochop. Ale keď sa mi darí v práci, na alkohol nemám ani pomyslenia.“

	„To je super. Ale vieš, kedy sa budeš chcieť najviac napiť?“

	„Keď mi bude na hovno?“ dovtípil sa Lupták.

	„A to príde,“ varoval ho Damián. „Pozri, si dospelý chlap. Nútiť ťa nikto nebude. Len vedz, že som tu. Všetci sme tu. A tieto stretnutia sa organizujú z nejakého dôvodu.“

	„Ďakujem, polepším sa, vážne.“

	Lupták rýchlo zložil. Prepadli ho výčitky, že už opakovane vynechá stretnutie anonymných alkoholikov. Paradoxne mu ako prvé napadlo, že práve fernet by mu ich pomohol umlčať.

	„Nie, nesmiem si to robiť. Nesmiem to spraviť Kike,“ povedal rázne a jedinou vetou presunul pozornosť z potreby napiť sa na zmiznutie Laury Mrázovej.


20. júna 2017

	 

	Karol na veľa nového neprišiel. Zaspal pri počítači, na monitore mal otvorené internetové mapy, skúmal satelitný pohľad nad Viedňou v túžbe identifikovať čosi, čo by spoznal vo výhľade z Laurinej fotky.

	Nevzdával sa, hoci hľadal povestnú ihlu v kope sena. Prácne prechádzal breh meter po metri, o svoju snahu sa podelil aj s Katrin Jäger, ktorej uprostred noci poslal popis svojho nápadu spolu s fotografiami z balkóna na brehu Dunaja.

	Lenže skôr než objavil nejaký záchytný bod, premohla ho únava.

	Ráno sa zobudil s obrovskými bolesťami hlavy. Pripomínali mu stav po večeri strávenom v spoločnosti fernetu. No iba sa mu do čela vtlačila ceruzka, keď zaspal s hlavou opretou o stôl.

	Vybral sa do kuchynky po kávu a cestou sa zastavil na toaletách, aby sa aspoň trochu opláchol. Pri pohľade do zrkadla skonštatoval, že skutočne vyzerá ako po prepitej noci.

	Zaškvŕkalo mu v bruchu. Včera vynechal v zápale práce večeru.

	Z policajného riaditeľstva sa vybral do najbližšej pekárne po čerstvé pečivo. Vrátil sa o dvadsať minút a na vrátnici stretol kolegov, ktorí prichádzali na rannú zmenu. Tváril sa, že spal v noci doma.

	Mobil si pred odchodom po raňajky zabudol na kancelárskom stole.

	Našiel si tri neprijaté hovory a jednu správu od Katrin Jäger.

	Viem, kde je ten byt.

	Ihneď jej nadšene volal späť.

	„Ako ste to zistili?“

	„Dobré ráno, pán kapitán,“ pozdravila ho komisárka. „Celkom jednoducho. Všimli ste si tú vysokú budovu v pozadí?“

	Lupták mal Laurinu fotografiu vrytú do pamäti. „Áno, ide o nejaký významný mrakodrap?“

	„DC Tower Jeden je najvyššia budova vo Viedni. A podľa uhla, z akého ju vidieť, vznikla fotka v Leopoldstadte.“

	„Kde?“

	„Leopoldstadt je druhý viedenský obvod. Pozdĺž rieky sa v ňom nachádzajú samé historické budovy. A iba jedna má také balkóny, aké sú na Laurinej snímke,“ vysvetľovala komisárka Jäger.

	„To ste kedy stihli?“ žasol Lupták.

	„Pri raňajkách. Už potrebujeme len identifikovať byt. Prinajhoršom pobehám celý dom a budem klopať na všetky dvere.“

	„Myslím, že viem, ktorý byt to je.“

	„Prezradíte mi to?“ spýtala sa Katrin.

	„Až osobne,“ odvetil Lupták vyhýbavo.

	„Chcete sa ku mne pridať?“

	„O hodinu a pol som u vás.“

	 

	 

	Aký si dnes mala deň?

	 

	Ty si veštec?

	 

	Nie, prečo?

	 

	Pohádala som sa s mamou.

	 

	Prečo? 
Čo sa stalo?

	 

	Doviedla si nového chlapa. 
Nechodí s ním ani mesiac a normálne si ho nasťahovala k nám. 
Ani sa ma neopýtala.

	 

	Akože teraz?

	 

	Nie, už tu býva dlhšie. 
Ale je to debil. 
Správa sa hrozne k nej aj ku mne.

	 

	Tak prečo si ho potom nasťahovala?

	 

	Lebo je stará a bojí sa, že zostane sama? 
Neviem… 
Je to peklo, nerada sa vraciam domov. 
Keby som mala inú možnosť, ani tam nezostanem…

	 

	Môžem ti nejako pomôcť?

	 

	Si zlatý. Už mi pomáhaš.

	 

	Nič som nespravil. 
Ale ak by si sa chcela stretnúť… alebo pokecať 
aj uprostřed noci, ozvi sa mi. 
Som tu pre teba. 
Hej?

	 

	Oki.


20. júna 2017

	 

	Petra chvíľu neveriacky zízala na displej telefónu, kým pohybom palca konečne zdvihla prichádzajúci hovor.

	„Prosím?“

	Hlboké ticho narúšal iba ťažký dych.

	„Ste tam?“ skúsila to znova.

	„Myslím... obávam sa, že ste mali pravdu,“ šepol konečne doktor Klimko.

	Petra sa bála čokoľvek povedať.

	V duchu jasala a zároveň sa zahriakla, aby sa netešila predčasne.

	„Ako vám môžem pomôcť?“ spýtal sa Klimko.

	„Pomôcť?“ zopakovala Petra prekvapene.

	„Prečo ste mi potom volali?“

	„Chcela som vás varovať a, samozrejme, potrebujeme vašu pomoc, ale nechcem vás vystaviť nebezpečenstvu.“

	Zasmial sa. „Od začiatku som vedel, že ste záhadná, ale netušil som ako veľmi.“

	Siváková zaváhala. „Mýlite sa. Keby ste ma lepšie spoznali, pochopili by ste, aká som v skutočnosti nudná.“

	„Podceňujete sa. Považujem vás za komplexnú a zaujímavú osobnosť s veľkou dávkou šarmu. Vanulo to z vás, aj keď ste sa zjavili ako upratovačka v mojej ambulancii. Mimochodom, ako je na tom vaša ruka?“

	„Vďaka vašej starostlivosti lepšie.“ Petre stúpala horúčava do líc. Naozaj s ňou doktor flirtuje? „Ale nevoláte, aby ste skontrolovali, ako sa mi hojí zranenie.“

	„Prepáčte, máte pravdu, nechal som sa uniesť. Ale asi ste zvyknutá, že muži vo vašej spoločnosti majú problém ovládať sa.“

	V Petre niečo zakričalo: Tak už dosť!

	Je čas vrátiť sa k podstate. „Pán doktor, cením si, že ste sa mi ozvali. Vaša pomoc môže zachrániť prebiehajúce vyšetrovanie. Ak by ste boli ochotný spolupracovať so mnou... teda s nami... s políciou... preberiem s nadriadeným možnosti a ozvem sa vám.“

	„Beriem to ako príležitosť lepšie vás spoznať.“

	 

	Lupták dodržal slovo. Presne o hodinu a pol sa stretol s Katrin Jäger vo viedenskom centre, odkiaľ ho navigovala do druhého obvodu Leopoldstadt. Zastali pred päťposchodovou budovou s krémovo žltými stenami a červenou škridlovou strechou.

	„Ak si niekto môže dovoliť bývať v jednom z týchto bytov, je boháč,“ skonštatovala rakúska komisárka, keď vystúpili z auta.

	V Luptákovi sa prebudila zvedavosť. „Koľko?“

	„Vyše dvetisíc eur za mesačný prenájom. Kúpu si ani netrúfam odhadnúť.“

	„Tipujem, že peniaze, za ktoré ho majiteľ kúpil, nebudú celkom legálne.“

	„Tak už mi poviete, kam ideme?“ chcela vedieť pre zmenu Katrin.

	Lupták vytiahol mobil a namiesto odpovede jej ukázal ďalšiu fotografiu z Laurinho instagramu. Potom ukazovák nasmeroval do výšky.

	„Skosené stropy, takže podkrovie?“ pochopila komisárka. „To už sa naozaj bavíme o peniazoch, ktoré sa dedia po strýkovi milionárovi z Afriky.“

	„Nebudeme predpojatí a zatiaľ budeme veriť, že si na ten byt zarobil poctivou prácou,“ zažartoval Karol.

	„Predpojatí?“ zopakovala Katrin prekvapene.

	„To znamená...“

	„Ja viem, čo to znamená,“ skočila mu do reči. „Je to ďalší dôkaz, že by ste o svojej angličtine nemali pochybovať.“

	Dom nemal výťah, na najvyššie podlažie vyšli po schodoch. Na výber mali dva zvončeky, Katrin sa opäť rýchlo zorientovala a vybrala ten, ktorý prislúchal k bytu s pravdepodobným výhľadom na rieku.

	„Daniel Kapusta?“ prečítal Lupták meno na zvončeku. „To znie až príliš... slovensky.“

	„Náhoda?“ žmurkla naňho Katrin a zazvonila. „Dúfajme, že je doma.“

	Jej želanie sa naplnilo, otvoril im atraktívny dvadsiatnik s tajomnými modrosivými očami, jemným strniskom a tehličkami na bruchu, ktoré zjavne rád ukazoval, keďže sa vo dverách zjavil len v spodnom diele pyžama.

	„Morgen,“ pozdravil sa nenútene, pričom svoju pozornosť okamžite upriamil na mladú ženu. Neodpustil si ani široký úsmev, príliš dokonalý na to, aby sa nedal označiť za drahú prácu kvalitného zubára. Ránko.

	Katrin sa nenechala ľahko ohúriť pekným chlapom a na Karolovo prekvapenie nepohla ani brvou. Radšej sa hneď identifikovala služobným preukazom. „Ich bin Comisarin Katrin Jäger von BKA, das ist Kapitän Karol Luptak von der slowakischen Polizei.“ Ja som komisárka Katrin Jäger z BKA, toto je kapitán Karol Lupták zo slovenskej polície.

	Chlapík sa nervózne prehrabol vo vlasoch. Karol si bol istý, že je to on. Na fotografiách z oslavy príchodu nového roka síce schovával tvár, no medený odtieň vlasov bol príliš špecifický. Bil do očí, hoci si ich dal od Silvestra podrásť.

	Danielovi zmizol žiarivý úsmev z tváre. „Warum stören sie mich?“ Prečo ma rušíte?

	„Máme niekoľko otázok,“ odvetila komisárka Jäger. „Môžeme sa rozprávať po anglicky?“

	Daniel mykol plecom. „Pýtajte sa.“

	„A zrejme by vám nevadila ani slovenčina, alebo sa mýlim?“ nadhodil Lupták v rodnom jazyku.

	Daniel naňho vytreštil oči, no nedal najavo, že ho to vyviedlo z rovnováhy. „Anglicky. Slovensky nerozumiem,“ tvrdil.

	„V poriadku, budeme hovoriť po anglicky. Môžeme ísť na chvíľu dnu?“ navrhla Katrin.

	Daniel odmietol. „Rozprávať sa môžeme aj na chodbe, ak to nie je na dlho. Čo chcete?“

	„Prišli sme sa spýtať na toto dievča.“ Lupták mu ukázal fotografiu Laury Mrázovej.

	Daniel urputne krútil hlavou. „V živote som ju nevidel, kto je to?“

	Komisárka Jäger vzápätí vytiahla ďalšiu snímku, na ktorej bola Laura v spoločnosti muža schovávajúceho sa za ňu. „Chcete mi povedať, že toto nie ste vy?“

	Zase to poprel. Katrin ukázala na znamienko, ktoré mal muž na fotografii na krku, potom mu zaryla necht do kože na rovnakom mieste.

	„Hej, slečinka!“ ohradil sa Daniel.

	„Pardon.“ Komisárka si uvedomila, že sa dala uniesť. „Naozaj to nechcete priznať? Máme ďalšie fotky, kde je dievča vo vašom byte. Aspoň si to myslíme. Ak by ste nás nechali nazrieť dnu, mohli by sme toto podozrenie vylúčiť.“

	„Nikam vás nepustím. Poznám svoje práva. Vráťte sa so súdnym príkazom,“ povedal Daniel predtým, než im zatresol dvere pred nosom.

	Katrin pozrela na Luptáka. „O ten príkaz sa postarám.“

	 

	 

	Lepšie?

	 

	Fakt to chceš počuť?

	 

	Inak by som sa ťa nepýtal, nie?

	 

	Stále o tom istom.

	 

	A čo sa deje? 
Mamin frajer? 
Stále ti vadí?

	 

	Môžeme sa baviť o niečom inom?

	 

	Môžeme, o čom len chceš.

	 

	Vieš, čo som si uvedomila? 
Že o tebe dokopy nič neviem. 
Vždy sa bavíme iba o mne.

	 

	Lebo ja nie som zaujímavý.

	 

	To ti tak uverím. 
A na mne je čo zaujímavé? 
Som obyčajná baba. 
Nič som v živote nedokázala, 
dokopy som nič také nezažila…
Tak to vyklop, poďme.

	 

	Chceš vedieť, prečo som ti naozaj prvýkrát napísal?

	 

	Stále o tom istom.

	 

	Máš niečo v očiach. Akýsi strach, ale nie normálny, 
bežný strach. Skôr mám pocit, že sa bojíš toho, 
že tvoj život bude obyčajný a fádny.

	 

	To si akože vyčítal z fotiek?

	 

	Hej, lebo aj ja sa toho bojím. 
Sekol som sa?

	 

	Možno, možno nie. 
Neviem.

	 

	Tak si to premysli.

	 

	Niekedy mám pocit, že som len ďalší zbytočný človek. 
Hlavne keď je pro moju mamu dôležitejší nejaký chlap jako ja. Vidíš? Sme naspäť při tom, o čom som sa nechcela baviť…


21. júna 2017

	 

	Keď Karol Lupták odviezol Katrin Jäger pred budovu špeciálnej vyšetrovateľskej agentúry, ponáhľala sa do svojej kancelárie. Najprv podala žiadosť o povolenie na bytovú prehliadku, potom si vyhľadala informácie o Danielovi Kapustovi. Byt, v ktorom býval, mu naozaj patril, zďaleka však nemal kde nabrať finančné prostriedky, aby si ho mohol dovoliť.

	Na druhý deň sa k nemu vrátila so súdnym príkazom a s posilou. Tentoraz neotváral dvere, preto ich zásahová jednotka vyrazila.

	Komisárka tasila služobnú zbraň a na čele tímu vpadla do bytu. Vnútri nikoho nenašli. Chýbajúce oblečenie, akékoľvek doklady či peniaze a poloprázdne police naznačovali, že jeho obyvateľ vzal návštevu policajtky ako dôvod zmiznúť.

	Komisárka si všimla šálku, ktorú Daniel Kapusta nechal na kuchynskej linke, akoby sa jej chcel vysmiať do tváre. Bola rovnaká ako tá, s ktorou sa Laura odfotila na instagram.

	Katrin vyšla na balkón, odkiaľ mala naozaj výhľad na DC Tower 1. Počúvala ruch ulice a rozmýšľala nad dievčaťom, ktoré tu prežilo svoje posledné ráno. Podarí sa jej v Laurinom prípade zabojovať za spravodlivosť?

	S pohľadom upretým na Dunaj čakala na hlásenie svojho tímu. Držala sa malej až absurdnej nádeje. Možno sa Kapusta niekam schoval, možno je v kúpeľni za závesom, možno sa zavrel do šatníka alebo zaliezol pod posteľ.

	„Nič,“ oznámil jej jeden z členov zásahovej jednotky.

	Katrin si vzdychla. Nespúšťajúc oči z plynúcej rieky vytočila posledné volané číslo. Luptákovi volala tesne pred akciou. Nadšene mu oznámila, že sa práve chystajú na zásah. Tentoraz mala preňho len dve výstižné slová: „Stihol ujsť.“


10. augusta 1982

	 

	Niekoľko dní sme sa držali v úzadí. Miestny šéf nám po dlháňovi odkázal, že prišiel o tlmočníka a bez neho nemôže pokračovať v rokovaniach. Podľa oficiálnej – teda dlháňovej – verzie ho zastrelila hraničná polícia. Keď som to počul, zamrazilo ma. Nevedel som si predstaviť, čo za políciu takto koná, a dúfal som, že sa s ňou nikdy nestretnem.

	Daný incident mal byť pre mňa dostatočným varovaním. Mal som sa držať od Katky čo najďalej a byť vďačný aj za ten jeden zázračný deň, čo sme spolu prežili pri jazere. Ale bol som zamilovaný a láska býva občas riadne sebecká.

	Napísal som jej list, v ktorom stálo, že jej držím palce a verím, že sa z nej stane svetoznáma speváčka, lebo taký hlas jej môžu závidieť aj anjeli. Sľúbil som, že na ňu budem čakať, a poskytol som jej aj svoju adresu, ak sa niekedy dostane do Kanady. A ak nie, môže mi aspoň napísať.

	Nemal som obálku, a tak som ten poskladaný kus papiera nosil všade so sebou. Dúfal som, že jej ho raz odovzdám. Myslel som na ňu dňom i nocou, nebol som schopný ani ochotný bez nej ďalej žiť. Už dlhšie som sa topil a ona bola mojím záchranným kolesom.

	Nešlo však iba o ňu. Myslel som si, že nemám na výber a musím stále pracovať pre Rizza, aj keď som už nebol policajtom v utajení, no ona mi ukázala, že to nie je pravda. Dala mi dôvod na zmenu.

	A tak som začal plánovať náš útek. Nemohol som s ňou o tom hovoriť, z ubytovne nás viac nikam nepustili. Vedel som však, že musím konať rýchlo.

	Prvý krok bol jasný – ujdeme cez tunel do Rakúska. Z Turiniho sa mi podarilo vypáčiť, ako k nemu nájdem cestu z ubytovne. Následne sa na chvíľu ukryjeme. A čo potom? Potom sa niekde usadíme, založíme si rodinu. Nájdem si normálnu prácu, začnem odznova. Dostanem druhú šancu, na ktorú som v Montreale nemal nárok. Katka bude mojou druhou šancou.


21. júna 2017

	 

	Norbert volal napoludnie Marekovi, aby sa ohlásil na sľúbenú návštevu. K synovcovi sa však dostavil až po desiatej večer. Ako zvyčajne smrdel od cigariet.

	Keď uvidel Fenrira, zavolal naňho: „K nohe!“

	Husky sa radšej schoval za svojho majiteľa.

	„Čo je to za psiska?“ rozčuľoval sa strýko. „Však sa bojí viac ako taká čivava.“

	„Nemá dobré skúsenosti s cudzími ľuďmi,“ obhajoval Marek Fenrira, keď ho zavrel do spálne.

	„Minule sa nechal aj pohladkať,“ čudoval sa strýko. „Čo sa mu porobilo? A... čo sa stalo tebe?“

	Mal na mysli veľkú modrinu, ktorá sa Wolfovi vynímala na nose a pod ľavým okom. „Prepadli ma.“

	„Prepadli?“ zľakol sa strýko. „Akože... na ulici?“

	„Nie, prišli ku mne domov.“

	„Takže ťa chceli okradnúť?“ Norbert sa poobzeral, či v byte niečo nechýba. „Si sa im ubránil, čo? Asi si mysleli, že je to prízemný byt, ľahká korisť, ale narazili na policajta! Ha? Ha!“

	Wolf mal čo robiť, aby sa uhol pred strýkovými priateľskými buchnátmi. „Práveže nie, bolo to cielené. Čakali na mňa.“

	Norbert náhle zvážnel. „Do čoho si sa dostal?“

	„Ide o prebiehajúce vyšetrovanie, nemôžem o tom hovoriť. Ale vlastne sa týka aj mamy a toho, čo sa ťa potrebujem spýtať, takže...“

	„Nenaleješ mi najprv za jeden?“

	„Si tu autom?“ chcel Marek vedieť, kým strýkovi ponúkol whisky.

	Sadli si za jedálenský stôl a Norbert po prvom dúšku vyzval synovca, aby mu konečne vysvetlil, čo sa deje.

	„Vedel si, že mama absolvovala nelegálnu transplantáciu pečene?“ opýtal sa Wolf.

	„Čože?“ Norbert okamžite siahol po fľaši a nalial si druhý pohárik. „Viem len toľko, čo povedala asi aj tebe. Že mala za sebou akúsi alternatívnu liečbu.“

	„Prezradila ti, kde tú ju absolvovala?“

	„Nepýtal som sa. Ani na um by mi nezišlo...“

	„Predtým než odišla, nepýtala si od teba väčšiu sumu peňazí?“

	Norbert pokrútil hlavou. „Vedela, že by som jej nedal ani euro.“

	„Poznáš niekoho, kto by jej mohol pomôcť? Buď finančne, alebo známosťami?“

	„Netuším. S Katkou som dlho nebol v kontakte. Prakticky roky, odkedy si ma videl naposledy...“

	Wolf sa oprel o stoličku. „Prečo si ju potom prišiel obhajovať, keď som s ňou bojoval o Patrika?“

	„Ozvala sa mi, keď jej oznámili tú diagnózu. Skúšala, či by som nebol dobrý darca. Sám mám zdravotné problémy, nemal som jej ako pomôcť,“ rozhovoril sa Norbert. „Požiadala ma, aby som ti dohovoril. Myslela si, že na mňa dáš.“

	„Takže netušíš, odkiaľ by mohla poznať niekoho, kto sa pohybuje... povedzme... v podsvetí?“

	Strýko mykol plecom. „Zdá sa mi neuveriteľné, že by sa stýkala s niekým takým. Tebe nie?“

	„Čo ľudia z čias, keď spievala v Oriente?“ skúšal to Marek ďalej. „Hovoril som s jedným chlapíkom, ktorý bol aj na jej pohrebe. Vraj sa tam s kýmsi zaplietla.“

	Norbert sa zasmial. „Vieš, kto to bol? Tvoj otec. Prišiel sem ešte za socializmu. Riešiť nejaké kšefty. Zrazili sa v Oriente, stretávala sa tam miestna čvarga. Katka bola v tom čase ešte neplnoletá. To je vlastne aj dôvod, prečo sme sa pohádali.“

	„Nechápem, čo je ten dôvod?“

	„Katka chcela s tvojím otcom ujsť. Ja som jej to nedovolil. Zostala kvôli mne. Potom zistila, že je tehotná. Mal si asi šesť rokov, keď dostala list z Kanady. Vypisoval jej, že bol v skutočnosti policajt, ale nemohol jej to povedať... a podobné bludy. Vtedy sme sa rozkmotrili. Mala dodrbaný život a vinila z toho mňa.“

	Wolf pomyslel na otcovu komplikovanú minulosť. Mama o ňom hovorila iba ako o policajtovi, po fakty sa musel vypraviť do Kanady a odhalenie pravdy ho takmer stálo život. „Lenže otec jej pomôcť nemohol,“ ozval sa konečne.

	„To je mi jasné. Ale fakt nemám šajnu kto. Pozri, od začiatku som sa s ňou hádal, aby do Orientu nechodila. Keby som vedel, že jej hrozí nebezpečenstvo, držal by som ju doma.“

	Norbert posmutnel. Marek nevedel, ako ho povzbudiť, nalial mu aspoň tretí pohárik. „Nemôžeš zato. Ja si tiež dokola vyčítam chyby, čo som spravil, ale to nám nepomôže.“

	Strýko s trpkým úsmevom zdvihol whisky na prípitok. „Na Katku, hádam je jej lepšie tam, kde teraz je. Lebo tu sa celý život trápila.“


22. júna 2017

	 

	Keď Petra Siváková oznámila Otčenášovi, že sa jej podarilo nakloniť si doktora zo súkromnej polikliniky v Devínskej Novej Vsi, riaditeľ bol nadšený. Dokonca jej razom odpustil, že ku kontaktu naňho prišla svojím neuváženým konaním.

	Spoločne prebrali možnosti, ktoré neskôr predostreli lekárovi. Jakub Klimko sa rozhodol pre odpočúvacie zariadenie nalepené na hrudi. Sľúbil, že sa pokúsi z podozrivých kolegov vytiahnuť viac informácií. Bol však nervózny, kládol príliš priame otázky a vzbudil podozrenie všetkých naokolo.

	Petra vedela, že nastal problém. Dostala informáciu, že sa prerušil prenos signálu z Klimkovho odpočúvacieho zariadenia, a tak mu napísala správu.

	Ste v poriadku?

	Som. Ozvem sa.

	Sivákovej neostávalo nič iné, len čakať na telefonát, ktorý neprichádzal. Prešli takmer dve hodiny, v hlave sa jej premietli rôzne katastrofické scenáre, keď mobil konečne zazvonil.

	„Vyhodili ma,“ oznámil jej Klimko.

	„Ako? Čo sa stalo?“ opýtala sa Petra prekvapene.

	„Prišli na to. Nič sa mi nepodarilo zistiť. Vzdal som to s vypočúvaním, no využil som situáciu a hrabal sa v papieroch. Niečo som našiel, ale... vyhodili ma. Skrátka nemám robotu.“

	„To ma mrzí. Verím však, že sa to vyrieši. Pomôžem ti. Rodičia majú nejaké konexie,“ začala mu bez predchádzajúcej dohody tykať. „Pardon, pomôžu vám.“

	Cítila, že Klimko sa usmieva. „Ja som Jakub, teší ma.“

	„Petra,“ usmiala sa tiež. „Nevadí, že to bolo zbytočné, aspoň si sa o niečo pokúsil.“

	„Nebolo to zbytočné.“

	„Ja viem, môžeme sa spoznať...“

	„Nie... teda... aj to je fajn, ale niečo mám,“ pochválil sa Klimko.

	„Čo?“ chcela vedieť Petra.

	„Osobne.“

	„Prídeš na stanicu? Alebo mám prísť za tebou?“

	„Neskôr,“ odbil ju. „Mám pocit, že ma niekto sleduje. Skúsim sa ho striasť. Pošlem ti adresu do správy, dobre? Príď večer.“

	 

	Petra takmer nedýchala, keď jej Klimko zložil telefón. Chcela mu povedať, že mu vybaví ochranu, že poňho pošle policajnú hliadku, no nestihla. Volala mu naspäť, ale už nedvíhal. Obávala sa, že ho niekto prenasleduje, zároveň však verila, že za denného svetla a na verejnosti mu nič nehrozí.

	Prvé zlé znamenie bolo, keď večer márne zvonila na vchodový zvonček dvanásťposchodového paneláka. Dovnútra sa dostala vďaka panej so psom vracajúcej sa z venčenia.

	Nevedela, na ktorom poschodí doktor býva, chýbalo aj značenie na schránkach, a tak mu skúsila zavolať. Nebral to – druhé zlé znamenie.

	Vybrala sa po schodoch, kontrolujúc menovky na každých dverách. Spolu s objavením tých správnych čakalo na Sivákovú tretie zlé znamenie. Dvere lekárovho bytu boli odchýlené.

	Nazrela dovnútra a zakričala: „Jakub? Jakub, si doma?“

	Nikto sa nezjavil ani jej neodpovedal.

	Siváková, vydesená na smrť, čo najrýchlejšie zbehla po schodoch. Pred vchodom vytiahla mobil a zavolala Wolfovi.

	„Kde si? Prosím, môžeš prísť? Je to vážne.“

	 

	Keď Marek prišiel na adresu, ktorú mu poskytla Siváková, našiel ju triasť sa na lavičke pred panelákom. Vyzerala, akoby objavila mŕtvolu, preto sa obával najhoršieho. Keď ho kolegyňa zbadala, vyskočila na rovné nohy a hľadala útočisko v jeho náručí.

	„Zabili ho,“ vzlykala.

	Pokúšala sa mu vysvetliť situáciu, no hovorila nezrozumiteľne a splietala jedno cez druhé.

	„Doktor z nemocnice, ktorý s vami spolupracoval?“ pochopil Marek podstatu.

	Prevzal iniciatívu. Vyviezli sa na šieste poschodie, vytiahol služobnú zbraň a vošiel do bytu, ktorého dvere zostávali naďalej odchýlené.

	„Nikto tu nie je,“ oznámil po krátkej obhliadke Petre, ktorá zostala stáť na chodbe.

	Siváková vstúpila veľmi opatrne, akoby čakala, že na ňu niekto vyskočí spoza rohu, no napokon sa presvedčila, že byt je skutočne prázdny. Čisto, žiadne stopy zápasu. Uľavilo sa jej.

	„Možno je v poriadku,“ vyslovila zbožné želanie.

	Wolf krútil hlavou. „Musím ťa sklamať. Určite je mŕtvy.“

	„Ale z nemocnice sa ponáhľal domov, dostal sa sem, som si tým istá.“

	„Cítiš tú vôňu?“

	Siváková zhlboka nasala nosom vzduch. „Mäta?“

	„Nejaký čistiaci prostriedok,“ vysvetlil jej Marek. „Rovnaký použili aj u Hlivniakovcov. S tým rozdielom, že tam telá nechali. Stojíme na mieste činu. Na dôkladne upratanom mieste činu. Toho doktora už nenájdeme.“

	Povolali pohotovostný tím a technici potvrdili Wolfovo tvrdenie.

	Opakoval sa scenár po dvojnásobnej vražde manželov Hlivniakovcov. Vyhlásili pátranie, vypočúvali svedkov, hľadali dôkazy, no Jakuba Klimka už nenašli a neobjavili ani jeho telo.


14. augusta 1982

	 

	Keď som jej to konečne povedal, bola nadšená. Sotva dokázala pred ostatnými návštevníkmi Orientu skryť radosť. Nemusel som ju ani dlho presviedčať, Katka chcela so mnou ujsť z Československa. Tancovala, tešila sa, spievala. Nadšenie jej však dlho nevydržalo.

	Hneď ďalší večer sme sa ocitli na úteku. Nemal som veľa peňazí, preto som okradol Turiniho, ktorý mal na starosti naše financie. No už pri platení za ubytovanie na jednu noc v rakúskom hostinci som vedel, že nám to nebude stačiť. Pochytili ma prvé obavy. Lenže peniaze – či skôr ich nedostatok – boli naším najmenším problémom.

	Uprostred noci som sa zobudil na zvláštne chvenie. Miesto v posteli vedľa mňa bolo prázdne, Katka sedela na zemi, objímala si kolená a plakala. Neviem, či v tej chvíli zapracovala jazyková bariéra, alebo so mnou nechcela hovoriť, no nezistil som, čo sa s ňou deje. Keď som sa k nej priblížil, odstrčila ma. Keď som jej chcel pomôcť vstať, rozhadzovala rukami a nohami.

	Položil som ju na posteľ a pomaly, opatrne sa jej prihováral.

	„Viem, že sa bojíš. Aj ja mám strach. Neviem, čo nás čaká, ale kým máme jeden druhého, všetko zvládneme. Chceš sa predsa učiť po anglicky. Chceš byť slávnou speváčkou. Doma by sa ti to nikdy nepodarilo.“

	Odmlčal som sa. Aké mala so mnou na úteku šance? Kde už len môže teraz spievať a vystupovať?

	Výčitky ma zastihli nepripraveného. Dovtedy som sa presviedčal, že robím to najlepšie pre nás oboch. Ale bolo to naozaj najlepšie aj pre ňu?

	Katka našťastie zaspala. Utrel som jej uslzené líca a tuho som ju objal.

	„Bude to v poriadku,“ šepol som jej do ucha.

	Podcenil som situáciu. Ráno som sa zobudil na to, že na mňa Katka mieri zbraňou a tvrdí, že som ju uniesol. Hoci som ju poznal krátko, začínal som chápať, že s ňou niečo nie je v poriadku. Podliehala výkyvom. Nič pre ňu nebolo neutrálne, buď prežívala extrémnu radosť, alebo extrémny smútok. Napriek tomu som ju ľúbil. Ona však neľúbila mňa. Alebo ma iba nedokázala milovať tak, ako som to potreboval.

	Náš príbeh sa napokon neskončil až tak dramaticky, ako som sa obával. Nezápasili sme o zbraň, nepadli výstrely. Dokázal som ju upokojiť a sľúbil som jej, že ju vezmem späť. Na rozlúčku som jej nechal svoj list s prianím, aby bola šťastná a aby sa jej splnili sny. Adresu som mal nutkanie vyškrtnúť, nakoniec som ju tam nechal. Čo ak raz predsa...?

	Následky krátkej, ale intenzívnej epizódky musel znášať hlavne môj šéf. Po tom, čo som s Katkou zmizol, definitívne padol náš kšeft v Československu. Turini sa na mňa nehneval. Dokonca mi kryl chrbát a nikdy nikomu neprezradil, čo som za železnou oponou povyvádzal. Asi som mu naozaj prirástol k srdcu.


23. júna 2017

	 

	Karol Lupták nepoznal väčšie sklamanie, ako keď sa mu víťazstvo v poslednej chvíli prešmykne pomedzi prsty. Presne tak sa cítil, keď mu Katrin Jäger oznámila, že Daniel Kapusta utiekol. Áno, vyhlásili po ňom pátranie a áno, mali k dispozícii jeho byt so všetkým, čo po sebe zanechal. Bol však členom organizovanej jednotky, čo znamenalo, že dolapiť ho bude takmer nemožné.

	Nasledujúce dni Lupták v práci poľavil. Prípad pod vedením kapitána Dokúpila z národnej vyšetrovateľskej agentúry nabral smerovanie, ktoré nechcel nasledovať. Dokúpil si navyše rozumel lepšie s Jurčovičom, aspoň im uhol z cesty. Konečne mal vďaka tomu čas na stretnutia anonymných alkoholikov. No v jeho súčasnom citovom rozpoložení už pomaly nestačilo len porozprávať sa o tom, čo prežíva, ani utvrdiť sa, že iní sú na tom aj horšie.

	Damián si všimol, že Karol nie je v poriadku, a tak mu po stretnutí skupiny navrhol, aby sa pozhovárali medzi štyrmi očami.

	„Čo sa deje?“ spýtal sa sponzor Luptáka bez okolkov.

	Karol skrivil ústa, akoby prežúval niečo kyslé. „Je to presne, ako si vravel. Raz si hore a raz dole. Myslel som, že sa mi podarí vyriešiť prípad, ale bol z toho len ďalší neúspech.“

	„Pil si?“

	„Čože?“ Lupták na Damiána zarazene pozrel. „Prečo sa ma to stále niekto pýta?“

	„Pozri, zlyhanie je normálne. Niekedy aj po rokoch abstinencie. Iba pred pár mesiacmi si sa vrátil z liečenia. Je to bežná súčasť procesu. Dôležité je čo najskôr si priznať, keď zakopneš, a poučiť sa z toho,“ vravel Damián ustarostene.

	„Nepil som. Sú chvíle, keď to nedokážem dostať z hlavy, ale zatiaľ som sa zakaždým ovládol. Nezakopol som ešte ani raz!“

	„Potom klobúk dolu. Si jeden z mála. Prepáč, že som si to myslel, ale vyzeráš, ako keby ťa prešiel kamión, a zo skúsenosti viem, že väčšina z nás tak vyzerá krátko potom... alebo tesne predtým, ako do seba kopne prvého panáka.“

	„Tá prehra na mňa doľahla ťažšie, ako som čakal,“ priznal Karol. „Najviac ma mrzí, že som sklamal svoju dcéru. Vrah jej kamarátky mi prekĺzol pomedzi prsty.“

	„Vyčíta ti to?“ predpokladal Damián.

	„Nie. Vlastne o tom ešte nevie.“ Karol odvrátil pohľad pri pomyslení na víkend, ktorý mal stráviť v Kristíninej spoločnosti. Tešil sa na ňu, no musel jej povedať, čo sa stalo.

	„Každopádne potrebuješ nejaký mechanizmus na to, aby si sa vyrovnal s tými pádmi,“ navrhol mu sponzor.

	„Ako to myslíš?“

	„Niekomu pomáha mantra, iný sa rád upína na to dobré a hľadá v každej situácii niečo pozitívne. Čo by to mohlo byť u teba?“

	„Mám kde bývať... a mám prácu. To je asi tak všetko. Som stále rozvedený, odcudzený od dcéry. Stále... sám. Ani som nečakal, že samota bude taká... zlá,“ povedal Karol depresívne.

	Damiána striaslo. „Nie si zvyknutý byť sám. To je pochopiteľné. Ale aj v samote sa dá vidieť veľa kladného. Nemusíš riešiť problémy iných, máš čas na seba, môžeš ho tráviť podľa vlastných preferencií a nemusíš sa nikomu prispôsobovať. Vieš čo? Do budúceho týždňa ti dám malú domácu úlohu. Chcem, aby si pouvažoval nad svojimi plánmi do budúcnosti.“

	„Plánmi?“ zopakoval Lupták nechápavo.

	„Cieľmi. Nazvi to, ako chceš. Nemôžeš večne iba chodiť do roboty a domov. Čo chceš od života? Neodpovedaj mi hneď. Poriadne sa nad tým zamysli. Presne na to je dobrá samota.“

	 

	 

	Keby si mohla žiť kdekoľvek, kde by to bolo?

	 

	V nejakom veľkom meste. 
Väčšom ako Bratislava. 
V Londýne alebo… v New Yorku. 
Chcela by som mať malý apatrmán. 
Stačila by mi jedna izba a výhľad na mrakodrapy. 
Bol si niekedy v New Yorku?

	 

	Sranduješ? 
Ja som nebol ani na dovolenke při mori.

	 

	Chcela by som ísť do New Yorku.

	 

	Pridám sa k tebe.

	 

	Dobre, hádam sa nám to niekedy podarí.

	 

	Prečo niekedy?

	 

	Lebo teraz chodím na strednú a nemám prachy.

	 

	A keby si ich mala?

	 

	Keby som mala dosť peňazí na to, aby som cestovala? 
Vykašľala by som sa strednú aj na mamu a jej hrozného 
frajera a vypadla by som odtiaľto.

	 

	Takže keby som ti povedal, že je to možné, išla by si so mnou?

	 

	Si pri peniazoch? Keď teraz na mňa vybalíš, že si nejaký arabský princ, tak ťa bloknem.

	 

	Nie som arabský princ. Hovorím čisto teoreticky. 
Jedine, že by nie…

	 

	Dnes ti nejako zašibáva. Radšej idem off.


23. júna 2017

	 

	Karol prisľúbil sponzorovi, že sa zamyslí nad svojimi plánmi do budúcnosti. Uvažoval nad nimi cestou zo stretnutia anonymných alkoholikov, v rade pri pokladnici v potravinách aj pri odomykaní dverí prenajatej garsónky.

	Stále však nemal odpoveď. Jeho život sa predsa točil okolo rodiny. Síce... ani počas manželstva nemal žiadne ciele. Mali dom, zdravú dcéru, práca bola v poriadku. Aj keď v nej nebol spokojný, naháňal sa za falošnými métami úspešnej kariéry, po ktorej v podstate ani veľmi netúžil.

	Snažil sa odpútať od myšlienok knihou. Po polhodine nesústredného čítania ju odložil, iba v nej listoval a opakovane sa vracal k predchádzajúcim stranám.

	Zaspával s pocitom prázdnoty a jeho momentálnym cieľom bolo niečím ju vyplniť.

	Zobudil sa uprostred noci na zúrivé klopanie. Zľakol sa a takmer zamotal do periny, keď sa snažil dostať z rozkladacieho gauča k dverám, kým mu ich rozkope netrpezlivý návštevník.

	Do predsiene sa vrútila podgurážená Petra Siváková. Mala oblečené tielko s kvetovým vzorom, pravé ramienko jej skĺzavalo z pleca a neustále si ho naprávala. Jej oči si neprivykli na svetlo, žmúrila a keď sa zapotácala, Karol ju podoprel, aby nespadla. Zavesila sa naňho celou váhou a ťahala ho k zemi. Podráždene ju odstrčil a skončila na zadku.

	Rozplakala sa ako batoľa, ktoré sa pokúsilo o prvé kroky, no skončilo prilepené k podlahe. „Prečo ma nechceš?“

	Lupták si roztržito prehrabol vlasy. Keď jej chcel pomôcť vstať, odmietla ho. „Si opitá, nebudeme sa o tom baviť.“

	„Takže ma nechceš!“ rozkričala sa.

	Konečne sa mu podarilo dvihnúť ju zo zeme a preniesť na gauč. Keďže sa znovu zdráhala, spadol na ňu. Vtom ho chytila okolo krku a prisala sa mu perami na ústa. Lupták bol taký šokovaný, že sa spočiatku ani neodtiahol, až kým ho neuhryzla do spodnej pery.

	„Au!“ vykríkol. „Čo to stváraš?“

	„Vieš, ako sa tomuto hovorí? Dvojaký štandard!“ poúčala ho Petra namosúrene. „Ty môžeš ku mne prísť uprostred noci a pobozkať ma, a ja nie?“

	„Bol som opitý, ani si to nepamätám. Už som sa ti ospravedlnil,“ obhajoval sa Karol. „Doteraz to ľutujem.“

	„Ešte len budeš ľutovať!“ vyhŕkla Siváková a vyskočila z gauča.

	Lupták ju zastavil. „Kam ideš? V tomto stave ťa nikam nepustím.“

	„Budem si robiť, čo chcem! Som slobodná žena, keď ma nechceš ty, bude chcieť niekto iný. Vieš čo? Už aj chcel! Dokonca doktor!“

	Petra sa na okamih zastavila. Zatočila sa jej hlava. Zrazu, bez varovania, sa povracala. Vyhrážky sa hneď zmenili na ospravedlnenia, ale Karol jej to nevyčítal. Dokonca sa o ňu postaral a uložil ju do svojej postele. Na spací vak rozložený na zemi si zvykal čoraz viac.


24. júna 2017

	 

	Petra sa ráno prebrala s obrovskými bolesťami hlavy a so želaním, aby zabudla na všetko, čo večer vyvádzala. Žiaľ, pamäť jej škodoradostne pripomenula každý detail. Posadila sa a pozrela na Karola spiaceho pod jej nohami. Chcela ho neznášať, no za to, čo spravil, ho mala ešte radšej. V opačnom smere to tak zrejme fungovať nebude.

	Po špičkách prešla do malej kúpeľne. Opláchla sa, ale hlavne sa plnými dúškami napila vody z kohútika. Mala pocit, že jej vybuchne mozog. Našťastie našla v kabelke ružové tabletky, ktoré ju občas zachraňovali pred ukrutnými kŕčmi. Zapila rovno dve.

	Chcela čo najskôr zmiznúť. Hľadala topánky, nikde ich však nevidela. Klesla na štyri, aby sa pozrela pod rozkladací gauč. Boli tam. Načahovala sa za nimi, keď sa Karol odrazu zobudil.

	„Dobré ránko,“ zaželal jej. „Ako sa cítiš?“

	„Ako krava,“ odvetila, keď konečne vytiahla stratenú obuv spod gauča. „Prepáč, neviem, čo to do mňa vošlo.“

	„Ja viem. Poznám to veľmi dobre. Nerob si z toho ťažkú hlavu. Nič sa nestalo.“

	Siváková ukázala na škvrnu po vývratkoch na koberci. „Zaplatím ti tepovanie.“

	„To je v poriadku,“ mávol Karol rukou. „Aspoň viem, že ani ty nie si dokonalá.“

	Zvláštne ju stislo pri srdci. Ako sa na ňu dokázal usmiať po tom, čo mu vyviedla? Ešte viac posmutnela.

	„Asi sa to muselo takto stať,“ skonštatovala napokon. „Inak by som ťa nikdy nekonfrontovala, len by som živila svoju pasívnu agresiu a občas by som na teba nechtiac zaútočila. Ale to si nezaslúžiš. Teraz už viem, že ma nechceš, a je čas sa s tým vyrovnať.“

	Sklopila zrak a kráčala ku dverám. Lupták ju chytil za rameno. „Peti, vieš, že to nie je o tom. Ja nechápem, čo na mne vidíš. Som skrachovaný alkoholik. Bez úspor, bez kariéry, bez perspektívy. Navyše mám teraz jedine kilá, čo som pribral, odkedy abstinujem.“

	Konečne sa usmiala. „Mal by si sa vidieť mojimi očami. Si ten najláskavejší muž, akého som kedy stretla. Si pozorný a dobrý, ústretový a vnímavý. Ja... radšej idem.“

	Tentoraz ju pobozkal on. Napriek rannému dychu, poznačenému večernými peripetiami, bolo na ich bozku čosi čarovné. Na malý okamih prestala Petru bolieť hlava a necítila výčitky za to, čo spáchala. Na malý okamih sa Karol necítil prázdny.

	„Ešte nie som pripravený s niekým byť. Ledva držím pokope sám seba. Predstava, že ťa sklamem, je neznesiteľná. Taký tlak nezvládnem,“ priznal sa, keď sa od seba odtrhli.

	„Môžeme sa o tom porozprávať?“ spýtala sa Petra.

	Karol pokrútil hlavou. „Prepáč, musím ísť po Kiku. Dnes má byť so mnou a keď budem meškať...“

	Petra chápavo prikývla a rozlúčila sa s ním. Keď sa ocitla na druhej strane dverí, jemne sa dotkla svojich pier.

	 

	 

	No dobre, čisto teoreticky, keby som ušla z domu, 
pridal by si sa ku mne?

	 

	Čisto teoreticky?

	 

	Čisto teoreticky.

	 

	Čisto teoreticky by som sa k tebe pridal. 
Zvažuješ možnosti?

	 

	Mám jeden z tých dní. 
Asi sa na to aj tak nikdy neodhodlám.

	 

	Vieš, prečo o sebe nikdy nehovorím? 
Mám doma peklo.

	 

	To som netušila.

	 

	Chcem odtiaľto vypadnúť. 
Už dlho. 
Nemám na to odvahu.

	 

	Prečo?

	 

	Lebo čo spraví neplnoletý chalan sám?

	 

	Myslíš, že keby sme ušli spolu, bolo by to lepšie?

	 

	Čisto teoreticky?

	 

	Čisto teoreticky. 
Jedine, že by nie…


24. júna 2017

	 

	Hneď ako Karol vyzdvihol dcéru a naštartoval auto, opýtal sa jej, čo chce robiť.

	„Mne je to jedno,“ tvrdila.

	Začal vyťahovať všetky nápady, ktoré mu zišli na um:

	„Chceš ísť do kina? Nakupovať? Chceš ísť niekam do prírody?“

	Na všetko odpovedala nie.

	„Chceš ísť do ZOO?“

	„Do ZOO?“ zopakovala Kristína zaskočene. „Nemám štyri roky. Navyše, zabudol si, že mám zaracha?“

	Karol dobre vedel, že má jeho dcéra domáce väzenie. Zároveň si však uvedomoval, v akom stave bol jeho byt po Petrinej návšteve. Ak by ju vzal k sebe, Kristína by si iste myslela, že večer predtým pil.

	„Je pekný deň. Bol by hriech skončiť v mojej depresívnej garsónke. Mama sa to nedozvie. Tak povedz, čo chceš robiť?“

	„Čo keby sme šli kŕmiť labute?“ navrhla Kristína.

	„Labute? Kam? K Štrkovcu?“ reagoval Lupták prekvapene.

	„Napríklad. To ma vždy bavilo.“

	Karol dcére radšej nepripomenul, že naposledy kŕmili labute, keď mala naozaj štyri roky, hlavne keď konečne prišla s nápadom na program.

	Zišli k vode na mieste, kde nemali opaľujúci sa ľudia rozložené deky, a sadli si do trávy. Kúsky pečiva, ktoré hádzali do vody, rýchlo prilákali operené osadenstvo jazera.

	„Ako pokračuje prípad?“ chcela vedieť Kristína.

	Lupták sa najviac obával presne tejto otázky. „Aký prípad?“

	„Netvár sa, že nevieš, na čo sa pýtam,“ nahnevala sa. „Minule si mi spomínal, že si presvedčil šéfa, aby znovu otvoril Laurinu vraždu.“

	„Nemám dobré správy,“ začal Karol s hlbokým nádychom. „Takmer sa mi podarilo dostať muža, ktorý ju vylákal do Viedne, ale ušiel nám.“

	„Vylákať? Ako vylákať?“

	Lupták vysvetlil Kristíne, čo sa s jej kamarátkou naozaj stalo. Povedal jej, že bola nešťastná a niekto to zneužil.

	Rozhodol sa veľa nezatajiť, len to, čo by mohlo ublížiť prebiehajúcemu vyšetrovaniu. Takže sa dozvedela, ako sa Laura ocitla vo Viedni na večierku známej speváčky aj o tom, ako skončila v mraziacej miestnosti.

	„To je hrozné,“ vyhŕkla Kristína so slzami v očiach. „Ja som taká hlúpa.“

	Karol si myslel, že na ňu len doľahla ťarcha kamarátkinej smrti. No nebolo to celkom tak.

	„Musím sa ti s niečím priznať,“ povedala zrazu.

	Lupták na ňu prekvapene pozrel. „Stalo sa niečo?“

	„Musíš mi sľúbiť, že sa nenahneváš.“

	„Kika, vieš, že takto to nefunguje.“

	„Oco, sľúb mi to!“ žiadala ho.

	Taký úprimne prosebný výraz na jej tvári nevidel už dávno, preto na jej žiadosť pristal.

	„Píšem si cez instagram s jedným chalanom. Je veľmi fajn, chápe ma, ani on nie je doma šťastný. Má hroznú mamu, ktorá mu ubližuje. A navrhol mi, aby sme spolu ušli.“

	„Čože?“ vydesil sa Karol, ktorý si okamžite predstavil, že Kristína jedného dňa jednoducho bez vysvetlenia zmizne.

	„Oco, sľúbil si, že sa nenahneváš,“ pripomenula mu.

	„Ja sa nehnevám. Ale ty by si mala dobre vedieť, že ľuďom na internete nemáš veriť. Vôbec to nemusí byť chlapec v tvojom veku, ale starý chlap, čo ťa chce niekam zlákať.“

	„Ja som s ním nechcela naozaj ujsť,“ tvrdila Kristína. „Teda... chvíľu možno áno. Ale...“

	„To je s mamou fakt také hrozné?“ chcel vedieť Lupták. „Čo sa deje?“

	Bezradne pokrčila plecami. „Často sa s Romanom hádajú. On je celkom iný ako ty. Správa sa k nej inak. Nepekne. A ona si to nechá. Hovorila som jej, aby ho nepočúvala, ale potom sa nahnevala na mňa. Je ním úplne zaslepená. Neviem, čo na ňom vidí.“

	Karol k nej natiahol ruku. „Kika, ukáž mi tie správy.“

	„Oco, to fakt?“

	„Nežartujem,“ ubezpečil ju.

	Karol sa začítal do správ, ktoré mu až príliš pripomínali iné vety. Prebehla ním vlna emócií od strachu po hnev, no napokon z nich skrsol nápad, za ktorý sa neznášal. Čo keby to využil vo svoj prospech?

	 

	Keď Lupták priviezol dcéru domov, mali už dohodnutý plán. Kristína pozdravila mamu a bežala sa schovať do svojej izby. Karol zostal stáť na prahu, jednou nohou vonku, druhou v chodbe.

	„Máš na mňa chvíľu?“ spýtal sa opatrne.

	Silvia nebola vo svojej koži. „Môžeme to nechať na inokedy?“

	Až teraz si všimol, že jeho bývalá žena má začervenané oči. „Plakala si?“

	„Karol, to nie je tvoja starosť,“ odvetila vyhýbavo.

	On sa však nedal odbiť. „To on? Je tu?“

	„Karol, prosím ťa, nechaj to tak,“ žiadala ho Silvia, ktorá v ten deň už nevládala bojovať s ďalším mužom. „Čo potrebuješ? Hovor!“

	„Udrel ťa? Ublížil ti?“

	Vyprskla do smiechu. „Nebuď smiešny. V živote by som žiadnemu mužovi nedovolila na seba ruku položiť. Poznáš ma. Pohádali sme sa, zbalil sa a šiel k sebe do bytu.“

	„Čo je vo veci?“ vypytoval sa Lupták zvedavo.

	„Nebudem sa s exmanželom baviť o svojom frajerovi,“ odmietla odpovedať Silvia.

	„Prečo nie? Ešte si len budujeme vzťah po rozvode. Môžeme sa baviť, o čom chceme. A mňa to zaujíma, pokým ten chlap býva v jednom dome s mojou dcérou.“

	Napokon ho pozvala dovnútra. Ponúkla ho kávou, stačil mu pohár vody. „Ako sa darí tebe?“ spýtala sa ho.

	„Ďakujem, celkom dobre. Beriem to... deň po dni. Dostal som od sponzora úlohu spraviť si nejaké plány a zistil som, že som v tom nikdy nebol dobrý,“ rozhovoril sa Karol.

	„To je pravda,“ uznala Silvia, ktorá si pred ním naliala pohár vína. „Môžem? Nebude ti to vadiť? Neviem, ako to funguje.“

	„Nie, nevrhnem sa na teba, len aby som si mohol odpiť,“ ubezpečil ju. „Ale vieš, na čo som prišiel? Že som sa nenaučil plánovať, lebo som to nikdy nemusel robiť. Vždy si v tom bola lepšia a ja som sa na to jednoducho spoľahol. To muselo byť celkom vyčerpávajúce, že?“

	Mykla plecom. „Zvykla som si. Roman je úplne iný ako ty.“

	„Zase nie sme tak ďaleko, aby som počúval, že si si našla oveľa lepšieho chlapa, ako som ja,“ zastavil ju Karol.

	„To by som ani nepovedala,“ uistila ho. „Nie je lepší. Je len... iný. Ťažko si zvykám, že reaguje úplne inak, keď mu oznámim, že máme na víkend plán. Alebo že niekomu nechutí moja chrenová omáčka.“

	„Čože?“ zhrozil sa Lupták.

	Obaja sa tvárili veľmi vážne, nato sa naraz zasmiali.

	„Často rozmýšľam, kde sa stala chyba,“ zmenil Karol odrazu tému. „A uvedomil som si, že nešlo o pitie.“

	„Dosť ale pomohlo,“ povedala Silvia.

	„Hej, ale aj predtým, než sa to zomlelo, som spravil veľa chýb. Nechával som na teba celú domácnosť. Chcel som, aby si za nás zakaždým rozhodla sama. A nepočúval som ťa. Teda, vypočul som si ťa, ale nebol som vždy prítomný v našich rozhovoroch.“

	„Lebo si vedel, že si aj tak spravím po svojom.“ Silvii stiekla po líci slza.

	„Hej, hej!“ tíšil ju Karol. „Nechcel som ťa rozplakať. Rozhodne nie, keď si už dnes plakala kvôli inému. Ako sa to hovorí? Netreba plakať nad rozliatym mliekom? Toto je rozliate mlieko.“

	Usmiala sa cez slzy. „Kedy si sa tak zmenil?“

	Opätoval jej úsmev. „Keď už bolo neskoro.“

	Silvia pohľadala vreckovky, aby si poutierala tvár a vyfúkala nos. „O čom si to chcel so mnou hovoriť?“

	Karol váhal. Nechcel pokaziť príjemný okamih, ale lepšiu príležitosť nedostane. A tak jej povedal o svojom pláne.

	„V žiadnom prípade!“ protestovala Silvia. „Len cez moju mŕtvolu.“

	„Silvi, nežiadal by som ťa o to, keby to nebola naša jediná šanca,“ nevzdával sa Lupták.

	„Nie, žiadnymi argumentmi ma nepresvedčíš, aby som súhlasila s čímsi takým.“

	Vtom sa v kuchyni zjavila Kristína. „Mamka, toto je chlap, ktorý môže za to, že Laura je mŕtva. Nedovolím, aby mu to prešlo.“

	Odrazu stálo proti nej duo otca s dcérou a Silvia už vedela, že nevydrží dlhšie protestovať. Aj tak im dala ešte chvíľu zabrať, kým konečne povedala: „Ak sa jej niečo stane, si mŕtvy muž!“


26. júna 2017

	 

	V pondelok ráno sa členovia vyšetrovateľského tímu, ktorí pracovali na znovuotvorenom prípade, zišli vo veľkej zasadačke. Nechýbal ani kapitán Dokúpil, ktorý mal tím viesť ako externý dozor z národnej agentúry. No poradu zvolal riaditeľ Richard Otčenáš a inicioval ju vyšetrovateľ Lupták. Dostavil sa aj Marek Wolf, ktorý sa predchádzajúci týždeň vrátil do práce s monoklom a posledné dni sa držal v úzadí.

	„Po dlhom čase sme zase pokope.“ Otčenáš sa tváril spokojne. „Využijeme túto príležitosť a všetci sa oboznámime s napredovaním prípadu.“

	Dokúpil ukázal na Mareka. „Pokiaľ viem, kapitán Wolf nie je viac súčasťou vyšetrovania.“

	Otčenáš námietku očakával. „Žiaľ, kapitán Wolf je ten typ človeka, ktorého vyhodíte dverami a on vlezie nazad oknom. Považujte ho za nestranného pozorovateľa. Marek, môžem sa spoľahnúť na to, že budeš ticho?“

	Wolf naznačil prstom na ústach, že neprehovorí ani slovo.

	„V poriadku, prejdime k veci,“ skonštatoval Otčenáš.

	„Rád by som podal hlásenie o progrese vo vyšetrovaní,“ navrhol Dokúpil.

	Richard naňho prekvapene pozrel. „Veľmi rád si ho vypočujem, lebo o progrese sa mi pod vaším vedením môže len snívať. Zatiaľ ste mi totiž nehlásili žiadnych svedkov, žiadne dôkazy a žiadne nové indície. Alebo sa mýlim?“

	Dokúpil naprázdno otvoril ústa a iba mlčky naznačil riaditeľovi, že môže pokračovať v porade aj bez jeho hlásenia.

	„Takže k veci,“ odkašľal si Otčenáš. „Kapitán Lupták, vďaka ktorému sme celý prípad znovu otvorili, sa dopracoval k veľmi zaujímavej stope. Karol, prevezmete to?“

	Lupták zaváhal. S riaditeľom sa dohodli, že nové dôkazy odprezentuje osobne, no nikdy nebol dobrý rečník a pred kolegami nestál celé mesiace. Napokon sa odvážil prehovoriť. „Sledoval som stopu jednej z obetí, Laury Mrázovej, a z jej sociálnych sietí som zistil, že ju prostredníctvom instagramu kontaktoval páchateľ, respektíve jeden z páchateľov, ktorý ju vylákal do Viedne. Tam bola videná naposledy.“

	„Ako sa ti to podarilo?“ čudoval sa Jurčovič. „Ja som jej instagram prezeral a nič som sa nedozvedel.“

	„Pretože si založila druhý, tajný účet. Mal byť súčasťou jej novej identity,“ vysvetlil mu Lupták.

	„Takže ste vďaka tomu páchateľa identifikovali a chytili?“ domnieval sa poručík Líška.

	„Áno aj nie,“ odpovedal Karol. „Poznáme jeho identitu, ale podarilo sa mu ujsť. Tu sa však dostávame k mojej dcére, takže všetkých prítomných poprosím, aby to, o čom sa tu dnes bavíme, zostalo naozaj medzi nami.“

	„Vec sa má tak,“ prevzal slovo opäť Otčenáš, „že máme pravdepodobne dočinenia s organizovanou zločineckou skupinou, prevádzkujúcou nelegálne transplantácie. Potvrdzujú to viaceré obete v prípade, ktoré podstúpili transplantáciu životne dôležitého orgánu, pričom ju nemajú v zdravotných záznamoch. Lupták odviedol perfektnú prácu, keď sa rozhodol zamerať na spôsob získavania obetí a odhalil sieť volaviek, teda ľudí, ktorí rôznym spôsobom vyhľadávajú, identifikujú a nalákajú obete. Jedným takým bol podľa dôkazov aj doktor Weber a ďalším je Daniel Kapusta, s ktorým mal Lupták dočinenia, všakže?“

	Karol zaskočene hľadel na šéfa sršiaceho pozitívnymi slovami na jeho adresu. „Správne. Žiaľ, Kapusta je momentálne na úteku. Iróniou osudu sa takmer stala obeťou takejto volavky – možno práve Kapustu – moja dcéra. Píše si s podozrivým chlapcom, ktorý ju presviedča, aby ušla z domu.“

	„Rozhodli sme sa to využiť. Všetko je už dohodnuté, zajtra sa Luptákova dcéra stretáva s neznámym mužom, ktorého momentálne považujeme za páchateľa,“ prehovoril Otčenáš.

	„A čo ak je to len obyčajný chalan a nie náš páchateľ?“ zabŕdol Dokúpil.

	„Potom sa nič nedeje. Ale indície napovedajú, že nepôjde o náhodného chlapca,“ reagoval riaditeľ.

	„Aký je plán? Na mieste ho zatkneme?“ predpokladal Vanek.

	Otčenáš pokrútil hlavou. „Kristína dostane do topánky sledovacie zariadenie a dovolíme jej, aby s ním odišla. Budeme celý čas sledovať jej pohyb, pripravení zasiahnuť. V ideálnom prípade nás páchateľ zavedie do nemocnice v Devínskej Novej Vsi. Nejaké ďalšie otázky?“

	Kolegovia sa začali prekrikovať jeden cez druhého, Richard všetkých zahriakol a prikázal, aby sa hlásili. Postupne každému odpovedal. Napokon prešiel k podrobnostiam zajtrajšieho plánu. Keď bolo jednotlivým aktérom všetko jasné, poradu rozpustil.

	Karol za ním prišiel, no musel počkať, lebo sa ešte chvíľu hádal s Dokúpilom. Kapitánovi sa nepozdával postup použiť dcéru policajta ako návnadu pre volavku. Otčenáš ho však nebol ochotný dlho počúvať a odkázal ho na svojho nadriadeného. Keď už väčšina tímu odišla zo zasadačky, Richard naznačil Luptákovi, že ho počúva.

	„Pán riaditeľ, ďakujem veľmi pekne za to, že ste vyzdvihli moju prácu, ale toľko chvály si nezaslúžim,“ povedal Karol, čo mal na srdci.

	Richard sa pobavene usmial. „Práve naopak. Zaslúžite si oveľa viac. Nepodceňujte sa, toto je váš prípad. Bez vás by sme Kapustu neodhalili a podľa správ, čo som dnes dostal z Viedne, nie je ešte všetkým dňom koniec. Možno sa našim rakúskym kolegom predsa len podarí ho chytiť. Ale hlavne... vystaviť nebezpečenstvu vlastnú dcéru...“

	Lupták sa zľakol. „Verím, že ju dokážeme ochrániť.“

	„Samozrejme, aj ja. Zajtra to dotiahnite do úspešného konca.“ Otčenáš si všimol Wolfa postávajúceho obďaleč. „Marek, potrebuješ niečo?“

	Wolf prikývol. „Chápem, že v akcii nemám žiadnu úlohu, ale môžem sa jej zúčastniť? Iba ako pozorovateľ.“

	Richard o jeho návrhu zapochyboval. „Si si istý, že je to dobrý nápad?“

	„Ide o Patrika. Nechcel som nič povedať, lebo sa mi vyhrážajú. Ale ten prepad u mňa... dali mi ho k telefónu a povedali, že ak im nedám pokoj, zabijú ho.“

	Lupták a Otčenáš naňho zhrozene hľadeli.

	„Prečo si mi to zatajil?“ karhal ho Richard najprv, no potom pochopil. „Nie je tým pádom rozumnejšie držať sa bokom?“

	„Chcem byť pri tom, keď ich dostanete. Chcem mať istotu, že zachránime Patrika,“ vysvetlil mu Marek.

	Otčenáš nakoniec mlčky prikývol.


27. júna 2017

	 

	Wolf a Lupták sedeli v sledovacom vozidle a hľadeli na malý monitor, vďaka ktorému mali pod palcom Karolovu dcéru Kristínu. Sledovací voz patril národnej agentúre rovnako ako zásahová jednotka, s ktorou ho policajti z krajského oddelenia momentálne zdieľali. Nikto z nich nemal dodávku opustiť, no plán sa čoskoro náhle zmenil.

	Kristína už sedela na dohodnutom mieste. Očakávala chlapca, s ktorým si písala cez instagram. Podľa dohody mala so sebou len malý batoh. Mal slúžiť na jej útek, dokopy však doň nič nezbalila. Podľa plánu sa mala do hodiny, najviac dvoch ocitnúť v bezpečí.

	„Aká je pokojná,“ skonštatoval Wolf.

	„Nie je,“ vyviedol ho Lupták z omylu. „Pozri! Vidíš, ako má prehodenú nohu cez nohu a neustále ňou hompáľa? Je nervózna.“

	„Nečudujem sa jej, ja idem tiež vyletieť z kože.“

	„Dúfam, že bude v poriadku,“ nádejal sa Karol.

	„Bude,“ ubezpečil ho Marek.

	Vtedy sa zjavil na scéne neznámy chlapec. Bol mladší a nižší ako Daniel Kapusta. Keď si Lupták uvedomil, že to nie je on, domnieval sa, že sa zmýlil. Možno to naozaj bude iba obyčajný mladík, ktorý sa doma trápi a v jeho dcére našiel spriaznenú dušu na uskutočnenie spoločného úteku.

	Wolfovi sa však hneď niečo nezdalo. Premkol ho rovnaký pocit, ako keď sedel za barom v bývalom Oriente. Chlapca videl len z profilu a potom zozadu, no bol mu povedomý. Istotu získal, keď sa mladík na okamih otočil priamo do kamery.

	„Patrik!“ vykríkol prekvapene Marek.

	„Tvoj brat?“ čudoval sa Karol.

	„To je on.“

	 

	Siváková sa hneď zrána ponáhľala za kolegami. Chcela byť súčasťou dolapenia páchateľa, no Wolf s Luptákom jej vysvetlili, že v zásahovom vozidle už pre ňu nebude miesto. Zmierovala sa s tým len ťažko, no napokon zaželala Karolovi veľa šťastia.

	Zavolal si ju Jurčovič, ktorý sa z nej snažil vytiahnuť, ako Wolf utŕžil svoje zranenie. „Čo to má za monokel?“

	„Napadli ho uňho doma, čo si nepočul?“ Siváková už nebola ochotná skrývať averziu voči vyšetrovateľovi, ktorý jej bol nesympatický už dávno.

	„No dobre, ale súvisí to s prípadom, nie? Aspoň po chodbách sa hovorí...“

	„Čo sa hovorí po chodbách, je svätá pravda,“ skočila mu do reči. „Mal by si tomu veriť. Lebo ja ti viac nepoviem.“

	Ponáhľala sa za Denisou, aby sa s ňou podelila o svoje obavy. Kolegyňa ju upokojila a keď sa o hodinu vracala do kancelárie, zastavil ju Vanek.

	„Hej, kde sa flákaš?“ karhal ju. „Máš tu poštu.“

	„Akú poštu?“ čudovala sa Petra. „Nič nečakám.“

	„Neviem, ale asi to bude dôležité. Chcel som to prevziať, práve som bol na podateľni, ale poštárka vravela, že je to do vlastných rúk. Ak sa poponáhľaš, možno ju ešte stihneš.“

	Poštárku dostihla na schodoch pred budovou. Uprosila ju, aby jej list vydala, hoci sa jej nechcelo znova vyťahovať podpisový hárok, ešte k tomu na ulici.

	„Slečinka, toto nech sa neopakuje!“ napomínala ju, no Petra sa už sústredila na doručený list.

	Keď uvidela meno odosielateľa, prudko sa jej roztĺklo srdce a vyschlo jej v hrdle.

	„Jakub Klimko,“ prečítala zachrípnuto.

	 

	„Karol, pusť ma!“ kázal Wolf kolegovi, ktorý sa mu postavil do cesty.

	Krčili sa v stiesnených priestoroch zásahového vozidla. Marek nedokázal myslieť na nič iné, len na Patrika, ktorého pred chvíľou uvidel na monitore sledovacej kamery.

	Vtedy mu všetko došlo. Mama síce mladšieho syna obetovala, aby si zachránila vlastný život, no Patrik nemal nikdy skončiť ako darca orgánov. Chceli z neho spraviť ďalšiu volavku, ktorá bude lákať do pasce nevinné obete.

	Marek svojím zjavom naháňal hrôzu, prikrčený pod strechou auta vyzeral ako zmenšenina obra, ktorý sa chystá narásť a rozdrapiť všetko okolo seba. Karol sa však zastrašiť nedal.

	„Nedovolím ti pokaziť akciu,“ povedal rázne. „Ide o moju dcéru. Nielen o tvojho brata.“

	Wolf obrovskou silou vôle spomalil kolotoč myšlienok vo svojej hlave a uvedomil si, že Karol má pravdu. Konečne sa upokojil.

	Keď sa opäť pozreli na monitor, Kristína s Patrikom už neboli v zábere. Tentoraz zachvátila panika Luptáka a Wolf zachraňoval situáciu.

	„Má v topánke lokalizačné zariadenie, nestratíme ju, bude v poriadku,“ vravel operatívec vyšetrovateľovi.

	„Zapli ste to? Vidíme ich polohu?“ uisťoval sa Lupták u členov zásahovej jednotky.

	Ich vedúci mal v ruke mobil, na displeji svietila priblížená mapa centra. Ukázal na červenú bodku. „Toto je vaša dcéra. Momentálne kráčajú po Laurinskej, zabočili na Hviezdoslavovo námestie.“

	„Kam idú? Kam ju vedie?“ chcel vedieť Karol.

	„Zrejme ich niekde čaká odvoz. V lepšom prípade ju zoberie len na spoj,“ tipoval Marek.

	„Stratili sme signál. Hlásim, že sme stratili signál!“ ozval sa odrazu vedúci zásahovej skupiny, ktorý podľahol panike ako tretí.

	 

	Petra Siváková sa ponáhľala späť do budovy so zapečatenou obálkou od Jakuba Klimka a hlavou jej bežalo tisíce otázok spolu s možným scenárom. Doktor Klimko si všimol, že ho niekto prenasleduje, bál sa, že ho chcú pripraviť o ukoristené materiály. Zastavil sa na najbližšej pošte. Kúpil obálku a poslal list kriminalistickej psychologičke na adresu krajského riaditeľstva bratislavskej polície.

	Petra sa ešte stále chvela, keď klopala na Otčenášove dvere. „Pán riaditeľ, prepáčte, že ruším, ale mám niečo dôležité.“

	Rýchlo mu vysvetlila, čo drží v rukách, až napäto vyskočil zo stoličky. „Čo presne je v tej obálke?“

	„Ešte som ju neotvorila.“

	„Tak to rýchlo spravte!“ súril ju netrpezlivo.

	Petre sa nedarilo otvoriť obálku opatrne, napokon ju pod stresom takmer roztrhla aj s obsahom. Domnievala sa, že v obálke nájde nejaký lekársky spis, no namiesto toho ju čakali samé čísla a sumy v rôznych menách – eurách, dolároch, librách a ďalších trojmiestnych skratkách cudzích mien, ktoré nepoznala.

	Sklamane podala papiere Otčenášovi. „Bude nám to na niečo dobré?“

	Richard zajasal.

	„Musíme kontaktovať finančnú políciu.“

	 

	„Stratili ste signál? Ako je to vôbec možné?“ rozčuľoval sa Lupták obávajúci sa o Kristínin život.

	„Počkať!“ krotil jeho hnev vedúci zásahového tímu, hľadiac na mobil napojený na lokalizačné zariadenie. „Zašli pod most, bol tam nejaký slabý bod. Ale... už idú nejako rýchlo. Pravdepodobne nastúpili do auta, už sa ocitli na petržalskej strane, teraz... zas vypadol signál. Kam môžu mať namierené?“

	„Petržalská strana mosta? Zrejme do Rakúska po Viedenskej ceste,“ tipoval Wolf. „Na čo čakáme? Príliš sa nám vzďaľujú, štartujte auto!“

	Parkovali na Námestí SNP, no čoskoro sa ocitli na moste a tiež zabáčali na Viedenskú cestu.

	Vtedy sa opäť ozval šéf zásahového tímu. „Neodhadli sme to dobre. Šli po Panónskej a teraz... zastali?“

	Wolf kázal šoférovi, aby pri najbližšej príležitosti prešiel do opačného smeru. Ten to vzal doslova, príležitosť si vytvoril sám a takmer pritom spôsobil dopravnú nehodu.

	„Nemyslel som to tak, že nás máte všetkých zabiť!“ rozčuľoval sa Wolf a po prudkom otáčaní sa zbieral zo zeme.

	Lupták ho chytil za rameno. „Viem, že plán bol nechať ich odísť do nemocnice, ale zjavne tam nesmerujú. Ak sa Kike niečo stane...“

	Marek prikývol. „Zastavíme ich. Nech už sa deje čokoľvek, akciu balíme, hlavne musíme zachrániť naše deti.“

	Vedúci im oznámil, že sledovaný objekt stále stojí na mieste, najskôr na pumpe na konci Panónskej cesty. Keď tam dorazili, zo sledovacieho vozu povyskakovala celá zásahová jednotka a s nachystanými zbraňami obkľúčila auto, odkiaľ prichádzal signál GPS.

	„Je prázdne,“ oznámil jeden z členov nadriadenému.

	Wolf s Luptákom si všimli vodiča, ktorý sa vracal po zaplatení benzínu k svojmu autu. Keď ich zbadal, okamžite zdvihol ruky nad hlavu a klesol k zemi.

	V aute ani na pumpe Kristínu s Patrikom nenašli.

	Vtom Lupták objavil sledovacie zariadenie, ktoré dal osobne dcére do topánky, pohodené pod stieračmi auta.

	„Kurník! Doriti!“ zanadával. „Ako na to prišli? Ako na to mohli prísť?“

	Wolf chytil sledovacie zariadenie a obzeral si ho z každej strany.

	„Niekto od nás je krysa!“ kričal Lupták. „Niekto nás zradil! Spolupracuje s nimi! Kto, kto s nimi spolupracuje?“

	Marekovi to v tej chvíli došlo. „Myslím, že je to moja chyba.“

	 

	„Kurva, ty to nechápeš?“ hromžil riaditeľ súkromnej polikliniky v Devínskej Novej Vsi do telefónu. „Všetko je v sračkách! Ukážkovo sa to serie! Teraz predvolali na vypočúvanie mňa. Ale nie za vraždy! Za nejaké finančné podvody!“

	„Keby si ma počúval, nemuselo to tak dopadnúť,“ vravel mu hlas na druhej strane linky pokojne.

	„Keby, keby...“ opakoval riaditeľ nahnevane. „To je mi teraz hovno platné.“

	„Ja som sa postaral o Hlivniaka aj o Webera. Vybavil som aj toho tvojho nového doktora. Je rad na tebe, aby si niečo spravil.“

	„A čo akože môžem spraviť? Ha? Keď ma zabasnú?“

	„Ešte nevieš, čo presne na teba majú. Volal si právnikovi?“ overoval si volajúci.

	„Už je na ceste,“ potvrdil riaditeľ nemocnice.

	„Tak choď na tú výpoveď, všetko popri a potom sa porozprávame. Ja zatiaľ všetko upracem tak, aby na nič neprišli, okej?“

	Riaditeľ zložil telefón, rozhodnutý poslúchnuť. Na svojho partnera v podnikaní sa predsa mohol vždy spoľahnúť. Zatiaľ vyriešil každý problém. No riaditeľ si neuvedomoval, že momentálne sa ocitli v situácii kto z koho a ak si mal jeho partner zachrániť vlastnú kožu, musel ho obetovať.

	 

	Wolf sa viezol v zásahovom vozidle na policajné riaditeľstvo. Odkedy Luptákovi priznal, že sa Kristína ocitla v nebezpečenstve pre jeho chybu, neprehovorili ani slovo. Celý čas premýšľal, či je jeho podozrenie opodstatnené. Musel si to overiť.

	„Vybavím si jeden telefonát, hneď som vnútri,“ oznámil Karolovi.

	„To fakt teraz nepočká?“ čudoval sa vyšetrovateľ, ale mávol nad kolegom rukou a utekal do budovy riaditeľstva.

	„Pani doktorka Hronská?“ ozval sa Wolf, keď doktorka zdvihla hovor. „Viem, že o mne nechcete ani počuť, no potrebujem vedieť iba jednu vec.“

	„Kto volá?“

	„Kapitán Marek Wolf,“ predstavil sa.

	„Na vás vážne nemám čas,“ chcela ho odbiť Hronská.

	„Budem stručný. Prečo ste považovali za nezmysel, že odhalili náš pokus s chorobopisom mŕtveho pacienta?“

	„Lebo žiaden mŕtvy pacient neexistuje,“ vysvetlila mu doktorka prosto. „Nechcela som vám dať do rúk niečie údaje, či už živého, alebo zosnulého človeka. Jednoducho som vám dala niečo dokopy sama a do emailu napísala, že ten pacient zomrel. Stačí vám to takto?“

	„Áno, ďakujem,“ povedal Wolf zdvorilo.

	Keď Hronská zložila, skríkol z plného hrdla do telefónu: „Skap, ty sukin syn!“

	Potom mobil hodil o zem a skákal po ňom, kým sa neroztrieštil na márne kúsky.

	 

	„Odpočúvali ma! Preto vedeli o každom mojom kroku!“ kričal Wolf, keď vbehol do riaditeľovej kancelárie. Vysvetlil mu, čo práve zistil, a Otčenáš naňho hľadel ako obarený.

	„Preto zomrel Hlivniak, preto je Karolova Kika teraz v nebezpečenstve. Len tak mohli zistiť, že mala v topánke to sledovacie zariadenie. Je to moja chyba,“ hneval sa na seba Marek neprestajne. „Ale ako? Ako sa ku mne dostali? Ako ma napichli?“

	„Nie je to tvoja chyba,“ presviedčal ho Richard.

	„Doriti, čo budeme robiť? Netušíme, kam Kiku a Patrika odviezli.“

	„Je tu istá nádej,“ snažil sa ho Otčenáš potešiť. „Riaditeľ nemocnice momentálne vypovedá na finančnom. Dostali sme ho za finančné podvody. Nie je to síce transplantačný biznis, ale keď ho pritlačíme k múru a ponúkneme mu spoluprácu, ktovie...“

	„Finančné podvody?“ čudoval sa Wolf. „Ako to?“

	Šéf mu ukázal obálku, dovtedy pohodenú na stole, a vysvetlil mu, čo sa odohralo, kým boli s Luptákom v teréne.

	„To je nejaký nezmysel, nie? Ako by sa doktor, len tak sliediaci po nemocnici, dostal k finančným záznamom riaditeľa?“ nepozdávalo sa to Marekovi.

	Richard mávol rukou. „Vieš, ako sa vraví... darovanému koňovi na zuby nepozeraj. Teraz ostáva dúfať, že to dobre dopadne.“

	Wolf si prečítal meno odosielateľa aj adresu príjemcu. Vtedy mu všetko došlo. Zatočila sa mu hlava, nedokázal sa nadýchnuť. Mal pocit, akoby sa zrazil s nákladným autom. Musel si sadnúť.

	„Si v poriadku? Čo sa deje? Chceš vodu?“ zľakol sa Otčenáš, okamžite zavolal svoju asistentku a požiadal ju, aby priniesla pohár vody.

	Zrazu do kancelárie vbehol Lupták a rozrušene kričal: „Horí! Horí nemocnica!“

	Vtom sa vo dverách zjavila riaditeľova asistentka s pohárom vody a lakonicky vyhlásila: „Tak s týmto to asi neuhasíte.“

	 

	Lupták s Wolfom sa náhlili do horiacej súkromnej polikliniky v Devínskej Novej Vsi.

	„Myslíš, že je to náhoda?“ spýtal sa Karol.

	„Samozrejme, že nie,“ utvrdil ho v jeho podozrení Marek. „Potrebujú sa zbaviť dôkazov. Pochopili, že nemajú na výber, radšej nechajú nemocnicu zhorieť do tla, než by sa nechali chytiť.“

	„Riaditeľ?“ tipoval Lupták.

	Wolf pokrútil hlavou. „Ten o ničom nevie. Práve vypovedá na finančnom. Asi ho chceli týmto spôsobom dostať z cesty.“

	Marek sa odmlčal. Ešte nebol schopný podeliť sa o svoje posledné odhalenie. Nahováral si, že to nemôže byť pravda, aj keď všetky dieliky skladačky vytvárali obraz tej najhoršej verzie.

	„Čo Kika a Patrik? Myslíš, že budú tam?“ opýtal sa Lupták.

	„Dúfam... Karol?“

	„Áno?“

	„Obávam sa, že si tvoju dcéru vytypovali zámerne.“

	„Prečo si to myslíš? Odkiaľ by o mne vedeli?“

	„Odpočúvali mi telefón. Podľa mňa ide o ďalší manéver na odpútanie pozornosti,“ tvrdil Wolf.

	„Takže ideme do pasce?“ domnieval sa Lupták.

	„Chystáme sa vbehnúť do horiacej budovy. Ak toto nie je pasca, tak potom už neviem.“

	Museli zastať obďaleč, parkovisko pred nemocnicou obsadili požiarne autá. Hasiči mali plné ruky práce, budova bola doslova pohltená plameňmi.

	Keď dobehli bližšie, jeden z hasičov ich okamžite obracal preč. „Čo chcete? Tu nemáte čo robiť!“

	Wolf sa identifikoval služobným preukazom. „Sme z krajskej kriminálky, potrebujeme sa dostať dovnútra.“

	„To neprichádza do úvahy,“ odmietol požiarnik.

	„Je to otázka života a smrti,“ tvrdil Lupták.

	„Musíme sa dostať do suterénu. Tam horí tiež?“ chcel vedieť Marek.

	„To momentálne netušíme. Hasíme najhorší oheň zvonka.“

	„Tak potom nás nechajte prejsť do garáže, prosím. Na našu zodpovednosť.“

	„Budovu sme už evakuovali, nesťažujte nám robotu,“ pokračoval požiarnik, no Wolf ho viac nepočúval a rozbehol sa v ústrety ohňu.

	Lupták sa za požiarnikom ešte raz obzrel, kým nasledoval kolegu za budovu. „Prepáčte.“

	Marek obišiel rampu pre autá a zbehol zákrutou vedúcou do podzemného parkoviska. Ich obavy sa naplnili, horelo aj v týchto priestoroch.

	Lupták ukázal smerom k výťahom, obklopeným plameňmi. „Potrebujeme sa dostať ku schodisku.“

	Vtedy si Wolf všimol dvere na protiľahlej stene, ktoré požiar zatiaľ obchádzal. „Myslím, že nižšie sa dostaneme len tadiaľ.“

	„Ako vieš?“

	Marek neodpovedal a rozbehol sa k veľkým kovovým dverám. Skontroloval kľučku a zistil, že sú odomknuté. „To je dobré znamenie,“ skonštatoval.

	„Prečo?“ nechápal Lupták.

	„Niekto bude dole.“

	Zišli po schodoch a objavili chodbu, ktorú im opisovala Petra Siváková – dlhú s mnohými dverami po stranách. Ocitli sa presne oproti výťahu, ktorým pravdepodobne zišla do suterénu ona.

	Lupták sa chvíľu rozpamätával na podrobnosti, potom kývol k prvým dverám pri výťahoch. „Tam je operačná miestnosť.“

	„V tejto situácii tam určite nikto nie je. Poďme po dôkazy a stopy, ktoré nás dovedú ku Kike a k Patrikovi,“ vyzval ho Wolf.

	Karol ho však nepočúval. Čosi ho nútilo nazrieť do operačnej miestnosti a bol rád, že poslúchol vnútorný hlas. V miestnosti vládla tma, pričom do nosa im okamžite udrela známa vôňa.

	„Benzín?“ domnieval sa Marek.

	Karol nahmatal vypínač a stropná lampa vzápätí ožiarila operačný stôl, na ktorom spočívala Kristína. Lupták k nej pribehol a začal ňou triasť, no nereagovala.

	„Dali jej sedatíva,“ spozoroval Wolf. „Vládzeš ju odniesť?“

	Lupták vzal dcéru opatrne do náručia. Bola mokrá a klzká, dokonca aj vlasy mala navlhnuté. Pričuchol k jej hlave. „Poliali ju benzínom?!“

	Obaja si uvedomili, aký hrozný plán sa im práve podarilo prekaziť.

	„Čo za človeka... sa nezastaví pred ničím?“ nechápal Karol.

	„Ten, ktorý zarába vyberaním orgánov z nevinných ľudí,“ skonštatoval Marek.

	Zatiaľ čo Lupták niesol Kristínu na rukách, Wolf mu otváral dvere, až kým neprešli do garáže.

	„Ponáhľaj sa preč a hlavne ju kry pred ohňom,“ dohováral Karolovi. Stačila by malá iskra a jeho dcéra by vzbĺkla ako fakľa.

	„Ty nejdeš?“ zamračil sa Lupták, obzerajúc sa po plameňoch naokolo.

	„Niekto je ešte dole. Inak by neboli tieto dvere odomknuté a nenašli by sme tam Kiku... celú. Bež a nevracaj sa,“ zopakoval Wolf, kým sa zasa stratil v podzemí.

	Načúval tichu, až zachytil neurčitý šramot. Vytiahol služobnú zbraň, nasledoval zvuky. Keď otvoril dvere, spoza ktorých sa ozývalo tlmené ťukanie, zistil, že v sklade sa svieti. Aj tu to smrdelo benzínom. Niekto ním polial skrine, spisy aj podlahu. Bolo iba otázkou času, kým zhorí do tla celá nemocnica aj s podzemím schovávajúcim tajomstvá nelegálnych transplantácií.

	Wolf kráčal pomaly a opatrne, kým nezbadal staršieho muža skláňajúceho sa nad zapnutým počítačom. Nevidel mu priamo do tváre, no napriek tomu vedel, s kým má dočinenia.

	„Strýko?“ ozval sa Marek. Vzbúrila sa mu žlč, takmer ho naplo na vracanie.

	„Marek?“ Norbert sa prekvapene otočil k synovcovi. Hľadel do hlavne pištole a bez vyzvania zdvihol ruky nad hlavu. „Myslel som si, že mám viac času. Skôr než spravíš niečo nerozvážne, stále mám Patrika. Ak ma necháš odísť, pustím ho. Ak nie, už ho neuvidíš.“

	„Čo tu robíš?“

	„Sťahujem dáta, zbavujem sa dôkazov,“ odvetil mu strýko prosto.

	Marekovi pracovala myseľ na plné obrátky. Keď zistil, kto za všetkým stojí, dávalo mu to zmysel, zároveň sa však hromadili nové otázky. „Ako si sa k tomu dostal?“

	„Potreboval som peniaze. Nechcel som byť celý život socka ako moja mama... alebo tá tvoja. Prišla príležitosť, chopil som sa jej. Zháňal som darcov, bol som v tom dobrý, mal som šarm, ľahko som si získal ľudí, postupne som sa vypracoval.“

	Darcov, rezonovalo Wolfovi v hlave. Akoby tí ľudia odovzdali svoje orgány dobrovoľne.

	„Takže si robil volavku?“ dovtípil sa.

	Norbert sa zatváril nechápavo. „Volavku? Tuším vieš o tejto brandži viac, než som si myslel. Ale volavku som robil len prvé roky. Je to špeciálna profesia, vyžaduje si isté predpoklady. Aj v tebe som ich videl. Dúfal som, že budeš pokračovať v mojich šľapajach. Aj preto som ťa učil strieľať, ale ty si sa stal policajtom, lebo si si myslel, že ním bol tvoj otec. Vieš, čo robil tvoj tatko? Bol to obyčajný mafoš. Sem prišiel riešiť kšeft. Vyzeralo to sľubne, na tie časy až rozprávkovo, že by sme my, súdruhovia, nadviazali spoluprácu s Amerikou. Ale on musel pretiahnuť neplnoletú babu.“

	„Takže ty si mame dohodil tú operáciu.“

	„Samozrejme. Veď išlo o moju sestru. Ale musíš uznať, že naposledy som predviedol dobrý herecký výkon, že?“ Strýko sa zatváril pobavene.

	„Naposledy? Skôr celý čas. Sestra nesestra, aj tak si jej to nevybavil zadarmo,“ pripomenul mu Marek.

	„Bavíme sa o Patrikovi? To nemožné nemehlo aj tak za veľa nestojí. Rozhodne nie za ten prúser, do ktorého ma dostal. Ale ešte stále ma môže zachrániť, však?“ Norbert na synovca žmurkol. „Ako si na mňa prišiel? Mám pocit, že si nebol vôbec prekvapený, keď si ma tu našiel.“

	„Videl som obálku s listom od Klimka. Spoznal som tvoj rukopis. Prečo si podrazil riaditeľa nemocnice?“

	„Je to obyčajný trtko. Posral to, spravil veľa chýb a stál nás celú operáciu. Musí si to odpykať. Okrem toho... musím vám, vyhladovaným psiskám, hodiť nejakú kosť, nie?“

	„Nebojíš sa, že bude proti tebe vypovedať?“ čudoval sa Wolf.

	Norbert sa zase uškrnul. „Nemôže si to dovoliť. Radšej zhnije v base. Presne viem, čo sa stane. Dá vám zopár mien. Možno každého v nemocnici, kto sa podieľal na tejto operácii. Mňa sa bojí príliš na to, aby ma nabonzoval. A keby náhodou, už budem ďaleko.“

	„Vlastne nešlo iba o rukopis,“ pripustil Marek. „Keď som ťa našiel v babkinom byte a pocítil tú mätovú vôňu, niečo sa vo mne ozvalo. Až neskôr som si spomenul, odkiaľ je mi taká známa. Rovnako voňal čln, na ktorom ste prevážali telá na rakúsku stranu. Našli sme ho schovaný pri brehu.“

	„Mäta,“ vyslovil strýko priam nostalgicky. „Vieš, kto ma to naučil? Tvoj tatko. Keď bolo treba upratať miesto činu, vytiahol na mňa nejakú voňačku. Vraj je taká silná, že prerazí aj bielidlo. Mal pravdu.“

	Zapípal počítač. Norbert sa k nemu otočil, aby ho skontroloval. „Hotovo, ja som pripravený odísť, čo ty?“

	„Vážne si myslíš, že ťa nechám len tak zmiznúť?“ nadhodil Wolf, stále mieriac na strýka zbraňou.

	Norbert pokojne odpojil externý disk a schoval si ho do tašky. „Som si tým istý. Viem, ako ti záleží na Patrikovi. Navyše, keby si ma chcel zatknúť, už by si to spravil. Porozprávať sme sa mohli aj na stanici. Začína tu prihárať, fakt je čas vypadnúť.“

	„Prečo ten požiar? Aj ty v ňom predsa prídeš o všetko.“

	„Zďaleka nie. Nemáš ani šajnu, aký obrovský je tento biznis. Je to dobre vymyslený systém, medzinárodný. Tu, medzi Bratislavou a Viedňou, vznikla len jedna bunka. Potrebujem spáliť mosty. Tí, čo z toho vyviazli, začnú so mnou niekde inde. Nedokážete nás zastaviť. Iba čo ste nás vyhnali zo Slovenska.“

	Strýko si prehodil tašku cez plece a kráčal ku dverám, Wolf ho sledoval pohľadom i hľadáčikom zbrane, no sám sa z miesta nepohol.

	„Mám ešte jednu otázku,“ zastavil synovec strýka.

	„Ako si môžeš byť istý, že mi môžeš veriť?“ tipoval Norbert. „Nemôžeš. Ale máš moje slovo. Hneď ako sa dostanem bezpečne za hranice, Patrik sa zjaví u teba. S dobrým právnikom ho z toho vysekáš... alebo skôr s právničkou?“

	Marek znechutene zaškrípal zubami. Strýko ho neustále sledoval a netýkalo sa to len vyšetrovania. Čo všetko videl? Alebo skôr... čo všetko počul cez napichnutý telefón?

	„Neksichti sa, na mojom mieste by si urobil to isté.“

	Wolf mal však celkom inú otázku. „Chcem vedieť, či si to bol ty, kto zdrogoval môjho psa a od koho som schytal kopačku do hlavy.“

	Strýko nedbalo naklonil hlavu. „Áno, a bol som aj za tou maskou v dome po Kellerovcoch.“

	„Čože?“ Marek neveril vlastným ušiam. Norbert mal svoje roky, no zároveň bolo vidieť, že sa udržuje v dobrej kondícii. Naozaj ho premohol a takmer pripravil o život?

	Strýko si vyhrnul rukáv a ukázal mu stopy po Fenrirových zuboch. „Buď rád, že som toho čokla neodstrelil, dvakrát som mal namále. Zaslúžil by si.“

	Wolf zúrivo zamával strýkovi pištoľou pred očami.

	„No, no, no,“ varoval ho Norbert. „Len sa mi tu teraz nezačni vyhrážať.“

	Marek bojoval so svojou morálkou a túžbou po spravodlivosti. Už-už siahol po putách, dokonca ho na jazyku svrbeli slová zatýkam ťa, no napokon morálka prehrala a on zložil zbraň.

	V tej chvíli vpadol do miestnosti Karol Lupták. Bol začmudený a sťažka kašľal, no keď uvidel operatívca zoči-voči neznámemu mužovi, okamžite tasil zbraň.

	„Karol!“ vykríkol Wolf zdesene. „Hovoril som ti, že sa nemáš vracať.“

	„Marek? Čo tu stváraš?“

	Norbert medzitým vytiahol vlastnú pištoľ a namieril ju na Luptáka. „Povedz kolegovi, nech mi uhne z cesty!“ kázal synovcovi.

	„Ste zatknutý!“ vyslovil Karol vetu, ktorú mal Marek povedať už dávno. „Zložte zbraň, kľaknite si na zem a dajte ruky za hlavu!“

	Norbert nervózne hľadel na synovca, čakal, že mu pomôže vyriešiť situáciu a on bude môcť ujsť. Vtom sa Karol rozkašľal. Norbert naňho pohotovo vystrelil, no Marek mu skočil do rany.

	Keď sa Lupták spamätal, Wolf ležal na podlahe a z rany na chrbte mu tiekla krv. Norbert využil Karolovo zaváhanie a znova naňho vystrelil, vyšetrovateľ sa však hodil na zem a vyhol sa guľke. Norbert mu okamžite pristúpil zápästie, aby pustil pištoľ, potom mu namieril na hlavu.

	Strýko obrátil pozornosť na synovca, ktorý sa pre ukrutné bolesti sotva dokázal pohnúť. „Marek, naša dohoda platí.“

	Karol sa triasol od strachu, Norbert nepohol ani brvou. Napokon sa nad ním zľutoval a naschvál vystrelil vedľa. Karol od ľaku prižmúril oči. Zvonilo mu v ušiach, hlavu mu šlo roztrhnúť, ale bol nažive. Lenže Norbert medzitým utiekol a navyše podpálil nábytok v sklade, ktorý vďaka benzínu okamžite zbĺkol. Keď sa Lupták zbieral zo zeme, teplota v miestnosti prudko stúpala. Kryl si tvár pred plameňmi, snažiac sa dostať k Marekovi.

	„Doriti,“ zanadával, keď si uvedomil, že sa kolegovi guľka predrala chrbtom a mohla trafiť nejaký dôležitý orgán alebo dokonca miechu.

	Wolf strácal veľa krvi a prichádzal o vedomie.

	„Marek? Marek, neser ma!“ rozčúlil sa Lupták. „Musíš to prežiť, počuješ ma?! Musíme odtiaľto vypadnúť a fakt ťa neunesiem, tak poďme, pomôž mi!“

	Marek poriadne nevnímal, že mu Karol pomáha vstať a podopiera ho v snahe uniknúť z horiaceho skladu.

	„Neodpadávaj!“ prosil Wolfa Lupták. Cítil, ako jeho telo oťažieva. „Radšej mi povedz, o akej dohode ten hajzel hovoril.“

	Wolf bol ledva schopný vliecť sa, nieto rozprávať. „Má... Patrika...“

	Karolovi to stačilo. Pochopil. Naozaj mu nemohol nič vyčítať. Momentálne mal iba jeden cieľ – zachrániť oboch pred ohňom. Žiaľ, ani za dverami ich nečakalo nič dobré. Plamene ich obklopili z každej strany a zahatali únikový východ z podzemia.

	Keď už sa Luptákovi pod Wolfovou váhou podlamovali kolená a podvedome sa vzdával, zjavili sa tam hasiči.


1. júla 2017

	 

	Petra Siváková stála pred kúpeľňovým zrkadlom a po tretí raz sa pokúšala naniesť si maskaru. Nešlo to, neustále sa jej triasla ruka a navyše sa zakaždým rozplakala, takže sa jej mejkap aj tak rozmazal.

	Napokon to vzdala, zúrivo vytiahla tri odličovacie obrúsky a drhla si nimi celú tvár. Mala opuchnuté, krvou podliate oči, bola bledá ako smrtka, iba kde-tu jej zostali od drhnutia červené fľaky.

	Vrátila sa do spálne, sadla si na posteľ a znovu podľahla slzám.

	Jej nárek privolal huskyho, ktorý síce nechápal, prečo sa Petra trápi, no empaticky sa rozhodol robiť jej spoločnosť. Oprel si tlamu o jej kolená a vrhol na ňu pohľad, ktorý hovoril jasnou rečou: Čo sa deje?

	Petra ho pohladila, privinula si ho a vzlykala ďalej. Bolesť, ktorá jej zaplavila vnútro, bola ukrutná, akoby ju mala každú chvíľu roztrhať na kúsky, zároveň sa však cítila akási prázdna.

	Keď slzy konečne ustali, sľúbila si, že už nebude plakať. Hoci si nerada dávala sľuby, ktoré mala problém dodržať. Zhlboka sa nadýchla, napočítala do desať, potom si obliekla čiernu blúzku a nohavice.

	Fenrir pri nej poslušne sedel, akoby stále čakal na nejaké vysvetlenie.

	Kľakla si k nemu. „Veľmi ma to mrzí, ale budeš si na mňa musieť zvyknúť.“

	Pred domom ju už čakal taxík, no vodič nebol nadšený, keď do auta nastupoval aj veľký husky.

	„Psov nerozvážam, nechávajú na sedadle chlpy,“ vyhlásil, než si všimol, v akom stave je zákazníčka, oblečená v čiernom. Pochopil a nechal to radšej tak. „Kam to bude?“

	„Ondrejský cintorín,“ odvetila Petra.

	Siváková vystúpila pred hlavným vchodom a Fenrir ju poslušne nasledoval. Zbadala svojich kolegov. Niektorí ju pozdravili, iní jej venovali súcitné pohľady. Odmávala im, no nechcela sa pripojiť k hlúčiku. Všimla si vysokého chlapca v obleku, ktorý mu bol zjavne o dve čísla väčší. Rozoznala v ňom Wolfovho brata Patrika. Opätovala mu nesmelý úsmev.

	Pomyslela si, že aspoň na niečo bolo toto trápenie dobré. Podarilo sa im zachrániť Patrika aj Kristínu a uzavrieť vyšetrovanie. Hoci nie k všeobecnej spokojnosti. Výpoveď riaditeľa súkromnej polikliniky v Devínskej Novej Vsi, ktorý po konfrontácii so zozbieranými nepriamymi dôkazmi napokon kadečo priznal, viedla k zatknutiu ďalších ľudí podieľajúcich sa na nelegálnych transplantáciách.

	Petra sa držala bokom od všetkých, až kým sa na cintoríne nezjavila jej kamarátka a kolegyňa Denisa. Okamžite sa na ňu s plačom vrhla.

	Denisa sa na ňu po chvíli uprene zahľadela. „Vyzeráš hrozne, nechceš aspoň rúž a trochu maskary?“

	Petra sa proti svojej vôli rozosmiala. „To by si nebola ty, aby si neriešila, ako vyzerám.“

	„Spala si?“

	„Vôbec.“

	„Ani ja,“ priznala sa Denisa.

	„Bude mi chýbať,“ hlesla Petra, keď si poutierala slzy.

	Denisa prikývla. „To nám všetkým.“

	Posledná rozlúčka sa čoskoro začala a Siváková sa započúvala do slov, ktoré mali priniesť pozostalým útechu. No frázy ako navždy zostane v našej pamäti alebo nech odpočíva v pokoji pôsobili prázdne a neurčito. A tak sa ponorila do vlastných spomienok. Rozpamätala sa na ich prvé stretnutie. Na hádky a uzmierenia. Na vyriešené prípady. A hlavne na priateľstvo, ktoré medzi nimi vzniklo. Dovtedy odmietala spomínať v obave, že sa znova zbytočne rozplače. Sama bola prekvapená, keď si uvedomila, že sa jemne usmieva.

	„Ďakujem ti,“ zašepkala mu odovzdane, nech bol kdekoľvek.


Epilóg

	 

	Keď Daniel Kapusta zabuchol polícii dvere pred nosom, zachvátila ho panika. Tváril sa síce pred nimi ako hrdina, no v duchu sa bál ako malý chlapec. Pochopil, že mu ide o život... či minimálne o slobodu.

	Okamžite volal šéfovi na Slovensko, aby mu povedal, čo sa práve odohralo na prahu jeho luxusného viedenského bytu. „Dostali ma. Majú fotky s Laurou, majú aj dôkazy, že prespala u mňa.“

	„Akou Laurou?“ nechápal šéf.

	„Tým dievčaťom, čo sme použili pre americkú speváčku,“ pripomenul mu Daniel kšeft, ktorý mu zabezpečil časť rozprávkového bývania. Rozhliadol sa a očami blúdil po všetkom, čo si za posledné zarobené peniaze kúpil – obrovská televízia zaberajúca celú stenu, knižnica na mieru z drahých materiálov, sochy a maľby od akademických umelcov... Na chvíľu zapochyboval, či to všetko stálo zato.

	„Povedz mi ešte raz, čo na teba majú,“ požiadal ho šéf, keď v telefóne nastalo ticho.

	Daniel mu to zopakoval. „Fotky, majú fotky. Ja a ona na párty, ona v mojom byte...“

	„Upokoj sa, bude to v poriadku.“

	„Naozaj?“

	„Zbaľ sa, hlavne v byte nezabudni nič, čo by nám mohlo ublížiť. O dve hodiny príde po teba auto.“

	Daniel donekonečna ďakoval aj po tom, čo šéf ukončil hovor. Začal sa baliť. Prvý inštinkt mu velil vziať si všetko cenné, no napokon mu došlo, že musí zostať len pri tom najpodstatnejšom. Mal predsa tajný účet, ktorý mu pomôže začať kdekoľvek odznova. Hoci nedisponoval hotovým majetkom, v nejakej lacnej krajine by si žil ako pán. Bude si môcť vôbec vybrať?

	Keď nastupoval na zadné sedadlá do auta, ktoré ho čakalo v bočnej uličke, už sa tešil na nový začiatok. Dokonca mu odľahlo, že nebude musieť pokračovať vo svojej práci.

	Šofér ho ani nepozdravil, rovno naštartoval a vyrazil.

	„Kam ma vezieš?“ spýtal sa Daniel.

	Keď nereagoval ani na priame otázky, naklonil sa k nemu. Až vtedy si všimol, že je to šéf osobne. Mal na sebe slnečné okuliare a klobúk stiahnutý až do tváre.

	„Nič sa neboj, si v dobrých rukách,“ ubezpečil ho a zvýšil hlasitosť rockovej pesničky valiacej sa z rádia, ktorú si aj sám pospevoval: „Living easy, loving free, season ticket on a one way ride...“

	Keď prišiel známy refrén, pridal sa aj Daniel: „I‘m on the highway to hell, highway to hell...“

	Šéf naňho zazrel v spätnom zrkadle. „Toto je sólo.“

	Daniel stíchol. Opäť sa ozval, až keď dorazili do cieľa. Nechápal, prečo sa ocitli v podzemnom parkovisku pod súkromnou poliklinikou v Devínskej Novej Vsi. Šéf ho znova ubezpečil, že je všetko v poriadku.

	Daniel pochopil, že sa ocitol v pasci, keď vystúpil a zdravotník, ktorý ho chytil za plece, mu pichol sedatívum. V tej chvíli mu to však už bolo jedno. Z druhej strany ho podoprel ďalší chlap a odviedli ho do podzemia.

	Skôr než úplne prišiel o zmysly, zachytil čosi o tom, že sa ho pôvodne chceli zbaviť, no našli využitie pre jeho srdce. Keď ho kládli na operačný stôl, spomenul si na Lauru. Privrel viečka pred oslepujúcim stropným svetlom. Mal ju pred očami primrznutú a skrehnutú, ako v delíriu. Keď ju prevážal z hotela vo Viedni, dokola opakovala: „Karma je zdarma, karma je zdarma...“

	Jej slová mal vypálené v pamäti a často ho budili zo spánku. Tesne pred smrťou naplno pochopil ich význam. Boli poslednými, ktoré stihol vysloviť, než mu na tvár priložili masku s anestéziou.

	„Karma je zdarma.“

	 


 

	František Kozmon

	VOLAVKA

	 

	Redigoval Marek Zákopčan.

	Korigovala Martina Korbová.

	Obálku navrhla Barbara Baloghová.

	Technická redaktorka Helena Oleňová.

	Vydalo vydavateľstvo IKAR, a.s., Bratislava v roku 2021

	ako svoju 1 748. publikáciu v elektronickej podobe.

	Prvé vydanie.

	Sadzba a zalomenie do strán ITEM, spol. s r. o., Bratislava.

	 

	ISBN 978-80-551-7993-3

	 

OEBPS/Images/cover.jpeg





OEBPS/Images/image2.jpeg
KR

FRANTISEK
KOZMON

VOLAVKA





OEBPS/Images/image4.jpeg





OEBPS/Images/image3.jpeg
fond
napodporu
® smenia





